Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] [[ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 18-11-2021 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΚΖ΄ συνεδριάσεως, της Πέμπτης 18ης Νοεμβρίου 2021, σε ό,τι αφορά την ψήφιση στο σύνολο των σχεδίων νόμου:]] «Α) Για την κύρωση του Απολογισμού του Κράτους οικονομικού έτους 2019. Β) Για την κύρωση του Ισολογισμού και των λοιπών Χρηματοοικονομικών Καταστάσεων της Κεντρικής Διοίκησης, περιόδου αναφοράς 1-1-2019 έως 31-12-2019.») Κυρίες και κύριοι συνάδελφοι, έχω να κάνω μία ανακοίνωση προς το Σώμα: Η Διαρκής Επιτροπή Εθνικής Άμυνας και Εξωτερικών Υποθέσεων καταθέτει τις εκθέσεις των σχεδίων νόμου του Υπουργείου Εξωτερικών: Α. «Για την κύρωση της δι' ανταλλαγής ρηματικών διακοινώσεων Συμφωνίας για τη σύναψη διπλωματικών σχέσεων μεταξύ της Ελληνικής Δημοκρατίας και του Κυρίαρχου Στρατιωτικού Νοσοκομείου Τάγματος του Αγίου Ιωάννη των Ιεροσολύμων της Ρόδου και της Μάλτας και της περιεχόμενης σε ρηματική διακοίνωση της Καγκελαρίας του Κυρίαρχου Στρατιωτικού Νοσοκομειακού Τάγματος του Αγίου Ιωάννη των Ιεροσολύμων της Ρόδου και της Μάλτας, μονομερούς δήλωσης» Β. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και της Κυβέρνησης της Δημοκρατίας της Ινδονησίας για οικονομική συνεργασία» Γ. «Κύρωση της Συμφωνίας για την ίδρυση του Διεθνούς Ιδρύματος ΕΕ - ΛΑΚ» Δ. «Κύρωση του παραρτήματος XV της Σύμβασης Προνομίων και Ασυλιών των Ειδικευμένων Οργανισμών, αναφορικά με τον Παγκόσμιο Οργανισμό Διανοητικής Ιδιοκτησίας» και Ε. «Κύρωση της Συμφωνίας για τη συμμετοχή της Δημοκρατίας της Κροατίας στον ευρωπαϊκό οικονομικό χώρο. Παρακαλείται η κυρία Γραμματέας να ανακοινώσει τις αναφορές προς το Σώμα.
Κυρίες και κύριοι συνάδελφοι, έχω την τιμή να ανακοινώσω το δελτίο επικαίρων ερωτήσεων της Δευτέρας 22 Νοεμβρίου 2021. Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφος 2 και 3 και 132 παράγραφος 2 του Κανονισμού του Βουλής) 1. Η με αριθμό 168/9-11-2021 επίκαιρη ερώτηση του Βουλευτή Μαγνησίας του Συνασπισμού Ριζοσπαστικής Αριστεράς κ. Αλέξανδρου Μεϊκόπουλου προς τον Υπουργό Υγείας, με θέμα: «SOS εκπέμπει το Νοσοκομείο Βόλου χωρίς καμμία απόκριση». 2. Η με αριθμό 178/14-11-2021 επίκαιρη ερώτηση του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς τον Υπουργό Αγροτικής Ανάπτυξης και Τροφίμων, με θέμα: «Άμεση καταβολή των ενισχύσεων στους παραγωγούς της Αιτωλοακαρνανίας». 3. Η με αριθμό 193/15-11-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Προστασίας του Πολίτη, με θέμα: «Εγκληματική η ολιγωρία της ΕΛΑΣ σε περιστατικά έμφυλης και ενδοοικογενειακής βίας». Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφος 2 και 3 και 132 παράγραφος 2 του Κανονισμού της Βουλής) 1. Η με αριθμό 172/12-11-2021 επίκαιρη ερώτηση του Βουλευτή Πρέβεζας του Συνασπισμού Ριζοσπαστικής Αριστεράς κ. Κωνσταντίνου Μπάρκα προς την Υπουργό Πολιτισμού και Αθλητισμού, με θέμα: «Αδικαιολόγητη καθυστέρηση επισκευής του Δημοτικού Κολυμβητηρίου Πρέβεζας». 2. Η με αριθμό 190/15-11-2021 επίκαιρη ερώτηση του Βουλευτή Ηλείας του Κινήματος Αλλαγής κ. Μιχάλη Κατρίνη προς τον Υπουργό Υγείας, με θέμα: «Αναπάντητα ερωτήματα για το κλείσιμο της ΜΕΘ του ΓΝ Πύργου μέσα στην πανδημία». 3. Η με αριθμό 175/12-11-2021 επίκαιρη ερώτηση του Βουλευτή Ροδόπης του Συνασπισμού Ριζοσπαστικής Αριστεράς κ. Δημητρίου (Τάκη) Χαρίτου προς τον Υπουργό Αγροτικής Ανάπτυξης και Τροφίμων, με θέμα: «Θα επανεκκινήσετε τις διαδικασίες για την κατασκευή του αρδευτικού φράγματος Ιάσμου στην ΠΕ Ροδόπης;». ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής) Η με αριθμό 307/9/14-10-2021 ερώτηση και αίτηση κατάθεσης εγγράφων της Βουλευτού Β3΄ Νότιου Τομέα Αθηνών του Συνασπισμού Ριζοσπαστικής Αριστεράς κ. Θεανώς Φωτίου προς τον Υπουργό Εργασίας και Κοινωνικών Υποθέσεων, με θέμα: «Με τρωτές, νομιμοφανείς διαδικασίες δαπανώνται δυσανάλογα υπέρογκα ποσά 12,1 εκατομμύρια για ένα χρόνο για την ανάθεση, σε εταιρεία επιχειρησιακών συμβούλων του ενιαίου τηλεφωνικού κέντρου του Υπουργείου Εργασίας και Κοινωνικών Υποθέσεων και των εποπτευομένων του φορέων για την αναγκαία μόνιμη και διαρκή ενημέρωση των πολιτών».
Κυρίες και κύριοι συνάδελφοι, εισερχόμαστε στη συζήτηση των ΕΠΙΚΑΙΡΩΝ ΕΡΩΤΗΣΕΩΝ Δεν θα συζητηθούν κατόπιν συνεννόησης οι εξής επίκαιρες ερωτήσεις: Η πρώτη με αριθμό 169/10-11-2021 επίκαιρη ερώτηση πρώτου κύκλου του Βουλευτή Α΄ Θεσσαλονίκης της Νέας Δημοκρατίας κ. Ευστράτιου (Στράτου) Σιμόπουλου προς τον Υπουργό Περιβάλλοντος και Ενέργειας, με θέμα: «Υπογραφή προεδρικού διατάγματος για την κατασκευή του γηπέδου «Νέα Τούμπα» του ΠΑΟΚ». Η πέμπτη με αριθμό 184/15-11-2021 επίκαιρη ερώτηση δεύτερου κύκλου του Βουλευτή Κορινθίας του Συνασπισμού Ριζοσπαστικής Αριστεράς κ. Γεώργιου Ψυχογιού προς τον Υπουργό Κλιματικής Κρίσης και Πολιτικής Προστασίας, με θέμα: «Απαράδεκτη κωλυσιεργία στη λειτουργία του νέου Πυροσβεστικού Κλιμακίου Ξυλοκάστρου και την αντιπυρική θωράκιση της ευρύτερης περιοχής» και Η με αριθμό 364/15-10-2021 ερώτηση του κύκλου αναφορών - ερωτήσεων του Βουλευτή Β1' Βόρειου Τομέα Αθηνών του Συνασπισμού Ριζοσπαστικής Αριστεράς κ. Κωνσταντίνου (Κώστα) Ζαχαριάδη προς τον Υπουργό Εσωτερικών, με θέμα: «Αντιμετώπιση κινδύνων από πλημμυρικά φαινόμενα». Θα αρχίσουμε τη συζήτηση με την τρίτη με αριθμό 187/15-11-2021 επίκαιρη ερώτηση δεύτερου κύκλου του Βουλευτή Ηρακλείου του Κινήματος Αλλαγής κ. Βασίλη Κεγκέρογλου προς την Υπουργό Πολιτισμού και Αθλητισμού, με θέμα: «Αναγκαία η άμεση λήψη σωστικών μέτρων για τα μνημεία των σεισμόπληκτων περιοχών». Θα απαντήσει η Υπουργός κ. Μενδώνη. Κύριε Κεγκέρογλου, έχετε τον λόγο για να αναπτύξετε την επίκαιρη ερώτηση.
Ευχαριστώ, κύριε Πρόεδρε. Ο σεισμός της 27ης Σεπτεμβρίου στην ευρύτερη περιοχή του Δήμου Μινώα Πεδιάδας και του Δήμου Αρχανών Αστερουσίων, εκτός από τις τεράστιες καταστροφές σε κτήρια, κατοικίες, δημόσιες υποδομές και εγκαταστάσεις, έπληξε και πολλά μνημεία. Βεβαίως, πρέπει να πούμε ότι και η μετασεισμική δραστηριότητα επιβαρύνει την κατάσταση των μνημείων. Η τοπική Εφορεία Αρχαιοτήτων Ηρακλείου, σύμφωνα με δημοσιεύματα, έχει ζητήσει από το Υπουργείο την άμεση χρηματοδότηση, προκειμένου να πραγματοποιηθούν σωστικά μέτρα για σαράντα περίπου μνημεία, είτε αυτά τα μέτρα αφορούν αντιστήριξη είτε υποστύλωση είτε περίδεση. Ζητούν, λοιπόν, αυτή τη χρηματοδότηση και, βεβαίως, την επιστημονική στήριξη και άλλων φορέων ειδικού επιστημονικού προσωπικού. Χρειάζεται επομένως ένα σχέδιο από την πλευρά του Υπουργείου προκειμένου να γίνει αυτό πραγματικότητα. Θα θέλαμε, λοιπόν, σήμερα να ενημερωθούμε από την Υπουργό κατ' αρχάς για τη λίστα των σαράντα αυτών μνημείων - να μας την καταθέσει εφόσον υπάρχει - και πώς συγκεκριμένα σκέπτεται να υλοποιήσει τα αναγκαία σωστικά μέτρα προκειμένου αυτά τα μνημεία να μην επιβαρυνθούν περαιτέρω και να προστατευθούν. Επίσης, να μας ενημερώσει για το τι σκέφτεται το Υπουργείο για την ανάδειξη και την προστασία όλων των μνημείων, όπως έχουμε ζητήσει κατ' επανάληψη για την ευρύτερη περιοχή, η οποία έχει σημαντικούς αρχαιολογικούς χώρους και μνημεία. Ευχαριστώ.
Κυρία Υπουργέ, έχετε τον λόγο.
Ευχαριστώ πολύ, κύριε Πρόεδρε. Κύριε Βουλευτά, ευχαριστώ για την ερώτησή σας, γιατί έτσι μου δίνετε την ευκαιρία να ενημερώσω και εσάς, αλλά και τους Βουλευτές απ' αυτό το Βήμα της Βουλής σχετικά με όλες τις ενέργειες στις οποίες έχει προβεί το Υπουργείο Πολιτισμού και Αθλητισμού για τα μνημεία που επλήγησαν από τον σεισμό της 27ης και της 28ης Σεπτεμβρίου στην Κρήτη. Η σεισμική δραστηριότητα, αποκορύφωμα της οποίας ήταν ο σεισμός των 5,8 ρίχτερ που σημειώθηκε το πρωί της 27ης Σεπτεμβρίου, και οι πολλές μετασεισμικές δονήσεις - και αυτό έχει μεγάλη σημασία για τα μνημεία - έως σήμερα έπληξαν, όχι μόνο μνημεία της περιοχής του επικέντρου του σεισμού, αλλά και μία μεγάλη ακτίνα γύρω από αυτά. Η Εφορεία Αρχαιοτήτων Ηρακλείου εξακολουθεί και σήμερα να διενεργεί εκτεταμένες αυτοψίες στην ύπαιθρο για την ολοκλήρωση της καταγραφής και τον εντοπισμό των βλαβών. Είναι προφανές ότι για τα μνημεία τα οποία έχουν τον χρόνο τους επάνω τους η μετασεισμική δόνηση, ακόμα και με ισχυρή βροχή ή με διαφορά στις θερμοκρασίες, μπορεί να επιφέρει και επιπλέον βλάβες, εξ ου και οι συστηματικές αυτοψίες της εφορείας συνεχίζονται. Λόγω του μεγάλου αριθμού ισταμένων μνημείων της βυζαντινής και μεταβυζαντινής περιόδου στην πληγείσα περιοχή, η διαδικασία εκτιμάται ότι θα διαρκέσει και οι αυτοψίες πρέπει να επαναλαμβάνονται και σε μνημεία τα οποία ήδη έχουν ελεγχθεί πριν από έναν μήνα. Πρόκειται κυρίως για μνημεία που χρονολογούνται έως το 1830. Είναι οι εικονογραφημένοι ναοί της βυζαντινής περιόδου και της ενετοκρατίας και οι βλάβες τους βεβαίως δεν είναι σε όλα ίδιες, αλλά ο βαθμός επικινδυνότητας και φθοράς ποικίλλει. Η Εφορεία Αρχαιοτήτων, ακολουθώντας την οδηγία μας, πράγματι, κατέθεσε τον κατάλογο των μνημείων αυτών μαζί με το αίτημά της για χρηματοδότηση για τα άμεσα σωστικά μέτρα ύψους 1,5 εκατομμυρίου ευρώ. Τα χρήματα αυτά έχουν εγκριθεί από το Υπουργείο Ανάπτυξης, έχει βγει η δική μου υπουργική απόφαση και τουλάχιστον από τις 16 Νοεμβρίου είναι στη διάθεση της εφορείας. Να σημειώσω ότι τα μνημεία του Δήμου Ηρακλείου, του Δήμου Μινώα Πεδιάδας και του Δήμου Αρχανών Αστερουσίων, στα οποία θα πραγματοποιηθούν οι αναγκαίες σωστικές εργασίες, επιλέχθησαν σε συνέχεια των αυτοψιών, όχι μόνο της εφορείας αλλά και της Υπηρεσίας Νεωτέρων Μνημείων και κεντρικών υπηρεσιών του Υπουργείου. Εκτός από τα άμεσα σωστικά μέτρα, θέτοντας ως απόλυτη προϋπόθεση οι μελέτες αποκατάστασης να ολοκληρωθούν το συντομότερο και εντός του 2022, σε σύσκεψη που πραγματοποιήσαμε προχτές στις 17 Νοεμβρίου στην Περιφέρεια Ηρακλείου ζητήθηκε και συμφωνήθηκε η συνδρομή του Μετσόβιου Πολυτεχνείου και του Πανεπιστημίου Κρήτης, ώστε εν συνεχεία να μπορέσουν να δρομολογηθούν οι εργασίες αποκατάστασης των σεισμόπληκτων μνημείων με τον πλέον ενδεδειγμένο τρόπο. Στον κατάλογο με τα σαράντα μνημεία θα συμπεριληφθούν και όποια άλλα αρχαία και νεότερα μνημεία που ανήκουν στην αρμοδιότητα προφανώς του Υπουργείου Πολιτισμού κριθεί απαραίτητο ότι χρήζουν επεμβάσεων άρσης ετοιμορροπίας. Όπου απαιτούνται άμεσες υποστυλώσεις λόγω κινδύνου κατάρρευσης η Εφορεία Αρχαιοτήτων ξεκίνησε τις ενδεδειγμένες ενέργειες. Να επισημάνω εδώ ότι για τα χαρακτηρισμένα ως μνημεία κτήρια που χρονολογούνται μετά το 1830 και ανήκουν ιδιοκτησιακά σε τρίτους φορείς και ιδιώτες, σύμφωνα με το άρθρο 11 του ν.3028/2002, αρμόδιοι για τα έργα άρσης ετοιμορροπίας και αποκατάστασης είναι οι ιδιοκτήτες. Εδώ η Εφορεία Αρχαιοτήτων μπορεί να συνδράμει, να βοηθήσει, αλλά η ευθύνη είναι στους ιδιοκτήτες. Από τα ανωτέρω γίνεται σαφές ότι το Υπουργείο Πολιτισμού κινήθηκε με ταχύτητα, ώστε να μην έχουμε περαιτέρω επιβάρυνση των σεισμόπληκτων μνημείων. Η σύμπραξη του Πολυτεχνείου Κρήτης και του Μετσόβιου Πολυτεχνείου με το Υπουργείο Πολιτισμού και την Περιφέρεια, όπου χρειάζεται, διασφαλίζει τη διεπιστημονική προσέγγιση των θεμάτων που αντιμετωπίζουν τα μνημεία, με δεδομένο ότι πρόκειται για εξειδικευμένα έργα, στα οποία εμπλέκονται ποικίλες επιστημονικές ιδιότητες και απαιτούν παράλληλη και ενδελεχή ερευνητική αντιμετώπιση, με αυστηρή μεθοδολογία. Με τη συνδρομή των δύο πανεπιστημιακών ιδρυμάτων θα προκύψουν αφ' ενός μεν οι βέλτιστοι τρόποι επεμβάσεων στα μνημεία, αφ' ετέρου ένα νέο πρωτογενές υλικό έρευνας για την αναβάθμιση της σεισμικής συμπεριφοράς των μνημείων της περιοχής, που θα είναι διαθέσιμο προφανώς και στις υπηρεσίες του Υπουργείου αλλά και στην επιστημονική κοινότητα. Ευχαριστώ πολύ.
Κύριε Κεγκέρογλου, έχετε τον λόγο.
Κυρία Υπουργέ, ευχαριστούμε για την ενημέρωση. Βεβαίως, τα είχαμε διαβάσει και στον Τύπο από τις δηλώσεις σας στο Ηράκλειο, όταν υπογράψατε τις προγραμματικές συμβάσεις για συγκεκριμένα έργα αναγκαία τόσο του Δήμου Ηρακλείου όσο και άλλων δήμων. Θα θέλαμε σήμερα να είστε το ίδιο συγκεκριμένη, όπως για τα έργα που υπογράψατε στο Ηράκλειο. Επισκεφθήκατε τις σεισμόπληκτες περιοχές με αφορμή βεβαίως, αυτές τις προγραμματικές συμβάσεις και θέλουμε το ίδιο να γίνει και για τα μνημεία των σεισμόπληκτων περιοχών. Άρα, θέλουμε τον κατάλογο με τα μνημεία που χρειάζονται σωστικά μέτρα, με τα μνημεία που πρέπει να προστατευθούν και να αναδειχθούν λαμβάνοντας υπ' όψιν ότι το Υπουργείο Πολιτισμού οφείλει από αιτήματα της προηγούμενης περιόδου, ένα σχέδιο για την ανάδειξη των αρχαιολογικών χώρων επ' αφορμή και της δημιουργίας του νέου Διεθνούς Αεροδρομίου στην περιοχή, μια ανάδειξη την οποία έχετε αποδεχθεί και υποσχεθεί. Έτσι λοιπόν, θα ήθελα να μας πείτε - εκτός του να καταθέσετε τα σαράντα μνημεία - τι θα πράξετε για την προστασία και ανάδειξη του Ανακτόρου Γαλατά, της Ακρόπολης Σμαρίου, του αρχαιολογικού χώρου Προφήτη Ηλία, την προστασία του αρχαιολογικού χώρου Λύττου με τα βυζαντινά μνημεία, όπως ο Ναός του Αγίου Παντελεήμονα στο Μπιτζαριανό ή ο Ναός του Αγίου Ιωάννη στο Λιλιανό. για τα νεότερα μνημεία. Δεν είναι μόνο ο Μύλος Γαζέπη, είναι και το Σχολείο Θραψανού. Το Σχολείο Θραψανού είναι ένα πραγματικό μνημείο. Είναι ιδιαίτερης αρχιτεκτονικής και θα πρέπει αν δεν έχει γίνει ο χαρακτηρισμός του να έχει τη μέριμνα και του Υπουργείου Πολιτισμού. Σε καμμία περίπτωση βέβαια δεν θα πρέπει να υπάρξει ούτε σκέψη για κατεδάφισή του. Δεν γνωρίζω τι ακριβώς έχει αποφασιστεί ή τι προτίθεται να κάνει και ο φορέας του Υπουργείου Παιδείας. Επομένως, θα ήμουν ευγνώμων ως γεννημένος, αναθρεμμένος και μεγαλωμένος στο Αρκαλοχώρι, όπου επισκεφθήκαμε τον Ναό του Προφήτη Ηλία που καταστράφηκε - και δίπλα είναι ένας αρχαιολογικός χώρος εγκαταλελειμμένος από το Υπουργείο Πολιτισμού - , αν μας λέγατε τι θα κάνετε συγκεκριμένα για τα μνημεία. Τον Ναό βέβαια αυτόν πρέπει να σας πληροφορήσω ότι δεκάδες πριν από σας έχουν υποσχεθεί ότι θα ανοικοδομήσουν. Ο ιδιαίτερος όμως και κρίσιμος δικός σας ρόλος είναι ακριβώς λόγω της γειτνίασης με τον αρχαιολογικό χώρο. Πρέπει να υπάρξει και η ανάλογη απόφαση είτε του τοπικού είτε του Κεντρικού Αρχαιολογικού Συμβουλίου, προκειμένου να προχωρήσει αυτή η ανοικοδόμηση ενός συμβολικού για την περιοχή Ναού. Να δούμε και τα υπόλοιπα μνημεία. Δεν είναι μόνο αυτό. Ευχαριστώ.
Κυρία Υπουργέ, έχετε τον λόγο.
Ευχαριστώ πολύ, κύριε Πρόεδρε. Κατ' αρχάς για τον κατάλογο των μνημείων θα σας καταθέσω το τεχνικό δελτίο έτσι όπως υπεβλήθη από την αρμόδια Εφορεία Αρχαιοτήτων Ηρακλείου όπου υπάρχει και ο κατάλογος και η πρώτη περιγραφή για το πώς θέλει να τα αντιμετωπίσει αυτά η εφορεία. Επομένως είναι στη διάθεσή σας. [[Στο σημείο αυτό η Υπουργός Πολιτισμού και Αθλητισμού κ. Στυλιανή Μενδώνη καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Όπως ήδη ανέφερα οι μελέτες για τα σεισμόπληκτα μνημεία εντός των χωρικών ορίων των δήμων που έχουν κηρυχθεί σε κατάσταση ανάγκης έχουν ήδη δρομολογηθεί. Είναι κυρίως τα βυζαντινά και μεταβυζαντινά μνημεία των Δήμων Μινώα Πεδιάδος και Αρχανών Αστερουσίων, ενώ δεν σημειώθηκαν καταστροφές από τον σεισμό σε οργανωμένους αρχαιολογικούς χώρους. Τα προβλήματα αφορούν αποκλειστικά ιστάμενα μνημεία. Αναφορικά με τον Ιερό Ναό του Προφήτη Ηλία στο Αρκαλοχώρι που κατέρρευσε από τον σεισμό, πράγματι πήγα και το είδα και αυτό το οποίο είπα είναι ότι το Υπουργείο Πολιτισμού ήδη έχει δρομολογήσει τις διαδικασίες, ώστε στο σημείο που ανεγέρθη ο Ναός το 1927- δεν είναι ο ίδιος μνημείο - , να ανεγερθεί μία νέα εκκλησία στο ίδιο μέγεθος, την ίδια μορφή και ακριβώς στο ίδιο σημείο που ήταν ο παλαιός, δεδομένου ότι χωροθετείται μέσα σε ζώνη αρχαιολογική α΄, δηλαδή αδόμητης προστασίας. Παρ' όλα αυτά, ο νόμος μας επιτρέπει να ικανοποιήσουμε αυτό το αίτημα της τοπικής κοινωνίας και στις 30 Νοεμβρίου ο σχετικός φάκελος θα εισαχθεί - δεν έχει φτάσει ακόμα στην Αθήνα - για συζήτηση στο Κεντρικό Αρχαιολογικό Συμβούλιο. Επίσης, το Υπουργείο θα στηρίξει τον Δήμο Μινώα Πεδιάδας για την αποκατάσταση του Δημοτικού Σχολείου στο Θραψανό, παρά το γεγονός ότι οι αρμόδιες υπηρεσίες του Υπουργείου Υποδομών το έχουν χαρακτηρίσει ως κατεδαφιστέο. Είναι προφανές για μας ότι το συγκεκριμένο κτήριο δεν πρέπει να κατεδαφιστεί. Άλλωστε δεν μπορεί να υπερισχύσει η άποψη για κατεδάφιση, καθώς ήδη έχει χαρακτηριστεί ως μνημείο από τον 1989. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού]] Το γεγονός λοιπόν, ότι είναι σχολείο πέρα από μνημείο, μας ανάγκασε - το κάναμε με πολύ μεγάλη χαρά - να συνδράμουμε τον δήμο, να συμπεριληφθεί στο πρόγραμμα του Πολυτεχνείου και του Πανεπιστημίου Κρήτης, ώστε να αντιμετωπιστεί με την προσήκουσα σοβαρότητα. Τώρα, σε άλλα πληγέντα μνημεία όπως είναι για παράδειγμα η Παναγία Φανερωμένη στις Αρχάνες, ξέρετε ότι τα προβλήματα που παρουσιάστηκαν από τον σεισμό θα αντιμετωπιστούν ούτως η άλλως στην προγραμματική σύμβαση, την οποία υπογράψαμε προχτές προϋπολογισμού 750 χιλιάδων. Σχετικά με τον Ιερό Ναό του Αγίου Μηνά στο Ηράκλειο είναι σε εξέλιξη ερευνητικό πρόγραμμα του Εθνικού Μετσόβιου Πολυτεχνείου μέσω προγραμματικής σύμβασης, προϋπολογισμού 180 χιλιάδων, ώστε και τα προβλήματα που προέκυψαν από τον σεισμό να αντιμετωπιστούν μέσα στα πλαίσια του συγκεκριμένου ερευνητικού προγράμματος. Αντίστοιχη πρόνοια υπάρχει για τα Ενετικά Τείχη του Ηρακλείου. Για το ανατολικό ευθύγραμμο τμήμα και τη Σαμπιονάρα και τη Στοά της Πύλης Σαμπιονάρα είναι έργα τα οποία είναι ενταγμένα ήδη στο ΕΣΠΑ, στο Περιφερειακό Επιχειρησιακό Πρόγραμμα Κρήτης με φορέα υλοποίησης τη Διεύθυνση Αναστήλωσης Βυζαντινών και Μεταβυζαντινών Μνημείων και την Εφορεία Αρχαιοτήτων Ηρακλείου. Το τμήμα που υπέστη κάποιες βλάβες, που αφορά τα Ενετικά Τείχη του Ηρακλείου στο ευθύγραμμο τμήμα Μπέμπο - Αγίου Φραγκίσκου και αυτό αντιμετωπίζεται μέσα στο πλαίσιο του συγχρηματοδοτούμενου προγράμματος, έχει έναν προϋπολογισμό 2,5 εκατομμύρια και αντίστοιχη πρόνοια υπάρχει για τη διαμόρφωση και αποκατάσταση της διαδρομής του ισόπεδου τμήματος της ενετικής οχύρωσης του Ηρακλείου, ενός έργου πάνω από 4 εκατομμύρια με δικαιούχο τον Δήμο Ηρακλείου που υλοποιείται με την εποπτεία της Εφορείας Αρχαιοτήτων. Επίσης, η αποκατάσταση των Νεωρίων και η Αποθήκη του Άλατος στο Ηράκλειο που παρουσίασαν προβλήματα, ήδη, είναι σε εξέλιξη από την δική μας αρμόδια Διεύθυνση Αναστήλωσης Βυζαντινών και Μεταβυζαντινών Μνημείων. Η διαδικασία για την εκπόνηση των απαιτούμενων μελετών, αρχιτεκτονική στατική, γεωλογική.
Κυρία Υπουργέ, πρέπει να κλείσετε.
Τελειώνω. Ο κύριος Βουλευτής ζήτησε πληροφορίες…
Ναι, αλλά πρέπει οι υπηρεσίες που σας ετοιμάζουν τις απαντήσεις, να είναι στον χρόνο που προβλέπει ο Κανονισμός της Βουλής.
Κύριε Πρόεδρε, τις απαντήσεις δεν τις ετοιμάζει κανείς. Τις απαντήσεις τις ετοιμάζουμε εμείς και όταν ο Βουλευτής ρωτά πράγματα εκτός της ερώτησής του, είμαστε υποχρεωμένοι να απαντήσουμε. Αυτό λοιπόν, που θέλω να πω…
Για του Ηρακλείου δεν ρώτησα. Για το σεισμόπληκτο…
Μην χάνουμε περαιτέρω χρόνο. Εν πάση περιπτώσει, να προσαρμόζεστε και οι Υπουργοί στον Κανονισμό της Βουλής. Κύριε Κεγκέρογλου, μην διακόπτετε. Συνεχίστε, κυρία Υπουργέ.
Λοιπόν, αυτό που θέλω να πω είναι ότι μέσα από τη διαδικασία αυτή, κύριε Κεγκέρογλου, γιατί ρωτήσατε για όλα τα μνημεία της περιοχής, ακόμα και για το τι θα κάνουμε στο Αεροδρόμιο Καστελίου…
Άσχετα είναι όλα αυτά.
Ξέρετε πάρα πολύ καλά ότι υπάρχει πρόνοια και σχέδιο του Υπουργείου Πολιτισμού για όλα αυτά, με απόδειξη και τεκμήριο την άμεση και ταχύτατη εκκίνηση των διαδικασιών για τα σεισμόπληκτα. Ευχαριστώ.
Θα συζητηθεί τώρα η τρίτη με αριθμό 183/15-11-2021 επίκαιρη ερώτηση πρώτου κύκλου του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Υγείας, με θέμα: «Απαράδεκτη και αντικοινωνική η αναστολή λειτουργίας των Περιφερειακών Ιατρείων στον ορεινό όγκο της Ροδόπης». Θα απαντήσει η Αναπληρώτρια Υπουργός κ. Γκάγκα. Κύριε συνάδελφε, έχετε τον λόγο για να αναπτύξετε την επίκαιρη ερώτηση.
Ευχαριστώ, κύριε Πρόεδρε. Κυρία Υπουργέ, με την απόφαση 44770/27-10-2021 η 4η ΥΠΕ θέτει σε αναστολή λειτουργίας όλα τα περιφερειακά ιατρεία στον Νομό Δράμας, Ξάνθης, Ροδόπης και Έβρου. Η παραπάνω απόφαση βέβαια θίγει σημαντικά και βάζει σε σοβαρό κίνδυνο την υγεία των πολιτών του ορεινού όγκου της Ροδόπης, που έχουν καθημερινές ανάγκες πρόσβασης σε υπηρεσίες υγείας, προληπτικής ιατρικής και άλλων ιατρικών υπηρεσιών. Απενεργοποιεί επίσης και πολλά ακόμη περιφερειακά ιατρεία η απόφαση αυτή σε δεκάδες απομακρυσμένους οικισμούς που βρίσκονται και στους τέσσερις δήμους της Περιφερειακής Ενότητας Ροδόπης. Ειδικότερα, κυρία Υπουργέ, το Πολυδύναμο Περιφερειακό Ιατρείο Φιλλύρας, το οποίο είναι κάτω από τον ορεινό όγκο, λειτουργεί πλέον αποκλειστικά ως εμβολιαστικό κέντρο, δεν παρέχει άλλη υπηρεσία, και δεν καλύπτει άλλες ιατρικές ανάγκες δημοτών του Δήμου Αρριανών. Ο ίδιος ο διοικητής της 4ης ΥΠΕ είχε παραδεχτεί και δημοσίως ότι αυτό είναι μεγάλο πρόβλημα και ταλαιπωρία για τους κατοίκους μουσουλμάνους του ορεινού όγκου. Η διαμαρτυρία του Δημάρχου Αρριανών κ. Αχμέτ Ριτβάν νομίζω είναι ενδεικτική και σας έχει στείλει και μια επιστολή η οποία λέει ότι η παραπάνω απόφαση θίγει σημαντικά και βάζει σε σοβαρό κίνδυνο την υγεία των δημοτών μας, που έχουν καθημερινές ανάγκες πρόσβασης και η απόσταση από τον ορεινό όγκο Κέχρου και μέχρι να κατέβει ένας ηλικιωμένος είναι περίπου ογδόντα χιλιόμετρα, δηλαδή εκατό χιλιόμετρα να πάει και εκατό χιλιόμετρα να έρθει είναι διακόσια χιλιόμετρα για να γράψει τα φάρμακά του. Με ποια λοιπόν, λογική αποστερείται από χιλιάδες πολίτες οποιαδήποτε πρόσβαση σε δομές υγείας στους ορεινούς οικισμούς του Δήμου Αρριανών, όπου το Μοναδικό Πολυδύναμο Ιατρείο Φιλλύρας λειτουργεί αποκλειστικά, όπως είπαμε, ως εμβολιαστικό κέντρο, τη στιγμή που με τις κλιματολογικές συνθήκες τον χειμώνα δεν είναι εύκολο με τα χιόνια στον ορεινό όγκο για τους συμπολίτες μας μετά από δέκα και είκοσι ημέρες να κατεβαίνουν κάτω στην Κομοτηνή για να εξυπηρετηθούν. Κυρία Υπουργέ, τα είπαμε και πριν από έναν χρόνο - και τελειώνω - όταν δεν είχε δημιουργηθεί το εμβολιαστικό κέντρο στον Δήμο Αρριανών και μετά από παρεμβάσεις δικές μου και φορέων τελικά το πετύχαμε αυτό. Είμαστε πάντα έτοιμοι για τις αποφάσεις που θίγουν τους αδύναμους και λιγότερο προνομιούχους. Ζητάμε για αυτήν την ερώτησή μας να έχουμε μια ξεκάθαρη απάντηση από σας. Σας ευχαριστώ.
Τον λόγο έχει η κ. Γκάγκα.
Καλή σας ημέρα. Ευχαριστώ για την ερώτηση. Θα σας απαντήσω ότι πράγματι ζούμε σε συνθήκες πανδημίας, όπως ξέρετε. Η περιοχή της Θράκης άρχισε να έχει πολλά κρούσματα και εξακολουθεί να έχει πάρα πολλά κρούσματα με αποτέλεσμα να χρειάζεται να ενισχυθούν τα νοσοκομεία όχι απλά γιατί έχουν περισσότερους ασθενείς - αυτήν τη στιγμή είναι πάνω από διακόσιοι πενήντα οι ασθενείς με COVID που νοσηλεύονται στα νοσοκομεία της περιοχής - αλλά γιατί αυτοί οι ασθενείς είναι πολύ βαρύτερα και χρειάζονται πολύ μεγαλύτερη παρακολούθηση. Άρα το μόνιμο προσωπικό των νοσοκομείων δεν φτάνει για να μπορέσει να αντιμετωπίσει αυτόν τον τεράστιο, μεγαλύτερο όγκο και χρειάστηκε βοήθεια από τα περιφερειακά κέντρα. Η αναστολή έγινε μόνο για δέκα ημέρες και ήδη λειτουργούν τα περιφερειακά ιατρεία στις Σάπες και στον Ίασμο εικοσιτέσσερις ώρες το εικοσιτετράωρο και η Φιλλύρα πράγματι ως εμβολιαστικό κέντρο, αλλά με οδηγία να κάνει συνταγογράφηση. Να πω επίσης ότι η Φιλλύρα από τις Σάπες είναι δεκαέξι χιλιόμετρα, δεν είναι ογδόντα ούτε εκατό. Λειτουργεί επίσης άυλη συνταγογράφηση για να μπορούν να συνταγογραφήσουν όλοι τα φάρμακά τους με βοήθεια και από τους γιατρούς και από τους φαρμακοποιούς. Άρα δεν έχει ανασταλεί η λειτουργία. Υπάρχει επίσης η λειτουργία του ΕΚΑΒ, που μπορεί να μεταφέρει οποιοδήποτε επείγον περιστατικό όπως γίνεται ούτως η άλλως και φυσικά τα βαριά επείγοντα μεταφέρονται ούτως η άλλως στα νοσοκομεία. Οπότε η κατάσταση είναι αυτή. Τα ιατρεία λειτουργούν όλα, τα περιφερειακά ιατρεία λειτουργούν επίσης κάποιες φορές την εβδομάδα όχι καθημερινά, αλλά δεν λειτουργούσαν καθημερινά. Λειτουργούν κάποιες φορές την εβδομάδα για να εξυπηρετήσουν τους ανθρώπους που είναι στις περιφέρειες και να τους παρέχουν τις υπηρεσίες υγείας. Να θυμηθούμε όλοι ότι είναι συνθήκες πανδημίας, ότι έχουμε μεγάλες ανάγκες βοήθειας για τους σοβαρά ασθενείς. Υπάρχουν χώρες, παραδείγματος χάριν η Αμερική, που στην περίοδο του μεγάλου στρες έκλεισε τελείως οποιαδήποτε λειτουργία σε πρωτοβάθμια περίθαλψη. Εμείς δεν το κάναμε ποτέ και εξακολουθούμε να είμαστε εδώ για τους αρρώστους. Ευχαριστώ.
Τον λόγο έχει ο κύριος συνάδελφος.
Κυρία Υπουργέ, κατ' αρχάς αναφερθήκατε στον Δήμο Σαπών στο ιατρικό, ο οποίος είναι άλλος δήμος, αναφερθήκατε και στον Δήμο Ιάσμου που είναι επίσης άλλος δήμος. Εδώ αναφερόμαστε συγκεκριμένα για τον Δήμο Φιλλύρας, όπου είναι ο δεύτερος δήμος σε γεωγραφική έκταση και σε πληθυσμό του Νομού Ροδόπης. Υπάρχει ένα αγροτικό ιατρείο, όπως είπαμε, στη Φιλλύρα, το οποίο είναι εμβολιαστικό κέντρο. Και αυτό που είπατε ότι υπάρχει συνταγογράφηση είναι εν μέρει αλήθεια διότι και εκεί ο γιατρός για τη συνταγογράφηση έχει μετακινηθεί κάτω. Τώρα για τα ογδόντα χιλιόμετρα που είπα από τον Κέχρο μέχρι τις Σάπες είναι ογδόντα χιλιόμετρα. Άλλο από Σάπες σε Φιλλύρα. Είναι μεταξύ δύο δήμων. Δεν είναι αυτό το θέμα. Αλλά ο ορεινός όγκος εξαρτάται από τη Φιλλύρα. Σε κάθε περίπτωση, κυρία Υπουργέ, εμείς βλέπουμε ότι σαν Κυβέρνηση δεν δείχνετε την απαραίτητη στήριξη στο ΕΣΥ ούτε με προσλήψεις. Να σας πω και ένα άλλο παράδειγμα που προέκυψε χθες, για να καταλάβουμε η Κυβέρνηση πώς αντιμετωπίζει την υγεία. Χθες ενημερώθηκα με έκπληξη πάλι ότι ο διοικητής 4ης ΥΠΕ από τους τέσσερις αναισθησιολόγους που έχουμε στο Δημόσιο Νοσοκομείο Κομοτηνής τους δύο τούς μετακινεί στις Σέρρες σε απόσταση διακοσίων χιλιομέτρων αντί να εξυπηρετηθούν από Θεσσαλονίκη, με αποτέλεσμα σήμερα να υπάρχει μεγάλη ανησυχία στους κατοίκους όλου του νομού, να έχουν σταματήσει τα χειρουργεία.
Αυτά που λέτε τώρα δεν έχουν σχέση με την ερώτηση.
Σαφώς, αυτά όμως προέκυψαν χθες και θέλω να αναδείξω με αυτό, κυρία Υπουργέ - και θα επανέλθω σε αυτό το θέμα με άλλη επίκαιρη ερώτηση - την κατάσταση στη βόρεια Ελλάδα. Είπατε ότι χρειαζόμαστε γιατρούς κάτω, να ενισχύσουμε. Εμείς δεν αντιλέγουμε σαν Κίνημα Αλλαγής να στηρίξουμε το δημόσιο σύστημα υγείας, αλλά από την άλλη φάσκετε και αντιφάσκετε διότι και οι αναισθησιολόγοι έχουν μετακινηθεί προς άλλους νομούς. Ευχαριστώ πολύ.
Κυρία Υπουργέ, απαντάτε στα της ερώτησης και στο παρεμπίπτον θέμα, κυρία Γκάγκα, αν έχετε ενημέρωση, απαντάτε αλλιώς την οφείλετε. Έχετε τον λόγο.
Για να βοηθήσουμε ακόμη περισσότερο στις συνθήκες αυτές τις πανδημίες, όπως ξέρετε, έχουμε ζητήσει και βοήθεια από τους ιδιώτες, που κάποιοι προσέτρεξαν, και επίταξη υπηρεσιών, που επίσης προχωράει, για να βοηθηθούν τα νοσοκομεία. Το θέμα των αναισθησιολόγων το είδαμε χθες. Είμαστε στη φάση να το λύσουμε και θα σας απαντήσω επ' αυτού άμεσα. Ευχαριστώ.
Προχωρούμε στη δεύτερη με αριθμό 176/12-11-2021 επίκαιρη ερώτηση δεύτερου κύκλου του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Προχειρότητα και ανεπάρκεια της Κυβέρνησης απέναντι στο κύμα ακρίβειας στην ενέργεια». Πάμε σε ένα γκρουπ ερωτήσεων προς το Υπουργείο Περιβάλλοντος στις όποιες ερωτήσεις θα απαντήσει ο Υφυπουργός κ. Γιώργος Αμυράς. Τον λόγο έχει ο κ. Φάμελλος.
Ευχαριστώ, κύριε Πρόεδρε. Καλημέρα, κύριε Υφυπουργέ. Όπως καταλαβαίνετε, κύριε Πρόεδρε και κύριε Υφυπουργέ, η ερώτηση απευθύνεται στον Υπουργό Περιβάλλοντος και Ενέργειας κ. Σκρέκα, ο οποίος δεν ήρθε. Επέλεξε η Κυβέρνηση να στείλει τον κ. Αμυρά, που όλοι γνωρίζουμε ότι έχει την αρμοδιότητα στο χαρτοφυλάκιο του περιβάλλοντος και προφανώς έχουμε κάνει πολλές συζητήσεις εδώ για τα θέματα αυτά. Είναι μια επιλογή της Κυβέρνησης που δείχνει την υποτίμηση και της κοινοβουλευτικής συζήτησης, αλλά και του προβλήματος της ενέργειας, μάλιστα της ακραίας κρίσης ακρίβειας στην ενέργεια. Δεν ήρθε ο Υπουργός να απαντήσει για μια υπουργική απόφαση που ο ίδιος έπρεπε να έχει ήδη εκδώσει. Αυτό όμως ας κριθεί από τους πολίτες. Η υπουργική απόφαση για την οποία συζητάμε, κύριε Αμυρά, είναι αυτή που η Κυβέρνηση χρειάστηκε πάνω από δύο μήνες και απ' ό,τι φαίνεται ακόμα χρειάζεται χρόνο για να εκδώσει παρά τη δέσμευση του Πρωθυπουργού στην Διεθνή Έκθεση Θεσσαλονίκης σχετικά με την επιδότηση των λογαριασμών ρεύματος για όλους τους καταναλωτές, και τις κατοικίες και τις επιχειρήσεις. Χρειάστηκε λοιπόν δύο μήνες και δεν έχει εκδοθεί η απόφαση ενώ έχετε καταφέρει σε μικρότερο χρονικό διάστημα να παραδώσετε τη ΔΕΗ σε ιδιώτες. Και εδώ φαίνεται ποια είναι η διαφορά αυτής της Κυβέρνησης: Για να υποστηρίξει τους πολίτες, οι οποίοι πλήττονται από ένα πρωτοφανές, χωρίς προηγούμενο κύμα ακρίβειας κωλυσιεργεί ενώ για να παραχωρήσει τη μέχρι πρόσφατα Δημόσια Επιχείρηση Ηλεκτρισμού και μάλιστα σε μια περίοδο που η ίδια η Κυβέρνηση δηλώνει ότι είναι κερδοφόρα και έχει σημαντικές προοπτικές δεν έχασε καθόλου χρόνο και μάλιστα παρέκαμψε το Κοινοβούλιο και παρέκαμψε την κοινωνία. Και έτσι η Κυβέρνηση μας οδήγησε να μην έχουμε από τη μια μεριά ενεργειακά εργαλεία, να χάσουμε δημόσια περιουσία ενώ την ίδια περίοδο επικαλείται τον ρόλο της ΔΕΗ για να δώσει εκπτώσεις στους καταναλωτές, για να καταλάβετε σε τι τραγική κατάσταση οδηγείτε την αγορά ενέργειας. Όμως υπάρχει ένα σοβαρό πρόβλημα, κύριε Πρόεδρε, ανεπάρκειας της Κυβέρνησης σχετικά με τη δυνατότητα να κατανοήσει το πρόβλημα της ακρίβειας γι' αυτό και έχει κάνει ήδη τρεις τροποποιημένες συνεχώς δηλώσεις για το σύστημα επιδότησης ενώ παράλληλα αφήνει απροστάτευτους τους καταναλωτές γιατί δεν έχει την πολιτική βούληση να παρέμβει στην αγορά ενέργειας. Ο κ. Μητσοτάκης, λοιπόν, δεσμεύτηκε για 80% κάλυψη τουλάχιστον του επιπλέον κόστους σε όλους τους καταναλωτές, αλλά δεν έχουμε ακούσει και γι' αυτό ρωτάμε: Τι θα γίνει με τους επαγγελματίες; Τι θα γίνει με τους αγρότες; Τι θα γίνει με τις υπηρεσίες ύδρευσης; Τι θα γίνει με τη δημοσίευση, επιτέλους, αυτής της υπουργικής απόφασης, ώστε να κατανοήσει και η κοινωνία και όλη η ελληνική πραγματική οικονομία ποιο θα είναι το εργαλείο στήριξής της; Και το δεύτερο που ρωτάμε είναι τι θα γίνει και με την αγορά του φυσικού αερίου, αν ισχύουν τα δημοσιεύματα ότι ήδη έχουμε αυξήσεις 200% στους λογαριασμούς. Γιατί, κύριε Αμυρά, έχετε να αναμετρηθείτε με τη δική μας παρακαταθήκη. Στα τεσσεράμισι χρόνια της κυβέρνησης του ΣΥΡΙΖΑ δεν αυξήθηκε ούτε ένα ευρώ το κόστος ηλεκτρικής ενέργειας, για να στηριχθούν οι καταναλωτές, και τα νοικοκυριά και οι επιχειρήσεις. Η Κυβέρνηση Μητσοτάκη το μόνο που κάνει είναι ακρίβεια από την πρώτη στιγμή της διακυβέρνησης. Τουλάχιστον, μπορείτε να εκδώσετε την υπουργική απόφαση που υποσχέθηκε ο Πρωθυπουργός πριν από δύο και πάνω μήνες; Ευχαριστώ πολύ, κύριε Πρόεδρε.
Κύριε Αμυρά, ορίστε, έχετε τον λόγο.
Ευχαριστώ πολύ, κύριε Πρόεδρε. Όντως, ναι, αγαπητέ συνάδελφε, κύριε Φάμελλε, έχουμε να αναμετρηθούμε σε σχέση με τη ΔΕΗ σε τι κατάσταση την παραλάβαμε από τον ΣΥΡΙΖΑ και πού βρίσκεται σήμερα. Πού την παραλάβαμε τη ΔΕΗ; Ήταν μια χρεοκοπημένη επιχείρηση. Η μετοχή είχε πέσει κάτω από το ένα ευρώ. Το μετοχικό της κεφάλαιο και η αξία της επιχείρησης είχε πέσει στα 130 εκατομμύρια ευρώ. Ποια είναι σήμερα η κατάσταση; Παραλάβαμε τη χρεοκοπημένη ΔΕΗ, λοιπόν, και μόλις πριν από λίγες εβδομάδες βγήκε για αύξηση μετοχικού κεφαλαίου στην αγορά, ζήτησε 1,3 δισεκατομμύριο ευρώ και της προσεφέρθησαν 4 δισεκατομμύρια ευρώ. Υπερκαλύφθηκε τρεις φορές η αύξηση, χωρίς να επιβαρύνει κανέναν καταναλωτή. Και τα χρήματα που άντλησε από την αγορά και κυρίως από τη διεθνή κεφαλαιακή αγορά, με μακροπρόθεσμες επενδυτικές στρατηγικές των επενδυτών κατά το 87%, η αύξηση αυτή θα πάει σε ένα πρόγραμμα επενδύσεων στην «πράσινη» ενέργεια, όπου εσείς δεν είχατε κάνει τίποτα. Ήσασταν ερωτευμένοι με το λιγνίτη. Και μου κάνει εντύπωση ότι στην ερώτησή σας δεν ρωτάτε τι έχουμε κάνει, για να αντιμετωπίσουμε το παγκόσμιο αυτό κύμα ανατιμήσεων στην ενέργεια. Μας ρωτάτε μόνο - και αποφεύγετε, βέβαια, επιμελώς - ποιο είναι το ύψος των αυξήσεων. Πρώτα απ' όλα, να πούμε ότι ως κόμμα εσείς δεν έχετε κάνει μία πρόταση συγκεκριμένη για το πώς θα αντιμετωπιστεί η αύξηση στα τιμολόγια από την παγκόσμια κρίση. Ούτε μία πρόταση! Λέτε απλώς ότι θα σκίσετε εσείς τις παγκόσμιες αυξήσεις, όπως είχατε σκίσει τα μνημόνια το 2015, είχατε κλείσει τις τράπεζες, είχατε χρεοκοπήσει τη ΔΕΗ. Τρέμω στην ιδέα αυτό το παγκόσμιο κύμα απεργιακών ανατιμήσεων να είχε συμβεί το 2018 με μια χρεοκοπημένη ΔΕΗ. Πάμε τώρα, λοιπόν, να δούμε τι έχουμε κάνει εμείς. Πρώτα απ' όλα, δεν γνωρίζετε ότι με τον ν.4839 συστήσαμε έναν ειδικό λογαριασμό με το όνομα «Ταμείο Ενεργειακής Μετάβασης»; Δεν γνωρίζετε ότι σε αυτόν τον ειδικό λογαριασμό έχουμε την επιδότηση της τιμολογητέας κατανάλωσης ηλεκτρικής ενέργειας και πιστώνεται στους λογαριασμούς των δικαιούχων ως έκπτωση από τους προμηθευτές ηλεκτρικής ενέργειας και μάλιστα ότι δικαιούχοι είναι όλοι οι καταναλωτές χαμηλής τάσης; Η επιδότηση, λοιπόν, που εμείς μέσω της κοινής υπουργικής απόφασης προωθούμε στους δικαιούχους θα παρασχεθεί σε όλους τους καταναλωτές για τον Σεπτέμβρη, τον Οκτώβρη, τον Νοέμβρη και τον Δεκέμβρη του έτους 2021. Και όπως έχει πει πάρα πολλές φορές ως Υπουργός Σκρέκας, βεβαίως, θα συνεχίσουμε να στηρίζουμε τους καταναλωτές για όσο καιρό κρατήσει αυτή η παγκόσμια κρίση. Να δούμε αναλυτικά μερικά θέματα; Για τους καταναλωτές οι οποίοι είναι συμβεβλημένοι σε κυμαινόμενα τιμολόγια προμήθειας ηλεκτρικής ενέργειας, που συμπεριλαμβάνουν ρήτρες αναπροσαρμογής σχετιζόμενες με τη χονδρεμπορική τιμή αγοράς, εκτός των δικαιούχων του κοινωνικού οικιακού τιμολογίου και του τιμολογίου υπηρεσιών αλληλεγγύης, η μοναδιαία επιδότηση ορίζεται για το Σεπτέμβριο στο ποσό των 30 ευρώ ανά MWh, ενώ για τον Οκτώβριο στο ποσό των 60 ευρώ ανά MWh, ενώ για τους μήνες Νοέμβριο και Δεκέμβριο επιδότηση ορίζεται στο ποσό των 130 ευρώ ανά MWh. Για τους καταναλωτές που είναι συμβεβλημένοι σε κυμαινόμενα τιμολόγια προμήθειας που συμπεριλαμβάνουν ρήτρες αναπροσαρμογής σχετιζόμενες με την χονδρεμπορική τιμή αγοράς, οι δικαιούχοι απολαμβάνουν μηνιαίας επιδότησης για το Σεπτέμβριο στα 30 ευρώ ανά MWh για τον Οκτώβριο 80 ευρώ ανά MWh, ενώ για τους υπόλοιπους δύο μήνες του έτους Νοέμβριο και Δεκέμβριο η επιδότηση ορίστηκε στο ποσό των 150 ευρώ ανά MWh. Τα υπόλοιπα θα τα πω στη δευτερολογία μου, κύριε Πρόεδρε.
Ορίστε, κύριε Φάμελλε, έχετε τον λόγο.
Κύριε Πρόεδρε, μου έκανε ιδιαίτερη εντύπωση ότι εμείς ρωτάμε τον κύριο Υφυπουργό τι θα κάνει, για να στηρίξει τους καταναλωτές, και αυτός μας λέει ότι παραλάβανε μια χρεοκοπημένη ΔΕΗ. Τώρα, αν εννοεί τη ΔΕΗ η οποία για τεσσεράμισι χρόνια δεν έκανε ούτε ένα ευρώ αύξηση στους λογαριασμούς και κατάφερε να μειώσει το δανεισμό της κατά 1 δισεκατομμύριο και επίσης να ξεκινήσει το πρόγραμμα «ΔΕΗ Ανανεώσιμες» που δεν υπήρχε σαν εταιρεία ούτε σαν προσωπικό όσο ήταν η κυβέρνηση Σαμαρά - Βενιζέλου, ας το ψάξει καλύτερα στη μνήμη του. Επίσης, μας λέει ότι είχε μεγάλη επιτυχία στην αύξηση του μετοχικού κεφαλαίου, αλλά δεν ξέρω αν αυτό αποτυπώνεται στους λογαριασμούς των καταναλωτών, κύριε Πρόεδρε. Εμείς τον ρωτάμε γιατί οι καταναλωτές πληρώνουν παραπάνω. Τώρα λέει ότι οι μέτοχοι θα κερδίσουν, αλλά εδώ το δημόσιο αποχωρεί. Ξέρετε κανένα νοικοκύρη, ο οποίος να αποχωρεί από μια κερδοφόρα επιχείρησή του; Και μας ρωτάει εμάς αν είμαστε ερωτευμένοι με το λιγνίτη, αλλά θα τον παραπέμψω στα σημερινά δημοσιεύματα που λένε ότι τη Δευτέρα έχετε σύσκεψη, κύριε Αμυρά, για να ενεργοποιήσετε από πέντε έως επτά μονάδες λιγνίτη, γιατί έχετε κάνει λάθος στο σχεδιασμό επάρκειας της χώρας. Αυτό είναι το πρόβλημα που έχετε δημιουργήσει με την δική σας, αν θέλετε, ανετοιμότητα, με τη δική σας αδυναμία να ανταποκριθείτε σ' αυτό που σήμερα συζητάμε. Όμως, εμείς σήμερα συζητάμε για το κόστος των λογαριασμών που πληρώνουν οι καταναλωτές και γι' αυτό δυστυχώς δεν μας έχετε πει τίποτα. Μας αναφέρατε το ν.4839. Ναι, κι εγώ ξέρω ότι ο ν.4839 που τον φέρατε με τροπολογία, για να ιδρύσετε το Ταμείο Ενεργειακής Μετάβασης, τον τροποποιήσατε με νέα τροπολογία, για να βάλετε το επίδομα θέρμανσης. Τόσο άριστοι είστε! Αλλά και αυτός ο νόμος για το Ταμείο Ενεργειακής Μετάβασης χρειάζεται την υπουργική απόφαση που θα λέει πώς ακριβώς θα υποστηριχθούν οι καταναλωτές. Και σας ρωτάμε: Θα τη βγάλετε; Διότι εμείς ξέρουμε σήμερα ότι τα ζαχαροπλαστεία και οι φούρνοι της Αθήνας πληρώνουν πάνω από 1.000 ευρώ περισσότερο ρεύμα κάθε μήνα. Αυτό σημαίνει ότι χάνουν έναν εργαζόμενο. Και εσείς δεν έχετε απαντήσει ακόμα. Αντίστοιχα ποσά πληρώνουν οι αγρότες και δεν έχετε απαντήσει ακόμα. Σας ρωτάμε, λοιπόν, συγκεκριμένα, θα βγάλετε την υπουργική απόφαση; Διότι εξαιτίας δικών σας αδυναμιών, ενώ υπήρχε χονδρεμπορική τιμή 52 ευρώ το Νοέμβριο του 2020, σήμερα η μέση χονδρεμπορική είναι 220. Και αυτό, ενώ είμαστε πρώτοι στην Ευρώπη. Μήπως το συνδέετε με τους εξωγενείς παράγοντες. Έχετε ευθύνη, γιατί δεν ελέγχετε και δεν ρυθμίζετε την αγορά. Και η Ελλάδα είναι πρωταθλήτρια και δυστυχώς είναι πρωταθλήτρια και το Νοέμβριο. Και αυτό θα το πληρώσουν οι καταναλωτές, κύριε Αμυρά, ξέρετε πώς; Για κάθε 1 ευρώ, κύριε Πρόεδρε, που θα έρθει ρεύμα τον Ιανουάριο, θα έρθουν άλλα 2 ευρώ επιβάρυνση. Το 1 ευρώ θα το πληρώσουν 3 ευρώ εξαιτίας της Κυβέρνησης Μητσοτάκη, κύριε Αμυρά. Και σε αυτό δεν έχετε απαντήσει. Τα 8 ευρώ που έγιναν 18 ευρώ που γίνεται για 39 ευρώ - και κανένας δεν ξέρει τελικά πότε θα δημοσιεύσετε αυτή την υπουργική απόφαση - δεν φτάνουν, για να καλύψουν αυτό το τεράστιο, το πρωτοφανές κύμα ακρίβειας. Και εσείς τι ακριβώς κάνετε; Δεν μπορείτε να εκδώσετε μια υπουργική απόφαση. Και μάλιστα, για να μπορέσετε να καλύψετε αυτό το κύμα ακρίβειας, ενώ δεν θέλετε να παρέμβετε στη χειραγώγηση μιας ολιγοπωλιακής αγοράς - γιατί έχουμε χειραγώγηση τιμών και το καταγγέλλει η ελληνική βιομηχανία, κύριε Αμυρά, όχι ο ΣΥΡΙΖΑ - , εσείς χρησιμοποιείτε τους πόρους από τα δικαιώματα των ρύπων του θερμοκηπίου, ένα λογαριασμό ενός δισεκατομμυρίου, κύριε Πρόεδρε, που έπρεπε να πάει στο κλίμα, να κάνει πιο ανθεκτική την κοινωνία μας, να κάνει εξοικονόμηση ενέργειας, να προωθήσει τις ανανεώσιμες πηγές ενέργειας. Χρησιμοποιείτε σύμφωνα με πρόσφατες ανακοινώσεις το 70%. Άρα θα τροποποιήσετε και την υπουργική απόφαση κατανομής. Τόσο άριστοι είστε! Δύο τροπολογίες, δύο τροποποιημένες υπουργικές αποφάσεις και η υπουργική απόφαση για την επιδότηση ακόμα περιμένει. Αυτή είναι η κυβέρνηση των αρίστων; Και θα δώσετε - για να επανέλθω - το 70% των πόρων από τα δικαιώματα, για να τροφοδοτήσετε την ακρίβεια. Δηλαδή, θα χρηματοδοτήσετε με λεφτά του κλίματος την ακρίβεια. Και θα πληρώσετε από εκεί και το επίδομα θέρμανσης; Αυτά είναι τα δημοσιονομικά περιθώρια της ανάπτυξης που πάει «βζιιν»; Θα πληρώσετε από τα δικαιώματα και το επίδομα θέρμανσης; Δηλαδή, το Υπουργείο Οικονομικών δεν συνεισφέρει πουθενά, αφού δεν έχει δημοσιονομικά περιθώρια;
Κύριε Φάμελλε, έχετε και επερώτηση αργότερα. Κλείστε.
Γι' αυτόν τον λόγο, λοιπόν, κύριε Πρόεδρε, θέλουμε να μας πει ο Υπουργός πώς θα καλυφθεί η ακρίβεια στους λογαριασμούς όλων των καταναλωτών και τι θα γίνει με το φυσικό αέριο. Δεν μας έχετε απαντήσει, κύριε Υπουργέ.
Ωραία, είναι σαφές το ερώτημα. Το γράφετε στην ερώτηση. Κύριε Αμυρά, ορίστε, έχετε το λόγο.
Ευχαριστώ, κύριε Πρόεδρε. Χαίρομαι που ο κ. Φάμελλος μίλησε για την κερδοφόρα ΔΕΗ, τη ΔΕΗ που πλέον ανθίζει. Ανθίζει από το τέλος του 2019 και μετά. Μέχρι τώρα ήταν μια χρεοκοπημένη επιχείρηση. Και αν δεν αντιλαμβάνεστε ότι την είχατε χρεοκοπήσει και αν δεν αντιλαμβάνεστε τη σύνδεση της θέσης της ΔΕΗ με τις αυξήσεις ή μη των τιμολογίων της ενέργειας, τότε τι να πω; Επίσης, βλέπω συνεχίζετε να βγάζετε αλλεργία, όταν μιλάτε για αριστεία, αλλά δεν έχει σημασία. Οι Έλληνες πολίτες πάρα πολύ καλά ξέρουν τι θέλουν και ποιον εμπιστεύονται για τις δύσκολες στιγμές, όπως αυτές της διεθνούς αύξησης. Δηλαδή, μας κάνει εντύπωση που ο ΣΥΡΙΖΑ επιρρίπτει ευθύνες στην Κυβέρνηση για την παγκόσμια ενεργειακή κρίση! Πού ακούστηκε αυτό; Δεν ξέρετε δηλαδή ότι οι αυξήσεις στα τιμολόγια μέσω κυρίως του φυσικού αερίου οφείλονται στα αποθεματικά, στις υπόγειες δεξαμενές, σε παραμέτρους δηλαδή που επηρεάζουν την ενέργεια, στις διαθέσιμες οδούς φυσικού αερίου, στις τιμές των ρύπων και στις διεθνείς τιμές του υγροποιημένου φυσικού αερίου; Δεν τα γνωρίζετε αυτά; Αλλά εμείς ως Κυβέρνηση είμαστε δίπλα στους καταναλωτές και για αυτό τον λόγο λοιπόν τους στηρίζουμε - και ας κάνετε εσείς ότι δεν τα ακούτε - ως εξής: Οι καταναλωτές οι οποίοι είναι συμβεβλημένοι σε τιμολόγια προμήθειας ηλεκτρικής ενέργειας που δεν συμπεριλαμβάνουν όμως ρήτρες αναπροσαρμογής σχετιζόμενες με την χονδρεμπορική τιμή αγοράς η μοναδιαία επιδότηση ορίζεται για έκαστο μήνα αυτής της εφαρμογής της ενίσχυσής τους στο ποσό των 20 ευρώ ανά MWh. Σε όλες τις περιπτώσεις η επιδότηση χορηγείται για τις πρώτες 300 KW εκάστου μήνα και σε περίπτωση που η μηνιαία κατανάλωση ηλεκτρικής ενέργειας είναι μεγαλύτερη αυτών των ορίων η επιδότηση δίνεται μέχρι εκεί, μέχρι αυτό το όριο. Μας ρωτάτε, ρωτάτε την Κυβέρνηση και το Υπουργείο Περιβάλλοντος - το οποίο είναι ενιαίο έχει κοινό βηματισμό και είτε υποστηρίζει τις απαντήσεις στις επίκαιρες ο Υπουργός ή ο Υφυπουργός, είναι το ίδιο - για τις τιμές του φυσικού αερίου και αν αληθεύουν δημοσιεύματα για αυξήσεις 200% και πώς θα αντιμετωπιστούν. Πρώτα απ' όλα να πούμε ότι η μεγάλη πλειοψηφία των βιομηχανικών πελατών απολαμβάνει προστασία στις όποιες ανατιμήσεις καθώς αγοράζει φυσικό αέριο σε σταθερές τιμές επιπέδου 2020. Για τους οικιακούς καταναλωτές η ΔΕΠΑ έχει δεσμευθεί ήδη να παρέχει και παρέχει έκπτωση τουλάχιστον 15% στο αέριο και μάλιστα έχει ανατεθεί σε επώνυμο ελεγκτικό μηχανισμό αυτό το έργο ώστε να διασφαλιστούν όλα τα εχέγγυα εμπορικής εμπιστευτικότητας και δικαίου του ελεύθερου ανταγωνισμού. Στην περίπτωση του φυσικού αερίου και στην περίπτωση αυτή όπως και στα ζητήματα ακρίβειας της ηλεκτρικής ενέργειας η Κυβέρνηση θα δείξει - όπως το έχει κάνει - την ενδεδειγμένη κοινωνική ευαισθησία. Είμαστε δίπλα και εμπράκτως τους πολίτες. Δεν θα αφήσουμε κανέναν να μείνει πίσω. Και όπως ήδη με τα πρώτα 600 εκατομμύρια ευρώ προς το ταμείο ενεργειακής μετάβασης έχουμε μπει μπροστά - η πρώτη χώρα στην Ευρωπαϊκή Ένωση που το έκανε - έτσι θα συνεχίσουμε και στη συνέχεια. Και να κάνουμε το σταυρό μας που δεν έχουμε μια ΔΕΗ έτσι όπως την είχατε κουρελιάσει εσείς επί ΣΥΡΙΖΑ. Την είχατε κάνει μία χρεοκοπημένη, απαξιωμένη εταιρεία. Ευχαριστώ πολύ.
Προχωράμε στη πρώτη με αριθμό 170/10-11-2021 επίκαιρη ερώτηση δευτέρου κύκλου της Βουλευτού Α΄ Αθηνών της Νέας Δημοκρατίας κ. Φωτεινής Πιπιλή προς τον Υπουργό Περιβάλλοντος και Ενέργειας, με θέμα: «Έλλειψη των ειδικών υποδομών για τη χρήση ηλεκτρικών αυτοκινήτων». Τον λόγο έχει η κ. Πιπιλή.
Κύριε Υπουργέ, πρώτα απ' όλα επιγραμματικά να υπενθυμίσω ότι ανήκουμε και οι δύο σε ένα κόμμα, τη Νέα Δημοκρατία. Από την εποχή που ήταν Πρόεδρος o Κυριάκος Μητσοτάκης είχε εξαγγείλει σε όλους τους τόνους την έμφαση που θα δώσει αν εκλεγεί Πρωθυπουργός της χώρας στα θέματα περιβάλλοντος και κυρίως στα θέματα της ανάπτυξης των ΑΠΕ και της ηλεκτρικής ενέργειας. Η παρουσία του Κυριάκου Μητσοτάκη στην πρόσφατη COP26 έκανε πολύ μεγάλη εντύπωση. Να θυμίσουμε επίσης ότι από το 2019 και μετά ειδικά μέσω του Υπουργείου σας η κυβερνητική πολιτική έχει ακριβώς να κάνει με την ανάπτυξη της προστασίας του περιβάλλοντος με διάφορους τρόπους. Η πρωτοβουλία του Υπουργείου σας λοιπόν αναφορικά με την ηλεκτροκίνηση και την επιδότηση ομολογώ ότι σάρωσε στα ποδήλατα. Δεν συνέβη όμως το ίδιο στα ηλεκτρικά αυτοκίνητα διότι υπάρχει το υψηλό κόστος. Όμως υπάρχει ένα πρόβλημα. Σύμφωνα με τον Σύνδεσμο Ευρωπαίων Κατασκευαστών Αυτοκινήτων (ACEA), η Ελλάδα βρίσκεται μόλις στην προτελευταία θέση των ευρωπαϊκών χωρών που διαθέτει μόλις 0, 2% ανά 100 χιλιόμετρα, φορτιστές που αυτό καθιστά πάρα πολύ δύσκολη την επέκταση της ηλεκτροκίνησης σε όλη την επικράτεια. Ερωτάται λοιπόν ο Υπουργός: Με ποιες κινήσεις και οπωσδήποτε αν έχετε τη δυνατότητα και κίνητρα, θα προωθήσει το Υπουργείο Περιβάλλοντος την επιτάχυνση εγκατάστασης φορτιστών για ηλεκτρικά αυτοκίνητα; Επίσης θα θέσετε στους ομολόγους σας στην ευρωπαϊκή επιτροπή θέμα ώστε οι ευρωπαϊκές αυτοκινητοβιομηχανίες να προβλέπουν κοινή τεχνολογία όλων των τύπων ηλεκτρικών αυτοκινήτων ώστε να μην δημιουργούνται δυσλειτουργίες στη φόρτιση, γεγονός που θα επιτρέψει την ευρεία εξάπλωση της καθαρής ενέργειας;
Η κ. Πιπιλή ως δημοσιογράφος ξέρει τον χρόνο.
Βεβαίως, αλλά και εγώ είμαι μέσα στον χρόνο πάντοτε, σχεδόν πάντοτε.
Ε, ε! Ας ξεκινήσουμε. Ορίστε, κύριε Υπουργέ, έχετε τον λόγο.
Για αυτό είπα σχεδόν! Ευχαριστώ. Αγαπητή κυρία Πιπιλή, όντως το κόμμα μας είναι πρωτοπόρο μπορώ να πω σε ευρωπαϊκό επίπεδο στη μετάβαση από μία παλιά οικονομία και με παλιές συνήθειες μετακίνησης προς μία πράσινη, οικολογική, φιλική και προς τον άνθρωπο και το περιβάλλον μετακίνηση και ανθρωπογενή δραστηριότητα. Εμάς μας δεσμεύουν - αλλά τα έχουμε κάνει και στόχους μας - δύο ορόσημα, το Green Deal της Ευρώπης βεβαίως και το «Fit for 55», δηλαδή να το πω απλά έως 2050 και η χώρα όπως όλη η ευρωπαϊκή ήπειρος - πολύ φιλόδοξος στόχος - να έχουν απανθρακοποιηθεί, να είναι κλιματικά ουδέτερη. Πάμε να δούμε λοιπόν πόσα ηλεκτρικά αυτοκίνητα καταρχάς και ποδήλατα και οχήματα κυρίως κινούνται στην Ελλάδα και τι γίνεται με τα στοιχεία φόρτισης. Σύμφωνα με τα στοιχεία του συνδέσμου εισαγωγέων αντιπροσώπων αυτοκινήτων το χρονικό διάστημα Ιανουάριος 2013 έως και τον Οκτώβριο 2021, δηλαδή, μέσα σε οκτώ χρόνια συνολικά είχαν ταξινομηθεί οκτώ χιλιάδες επτακόσια δεκαεπτά νέα ηλεκτρικά οχήματα στη χώρα μας. Τα έτη 2020 και 2021 ταξινομήθηκαν επτά χιλιάδες πεντακόσια δέκα αυτοκίνητα. Τι σημαίνει αυτό; Ότι αυτά τα δύο χρόνια έχουμε επτάμισι χιλιάδες αυτοκίνητα σε σύνολο οκτώ χιλιάδων επτακοσίων δεκαεπτά, δηλαδή χίλια διακόσια επτά ηλεκτρικά αυτοκίνητα όλα κι όλα είχαν ταξινομηθεί περίπου 2013 μέχρι το 2020. Πάμε να δούμε τους φορτιστές, πάρα πολύ σημαντικό το ερώτημά σας. Σήμερα λειτουργούν περίπου χίλια εκατό σημεία δημόσιας φόρτισης στην ελληνική επικράτεια, τα τετρακόσια εξ αυτών ανήκουν στη ΔΕΗ υπερκαλύπτοντας τον ευρωπαϊκό στόχο για έναν φορτιστή ανά δέκα ηλεκτρικά οχήματα. Αυτό όμως δεν μας φτάνει εμάς. Υπάρχει λοιπόν μία νομοθετική μας πρωτοβουλία η οποία είναι σε εφαρμογή και τι λέει; Στρεφόμαστε στους δήμους, στην τοπική αυτοδιοίκηση και τους λέμε προκειμένου να ενταχθείτε σε προγράμματα βιώσιμης κινητικότητας ή αστικών αναπλάσεων, να φτιάξουν μια πλατεία, ένα διαφορετικό πολεοδομικό συγκρότημα, θα πρέπει να έχουν οπωσδήποτε σημεία φόρτισης. Οι δήμοι λοιπόν που υπέβαλαν προτάσεις για σημεία φόρτισης - είναι εντυπωσιακό - ήταν τριακόσιοι είκοσι οχτώ. Έχουμε τριακόσιους τριάντα δύο δήμους στη χώρα και οι τριακόσιοι είκοσι οκτώ ήδη υπέβαλαν προτάσεις για να φτιάξουν σημεία φόρτισης, τα οποία θα τα χρηματοδοτήσουμε και από το Πράσινο Ταμείο και από το Ταμείο Ανάκαμψης. Πόσα είναι αυτά, αγαπητή κυρία Πιπιλή; Σύμφωνα λοιπόν με τα στοιχεία, εντός του έτους θα έχουμε δέκα χιλιάδες διακόσια ενενήντα ένα καινούργια σημεία φόρτισης ηλεκτρικών οχημάτων στη χώρα και δε σταματάμε εκεί. Έχουμε από το Ταμείο Ανάκαμψης 80 εκατομμύρια ευρώ τα οποία τα προορίζουμε για ένα πρόγραμμα επιδοτούμενο που θα λέγεται «Φορτίζω παντού», πέραν των δήμων δηλαδή που μέσα στην επόμενη χρονιά και τους επόμενους μήνες θα έχουν φτιάξει έντεκα σχεδόν χιλιάδες σημεία φόρτισης. Επιπλέον των υφιστάμενων δέκα χιλιάδων επισταμένως χιλιάδων, θα έχουμε λοιπόν και χιλιάδες άλλα σημεία φόρτισης για σημεία εντός των δήμων σε αστικές και υπεραστικές περιοχές, στο δίκτυο των εθνικών οδών και σε σημεία ενδιαφέροντος επιβίβασης, μετεπιβίβασης αλλά και σε ιδιωτικούς χώρους με δημόσια όμως πρόσβαση. Τα υπόλοιπα θα σας τα πω στη δευτερολογία μου. Ευχαριστώ.
Τον λόγο έχει η κ. Πιπιλή.
Περιττό να σας πω ότι είναι πολύ αισιόδοξα όλα αυτά τα οποία ήδη μας έχετε πει. Να σταθούμε λίγο στις ευθύνες των δήμων. Χαίρομαι που τόσοι πολλοί δήμοι - όπως είπατε - ήδη υπέβαλαν σχετικές προτάσεις. Οι δήμοι, όμως, νομίζω ότι θα πρέπει να οριοθετήσουν και σημεία επί των δρόμων με ειδικές εσοχές στα πεζοδρόμια, ώστε και ένας πολίτης, που για παράδειγμα, κινείται στην Αχαρνών και βλέπει ότι η μπαταρία του πέφτει, να μπορεί να μπαίνει νόμιμα σ' αυτή την εσοχή, να υπάρχουν εκεί της ΔΕΗ ή άλλων ιδιωτικών εταιρειών φορτιστές, γιατί μόνο με αυτή την ευελιξία χωρίς να παρεμποδίζουμε τους άλλους, μπορεί να επεκταθεί δραστικά η πολύτιμη για την προστασία του περιβάλλοντος χρήση του ηλεκτρικού αυτοκινήτου. Αλλά πρέπει να τονίσουμε ότι μπορεί να είναι ακριβό - βέβαια σιγά - σιγά από την αύξηση θα μειωθούν οι τιμές - όμως, είναι εξαιρετικά συμφέρον ακόμα και από το γεγονός ότι δεν πληρώνεις τέλη, δεν πληρώνεις βενζίνη και κυκλοφορείς στο δακτύλιο ελεύθερα και όλα αυτά τα σχετικά. Επίσης, θα πρέπει να τονίσουμε ότι ο σχεδιασμός πρέπει να είναι εκατέρωθεν, για παράδειγμα των εθνικών οδών, διότι εδώ υπάρχει το εξής τραγελαφικό. Είσαι στους Αγίους Θεοδώρους Αττικής, θέλεις να φορτίσεις το αυτοκίνητο, αλλά στη δεξιά πλευρά από Αγίους Θεοδώρους Αττικής προς Σκαραμαγκά, δεν υπάρχει ακόμα βενζινάδικο που τροφοδοτεί, που σημαίνει ότι πρέπει να πας στην Ελευσίνα να βρεις αερογέφυρα, να επιστρέψεις πίσω στην Εθνική Οδό Αθηνών - Κορίνθου, να φορτίσεις και μετά να κάνεις γύρω - γύρω όλοι. Οπότε ό,τι φόρτισες στη μπαταρία το εξαντλείς στο γύρω - γύρω όλοι. Νομίζω, λοιπόν, ότι τα έχετε υπολογίσει όλα αυτά και θα πρέπει να γενικότερα να υπάρχει και από το Υπουργείο σας μία ευελιξία. Για παράδειγμα, αυτό που σας είπα, πρέπει να προταθεί στην Ευρωπαϊκή Επιτροπή - εδώ κατάφερε το Μητσοτάκης και τους έπεισε για το Πανευρωπαϊκό Πιστοποιητικό Εμβολιασμού - γιατί δεν μπορεί η κάθε εταιρεία κατασκευής να έχει διαφορετικούς φορτιστές, δηλαδή βύσματα, διότι υπάρχει το φαινόμενο αν έχεις τη μία μάρκα να πας επάνω στην Πέλλα και να έχει το βενζινάδικο φορτιστή της άλλης μάρκας. Θεωρώ ότι αυτά πρέπει να είναι απόλυτα, ακαριαία, για να πετύχουμε όλοι το σκοπό μας. Ευχαριστώ.
Το λόγο έχει ο κ. Αμυράς.
Ευχαριστώ, κύριε Πρόεδρε. Κυρία Πιπιλή, μας συνδέει η αγάπη μας για την Αθήνα, την περπατάμε και οι δύο μαζί. Έχουμε ασχοληθεί και οι δύο με τα κοινά του Δήμου της Αθήνας.
Εγώ δεν κάνω ποδήλατο, όμως.
Δεν κάνετε ποδήλατο, αλλά είστε δεινή περιπατήτρια. Θέσατε πολύ σωστά πράγματα πρακτικής φύσεως, οι δήμοι να μην χωροθετήσουν όπου να' ναι τους φορτιστές και επιπλέον να υπάρχουν οι εσοχές, έτσι ώστε να μην εμποδίζετε η κυκλοφορία και για έναν άλλο λόγο, για να μην γίνεται δυσφήμιση στην ηλεκτροκίνηση, προκαλώντας μποτιλιάρισμα πίσω. Σωστά αυτά. Τα έχουμε προβλέψει. Υπάρχει ένας οδηγός διαχείρισης του χρηματοδοτικού προγράμματος που σας είπα πριν, του Πράσινου Ταμείου προς τους Δήμους, που τους λένε με προϋποθέσεις και κριτήρια πώς θα γίνεται η χωροθέτηση. Δεν θα τους πούμε εμείς πού θα την κάνουν, εκείνοι θα αποφασίσουν σε ποιες περιοχές και με ποιον τρόπο, αλλά εμείς τους λέμε ποια είναι τα κριτήρια για την όποια χωροθέτηση. Να μην εμποδίζουν την κίνηση, να υπάρχει ασφάλεια και διάφορα άλλα τέτοια κριτήρια. Αυτός, λοιπόν, ο οδηγός που σας λέω υπάρχει στον άξονα προτεραιότητας - έτσι ονομάζεται - αστική αναζωογόνηση και λοιπές δράσεις περιβαλλοντικού ισοζυγίου. Επίσης, θέλω να σας πω το εξής, ότι οι δήμοι σε κοινόχρηστους χώρους, βεβαίως, θα χωροθετήσουν, εφόσον έχουν εκπληρώσει αυτά τα κριτήρια και μεταξύ των σημείων επαναφόρτισης ηλεκτρικών και υβριδικών οχημάτων - παρέλειψα να το πω εγώ - θα είναι και για μηχανοκίνητα δίκυκλα ποδήλατα με σήμανση θέσεων αποκλειστικής χρήσης γι' αυτά. Δεν θα μπερδέψουμε τα ποδήλατα και τα μηχανάκια με τα αυτοκίνητα και για λόγους ασφαλείας και για να υπάρχει μία διακριτή εικόνα σε σχέση με την ηλεκτροκίνηση στον οποιοδήποτε κινείται σε κάθε πόλη. Θέσατε ένα πάρα πολύ σημαντικό ζήτημα να υπάρχουν όντως κοινοί φορτιστές για όλους. Έχουμε την πικρή εμπειρία με τα κινητά τηλέφωνα. Χρειάστηκε η Ευρωπαϊκή Ένωση δέκα ολόκληρα χρόνια για να φτάσει σε μία ενιαία πλατφόρμα, έναν ενιαίο φορτιστή …
Και ακόμη δεν έχει υλοποιηθεί.
Και ακόμη δεν έχει υλοποιηθεί, αλλά πήραν την απόφαση και είναι σίγουρο ότι σύντομα θα υλοποιηθεί. Εμείς στο Υπουργείο Περιβάλλοντος και θα το θέσουμε και το θέτουμε και στις επίσημες και ανεπίσημες συναντήσεις και στα συμβούλια των Υπουργών και στα έκτακτα συμβούλια που έχουν επίσημο χαρακτήρα και μπορείς πιο εύκολα να πεις περισσότερες ιδέες. Εμείς, λοιπόν, και το έχουμε θέσει και θα το θέσουμε ότι πρέπει να υπάρχει μια κοινή τεχνολογία φόρτισης για όλα τα ηλεκτροκίνητα οχήματα. Θεωρούμε την ηλεκτροκίνηση ως πολυτιμότατο εργαλείο της πράσινης ευρωπαϊκής πολιτικής και θεωρούμε ότι θα βρούμε τον κοινό τόπο με τους Ευρωπαίους ομολόγους μας έτσι ώστε και με συμμαχίες να προωθήσουμε αυτό που η λογική επιτάσσει, κοινούς φορτιστές για όλους. Ευχαριστώ πάρα πολύ.
Προχωρούμε στη δεύτερη με αριθμό 171/11-11-2021 επίκαιρη ερώτηση πρώτου κύκλου του Βουλευτή Ηρακλείου του ΣΥΡΙΖΑ κ. Χαράλαμπου (Χάρη) Μαμουλάκη με θέμα: «Ποιος είναι ο σχεδιασμός του Υπουργείου Περιβάλλοντος και Ενέργειας για την πολεοδομική ανασυγκρότηση των σεισμόπληκτων περιοχών του Ηρακλείου». Κύριε Μαμουλάκη, έχετε τον λόγο.
Ευχαριστώ, κύριε Πρόεδρε. Κύριε Υφυπουργέ, κατ' αρχάς, δεν κρύβω την έκπληξή μου και τη δυσαρέσκειά μου, δεδομένου ότι εδώ και ένα μήνα έχω καταθέσει αυτή την επίκαιρη ερώτηση, που όπως γνωρίζετε από τις 27 Σεπτεμβρίου απασχολεί όλη την Κρήτη λόγω αυτών των αλλεπάλληλων σεισμικών ενεργειών, με αποκορύφωμα αυτό που συνέβη στο Αρκαλοχώρι του σεισμού των 6 Ρίχτερ, και ενώ εδώ και ένα μήνα έχει κατατεθεί ερώτηση, ο αρμόδιος Υπουργός, ο κ. Ταγαράς για θέματα πολεοδομίας και χωροταξίας - και δυστυχώς, όχι εσείς, βέβαια εναπόκειται στο να συζητήσουμε και να δούμε κατά πόσον έχετε τη γνώση και την επάρκεια για να απαντήσετε σε κάτι τέτοιο - μετακύλισε τρεις φορές τη συγκεκριμένη συζήτηση, για να φτάσουμε σήμερα εδώ, να απουσιάζει και να αντικαθίσταται από εσάς στο ζήτημα αυτό. Παρ' όλα αυτά, θα προχωρήσουμε για να πάμε στην ουσία του ζητήματος. Όπως, λοιπόν, γνωρίζετε από τις αρχές του καλοκαιριού είχαμε αλλεπάλληλες σεισμικές ενέργειες στην ευρύτερη περιοχή. Μάλιστα, είχαμε επισημάνει εγκαίρως και πριν λάβει χώρα ο μεγάλος καταστροφικός σεισμός, την αναγκαιότητα επιτάχυνσης των πολεοδομικών, αλλά και χωροταξικών μελετών που αφορούν τη χωροταξική ωρίμανση της περιοχής, δεδομένης και της ύπαρξης του Αεροδρομίου Καστελλίου, όπου θα πρέπει να επιταχυνθεί το ειδικό χωρικό σχέδιο. Έχουμε, λοιπόν, το εξής κι εδώ θέλω να σταθώ αρχικά στην πρωτολογία μου στο ερώτημά μου, κύριε Αμυρά. Γνωρίζετε πόσο σημαντική - πέραν της αποκατάστασης των υφιστάμενων ζημιών και ιδιοκτησιών στην περιοχή - είναι η επιτάχυνση των διαδικασιών χωροταξικής ανασυγκρότησης και πολεοδομικής ωρίμανσης, δεδομένης και αυτής της κρίσιμης μετάβασης, πολεοδομικής μετάβασης μιας περιοχής που έχει πληγεί πολύ σοβαρά το προηγούμενο διάστημα, αλλά και από την άλλη πλευρά, έχει μια δυνατή προοπτική ανάπτυξης δεδομένης της ύπαρξης του Διεθνούς Αερολιμένα ή της δημιουργίας του πλησίον των οικισμών του Αρκαλοχωρίου, αλλά και πολλών άλλων περιοχών. Εδώ, λοιπόν, έχουμε το εξής: Έχουμε από το 2016 ένα σοβαρό θεσμικό εργαλείο που η προηγούμενη κυβέρνηση άφησε ως νομοθετική παρακαταθήκη. Μιλάω για το ν.4447/2016 που ακριβώς αυτόν τον σκοπό υπηρετεί. Δηλαδή, να έρχεται με σημειακές παρεμβάσεις ad hoc πολλές φορές για χωροταξικές και πολεοδομικές παρεμβάσεις, ώστε να ωριμάσει γρήγορα μια συνθήκη. Αυτό συνέβη στη βόρεια Ελλάδα με μετεγκαταστάσεις οικισμών, λόγω των λιγνιτικών περιοχών και την ανάγκη της εθνικής οικονομίας να αναταχθεί, αλλά κυρίως λόγω των φυσικών καταστροφών που έχουν συμβεί το τελευταίο διάστημα. Και είναι πλέον μια κανονικότητα πλέον, κύριε Πρόεδρε, και πρέπει να το αντιληφθούμε αυτό ότι οι φυσικές καταστροφές συνεχώς πληθαίνουν και θα είναι μια κανονικότητα για όλους μας. Στο διά ταύτα, λοιπόν, για την ερώτηση. Το ερώτημα είναι: Προτίθεται η Κυβέρνηση, κύριε Υφυπουργέ, να αξιοποιήσει αυτό το νομοθετικό εργαλείο - και αναφέρομαι στο ν. 4447/2016- τα ειδικά χωρικά σχέδια για τη συγκεκριμένη περιοχή, την ευρύτερη περιοχή του Αρκαλοχωρίου, αλλά και γενικότερα στον Νομό Ηρακλείου στο κέντρο Ηρακλείου; Και το κυριότερο, ποιος είναι σχεδιασμός, από πού θα αντληθούν οι πόροι για να μπορέσουν να προχωρήσουν και να ωριμάσουν οι μελέτες, με ποιο τρόπο θα προχωρήσουν και πότε θα ολοκληρωθούν; Ευχαριστώ, κύριε Πρόεδρε.
Ο κ. Υφυπουργός έχει τον λόγο.
Αγαπητέ κύριε Μαμουλάκη, θέσατε αρκετά ερωτήματα. Θα σας τα απαντήσω όλα, και στην πρωτολογία και στη δευτερολογία. Ο ισχυρός σεισμός που στις 27 Σεπτεμβρίου έπληξε το Αρκαλοχώρι και την γύρω περιοχή βεβαίως προκάλεσε, όπως όλοι γνωρίζουμε, σοβαρά προβλήματα στις υποδομές, στις εγκαταστάσεις, στα σπίτια και στα καταστήματα. Βεβαίως η Κυβέρνηση έστερξε, προκειμένου να αντιμετωπίσει αυτήν την κατάσταση. Τι έκανε η Κυβέρνηση, λοιπόν; Θέλω να τα πω, για να ξέρουμε τι γίνεται, ποιο είναι το πλαίσιο για το οποίο συζητάμε. Πρώτον, παρείχε στεγαστική συνδρομή σε πολίτες και επιχειρήσεις για την αποκατάσταση κτιρίων, η οποία γίνεται με 80% δωρεάν κρατική αρωγή και 20% άτοκο δάνειο με την εγγύηση του δημοσίου. Παρείχε την πρώτη αρωγή για τη στεγαστική συνδρομή ανθρώπων και για σεισμόπληκτες επιχειρήσεις, με 14.000 ευρώ για κτίσματα που έχουν καταστραφεί ολοσχερώς, 8.000 ευρώ για κτίσματα με σοβαρές ζημίες και 3.000 ευρώ για κτίσματα με ελαφριές βλάβες. Παρείχαμε, βεβαίως, αποζημίωση της οικοσκευής και κάλυψης των πρώτων αναγκών, με 6.000 ευρώ στις κατοικίες που έχουν καταστραφεί ολοσχερώς, 4.000 ευρώ για εκείνες με τις σοβαρές ζημίες και 2.000 ευρώ για εκείνες που είναι κατοικήσιμες. Απαλλαγή από τον ΕΝΦΙΑ όλων των ανθρώπων εκεί για τα έτη 2021, 2022, 2023. Επιχορηγήσαμε επαγγελματικές και αγροτικές επιχειρήσεις για ζημιά σε κτιριακό εξοπλισμό, σε μηχανολογικό εξοπλισμό, σε πρώτες ύλες, εμπορεύματα και κατεστραμμένα οχήματα. Αναστείλαμε όλες τις βεβαιωμένες, εκκρεμείς και ληξιπρόθεσμες φορολογικές και ασφαλιστικές υποχρεώσεις για έξι μήνες. Επιδοτήσαμε ενοίκιο συγκατοίκησης για την κάλυψη δαπανών προσωρινής στέγασης των μόνιμων κατοίκων. Ερωτάτε, λοιπόν, εάν προτιθέμεθα να προχωρήσουμε στην ενεργοποίηση του εργαλείου του ειδικού χωρικού σχεδίου. Τα νέα δεδομένα, λοιπόν, τα οποία δημιουργήθηκαν μετά το σεισμό στην περιοχή του Δήμου Μινώα Πεδιάδας, επιτάσσουν όντως να ολοκληρωθεί το ταχύτερο η διαδικασία των πολεοδομικών μελετών των οικισμών Αρκαλοχωρίου, Λασιθίου, Καστελίου και Πολυθέας, δεδομένου ότι φυσικά θα υπάρξει έντονη οικοδομική δραστηριότητα για να ξαναχτίσουν οι άνθρωποι τα σπίτια τους. Με στόχο, λοιπόν, να πετύχουμε μια σύγχρονη υποδομή από πλευράς πολεοδόμησης, το Υπουργείο Περιβάλλοντος και ο αρμόδιος Υπουργός, ο κ. Ταγαράς, εργάζονται σκληρά και προωθούν την ταχύτερη δυνατή ολοκλήρωση των πολεοδομικών μελετών, ώστε τα νέα κτίσματα στους οικισμούς που προανέφερα να ανεγερθούν σύμφωνα με τις εγκεκριμένες πολεοδομικές μελέτες και όχι με το Προεδρικό Διάταγμα του 1981, το οποίο μέχρι σήμερα εφαρμόζεται. Στους υπόλοιπους οικισμούς της περιοχής η ανέγερση νέων κατοικιών σήμερα γίνεται με τους όρους δόμησης και τους περιορισμούς δόμησης εντός των ορίων των οικισμών με πληθυσμό μέχρι δύο χιλιάδων κατοίκων που αναφέρονται στο ΦΕΚ του 2011. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού]] Αναφέρω στο σημείο αυτό και καταλήγω, για να πω στη δευτερολογία μου τα υπόλοιπα, ότι η πολεοδομική μελέτη επέκτασης σχεδίου πόλεως του Αρκαλοχωρίου, που μας ρωτάτε, βρίσκεται σε εκκρεμότητα, διότι ο δήμος, ενώ απέστειλε από τον Ιούλιο του 2019 προς την Αποκεντρωμένη Διοίκηση Κρήτης τις ενστάσεις που υποβλήθηκαν κατά την ανάρτηση ενώπιον του Συμβουλίου Πολεοδομικών Θεμάτων και Αμφισβητήσεων Ηρακλείου, η Αποκεντρωμένη Διοίκηση της Κρήτης δεν έχει ακόμα εισηγηθεί σχετικώς, ώστε να προχωρήσει η διαδικασία. Ευχαριστώ.
Κύριε συνάδελφε, έχετε τον λόγο.
Κύριε Πρόεδρε, επαληθεύομαι για την εκτίμηση που είχα στην αρχή της συζήτησής μας, δεδομένου ότι ο αγαπητός κύριος Υπουργός - μου είναι πολύ συμπαθής κατά τα άλλα - δυστυχώς από την πρωτολογία του, εν είδει απαντήσεως, κατέστη σαφές ότι δεν έχει πλήρη εικόνα της κατάστασης. Και γιατί το λέω αυτό, κύριε Αμυρά; Μου παραθέσατε και αναλώσατε το 70% του χρόνου σας, για να παραθέτετε τις πράξεις της Κυβέρνησης όσον αφορά την ίαση του προβλήματος, του άμεσου προβλήματος που έχει να κάνει με τις αποζημιώσεις και τις αποκαταστάσεις των κατοικιών, που βέβαια, ειρήσθω εν παρόδω, να ξέρετε ότι διέπονται από πολλές αβελτηρίες και πολλά αλαλούμ τα οποία έχουν συμβεί. Για το θέμα αρωγή. Να πούμε για την πλατφόρμα αρωγή που έχει πέσει ήδη; Να πούμε ότι το δάνειο που αναφέρατε είναι ενυπόθηκο δάνειο; Να πούμε ότι υπάρχει ένα πλαφόν στα 150 τετραγωνικά, που δεν δίνει τη δυνατότητα στους υπολοίπους, μικρομεσαίους κυρίως επιχειρηματίες της περιοχής, να ανασάνουν και να μπορέσουν να αποκαταστήσουν τις κατοικίες και τις επιχειρήσεις τους; Και πολλά άλλα, αλλά δεν είναι σήμερα το ζήτημά μας αυτό, εξ ου και η παραδοξότητα που υπάρχει, γιατί φέρατε μια απάντηση που δεν έχει καμμία σχέση με την ερώτηση που σας θέτω. Και επανέρχομαι. Ξεκινάω από το τέλος, από την κατακλείδα σας. Για την καθυστέρηση που υπάρχει ρίχνετε την ευθύνη στον οικείο δήμο, λόγω της μη ολοκλήρωσης, εάν κατάλαβα καλά, του Συμβουλίου Πολιτικών Θεμάτων και Αμφισβητήσεων και της καθυστέρηση απόκρισης από πλευράς της Αποκεντρωμένης Διοίκησης Κρήτης. Οι πληροφορίες που έχω είναι τελείως διαφορετικές, αλλά και πάλι το ερώτημα που υπάρχει είναι άλλο: Ποιος είναι ο τρόπος, ποιο είναι το νομοθετικό εργαλείο με το οποίο θα προχωρήσετε στην εν λόγω υπόθεση; Σας είπα ότι υπάρχει στο τραπέζι ένα εξαιρετικό νομοθετικό εργαλείο από την προηγούμενη κυβέρνηση του ΣΥΡΙΖΑ, ο ν.4447, ο οποίος έχει ήδη αξιοποιηθεί με εξαιρετικά αποτελέσματα στο πρόσφατο παρελθόν. Γιατί να μην προχωρήσουμε και εδώ; Και εάν όχι, πολύ ωραία, αλλά ποιο είναι το εναλλακτικό σχέδιο; Διότι εδώ μου λέτε, μου αναφέρετε ότι ο κ. Ταγαράς επιταχύνει διαδικασίες μελετητικής ωρίμανσης, χωρίς να γνωρίζουμε ποιος είναι σχεδιασμός, από πού αντλούνται οι πόροι και, το κυριότερο, πότε θα ολοκληρωθούν. Διότι για τους γνωρίζοντες, τους παροικούντες την Ιερουσαλήμ, γνωρίζουμε ότι τα πολεοδομικά θέματα και η ωρίμανση τέτοιων μελετών μέχρι να φτάσουμε σε φάση πράξεως εφαρμογής - που αυτή είναι που εκκρεμεί, άλλωστε, στην περίπτωσή μας - είναι αρκετά χρονοβόρες. Οπότε, πρέπει έγκαιρα και αυτό οφείλουμε και εμείς ως Αξιωματική Αντιπολίτευση, εγκαίρως να κρούουμε τον κώδωνα του κινδύνου για τις τυχόν καθυστερήσεις. Άρα, λοιπόν, επανέρχομαι και να ενημερώσω εδώ το Σώμα ότι υπάρχουν δύο οικισμοί, κύριε Πρόεδρε: ο οικισμός Χουμερίου και ο οικισμός Σαμπά που είναι μη κατοικήσιμοι σχεδόν καθ' ολοκληρία. Για τον δε οικισμό στα Ρουσοχώρια επιβάλλεται η μεταστέγαση του, η μετεγκατάστασή του και μάλιστα σε έναν χώρο που θα προβλεφθεί, ώστε να υπάρχουν ευδιάκριτα μεγάλες επιφάνειες δημόσιων χώρων, να αξιοποιηθεί o υφιστάμενος συντελεστής δόμησης και σίγουρα να λάβουμε υπ' όψιν και για το σύνολο των μελετών το νέο σεισμικό status quo της περιοχής, διότι τα πράγματα έχουν αλλάξει άρδην. Η Κρήτη δεν είναι πια η ίδια. Αυτός ο καταστροφικός σεισμός ήταν ο ισχυρότερος σεισμός του τελευταίου αιώνα στον ελλαδικό χώρο και το τονίζω, όχι μόνο γιατί η ένταση των ρίχτερ ήταν τέτοια, όχι μόνο για ήταν χαμηλή η εστιακή απόσταση, αλλά κυρίως διότι παρατηρήθηκε η μεγαλύτερη επιτάχυνση εδάφους που έγινε ποτέ σε σεισμό καταγεγραμμένο στον ελλαδικό χώρο με δυόμισι μέτρα. Είναι εξαιρετικά υψηλές, για τους γνωρίζοντες, αυτές οι εντάσεις και αυτές οι επιταχύνσεις. Νομίζω ότι με αυτό τον γνώμονα πρέπει να επιταχύνετε και εσείς από την πλευρά σας τη διαδικασία της μελετητικής, πολεοδομικής και χωροταξικής ωρίμανσης, πριν να είναι αργά. Κινδυνεύουν. Έγιναν προσφυγές σε είκοσι δευτερόλεπτα, κύριε Υπουργέ, αυτοί οι άνθρωποι, χωρίς να το θελήσουν και ακόμα και τώρα έχουν μία ασάφεια μέσα τους για το τι θα συμβεί: Θα μείνουν στον τόπο τους ή θα φύγουν; Η απάντηση είναι μία και με έναν τρόπο: πολεοδομική ανασυγκρότηση.
Κύριε Υπουργέ, έχετε τον λόγο.
Ευχαριστώ πολύ, κύριε Πρόεδρε. Βεβαίως, κύριε Μαμουλάκη, θα μείνουν στον τόπο τους οι Κρητικοί αυτών περιοχών και εμείς θα κάνουμε ό,τι περνά από το χέρι μας, όπως ήδη το κάνουμε, για να στηρίξουμε και να επανέλθουν στην καθημερινότητά τους, όπως ήταν η ζωή τους πριν το σεισμό. Πάω κατευθείαν στην ουσία του πράγματος. Ειδικό πολεοδομικό σχέδιο για την περιοχή λόγω της έκτακτης ανάγκης, ακολουθώντας τις προδιαγραφές των τοπικών πολεοδομικών σχεδίων. Η μελέτη του ειδικού πολεοδομικού σχεδιασμού της περιοχής του Δήμου Μινώα Πεδιάδας θα γίνει με τη διαδικασία της έκτακτης ανάγκης, ταχύτατα. Και για να έχουμε και το πλαίσιο, γιατί μου αναφέρατε και το ν.4447, φυσικά θα κάνουμε χρήση και αυτού του νόμου, όπως θα κάνουμε και χρήση του ν.4759/2020 που τροποποίησε σε κάποια σημεία αυτόν τον νόμο. Άρα, λοιπόν, υπάρχει μια συνέχεια στο κράτος. Η νομοθετική μας λειτουργία δεν γίνεται απλώς για να γίνεται, γίνεται για να έχει μία αντιστοίχιση στην πραγματικότητα και στον τρόπο που θα επουλώνονται πληγές και θα δίνεται μια ώθηση σε κάποιες περιοχές. Έτσι, λοιπόν, βεβαίως αυτά τα θέματα της περιοχής θα αντιμετωπιστούν μέσω του πολεοδομικού σχεδιασμού με την έγκριση του τοπικού πολεοδομικού σχεδίου, αυτό που λέτε εσείς, δηλαδή το ν.4447, όπως επίσης και του ειδικού πολεοδομικού σχεδίου μέσω του ν.4759. Πού είμαστε σήμερα με την εκπόνηση των τοπικών πολεοδομικών σχεδίων; Βρισκόμαστε στο στάδιο της επεξεργασίας από την αρμόδια Επιτροπή, η οποία συνεστήθη για την αξιολόγηση των αιτήσεων συμμετοχής και την προτεραιοποίηση, όπως εδώ σε αυτή την περίπτωση όσων ενταχθούν σε κάθε φάση υλοποίησης, λαμβάνοντας υπ' όψιν περιοχές που έχουν πληγεί από καταστροφικά φαινόμενα. Άρα νούμερο ένα προτεραιότητα είναι σε αυτές περιοχές με τα τοπικά πολεοδομικά σχέδια και τις νέες τεχνικές προδιαγραφές που αυτά επιτάσσουν και έχουμε θεσμοθετήσει από κοινού. Υπάρχει ακόμη η προώθηση της αντίληψης να αντιμετωπίσουμε την κλιματική κρίση, βεβαίως, και να διαχειριστούμε τις συνέπειες. Το Υπουργείο Περιβάλλοντος και Ενέργειας έχει ήδη αποφασίσει την ένταξη σχετικών μελετών στα προγράμματα εκπόνησης τοπικών και ειδικών πολεοδομικών σχεδίων με χρηματοδότηση από το RRF, το Ταμείο Ανάκαμψης και Ανθεκτικότητας. Έτσι θα λύσουμε χρόνια προβλήματα, έτσι θα αντιμετωπίσουμε ριζικά και αποτελεσματικά έκτακτες περιστάσεις, όπως αυτές του Αρκαλοχωρίου και των γύρω περιοχών. Εμείς, λοιπόν, επιδιώκουμε και θα υλοποιήσουμε έργα και προγράμματα υπερτοπικής κλίμακας και στρατηγικής σημασίας - αναφέρομαι στην περιοχή - για αστικές αναπλάσεις, για περιβαλλοντική προστασία, για την αντιμετώπιση βεβαίως των σοβαρών συνεπειών από αυτήν τη φυσική καταστροφή και βεβαίως θα ζητήσουμε, όπου χρειάζεται, περισσότερα χρήματα από την Ευρωπαϊκή Ένωση. Σε αυτή την κατηγορία, λοιπόν, ανήκουν και οι Δημοτικές Ενότητες Αρκαλοχωρίου, Φραψάνου και Καστελλίου που, όπως σας είπα, τις έχουμε βάλει στην πρώτη προτεραιότητα και με τη διαδικασία της έκτακτης ανάγκης θα ολοκληρωθούν ταχύτατα. Ευχαριστώ πάρα πολύ.
Πάμε τώρα σε δύο ερωτήσεις του συναδέλφου κ. Κρίτωνα Αρσένη. Η πρώτη είναι η πέμπτη με αριθμό 185/15-11-2021 επίκαιρη ερώτηση πρώτου κύκλου του Βουλευτή Β2 Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Ο ΧΥΤΑ Φυλής δηλητηριάζει τον αέρα της δυτικής Αθήνας και του Λεκανοπεδίου». Ενδιαφέρον θέμα. Έχουμε και χρόνο, οπότε δεν θα σας πιέσω με τα κουδούνια. Ορίστε, κύριε Αρσένη, έχετε τον λόγο.
Ευχαριστώ πολύ, κύριε Πρόεδρε, και ευχαριστώ και για το ενδιαφέρον. Κύριε Υπουργέ, εκπλήσσομαι ότι είστε εδώ πέρα, γιατί σας έχει αφαιρεθεί η σχετική αρμοδιότητα στις 21-1-2021. Σε κάθε περίπτωση, ο Υπουργός έχει δικαίωμα να εκπροσωπηθεί από οποιονδήποτε άλλον θέλει. Ο κ. Χατζηδάκης κάποτε ερχόταν και ο ίδιος. Ο κ. Σκρέκας αποφεύγει προφανώς αυτό το θέμα. Για να συζητήσουμε όμως αυτό το θέμα, θέλω να σας ρωτήσω κατ' αρχάς αν έχετε επισκεφθεί τον ΧΥΤΑ Φυλής.
Εγώ; Και βέβαια. Και πριν δύο βδομάδες.
Τον έχει επισκεφθεί ο κ. Σκρέκας, ο αρμόδιος Υπουργός; Δεν τον έχει επισκεφτεί. Δεν έχει επισκεφτεί αυτό που η έκθεση του Ευρωπαϊκού Κοινοβουλίου χαρακτήρισε ως «μνημείο περιβαλλοντικού χάους, αρρώστιας και ανθρώπινου πόνου για τις επόμενες τρεις γενιές». Γι' αυτό δεν είναι εδώ πέρα. Εγώ έχω επισκεφτεί πολλές φορές τον ΧΥΤΑ Φυλής και δύο φορές τον έχω περπατήσει από σημείο σε σημείο. Η τελευταία φορά ήταν πριν από λίγες μέρες. Η εικόνα είναι δραματική. Και τον επισκέφθηκε μαζί με το «Δυτικό Μέτωπο» και τους πολίτες που έχουν υποστεί από το '60 τις επιπτώσεις. Έχουμε τα αποκατεστημένα κύτταρα, δηλαδή αυτά που προέβλεπε η μελέτη να καλυφθούν από απορρίμματα. Τελείωσαν, καλύφθηκαν, αποκαταστάθηκαν. Από πάνω τους δημιουργήθηκαν παράνομες χωματερές. Με διάφορες παράνομες διαδικασίες αποφασίστηκαν νέες χωματερές, νέοι ΧΥΤΑ. Ξανακαλύφθηκαν, από πάνω τους άλλα και από πάνω τους άλλα. Έχουμε φτάσει στα διακόσια μέτρα απορριμμάτων, με πρανή τα οποία είναι ετοιμόρροπα. Μπορεί να έχουμε θύματα σύντομα. Την ίδια στιγμή στον αποκατεστημένο ΧΑΔΑ, τον Χώρο Ανεξέλεγκτης Διάθεσης Απορριμμάτων που αποκαταστάθηκε τέλος πάντων όπως - όπως, έχουμε ακάλυπτη τη λυματολάσπη της Ψυττάλειας. Κοχλάζει το βουνό. Κύριε Πρόεδρε, το βουνό βγάζει ατμούς λες και είναι ηφαίστειο σε διάφορα σημεία του, το βουνό από τα σκουπίδια, και έχουμε τη λυματολάσπη αυτή να είναι ακάλυπτη, να βράζει. Και από κάτω τι έχει; Την ανεξέλεγκτη χωματερή του ΧΥΤΑ Άνω Λιοσίων, του παλιού, του ΧΑΔΑ Άνω Λιοσίων. Η μυρωδιά που βγαίνει από εκεί είναι αυτή που σαρώνει τη Φυλή και πιθανότατα και αυτή που φτάνει στην Πετρούπολη τα καλοκαίρια ή άλλοτε στο Καματερό. Έχουμε ένα περιβαλλοντικό έγκλημα, όπως το περιέγραψε το Ευρωπαϊκό Κοινοβούλιο, το οποίο εξελίσσεται μπροστά στα μάτια μας. Εσείς προχωράτε τώρα στην παράνομη επέκταση Δούρου και τη γεμίζετε ήδη, ενώ κατασκευάζεται, με απορρίμματα. Προέβλεπε ακόμα και αυτή η παράνομη απόφαση ότι θα θάβονται εκεί πέρα μόνο υπολείμματα ανακύκλωσης. Και επειδή έχει καταρρεύσει η ανακύκλωση, θάβονται σχεδόν σύμμεικτα το 75% των απορριμμάτων, αντί να είναι το 25%, μειωμένο δηλαδή. Και θα γεμίσει πριν κατασκευαστεί σχεδόν. Δημιουργείται βουνό από απορρίμματα και στο ενδιάμεσο βρίσκετε ένα κενό που το έχετε δημιουργήσει με τα απορρίμματα, το γεμίζετε και αυτό. Μετά δημιουργείται κάποια άλλη κοιλότητα, τη γεμίζετε. Πού θα φτάσει αυτή η ιστορία; Αυτό το περιβαλλοντικό έγκλημα πότε θα τελειώσει; Θα ήθελα να μας πείτε συγκεκριμένα αυτοί οι ατμοί που βγαίνουν από τη λυματολάσπη τι σύνθεση έχουν, τι τοξικές ουσίες βγαίνουν από εκεί πέρα. Θα ήθελα να μας πείτε, οι διάφορες πυρκαγιές, που ξεκινούν συνήθως γύρω από τη λυματολάσπη, όπως και η πρόσφατη του Αυγούστου, τι ρύπους εκλύουν, ποιος είναι τελικά ο κίνδυνος για τη δημόσια υγεία των κατοίκων της δυτικής Αθήνας, της δυτικής Αττικής. Και ξέρετε τι με είχαν ενημερώσει από τον «Δημόκριτο»; Ο αέρας, οι ρύποι από τη Φυλή μπαίνουν στη μεγάλη σούμα του νέφους και τις μοιράζονται όλοι. Χάνουμε χρόνια ζωής όλοι οι κάτοικοι του Λεκανοπεδίου.
Ορίστε, κύριε Υπουργέ.
Ευχαριστώ, κύριε Πρόεδρε. Κατ' αρχάς, να πούμε ότι η Κυβέρνηση και το Υπουργείο Περιβάλλοντος σαφέστατα έχουμε πάρα πάρα πολύ ψηλά στις προτεραιότητές μας την επίλυση και αντιμετώπιση προβλημάτων που υπάρχουν εδώ και πολλές δεκαετίες γύρω από τη διαχείριση των απορριμμάτων. Για να διασφαλίσουμε την καλή ποιότητα της ατμόσφαιρας στο Υπουργείο Περιβάλλοντος καταρτίζουμε εκτελούμε και εφαρμόζουμε με ευλάβεια προγράμματα μέτρησης, καταγραφής και αξιολόγησης των επιπέδων ρύπανσης. Εκτιμούμε την ποιότητα του ατμοσφαιρικού αέρα και εποπτεύουμε τη λειτουργία του Εθνικού Δικτύου Σταθμών για να παρακολουθούμε την ποιότητα και τις αυξομειώσεις πάνω σε αυτήν της ατμόσφαιρας. Εισηγούμαστε, λοιπόν, μέτρα και προγράμματα περιορισμού των εκπομπών ρύπων και κινούμαστε σε απόλυτη αρμονία με τα συναρμόδια Υπουργεία. Τώρα, παρά το γεγονός ότι άλλα καταθέτετε στην επίκαιρη και άλλα ρωτάτε προφορικώς, πάμε σε αυτά που προφορικώς είπατε. Μας ρωτάτε, λοιπόν, για τον καπνό από την πυρκαγιά, όπως το γράφετε, αν ήταν τοξικός. Λοιπόν, στο Λεκανοπέδιο της Αττικής λειτουργούν δεκατέσσερις σταθμοί του Εθνικού Δικτύου Παρακολούθησης Ατμοσφαιρικής Ρύπανσης σε εικοσιτετράωρη βάση, τριακόσιες εξήντα πέντε ημέρες τον χρόνο. Εκεί έχουμε, λοιπόν, σταθερές μετρήσεις των αέριων ρύπων, δηλαδή μονοξειδίου του αζώτου, διοξειδίου του αζώτου, διοξειδίου του θείου, μονοξειδίου του άνθρακα, του όζοντος και του βενζολίου, αλλά και των αιωρούμενων σωματιδίων. Είναι σημαντικό να τονίσουμε ότι οι θέσεις των σταθμών μέτρησης ικανοποιούν τις απαιτήσεις και της εθνικής και της ενωσιακής νομοθεσίας, καλύπτουν όλους τους τύπους της αστικής συγκρότησης, σταθμούς κυκλοφορίας, βιομηχανικούς, αστικού περιφερειακού υποβάθρου, έτσι ώστε να έχουμε καλύτερη εικόνα - την ακριβέστατη - για την εκτίμηση και διαχείριση της ποιότητας του αέρα. Τώρα, πάμε να δούμε γι' αυτά συγκεκριμένα τι συνέβη στις 6 Αυγούστου του 2021. Για να εξαχθεί το συμπέρασμα ότι ο καπνός αυτής της πυρκαγιάς ήταν τοξικός, θα πρέπει βεβαίως να έχει τεκμηριωθεί η τοξικότητα από τις μετρήσεις του δικτύου με συγκεκριμένους ρύπους. Παρατηρήθηκαν, λοιπόν, υπερβάσεις στα επίπεδα συγκέντρωσης αιωρούμενων σωματιδίων και η αρμόδια υπηρεσία του Υπουργείου μας αμέσως ενημέρωσε το Υπουργείο Υγείας, έτσι ώστε να βγουν οι ανακοινώσεις περιβαλλοντικού εκτάκτου ενημέρωσης προς τους πολίτες. Δεν παρατηρήθηκαν ωστόσο υπερβάσεις του ορίου συναγερμού για κανέναν ατμοσφαιρικό ρύπο. Ακόμα και οι μετρήσεις του ΕΔΣΝΑ πραγματοποιούνται από πιστοποιημένο εργαστήριο και για το επίμαχο χρονικό διάστημα, δηλαδή εκεί μέσα στον Αύγουστο, η συγκέντρωση των μετρούμενων τοξικών ουσιών κυμάνθηκε σε χαμηλότερα επίπεδα από τα όρια που θέτει η περιβαλλοντική νομοθεσία. Γενικώς, όλοι οι αέριοι ρύποι, εκτός του όζοντος, παρουσίασαν αυξημένες συγκεντρώσεις μιας μεγάλης έκτασης πυρκαγιάς και όχι μόνο στην περιοχή του συμβάντος αλλά και σε απομακρυσμένες. Στις 6 Αυγούστου, λοιπόν, για τα αιωρούμενα σωματίδια διαμέτρου κάτω των 10 μικρομέτρων η μέση εικοσιτετράωρη συγκέντρωση που καταγράφηκε στο δίκτυο κυμάνθηκε από 65 μικρογραμμάρια ανά κυβικό μέτρο στον σταθμό των Θρακομακεδόνων έως 107 μικρογραμμάρια ανά κυβικό μέτρο στον σταθμό Λιοσίων, η οποία όντως είναι υψηλότερη από την εικοσιτετράωρη οριακή τιμή, που είναι τα 50 μικρογραμμάρια. Πρέπει όμως να επισημάνουμε ότι η συγκέντρωση των αιωρούμενων σωματιδίων για να λογίζεται ως υπέρβαση πρέπει να παρατηρείται πάνω από τριάντα πέντε ημέρες ετησίως. Την επομένη της πυρκαγιάς, στις 7 Αυγούστου, είχαμε δραστική μείωση των συγκεντρώσεων λόγω διάχυσης των ρύπων. Επιπροσθέτως, τα επίπεδα συγκέντρωσης των αιωρούμενων σωματιδίων δεν ανήλθαν στο ύψος των τιμών που προβλέπει η νομοθεσία και η εθνική και η ενωσιακή για την εφαρμογή βραχύβιας διάρκειας σχεδίων δράσης. Να σημειώσω το εξής, για την πυρκαγιά. Η πυρκαγιά εισήλθε στον χώρο έρποντας από την περιοχή του νεκροταφείου Άνω Λιοσίων, καίγοντας μικρή έκταση, την αποψιλωμένη εγκαίρως έκταση από τον Ενιαίο Διαβαθμικό Σύνδεσμο Νομού Αττικής, και έτσι τρύπωσε μέσα στον ΧΥΤΑ. Οι εργαζόμενοι του ΧΥΤΑ αμέσως, με ίδια μέσα, σταμάτησαν την επέκτασή της. Συνέχισαν δε την κατάσβεσή της και εκτός της εγκατάστασης του χώρου διαχείρισης των απορριμμάτων της δυτικής Αττικής και τέθηκε υπό έλεγχο αυθημερόν. Οι αναζωπυρώσεις, για τις οποίες ενδεχομένως να μιλάτε, όντως υπήρξαν τις επόμενες ημέρες και αντιμετωπίστηκαν ταχύτατα από την Πυροσβεστική. Καθ' όλη τη διάρκεια των πυρκαγιών του περασμένου καλοκαιριού, παρακολουθούσαμε αδιαλείπτως εμείς στο Υπουργείο Περιβάλλοντος την ποιότητα της ατμόσφαιρας, με βάση τις μετρήσεις των σταθμών του δικτύου για τους αέριους ρύπους, δηλαδή - ξαναλέω - για το μονοξείδιο του αζώτου, για το διοξείδιο, για το διοξείδιο του θείου, για το μονοξείδιο του άνθρακα, για το όζον, για το βενζόλιο και των αιωρούμενων σωματιδίων. Εμείς, λοιπόν, ως Υπουργείο Περιβάλλοντος είμαστε εδώ, επαγρυπνούμε και αναλαμβάνουμε δράση, προκειμένου να διασφαλίσουμε την ποιότητα της ατμόσφαιρας, προστατεύοντας, βεβαίως, τη δημόσια υγεία και το φυσικό περιβάλλον.
Κύριε Αρσένη, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, λέτε ότι η πυρκαγιά ξεκίνησε από το νεκροταφείο.
Η Πυροσβεστική το λέει, όχι εμείς.
Το νεκροταφείο είναι στα σύνορα με τη λυματολάσπη. Το βουνό της λυματολάσπης ακουμπάει στο νεκροταφείο. Δεν ήταν μόνο αυτή η πυρκαγιά. Μιλάμε για πυρκαγιές στις 2- /2-2021, 26-6-2019, 29-6-2019 κ.ο.κ.. Είναι διαρκείς οι πυρκαγιές, πάντοτε γύρω από εκεί που είναι η λυματολάσπη. Μας λέτε ότι τα μετράτε και είναι όλα καλά. Αλήθεια, μας κάνει εντύπωση: Πώς τα μετράτε; Γιατί σε όλη τη δυτική Αθήνα υπάρχει ένας μετρητής στο Περιστέρι, που δεν μετράει ούτε τα PM 2.5, αυτά που εκλύονται κατά κύριο όρο από την καύση απορριμμάτων, ούτε διοξίνες. Ούτε στη Φυλή και στα Λιόσια υπάρχει. Από τους Θρακομακεδόνες το μετράτε ή από την Ελευσίνα; Ή από την Αγία Παρασκευή; Μόνο εκεί μετράτε κάποια παραπάνω αέρια, κυρίως μικροσωματίδια. Πού είναι οι σταθμοί μέτρησης; Και γι' αυτό μας παραπέμπει η Ευρωπαϊκή Επιτροπή για την ποιότητα αέρα, γιατί δεν τη μετράτε. Θα περίμενα, από εσάς τουλάχιστον, να έρθετε να μας πείτε σήμερα ότι θα αρχίσετε να μετράτε διοξίνες στη Φυλή. Θα περίμενα να έρθετε να μας πείτε σήμερα ότι θα μετράτε διοξίνες και μικροσωματίδια και στον Δήμο Φυλής και στους δήμους της δυτικής Αθήνας. Θέλετε να μάθουμε τι συμβαίνει με την ποιότητα αέρα ή όχι; Κάλεσα τους επιθεωρητές περιβάλλοντος, πριν στην ουσία τσακίσετε τις αρμοδιότητές τους. Τους κάλεσα και κατήγγειλα τη δυσοσμία στην Πετρούπολη. Ήρθαν, μέτρησαν και ζήτησαν να αλλάξουν τα όρια και η μεθοδολογία μέτρησης δυσοσμίας στον ΧΥΤΑ Φυλής και να συμπεριληφθεί αυτό στην ΑΕΠΟ. Δεν έγινε. Δεν λήφθηκαν υπ' όψιν οι απόψεις των επιθεωρητών περιβάλλοντος, γιατί ενοχλούν. Η ίδια ΑΕΠΟ δεν περιλαμβάνει τον αποτεφρωτήρα υγειονομικών και επικίνδυνων απόβλητο κ.ο.κ.. Και να πω κάτι ακόμα. Αυτή η ΑΕΠΟ περιλαμβάνει κάτι. Ένα φωτοβολταϊκό στον πρώην ΧΑΔΑ Λιοσίων. Ξέρετε πού είναι ο πρώην ΧΑΔΑ Λιοσίων; Τριάντα μέτρα από το τείχος του δέματος, το ελληνικό σινικό τείχος τεσσεράμισι χιλιομέτρων, το οποίο εγκαταλειμμένο, εκεί δίπλα στον ΧΥΤΑ Φυλής. Αυτά είναι που κάνετε και αυτά που δεν κάνετε. Σας καλώ να αρχίσετε να μετράτε τους ρύπους. Σας καλώ να πάρετε μέτρα. Σας καλώ να σταματήσετε αυτό το έγκλημα στη Φυλή, τα πανωσηκώματα, να σταματήσετε τη λυματολάσπη, την ακάλυπτη έως σήμερα. Πηγαίνετε να τη δείτε. Ένα βουνό που βράζει, βγαίνουν ατμοί, κύριε Υπουργέ, σαν να ήταν ενεργό ηφαίστειο. Πάτε να το δείτε. Χρειάζεται να δράσουμε για όλα αυτά, σήμερα. Το έγκλημα αυτό αυτή τη στιγμή κοστίζει ανθρώπινες ζωές. Και δεν κοστίζει ανθρώπινες ζωές μόνο στη δυτική Αθήνα, μόνο στην Πετρούπολη, μόνο στο Καματερό και στις υπόλοιπες γειτονιές. Κοστίζει σε όλο το λεκανοπέδιο. Όπως είπατε, τα αέρια διαχέονται. Πού διαχέονται; Μπαίνουν στη μεγάλη χύτρα του νέφους, την τοξική χύτρα του νέφους, της Αθήνας, εκεί μέσα που είναι εγκλωβισμένοι και οι πολίτες.
Ορίστε, κύριε Αμυρά.
Ευχαριστώ, κύριε Πρόεδρε. Με ρωτήσατε ποιος μετράει τους ρύπους και τι αποτελέσματα βγάζει και αν έχει μέσα στις μετρήσεις και τις διοξίνες. Βεβαίως. Πρώτα απ' όλα, να πούμε ότι ο ΕΔΣΝΑ, ο Ενιαίος Διαβαθμικός Σύνδεσμος του Νομού Αττικής, εφαρμόζει ένα αναλυτικότατο πρόγραμμα περιβαλλοντικών μετρήσεων, πιστοποιημένο, βεβαίως, από διαπιστευμένο εργαστήριο, σύμφωνα με την εθνική και ενωσιακή νομοθεσία. Έχουμε πρόσβαση και παρακολουθούμε καθημερινώς και τις δικές τους μετρήσεις. Τι μετράνε; Για να μην έχετε την απορία, η οποία είναι εύλογη, δεν το λέω αρνητικά. Μετρούν τις οσμές αιωρούμενων σωματιδίων, αέριων ρύπων, όπως φουράνια, διοξίνες, πολυχλωριωμένα διφαινύλια και όποιον άλλο ρύπο εμπίπτει σε αυτή την κατηγορία που εκπέμπεται στην ατμόσφαιρα. Οι μετρήσεις, λοιπόν, του πιστοποιημένου και διαπιστευμένου εργαστήριου - εγκυρότατου - για το επίμαχο χρονικό διάστημα, αλλά και γενικότερα, κυμαίνονται από μηδενικές έως κάτω των ορίων που θέτει η περιβαλλοντική νομοθεσία. Να επισημάνω, βέβαια - ίσως να μην το γνωρίζετε - ότι το μεθάνιο και το διοξείδιο του άνθρακα δεν λογίζονται ως αέριοι ρύποι. Είναι αέρια του θερμοκηπίου και δεν λογίζονται ως ρύποι επιβλαβείς για τον ανθρώπινο οργανισμό, επιστημονικά. Με ρωτάτε, επίσης, για τη λυματολάσπη. Εδώ να πούμε ότι υπάρχει μία απόφαση του Συμβουλίου της Επικρατείας, της Επιτροπής Αναστολών, σύμφωνα με την οποία ο Ενιαίος Διαβαθμικός Σύνδεσμος του Νομού Αττικής - ΕΔΣΝΑ - αποδέχθηκε την εναπόθεση της λυματολάσπης στον ΧΥΤΑ Φυλής, η οποία, όμως - προσέξτε - , προέρχεται από τον δεύτερο βαθμό επεξεργασίας των λυμάτων της Αττικής από το Κέντρο Επεξεργασίας Λυμάτων στην Ψυττάλεια της ΕΥΔΑΠ. Η εναπόθεση της πρωτογενούς λυματολάσπης, που αναφέρετε στην επίκαιρη ερώτησή σας, έχει σταματήσει να εναποτίθεται στον ΧΥΤΑ Φυλής εδώ και δεκαπέντε χρόνια. Για το ζήτημα, όμως, εμείς έχουμε διενεργήσει - το Υπουργείο Περιβάλλοντος, δηλαδή - πέντε πρόσφατες αυτοψίες. Στείλαμε τους επιθεωρητές περιβάλλοντος του Σώματος Επιθεώρησης Νοτίου Ελλάδος στις 17 Ιουλίου στον χώρο υγειονομικής ταφής των απορριμμάτων, στις 22 Ιουλίου στην εγκατάσταση επεξεργασίας στραγγισμάτων, στις 7 Ιουλίου στη μονάδα αποτέφρωσης μολυσματικών και επικίνδυνων αποβλήτων των υγειονομικών μονάδων, στις 7 Ιουλίου στο εργοστάσιο μηχανικής ανακύκλωσης και κομποστοποίησης των απορριμμάτων και στην εταιρεία «Βιοαέριο Ενέργεια Άνω Λιόσια Α.Ε.» με διακριτικό τίτλο «ΒΕΑΛ Α.Ε.». Από τις αυτοψίες και τα συγκεντρωθέντα στοιχεία διαπιστώθηκε ότι είχαμε παράβαση της τήρησης των εγκεκριμένων περιβαλλοντικών όρων και σύμφωνα με τη νομοθεσία και με την εντολή, βεβαίως, που είναι πάγια, του Υπουργού Περιβάλλοντος, του Κώστα Σκρέκα, για τέτοιου είδους παραβάσεις, τι έκανε η αρμόδια υπηρεσία του Υπουργείου Περιβάλλοντος; Αμέσως συνέταξε έκθεση ελέγχου, κάλεσε σε απολογία τους υπευθύνους, βεβαίωσε την πράξη της παράβασης και εισηγήθηκε την επιβολή προστίμου. Άρα όλες οι προβλεπόμενες από τον νόμο ενέργειες, διαδικασίες και επιθεωρήσεις έγιναν και, βεβαίως, από το δικό μας Υπουργείο. Σας ευχαριστώ.
Προχωρούμε στην τέταρτη με αριθμό 186/15-10-2021 επίκαιρη ερώτηση δευτέρου κύκλου του Βουλευτή του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «ΧΥΤΑ Τεμπλονίου Κέρκυρας και σταθμοί μεταφόρτωσης απορριμμάτων (ΣΜΑ)». Κύριε Αρσένη, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, είναι παραπλήσια αυτή η ερώτηση, γιατί βλέπουμε ότι ο ΧΥΤΑ Φυλής και το περιβαλλοντικό έγκλημα που συμβαίνει εκεί διδάσκεται και στους υπόλοιπους ΧΥΤΑ. Για τα στοιχεία που είπε ο Υπουργός, που παραδέχθηκε ότι το κράτος, η Κυβέρνηση, δεν μετράει τους ρύπους στη δυτική Αθήνα, στη δυτική Αττική, αλλά μας είπε ότι τους μετράει το ΕΔΣΝΑ, θα θέλαμε να μας πείτε πού ανακοινώνονται αυτά τα νούμερα, γιατί εμείς δεν τα βρήκαμε πουθενά. Τώρα, στον ΧΥΤΑ «Τεμπλόνι» έχουμε λάβει ξανά προειδοποιητική επιστολή για τη μη ορθή εφαρμογή της 1999/31 και της 2008/98. Τι περιλαμβάνουν αυτές οι δύο οδηγίες; Περιλαμβάνουν στην ουσία τις υποχρεώσεις μας για ανακύκλωση. Σας λένε αυτό που σας είπα προηγουμένως, δηλαδή ότι ξεκινάτε να καλύπτετε παρανόμως τα κενά που δημιουργείτε στα ήδη αποκατεστημένα κύτταρα με σύμμεικτα απορρίμματα, χωρίς καν να κάνετε ανακύκλωση, έγκλημα πάνω στο έγκλημα. Στον ΧΥΤΑ «Τεμπλόνι» έχουμε επίσης παράνομες αποθέσεις απορριμμάτων στα αποκατεστημένα κύτταρα. Σύμμεικτα: Έχουμε παράνομες παρατάσεις αδειοδοτήσεων, πανωσηκώματα, έπεσε πρόσφατα τοιχίο. Την ίδια στιγμή, όμως, έχουμε και - το συγκλονιστικό! - δεματοποιημένα απορρίμματα, κύριε Υπουργέ, που θα έμπαιναν εκεί για ενάμιση χρόνο και έμειναν εκεί πέρα για πάντα. Έχω επισκεφτεί τον χώρο, δεν είχε βρέξει για αρκετές μέρες και ήταν εκεί τα ζουμιά που έσταζαν, ήταν ρυάκι τα μαύρα ζουμιά τα τοξικά από τα δεματοποιημένα απορρίμματα και πήγαιναν παρακάτω στη λίμνη Μπρετάνου και στον υδροφόρο ορίζοντα, σε μια πάρα πολύ επιβαρυμένη περιοχή. Και λίγο παρακάτω έχουμε το οξύμωρο σχήμα ένας άλλος δήμος, ο Δήμος Βόρειας Κέρκυρας, να κάνει έναν σταθμό μεταφόρτωσης απορριμμάτων μέσα σε κατοικημένη περιοχή. Επισκέφτηκα τον χώρο. Γνώρισα μια γυναίκα που έχει περάσει χρόνιες παθήσεις υγείας και έχουν φύγει τα παιδιά της από το σπίτι από τη δυσοσμία, η ίδια είναι έτοιμη να φύγει. Δίνει την προσωπική της μάχη και παλεύει και με την εγκληματική διαχείριση των απορριμμάτων. Γι' αυτό σας ζητάμε να δεσμευθείτε για να ακυρώσετε - όχι εσείς, ο Υπουργός που έχει την αρμοδιότητα - την υπουργική απόφαση για την εναπόθεση απορριμμάτων σε εν εξελίξει έργα αποκατάστασης κυττάρων και μάλιστα ποσότητας μεγαλύτερης από τον υπολογισμένο διαθέσιμο χώρο του υπό αποκατάστασης ΧΥΤΑ στο Τεμπλόνι, να μας πείτε ποιες ενέργειες έχουν γίνει για την απομάκρυνση των παρανόμως εναποθετημένων χύδην απορριμμάτων και δεμάτων στην περιοχή. Ποιες ενέργειες έχουν γίνει συνολικά για να προχωρήσει η ανακύκλωση στο νησί, που έχει σταματήσει στον Δήμο Κεντρικής Κέρκυρας, είναι κάτω από το 5%; Ζητάμε να ακυρώσετε τη χωροθέτηση Σταθμού Μεταφόρτωσης Απορριμμάτων που βρίσκεται κοντά στο Τεμπλόνι σε απόσταση πενήντα μέτρων από σπίτια, αλλά και τη νομιμοποίηση της μεταφόρτωσης των απορριμμάτων ενός δήμου που λαμβάνει χώρα σε άλλον όμορο δήμο και μιλάω για τον Δήμο της Βόρειας Κέρκυρας, δηλαδή να σταματήσει αυτή η διάδοση του περιβαλλοντικού εγκλήματος από τον ΧΥΤΑ στην Κέρκυρα και παντού.
Ορίστε, κύριε Αμυρά, έχετε τον λόγο.
Ευχαριστώ, κύριε Πρόεδρε. Αγαπητέ κύριε Αρσένη, πρέπει να σταματήσετε να διαστρέφετε τα λόγια μου, το κάνετε συνέχεια. Εδώ συναντιόμαστε δυο φορές την εβδομάδα, τουλάχιστον, με τις επίκαιρες ερωτήσεις, μόλις σας δίνω μια απάντηση που δεν σας αρέσει, βγαίνετε και λέτε: «α, ο Υπουργός ομολόγησε» - έτσι, με περισπούδαστα ρήματα - «ή παραδέχθηκε ότι δεν μετράνε…» - όπως είπατε τώρα - «…τους ρύπους». Αυτό καταλάβατε; Επαναλαμβάνω, αυτό καταλάβετε; Μήπως ανήκετε και εσείς σε εκείνη την κατηγορία των ανθρώπων που έχουν πρόβλημα κατανόησης ενός γραπτού κειμένου ή ενός προφορικού λόγου; Δεν το πιστεύω. Νομίζω, λοιπόν, ότι επίτηδες το κάνετε. Σας μίλησα πριν για τους δεκατέσσερις σταθμούς παρακολούθησης και μέτρησης των ρύπων, οι οποίοι είκοσι τέσσερις ώρες επί τριακόσιες εξήντα πέντε ημέρες τον χρόνο κάνουν τις μετρήσεις. Προφανώς εσάς σας ικανοποιεί μια δημιουργική ασάφεια, όπως αυτή τη δημιουργική ασάφεια που μπολιάσατε ως βασική αρτηρία του τότε κυβερνώντος κόμματος του ΣΥΡΙΖΑ το 2015 και κοντέψατε να πετάξετε έξω τη χώρα από την Ευρώπη, κλείσατε τις τράπεζες και ακόμα δεν έχετε κάνει ούτε μισή κουβέντα αυτοκριτικής. Πάμε τώρα να δούμε λίγο για τα απορρίμματα και τη διαχείρισή τους στην Κέρκυρα. Εδώ και πολλά χρόνια υπάρχουν σοβαρότατα προβλήματα σε αυτό το νησί, το υπέροχο νησί του Ιονίου. Θυμόμαστε όλοι και την αγανακτισμένη αντίδραση των κατοίκων πριν από τρία χρόνια, όπου ήταν καλοκαίρι και έβλεπες πιο μεγάλα τα βουνά από τα σκουπίδια από ό,τι - ξέρω εγώ - τα κτήρια της Κέρκυρας, τα υπέροχα αρχοντικά. Όλοι γνωρίζουμε και θυμόμαστε, επίσης, τα επεισόδια που είχαν γίνει στη Λευκίμμη. Τα τελευταία χρόνια, όμως, έχουν γίνει κάποια σημαντικά βήματα για να επιλυθεί αυτό το πρόβλημα, πρώτα από όλα, με την απόφαση μεταφοράς απορριμμάτων από το νησί σε εργοστάσιο επεξεργασίας στην Κοζάνη. Πάμε να δούμε τι έγινε στον ΧΥΤΑ Τεμπλονίου: Στις 14 Οκτωβρίου όντως προκλήθηκαν ζημιές από τα ακραία καιρικά φαινόμενα του «Μπάλου». Κατέρρευσε τμήμα του περιμετρικού τοίχου του πρώτου κυττάρου. Ο Φορέας Διαχείρισης Στερεών Αποβλήτων των Ιονίων Νήσων αντέδρασε άμεσα. Μέσα σε λίγες ημέρες προχώρησε στη διαδικασία μελέτης και σύνταξης τεχνικού δελτίου για την αναγκαία χρηματοδότηση των έργων. Οι εργασίες αποκατάστασης θα αφορούν όχι μόνο τον περιμετρικό τοίχο που κατέρρευσε, αλλά και άλλα σημεία στα οποία έχουν διαπιστωθεί αδυναμίες. Η παρέμβαση, λοιπόν, θα είναι μεγάλη και οι εργασίες θα ξεκινήσουν το συντομότερο δυνατόν. Πάμε τώρα σε αυτό που με ρωτάτε ή με καλείτε, να ακυρώσουμε την υπουργική απόφαση σχετικά με την εναπόθεση απορριμμάτων. Εδώ αξίζει να αναφέρω κάποια στοιχεία. Σύμφωνα, λοιπόν, με τον ίδιο τον Φορέα Διαχείρισης Στερεών Αποβλήτων των Ιονίων Νήσων, ζητήθηκε - οι ίδιοι ζήτησαν - την έκδοση σχετικής υπουργικής απόφασης, κάνοντας επίκληση της νομοθεσίας, του άρθρου 88 του ν.4685/2020. Ο σκοπός, λοιπόν, αυτής της παρέμβασης ποιος ήταν; Αφορούσε στην κατά προτεραιότητα διάθεση ογδόντα χιλιάδων κυβικών μέτρων αποτεθειμένων αστικών στερεών αποβλήτων κατάντη της εγκατάστασης ενδιάμεσης διαχείρισης και δέκα χιλιάδων τεμαχίων δεματοποιημένων απορριμμάτων στους διαθέσιμους κενούς χώρους μέχρι την επίτευξη του τελικού απορριμματικού ανάγλυφου, έτσι όπως προβλέπεται. Σύμφωνα, λοιπόν, με τον ίδιο τον Φορέα Διαχείρισης των Αποβλήτων στα Ιόνια Νησιά, με τη Σύμβαση αυτή για την υλοποίηση των έργων αποκατάστασης του ΧΥΤΑ εκτελέστηκαν επίσης εργασίες, όπως διαμόρφωση περιμετρικών τοιχίων του ενοποιημένου ΧΥΤΑ που εξασφαλίζουν την ευστάθεια των πρανών του και άλλες εργασίες, βεβαίως, που προβλέπονται στη μελέτη του έργου. Από την επιμέτρηση - και αυτό είναι το σημαντικό - του όγκου του νέου ενδιάμεσου κυττάρου - που έχει κατασκευαστεί σχεδόν ολόκληρο - προέκυψε διαθέσιμη υπολειπόμενη χωρητικότητα της τάξεως των σαράντα χιλιάδων κυβικών μέτρων, για να επιτευχθεί ο μελετημένος, σχεδιασμένος και εγκεκριμένος τελικός σχεδιασμός και το ανάγλυφο του κυττάρου. Αυτό τι σημαίνει; Σημαίνει ότι το ενδιάμεσο κύτταρο έχει ακόμα χώρο υποδοχής τουλάχιστον ή - εγώ θα πω - το πολύ έως ογδόντα χιλιάδων κυβικών μέτρων ασυμπίεστων απορριμμάτων που βρίσκονται εκτεθειμένα εκτός των κυττάρων του ΧΥΤΑ, βεβαίως, με την προϋπόθεση - και αυτό θα γίνει, διότι και εμείς είμαστε από πάνω και οι ελεγκτικοί μηχανισμοί του κράτους - ότι θα έχουμε ορθή τεχνικώς διάστρωση, συμπίεση και υγειονομική ταφή. Επίσης - και έχει σημασία και αυτό - το ενδιάμεσο κύτταρο μπορεί να υποδεχθεί και μέρος των δεματοποιημένων απορριμμάτων της τάξης των δέκα χιλιάδων τεμαχίων. Έτσι, λοιπόν, εξεδόθη η υπουργική απόφαση. Σας είπα το ιστορικό. Τι είπαν οι ίδιοι του φορέα διαχείρισης; Δεν πήγαμε εμείς να βγάλουμε μια υπουργική απόφαση, έτσι, επειδή ξυπνήσαμε μια μέρα. Άρα, για να έχουμε και μία κατάληξη σε αυτό που σας λέω - και τα υπόλοιπα στη δευτερολογία μου - εμάς η προτεραιότητά μας, όπως και του Φορέα, βεβαίως, Διαχείρισης των Απορριμμάτων, ήταν η διασφάλιση της δημόσιας υγείας. Επιπλέον, θέλω να πω και κάτι, ότι με την αναθεώρηση του Περιφερειακού Σχεδίου της Διαχείρισης Αποβλήτων των Ιονίων Νήσων θα καθοριστούν και επιπλέον και προϋποθέσεις και συγκεκριμένες δράσεις και μέτρα για την προώθηση της ανακύκλωσης και τη μείωση της υγειονομικής ταφής. Εμείς δεν θέλουμε να θάβει κανείς τα σκουπίδια, θέλουμε να υπάρχει μία αειφορία και μία κυκλική κίνηση του απορρίμματος, έτσι ώστε να είναι και ο ΦΟΔΣΑ των Ιονίων Νήσων, αλλά και όλων των υπολοίπων περιοχών της Ελλάδας πλήρως εναρμονισμένος και σε ισορροπία με το Εθνικό Σχέδιο Διαχείρισης Αποβλήτων 2020-2030- τελειώνω, κύριε Πρόεδρε - και το ολοκληρωμένο θεσμικό πλαίσιο για τη διαχείριση των αποβλήτων που υιοθετήθηκε με τον ν.4819/2021. Σας ευχαριστώ πάρα πολύ.
Ορίστε, κύριε Αρσένη, έχετε τον λόγο.
Κύριε Πρόεδρε, ο κύριος Υπουργός είπε κάτι το αδιανόητο. Με κατηγόρησε ότι έχω έλλειψη κατανόησης γραπτού και προφορικού λόγου.
Είδατε; Ακόμα και αυτό το διαστρέφετε! Μα, δεν είπα αυτό!
Αν το είχα, θα ήταν τιμή μου, κύριε Υπουργέ, θα ήταν τιμή μου.
Εντάξει, μην κάνετε διάλογο τώρα!
Μα, δεν είπα αυτό! Καλά τώρα, εντάξει! Είπα το αντίθετο!
Λοιδορείτε τους ανθρώπους…
Έχουν γραφτεί τα Πρακτικά, άρα δεν υπάρχει θέμα αντιδικίας.
Λοιδορείτε τους ανθρώπους που είναι σε αναπηρία; Λοιδορείτε τους ανθρώπους που είναι σε αναπηρία; Αν είχα πρόβλημα κατανόησης γραπτού και προφορικού λόγου θα ήταν τιμή μου. Θα έπρεπε να ντρέπεστε και να ανακαλέσετε αυτό που είπατε.
Εντάξει. Δεν έδωσε πάντως την ερμηνεία την οποία δίνετε και δεν λοιδόρησε ανθρώπους με αναπηρία.
Λοιδόρησε. Είπε «φαντάζομαι ότι δεν έχετε κι εσείς πρόβλημα». Σε ποια κατηγορία φαντάζεται να ανήκω;
Εντάξει. Διαβάζοντας κανείς τα Πρακτικά θα βγάλει το συμπέρασμά του. Συνεχίστε, κύριε Αρσένη.
Όμως, παρά το θέατρο του Υπουργού, δεν μπορεί να αποκρύψει ότι δεν απάντησε στο ερώτημα. Πού είναι τα στοιχεία του ΕΔΣΝΑ; Ενώ μας λέει ότι γίνονται μετρήσεις, παραδέχτηκε ότι δεν γίνονται μετρήσεις των σωματιδίων από τους επίσημους σταθμούς του κράτους πουθενά κοντά στον ΧΥΤΑ Φυλής, πουθενά στη δυτική Αθήνα, πουθενά στη Φυλή την ίδια, ούτε μικροσωματίδια που μπορούν να μας πουν τι γίνεται με τις πυρκαγιές των απορριμμάτων ούτε διοξίνες. Μας αναφέρει μετρήσεις οι οποίες δεν εντοπίζονται, δεν είναι δημόσιες. Για ποιον λόγο δεν είναι δημόσιες; Διότι είναι βολικά όλα αυτά, αν υπάρχουν. Μας λέει επίσης ότι στο Τεμπλόνι, αφού η διαχειριστική αρχή των απορριμμάτων ζητάει όλα αυτά τα ανορθόδοξα - παράνομα κατά τη γνώμη μου - προφανώς και θα τα εγκρίνει η διοίκηση, προφανώς και ο Υπουργός θα βγάλει υπουργική απόφαση που θα τα εγκρίνει. Σοβαρά το λέτε; Οποιοσδήποτε σας ζητάει κάτι το εγκρίνετε; Αυτή είναι η άποψή σας για τη δημόσια διοίκηση; Σας καλούμε να ανακαλέσετε την απόφαση, να μας εξηγήσετε τι θα γίνει με τα σύμμεικτα που είναι στον χώρο, να μας εξηγήσετε πώς νομιμοποιείτε τις υπερβάσεις, τα πανωσηκώματα, τι θα γίνει με τα δεματοποιημένα που στάζουν, τι θα γίνει με όλα τα ζουμιά που τρέχουν αυτή τη στιγμή στον υδροφόρο ορίζοντα και δεν τα σταματά κανείς. Σήμερα θα έπρεπε να σταματήσουν. Σήμερα θα έπρεπε να γίνει άλλη διαχείριση, όχι κάποια στιγμή. Να μας πείτε τι γίνεται με τον σταθμό μεταφόρτωσης της βόρειας Κέρκυρας δίπλα σε κατοικίες, με τους ανθρώπους να υποφέρουν, να φεύγουν από τα σπίτια τους κυριολεκτικά. Δεν είναι θέατρο. Τους έχω επισκεφθεί. Έχω μιλήσει με τους ανθρώπους. Δεν είναι υπερβολή. Πηγαίνετε να τους δείτε και πείτε τους «αυτό μας ζήτησε η διαχείριση του φορέα απορριμμάτων». Πείτε το αυτό σ' αυτούς τους ανθρώπους. Αποσύρετε αυτή την εγκληματική απόφαση, τη νομιμοποίηση των περιβαλλοντικών εγκλημάτων.
Κυρίες και κύριοι συνάδελφοι, έχω την τιμή να σας ανακοινώσω ότι σε εκτέλεση της από 12 Νοεμβρίου 2021 απόφασης της Ολομέλειας της Βουλής, συγκροτήθηκε εικοσιεννεαμελής εξεταστική επιτροπή για τη διερεύνηση της επιχείρησης πολιτικής χειραγώγησης της κοινής γνώμης, ευτελισμό των θεσμών και κατασπατάληση δημοσίου χρήματος, σύμφωνα με τα άρθρα 68 παράγραφος 2 εδάφιο γ΄ του Συντάγματος και 144 παράγραφος 5 εδάφιο β΄ του Κανονισμού της Βουλής. Η απόφαση θα καταχωριστεί στα Πρακτικά της σημερινής συνεδρίασης και θα κοινοποιηθεί στις αναφερόμενες και στους αναφερόμενους κυρίες και κυρίους Βουλευτές.
Κύριε Υφυπουργέ, έχετε τον λόγο.
Ευχαριστώ, κύριε Πρόεδρε. Κατ' αρχάς, κύριε Αρσένη, πάλι διαστρέψατε τα λόγια μου και με επιβεβαιώσατε σε σχέση με αυτά που έλεγα στην πρωτολογία μου. Διαστρέψατε αυτό που ακριβώς είπα. Σε τι αναφερόμουν εγώ; Στην υποτιθέμενη εκ μέρους σας αδυναμία να κατανοήσετε ένα κείμενο ή έναν προφορικό λόγο. Δεν ξέρετε ότι υπάρχουν τα εκπαιδευτικά προγράμματα του ΟΟΣΑ, το PISA το λεγόμενο, που αντιμετωπίζει και βάζει τρία γνωστικά αντικείμενα ως έρευνα σε μαθητές σχολείων απ' όλες τις σύγχρονες δυτικές χώρες για να δουν ποια είναι η κατανόηση του κειμένου και ποια είναι η κατανόηση του λόγου; Δεν το ξέρετε ούτε αυτό; Και γιατί διαστρέφετε διαρκώς τα λόγια μου; Είναι ντροπή σας που πάτε να κρυφτείτε πίσω από τους ανθρώπους με αναπηρία. Ντροπή σας. Άρα ζητήστε να πάρετε πίσω αυτά που είπατε. Δεν προσβάλλετε εμένα. Προσβάλλετε εσείς τους ανθρώπους με αναπηρία.
Προχωρούμε. Ελύθη το θέμα.
Θα πω το εξής: Μας λέτε να πάρουμε πίσω την υπουργική απόφαση. Ο ΧΥΤΑ του Τεμπλονίου χάρη σ' αυτή την υπουργική απόφαση μπήκε σε μια νέα εποχή, κύριε συνάδελφε. Δεν κάνουμε ούτε τυχαίες ούτε αποσπασματικές παρεμβάσεις. Μάλιστα, εσείς αναφερθήκατε και στο σχέδιο του «Δημόκριτου». Το λέτε στην ερώτησή σας. Το σχέδιο αυτό που σας ανέπτυξα λίγο πριν, της Περιφέρειας των Ιονίων Νήσων, το ξέρετε; Ξέρετε ότι γίνεται έναρξη συνεργασίας με τον «Δημόκριτο»; Άρα, πείτε μου, λοιπόν. Επικαλείστε τον «Δημόκριτο» κατά το ήμισυ και παραλείπετε την ουσιαστική συμμετοχή του «Δημόκριτου» σε αυτό το σχέδιο δράσης το οποίο εξυπηρετεί υπουργική απόφαση. Άρα, τελικά, τι θέλετε; Ούτε ο ίδιος δεν ξέρετε τι θέλετε. Με τις μετρήσεις του «Δημόκριτου», τον οποίον εμπιστευόμαστε και γι' αυτό άλλωστε πολλές φορές στο Υπουργείο Περιβάλλοντος έχουμε συνεργασία μαζί του σε μόνιμη και τακτική βάση, θα έχουμε πλήρη εικόνα για την περιβαλλοντική καταπόνηση της περιοχής. Έτσι, λοιπόν, προχωράμε στη σύνταξη ολοκληρωμένου σχεδίου περιβαλλοντικής αποτύπωσης δεδομένων σε ακτίνα πέντε χιλιομέτρων από τον ΧΥΤΑ Τεμπλονίου. Ο ΦΟΔΣΑ και η περιφέρεια προχωρούν στην υλοποίηση αυτής της υπουργικής απόφασης τηρώντας όλες τις νόμιμες διαδικασίες με περιεχόμενο και ουσία για να δουν εάν υπάρχει περιβαλλοντική επιβάρυνση σε ακτίνα πέντε χιλιομέτρων και όχι στα τριάντα μέτρα που μας είπατε εσείς και να δούμε εάν υπάρχουν προβλήματα, πώς θα τα επιλύσουμε ταχύτατα. Εμείς θέλουμε και την ποιότητα ζωής των κατοίκων να αναβαθμίσουμε και το περιβαλλοντικό ζήτημα να επιλύσουμε. Σε σχέση με τη χωροθέτηση του σταθμού μεταφόρτωσης απορριμμάτων του Δήμου Νότιας Κέρκυρας που βρίσκεται όντως κοντά στο Τεμπλόνι, πάλι θα σας αναφέρω ότι όλα τα σχετικά ζητήματα χωροθέτησης και διαχείρισης απορριμμάτων κινούνται και ακολουθούν την ενωσιακή και την εθνική νομοθεσία. Δεν γίνονται «στον αέρα». Θέλετε τελικά ή δεν θέλετε να τηρούμε τη νομοθεσία; Τη μια μας λέτε ότι δεν τηρούμε τη νομοθεσία και μετά μας λέτε «μην το κάνετε αυτό διότι δεν το θέλουμε, διότι δεν μας αρέσει». Τέλος πάντων. Εμείς έχουμε αποδείξει ως Κυβέρνηση ότι είμαστε ανά πάσα στιγμή έτοιμοι για διάλογο με τους πολίτες, με τους φορείς, με την περιφέρεια, με την κοινωνία των πολιτών, έτσι ώστε αυτή η ντροπή που εμείς κληρονομήσαμε, που μας κληροδότησαν οι προηγούμενες πολλές αμαρτίες των τελευταίων ετών, να τελειώσει. Εμείς θα τα λύσουμε και αυτά τα ζητήματα. Παρακαλώ να είστε πολύ προσεκτικός όταν διαστρέφετε τα λόγια μου. Δεν σας το επιτρέπω. Το κάνετε συνεχώς. Φτάνει πια. Έλεος. Ευχαριστώ, κύριε Πρόεδρε.
Κύριε Υφυπουργέ, έληξε αυτό το θέμα. Θα συζητηθεί η τέταρτη με αριθμό 179/15-11-2021 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Πολιτισμού και Αθλητισμού, με θέμα: «Τους εργαζόμενους στο Εθνικό Μουσείο Σύγχρονης Τέχνης». Στην επίκαιρη ερώτηση του κυρίου συναδέλφου θα απαντήσει ο Υφυπουργός Πολιτισμού και Αθλητισμού κ. Νικόλαος Γιατρομανωλάκης. Κύριε Δελή, έχετε τον λόγο.
Ευχαριστώ πολύ, κύριε Πρόεδρε. Όπως είπατε κι εσείς, φέρνουμε σήμερα στη Βουλή τα προβλήματα που αντιμετωπίζουν στην εργασία τους οι εργαζόμενοι στο Εθνικό Μουσείο Σύγχρονης Τέχνης. Κατ' αρχάς ένα από τα σοβαρά θέματα είναι η υποστελέχωση αυτού του μουσείου, δηλαδή η έλλειψη προσωπικού, κάτι το οποίο θέτει πολύ σοβαρά ζητήματα ακόμα και για τη στοιχειώδη λειτουργία του, κύριε Υπουργέ. Λείπει, ως γνωστόν - και το γνωρίζετε - και τεχνικό και επιστημονικό προσωπικό και μάλιστα πότε έχουμε αυτή την έλλειψη; Σήμερα, την ώρα που μεγαλώνει η κοινωνική ανάγκη - γιατί τέτοια τη θεωρούμε εμείς, ως κοινωνική ανάγκη θεωρούμε τον πολιτισμό - , οπότε μεγαλώνει και η απαίτηση για να αναβαθμιστεί ο ρόλος αυτού του μουσείου - του Εθνικού Μουσείου Σύγχρονης Τέχνης - και ως προς την παραγωγή και τη διεξαγωγή εκθέσεων και ως προς την ανάδειξη γενικότερα της πολιτιστικής του δημιουργίας ως μουσείο με αυτή την κατεύθυνση. Το δεύτερο ζήτημα που απασχολεί τους εργαζόμενους είναι το ζήτημα του επιδόματος της βαριάς και ανθυγιεινής εργασίας. Θεωρούμε ως απαράδεκτη την εξαίρεση των εργαζομένων του μουσείου από την καταβολή αυτού του επιδόματος, κάτι βέβαια που δεν ισχύει μονάχα γι' αυτούς - για να είμαστε ειλικρινείς - αλλά ισχύει και για πάρα πολλούς εργαζόμενους και από άλλους εποπτευόμενους από το Υπουργείο Πολιτισμού φορείς και νομικά πρόσωπα ιδιωτικού δικαίου. Τέλος, συνιστά, κατά την άποψή μας, επίθεση - και μάλιστα κατάφωρη επίθεση - ενάντια στα δικαιώματα των εργαζομένων του μουσείου το γεγονός της αντικατάστασης των προϊσταμένων των υποδιευθύνσεων των τμημάτων του μουσείου από διορισμένους από το Υπουργείο σας καλλιτεχνικούς συμβούλους. Μόνο που με την τακτική αυτή της Κυβέρνησης, κύριε Πρόεδρε, παραγκωνίζεται φυσικά το επιστημονικό προσωπικό που υπάρχει και παραγκωνίζεται σκόπιμα, ένα προσωπικό εξειδικευμένο, ένα προσωπικό με πάρα πολύ μεγάλη και πολυετή πείρα και φυσικά αυτή η πολιτική απόφαση, η οποία ελήφθη με την κατάθεση μιας τροπολογίας μόλις τον περασμένο Ιούνιο, αυτή η απόφαση, δηλαδή ο διορισμός αυτών των καλλιτεχνικών συμβούλων, θα έχει πολύ άμεσες αρνητικές επιπτώσεις και στην ίδια τη λειτουργία και την ποιότητα του μουσείου. Σας ρωτάμε, λοιπόν, κύριε Υπουργέ και τα ερωτήματα είναι με βάση τα προβλήματα: Τι θα κάνετε για να προσληφθεί μόνιμο προσωπικό και όχι με ελαστικές εργασιακές σχέσεις; Τι θα κάνετε για να αποδοθεί στους εργαζόμενους το επίδομα βαριάς και ανθυγιεινής εργασίας; Τι θα κάνετε για να αντικαταστήσετε, να αποσύρετε τους καλλιτεχνικούς συμβούλους και να οριστεί με την υπηρεσιακή μέθοδο και διαδικασία οι υπεύθυνοι, οι προϊστάμενοι, τέλος πάντων, των τμημάτων του Μουσείου Σύγχρονης Τέχνης; Ευχαριστώ.
Κύριε Γιατρομανωλάκη, έχετε τον λόγο.
Ευχαριστώ, κύριε Πρόεδρε. Ευχαριστώ πολύ, κύριε Δελή, για αυτή την ερώτηση, γιατί πραγματικά μας δίνει τη δυνατότητα για πρώτη φορά να μιλήσουμε ουσιαστικά για όλη τη δουλειά που είχε επιτευχθεί το τελευταίο διάστημα στο Εθνικό Μουσείο Σύγχρονης Τέχνης και, πραγματικά, πιστέψτε με δεν έχουμε τίποτα να κρύψουμε. Τουναντίον, είμαστε η Κυβέρνηση αυτή η οποία έχει κάνει τα περισσότερα και για τους εργαζόμενους αλλά και για το ίδιο το μουσείο. Και εξηγούμαι: Το Εθνικό Μουσείο Σύγχρονης Τέχνης είναι ένα μουσείο το οποίο - οι περισσότεροι δυστυχώς ξέρουμε - ότι επί είκοσι χρόνια δεν λειτουργούσε κανονικά. Τι εννοώ κανονικά; Δεν λειτουργούσε καθημερινά για το κοινό, που αυτός είναι ένας βασικός ρόλος ενός μουσείου, διοργάνωνε κάποιες εκθέσεις περιοδικά, δεν είχε υλοποιήσει τη μουσειολογική του εγκατάσταση, τη μελέτη για τη μόνιμη συλλογή του και δεν είχε αποκτήσει βασικές και στοιχειώδεις υποδομές από πράγματα όπως, για παράδειγμα, η σήμανση, μέχρι τεχνολογικές υποδομές, που ήταν απαραίτητες για την εύρυθμη λειτουργία του. Μέσα, λοιπόν, σε επτά μήνες, από τον Αύγουστο του 2019 έως τον Φεβρουάριο του 2020 λίγο πριν την έναρξη της πανδημίας, αυτά όλα τα ζητήματα τα δομικά και ουσιαστικά είχαν επιλυθεί. Και αυτό δεν είναι κάτι το οποίο απλώς έτυχε, δεν προέκυψε, ήταν κάτι το οποίο έγινε μέσα από μία πολύ συστηματική δουλειά και συνεργασία με τους εργαζόμενους του Εθνικού Μουσείου Σύγχρονης Τέχνης. Νομίζω ότι συμφωνούμε στο ότι πρωταρχικός ρόλος ενός μουσείου είναι να είναι ανοικτό και να αποδίδεται στους πολίτες, να μπορούν οι πολίτες να το επισκέπτονται, να μπορούν οι πολίτες να αξιοποιούν τις υπηρεσίες του. Αυτός είναι ο ρόλος και αυτή ήταν η στόχευσή μας και αυτό κάναμε. Δεν το αντιμετωπίσαμε σαν έναν χώρο φιλοξενίας εκθέσεων περιοδικών. Άλλο είναι ένας χώρος εκθέσεων, άλλο ένα μουσείο, με άλλες λειτουργίες και άλλη δομή. Επίσης, θέλαμε να είναι βιώσιμο και λειτουργικό, κάτι για το οποίο δεν είχε προβλεφθεί καμμία μέριμνα μέχρι τότε. Αυτό το οφείλουμε και στους καλλιτέχνες και στη χώρα και στους εργαζόμενους και φυσικά στο κοινό. Επομένως αυτό ήταν το ένα στοιχείο που είχαμε. Το άλλο ήταν το εξής ενδιαφέρον: Υποτίθεται ότι πριν είχε προηγηθεί μια φίλα προς τον πολιτισμό κείμενη κυβέρνηση, αυτή του ΣΥΡΙΖΑ, η οποία, λοιπόν, τι είχε κάνει για το μουσείο; Είχε κάνει μια αποτυχημένη διαδικασία διορισμού διευθυντή, ένα φιάσκο, και ουσιαστικά ακυρώθηκε όλο αυτό το πράγμα. Το άλλο που είχε κάνει ήταν ότι κινδύνεψε να χαθεί μια πολύ σημαντική χορηγία για το μουσείο λόγω της καθυστέρησης. Εδώ, λοιπόν, εμείς έχουμε καταφέρει να βάλουμε ένα πλαίσιο στο οποίο αυτή τη στιγμή όχι μόνο έχουμε καλλιτεχνικό διευθυντή - και μάλιστα όχι οποιονδήποτε, αλλά έχουμε μια πάρα πολύ σημαντική γυναίκα από τον χώρο των εικαστικών διεθνώς, την Κατερίνα Γρέγου, μια μετάκληση από το εξωτερικό η οποία έχει αναγνωριστεί και στην Ελλάδα και παγκοσμίως από τα συγκεκριμένα μέσα - αλλά μεριμνήσαμε, όπως είχαμε προαναγγείλει, και αυτή τη στιγμή όχι μόνο έχει σχεδιαστεί και προβλεφθεί αλλά υπάρχει και στη θέση της οικονομικής διοικητικής διευθύντριας. Ουσιαστικά, δηλαδή, δομήσαμε τη διοικητική πυραμίδα όπως όφειλε να την έχει το Εθνικό Μουσείο Σύγχρονης Τέχνης. Σε αυτό το πλαίσιο ξεκίνησε να λειτουργεί. Στο μεταξύ φυσικά οφείλουμε να πούμε ότι μεσολάβησε η πανδημία, η οποία πήγε πίσω τη λειτουργία του μουσείου για τους λόγους που ξέρουμε όπως συνέβη σε όλα τα μουσεία σε όλο τον κόσμο. Αυτό δεν μας εμπόδισε από το να συνεχίσουμε τη θεσμική του μέριμνα. Και τώρα για να πάω στα δικά σας ζητήματα και τα υπόλοιπα θα τα πω στη δευτερολογία μου. Δεν ισχύει, πρώτα απ' όλα, είναι τελείως ανακριβές ότι μιλάμε για οποιαδήποτε αντικατάσταση. Το να βάλεις συμβούλους είναι μια διεθνής πρακτική την οποία ακολουθούν και άλλοι φορείς δικοί μας, το Φεστιβάλ Αθηνών και Επιδαύρου για παράδειγμα, όπου δεν αντικαθίσταται κανείς, δεν επιτελεί ρόλο διευθυντή, τμηματάρχη ή οτιδήποτε και είναι κάτι συμπληρωματικό, προκειμένου ο καλλιτεχνικός διευθυντής να επιτελέσει τον ρόλο του. Επίσης, στο κομμάτι που λέτε με τα βαρέα και ανθυγιεινά, δεν έχουν εξαιρεθεί, διότι δεν έχουν μπει ποτέ σε διαδικασία. Δεν έχει γίνει μια διαδικασία όπως προβλέπεται από το Υπουργείο Εργασίας. Θυμίζω ότι αυτό είναι στο Υπουργείο Εργασίας. Δεν έγινε ποτέ αυτό, ούτε έχουν προσκομιστεί ιατρικές γνωματεύσεις, μελέτες, όπως προβλέπει αυτή η διαδικασία, προκειμένου αυτό να επιτευχθεί. Επομένως ούτε αυτό είναι έτσι. [[Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ. ΚΩΝΣΤΑΝΤΙΝΟΣ ΤΑΣΟΥΛΑΣ]] Επίσης, δεν είμαστε εμείς που εμποδίζουμε τη στελέχωση του ΕΜΣΤ. Τουναντίον, το 2020 κατ' εξαίρεση έγινε δεκτό ένα αίτημα για εννέα επιπλέον εργαζόμενους μόνιμους, τακτικού προσωπικού, στο μουσείο και φέτος για έναν ακόμα. Επομένως δέκα άτομα παραπάνω σε ένα μουσείο ογδόντα οκτώ περίπου θέσεων. Επομένως μιλάμε για ένα σημαντικό ποσοστό. Πού ακριβώς φαίνεται ότι εμείς το εμποδίζουμε; Ίσα - ίσα και κατ' εξαίρεση και σε συνεννόηση με το Υπουργείο Εσωτερικών πετύχαμε τη στελέχωση του μουσείου. Επίσης, συμμετείχε στην κινητικότητα. Σταματώ εδώ προς το παρόν και συνεχίζουμε στη δευτερολογία. Ευχαριστώ.
Κύριε Βουλευτά, έχετε τον λόγο.
Ευχαριστώ πολύ, κύριε Πρόεδρε. Το ότι το Εθνικό Μουσείο Σύγχρονης Τέχνης, κύριε Υπουργέ, δεν λειτουργούσε κανονικά για πάρα πολλά χρόνια ασφαλώς και έτσι είναι. Μονάχα που αυτό αποτελεί απευθείας ομολογία της ευθύνης που είχαν όλες οι προηγούμενες κυβερνήσεις και μη μας λέτε για τον ΣΥΡΙΖΑ εδώ. Και ο ΣΥΡΙΖΑ έχει τις ευθύνες του βεβαίως και το ΚΙΝΑΛ - το ΠΑΣΟΚ τότε - και η Νέα Δημοκρατία με την προηγούμενη κυβερνητική της θητεία για την υπολειτουργία ουσιαστικά αυτού του μουσείου. Τώρα να τα πάρω με τη σειρά. Είπατε ότι στελεχώθηκε το Μουσείο Σύγχρονης Τέχνης. Οι ίδιοι οι εργαζόμενοι με επίσημες ανακοινώσεις τους λένε ότι παραμένει κενό το ένα τρίτο των οργανικών θέσεων του μουσείου και νομίζουμε ότι οι εργαζόμενοι κάτι ξέρουν για να τα λένε αυτά. Τι γίνεται τώρα; Τι επιχειρεί η Κυβέρνηση; Επιχειρεί αυτές οι κενές οργανικές θέσεις να αξιοποιηθούν - και αξιοποιούνται - όχι για να γίνουν μόνιμοι διορισμοί, όχι για να προσληφθεί προσωπικό, αλλά για να επεκταθούν οι ελαστικές εργασιακές σχέσεις ακόμα και οι εργολαβικοί εργαζόμενοι. Κάτι τέτοιο έγινε και η ιδιωτική εταιρεία ανέλαβε την κάλυψη κενών - παρακαλώ - οργανικών θέσεων στα εκδοτήρια των εισιτηρίων και στο πωλητήριο του μουσείου. Αν αυτό εσείς το θεωρείτε ορθή στελέχωση, συγγνώμη, έχουμε τελείως διαφορετική άποψη. Και, μάλιστα, αυτό έγινε και χωρίς διαγωνισμό και με απευθείας ανάθεση. Τέλος, η πλειοψηφία ως προς το ζήτημα αυτό του διοικητικού συμβουλίου του μουσείου, μέσω μιας αστικής μη κερδοσκοπικής εταιρείας που έχει συστήσει, προχωρά και σε άλλες απευθείας αναθέσεις σε συνεργεία και σε εταιρείες οι οποίες νοικιάζουν και θα νοικιάσουν από δω και πέρα και άλλους εργαζόμενους για να καλύψουν πάγιες ανάγκες του μουσείου. Για τα βαρέα και ανθυγιεινά, το επίδομα, είπατε ότι είναι ζήτημα του Υπουργείου Εργασίας. Ασφαλώς και έτσι είναι. Μετέχετε όμως και εσείς, κύριε Υπουργέ, της κυβερνητικής ευθύνης για τη συνολική κυβερνητική πολιτική. Δεν είστε μόνο υπεύθυνος για το Υπουργείο Πολιτισμού. Από την ώρα που συμμετέχετε σε ένα Υπουργικό Συμβούλιο, έτσι είναι, έχετε και εσείς την ευθύνη. Συνεπώς δεν είναι ένα θέμα το οποίο αφορά μονάχα το Υπουργείο Εργασίας. Αφορά συνολικά την Κυβέρνηση και εδώ πρόκειται για μια κοροϊδία η οποία συνεχίζεται με αυτό το περιβόητο επίδομα βαριάς και ανθυγιεινής εργασίας. Για τους διορισμένους συμβούλους της καλλιτεχνικής διευθύντριας, κοιτάξτε, μη στέκεστε στη λέξη «αντικατάσταση». Καλύτερα να το πούμε «παραγκωνισμό». Παραγκωνίζονται, λοιπόν, οι υπηρεσιακοί παράγοντες του μουσείου, άνθρωποι που γνωρίζουν πάρα πολύ καλά τον χώρο του μουσείου, τις δυνατότητές του και αντ' αυτών διορίζονται τέσσερις - πέντε καλλιτεχνικοί σύμβουλοι δίπλα στην καλλιτεχνική διευθύντρια. Κατά την άποψή μας, αυτό γίνεται μεθοδευμένα, γίνεται σχεδιασμένα, έτσι ώστε να αυξηθεί η κυβερνητική χειραγωγιτική ικανότητα - έτσι όπως σας το λέω - της Κυβέρνησης στα του μουσείου και ως προς το προσωπικό αλλά και ως προς τη γενικότερη πολιτική του μουσείου και βεβαίως για να χτυπηθούν και οι αγωνιστικές διαθέσεις που εκδηλώνουν οι εργαζόμενοι - και με το δίκιο τους - προκειμένου να διεκδικήσουν αυτά που δικαιούνται. Θέλω να σας θυμίσω, κύριε Υπουργέ - ασφαλώς και το γνωρίζετε - ότι από τον ιδρυτικό νόμο του 1997, με τον οποίο συστάθηκε το Εθνικό Μουσείο Σύγχρονης Τέχνης, έχουν ψηφιστεί πέντε εμβληματικές κομβικές τροπολογίες από όλες διαδοχικά τις κυβερνήσεις. Και από το ΠΑΣΟΚ, το 2001, και από τη Νέα Δημοκρατία, το 2008, και από τον ΣΥΡΙΖΑ, το 2017, και από την τωρινή Κυβέρνηση της Νέας Δημοκρατίας, το 2020 και το 2021. Και οι πέντε αυτές τροπολογίες δεν κάνουν τίποτε άλλο από το να προσαρμόσουν αυτό το μουσείο - για αυτό και λέμε ότι η πολιτική σας έχει συνέχεια, όλων των κυβερνήσεων - επαναλαμβάνω, το Μουσείο Σύγχρονης Τέχνης, ακόμα περισσότερο στις ανάγκες, στα θέλω της αγοράς, να αυξήσουν δηλαδή, όπως λένε, την επιχειρηματική του δυνατότητα, προκειμένου να πουλάει τα πολιτιστικά προϊόντα. Με συγχωρείτε πάρα πολύ, αλλά έχουμε μια τελείως διαφορετική αντίληψη για τον ρόλο των μουσείων και ως προς το συγκεκριμένο, το Μουσείο Σύγχρονης Τέχνης, το οποίο θεωρούμε, όμως, ως ένα πολύ αξιόλογο μουσείο που θα μπορούσε να προβάλλει ολοκληρωμένα τη σύγχρονη πολιτιστική δημιουργία δωρεάν στον λαό, κύριε Υπουργέ, και όχι με τρόπο εμπορευματοποιημένο, που θα μπορούσε να αναπτύξει δραστηριότητες, όπως εκπαιδευτικά προγράμματα και επιστημονικές εκδόσεις και να στηρίξει το καλλιτεχνικό έργο όλων των καλλιτεχνών, όχι μονάχα αυτών που έχουν περάσει στην αγορά. Έχετε μια άλλη αντίληψη. Εδώ, βεβαίως, έχουμε δύο διαφορετικά πράγματα, τα οποία δεν μπορούν φυσικά να συναντηθούν. Γι' αυτό και έχει πολύ μεγάλη σημασία οι ίδιοι οι εργαζόμενοι - το έχουν συνειδητοποιήσει - και στο μουσείο αλλά και γενικότερα να συνολικοποιήσουν την αντίληψή τους για την πολιτική η οποία ασκείται είτε από την Κυβέρνηση σας είτε στο Υπουργείο Πολιτισμού είτε στο Υπουργείο Εργασίας - ένα κοινό νήμα συνδέει αυτή την πολιτική - , για να την αντιπαλέψουν συλλογικά και οργανωμένα. Ευχαριστούμε.
Και θα κλείσει τη σημερινή διαδικασία κοινοβουλευτικού ελέγχου ο Υφυπουργός Πολιτισμού κ. Γιατρομανωλάκης. Ορίστε, κύριε Υπουργέ.
Σας ευχαριστώ, κύριε Πρόεδρε. Κύριε Δελή, αντιπαρέρχομαι λίγο το κομμάτι για το περιεχόμενο του μουσείου και της συλλογής. Έτσι κι αλλιώς έχει καλλιτεχνική διευθύντρια και νομίζω εκείνη ξέρει καλύτερα και από εσάς και από μένα το πώς πρέπει να στηθεί αυτή η συλλογή. Από εκεί και πέρα, ελπίζω να το έχετε επισκεφθεί, γιατί, αν το έχετε επισκεφθεί, θα ξέρετε ότι δεν ισχύει αυτό που λέτε, ότι ουσιαστικά προβάλλει αυτά που ζητάει η αγορά. Δεν ξέρω ακριβώς και τι είναι αυτά που ζητά η αγορά. Εν πάση περιπτώσει, ας πάμε λίγο σε αυτά στα οποία μπορώ στ' αλήθεια να σας απαντήσω. Το ένα είναι το κομμάτι για τα βαρέα και ανθυγιεινά. Σας το ξαναλέω, αυτή τη στιγμή, σε αυτή τη συνθήκη, με αυτά τα δεδομένα, οι εργαζόμενοι ενός μουσείου ζητούν βαρέα και ανθυγιεινά. Αυτό το κάνει μια Επιτροπή Υγειονομική. Δεν είμαι εγώ ούτε εσείς, πάλι. Είναι μία Υγειονομική Επιτροπή, η οποία είναι στο Υπουργείο Εργασίας. Αυτή είναι η διαδικασία. Τι να κάνουμε; Δεύτερον, πάω τώρα σ' αυτό που είπατε για τους συμβούλους της καλλιτεχνικής διευθύντριας. Οι σύμβουλοι του μόνου ατόμου τις αρμοδιότητες που - αν θέλετε - διαχέουν είναι της ίδιας της καλλιτεχνικής διευθύντριας. Δεν είναι κανενός άλλου εργαζομένου μέσα στο μουσείο. Κανενός άλλου. Επομένως δεν τίθεται αυτό το θέμα. Ευτυχώς διορθώσατε μόνος σας την ατυχή λέξη «αντικατάσταση», η οποία ήταν τελείως εκτός…
Είπαμε μετά «παραγκωνισμός».
Είπατε «αντικατάσταση» και το έχω εδώ γραμμένο στην ερώτησή σας. Συγγνώμη! Λοιπόν, και πάμε τώρα στα άλλα κομμάτια: Σχετικά με την πρόσληψη προσωπικού, έχω εδώ - και ευχαρίστως να τα καταθέσω και σε σας και στη Βουλή - , έχω το αίτημα πλήρωσης θέσεων του ΕΜΣΤ προς το Υπουργείο Εσωτερικών: «Κύκλος προγραμματισμού προσλήψεων». Η διαδικασία είναι συγκεκριμένη. Η διαδικασία είναι ορισμένη. Εκκινεί από τον φορέα, ο φορέας ζητά θέσεις, ιεραρχεί τις θέσεις που ζητάει, αυτό είναι ένα αίτημα το οποίο κατατίθεται στο Υπουργείο Εσωτερικών και συγκεκριμένα στο κομμάτι που κοιτάζει το ανθρώπινο δυναμικό, βάσει του δημοσιονομικού πλαισίου της χώρας γίνεται μία ιεράρχηση και αξιολόγηση των αναγκών και προχωράμε. Και εγώ σας λέω - ήδη σας το είπα και στην πρωτολογία μου και σας το λέω και τώρα - ότι επί αυτής της Κυβέρνησης ήδη έχουν προστεθεί δέκα θέσεις στο μουσείο. Δέκα! Επίσης, συμμετείχε και στην πρώτη κινητικότητα και στη δεύτερη κινητικότητα. Φερ' ειπείν - έχω εδώ τα χαρτιά - πέρυσι δέχθηκε εξήντα οκτώ αιτήσεις στο πλαίσιο της πρώτης κινητικότητας. Το καλό είναι - για να λέμε και τα καλά - πως το ΕΜΣΤ είναι από τους λίγους φορείς που κληρονομήσαμε με κανονισμό λειτουργίας. Εξ ου και μπορεί και μπαίνει στην κινητικότητα και μπορεί και κάνει προσλήψεις. Το σωματείο λέει ότι πρέπει να αλλάξει αυτός ο κανονισμός. Ίσως σε κάποια σημεία να έχουν δίκιο. Όμως, θα μπορούσε να αλλάξει και θα μπορούσαν να γίνουν όλα αυτά που λένε εάν δεν υπήρχε καλλιτεχνικός διευθυντής, αν δεν υπήρχε διοικητικός διευθυντής και εάν το μουσείο δεν το αφήναμε να λειτουργήσει για λίγο και να δούμε τις πραγματικές του ανάγκες; Είναι η πρώτη φορά, εδώ και είκοσι χρόνια, κύριε Δελή - και στην αρχή λόγω της αδυναμίας του ίδιου του μουσείου και των κυβερνήσεων και στη συνέχεια λόγω της πανδημίας - , που το μουσείο λειτουργεί κανονικά και ξέρουμε τι περπατάει και τι δεν περπατάει. Δεν θα πρέπει αυτά τα συμπεράσματα που εξάγονται αυτή τη στιγμή να συμπεριληφθούν σε οποιονδήποτε σχεδιασμό, για να είναι ένα μουσείο βιώσιμο και αποτελεσματικό; Συμφωνώ μαζί σας ότι πρέπει να έχει εκπαιδευτικά προγράμματα. Κάνει εκπαιδευτικά προγράμματα. Δεν πρέπει να ξέρει, όμως, το κοινό του; Όλα αυτά τώρα πρέπει να γίνουν και τώρα μπορούν να γίνουν, διότι τώρα λειτουργεί το μουσείο για πρώτη φορά. Επομένως έχω την πεποίθηση ότι και με τη στήριξη του Υπουργείου και με τη συνολικότερη στήριξη της Κυβέρνησης, αλλά και δεδομένου ότι αυτή τη στιγμή και Δ.Σ. έχει το μουσείο και καλλιτεχνική διευθύντρια για πρώτη φορά και για πρώτη φορά διοικητικό οικονομικό διευθυντή, όλα αυτά τα ζητήματα θα διευθετηθούν με τον καλύτερο δυνατό τρόπο για το καλό των Ελλήνων πολιτών για τους οποίους υπάρχει αυτό το μουσείο, γιατί μόνο γι' αυτούς υπάρχει. Ευχαριστώ.
Ευχαριστούμε τον κ. Γιατρομανωλάκη. Πριν ολοκληρώσουμε τη σημερινή διαδικασία, κυρίες και κύριοι συνάδελφοι, έχω την τιμή να ανακοινώσω προς το Σώμα ότι ο Υπουργός Οικονομικών κ. Χρήστος Σταϊκούρας, παρισταμένου και του Αναπληρωτή Υπουργού Οικονομικών κ. Σκυλακάκη, θα καταθέσει τον κρατικό προϋπολογισμό οικονομικού έτους 2022.
Κύριε Πρόεδρε, κύριοι συνάδελφοι, έχω την ιδιαίτερη τιμή να καταθέσω στο Σώμα τον κρατικό προϋπολογισμό οικονομικού έτους 2022 και την εισηγητική του έκθεση. Καταθέτω, επίσης, έκθεση επί των φορολογικών δαπανών, εκθέσεις των Γενικών Διευθυντών του Γενικού Λογιστηρίου του Κράτους, φορολογικής διοίκησης, τελωνείων και ειδικών φόρων κατανάλωσης, δημόσιας περιουσίας και κοινωφελών περιουσιών του Υπουργείου Οικονομικών, την ετήσια έκθεση ελέγχου της Γενικής Διεύθυνσης Δημοσιονομικών Ελέγχων του Γενικού Λογιστηρίου του Κράτους, καθώς και τις δηλώσεις που προβλέπονται στο άρθρο 58 του ν.4270/2014, όπως αυτό ισχύει. Ενημερώνω, επίσης, το Σώμα ότι η κατάθεση του κρατικού προϋπολογισμού οικονομικού έτους 2022 συνοδεύεται και από την ειδική έκδοση του προϋπολογισμού επιδόσεων οικονομικού έτους 2022. [[Στο σημείο αυτό ο Υπουργός Οικονομικών κ. Χρήστος Σταϊκούρας καταθέτει στον Πρόεδρο της Βουλής τα προαναφερθέντα με τη μορφή stick (ψηφιακό μέσο αποθήκευσης)]] Κύριε Πρόεδρε, θα σας παρακαλέσω να οριστούν ημερομηνίες για την συζήτηση του κρατικού προϋπολογισμού στη Διαρκή Επιτροπή Οικονομικών Υποθέσεων και στην Ολομέλεια του Σώματος.
Κυρίες και κύριοι συνάδελφοι, μόλις παρέλαβα σε σύγχρονη τεχνολογικά μορφή τον προϋπολογισμό του 2022 και οφείλω να σας πω ότι έχει μία καταπληκτική απεικόνιση του κτηρίου του Γενικού Λογιστηρίου του Κράτους αυτό το στικάκι. Είναι ένα κτήριο, κύριε Υπουργέ, που χτίστηκε την περίοδο του Μεσοπολέμου από τον Εμμανουήλ Λαζαρίδη, έναν σπουδαίο αρχιτέκτονα από την Κωνσταντινούπολη, και θεωρείται στοιχείο του αθηναϊκού εκσυγχρονισμού, αυτό το κτήριο με το περίεργο καστανό χρώμα απέναντι στην αθηναϊκή τριλογία. Είναι ένα σπουδαίο κτήριο με την περίφημη πόρτα του, η οποία έχει στοιχεία αρ ντεκό, με παραστάδες και επίκρανα στην πρόσοψή του, ένα πολύ ενδιαφέρον κτήριο σε μια περιοχή όπου παλιά υπήρχε το περίφημο καφενείο του «Γαμβέττα», που εθεωρείτο ένα είδος μικρής Βουλής, όπου σύχναζε προπολεμικά ο Κων/νος Καραμανλής. Αυτό το κτήριο έχει σχέση και με τη Βουλή, γιατί ο Λαζαρίδης «ηρχιτεκτόνει», ήταν και ο αρχιτέκτων που διαμόρφωσε την πρόσοψη της Βουλής, υπό την έννοια ότι έφτιαξε το Ηρώον του Άγνωστου Στρατιώτη. Ήταν ο ίδιος αρχιτέκτων. Αφού, λοιπόν, πούμε και αυτά, επιτρέψτε μου να σας ενημερώσω ότι η συζήτηση του κρατικού προϋπολογισμού στην αρμόδια Διαρκή Επιτροπή Οικονομικών Υποθέσεων θα διεξαχθεί σε τέσσερις συνεχείς συνεδριάσεις, στις 23 έως 26 Νοεμβρίου, μετά από συνεννόηση με το Προεδρείο της Επιτροπής. Στη συνέχεια, η συζήτηση στην Ολομέλεια θα ξεκινήσει τη 14η Δεκεμβρίου του 2021, σύμφωνα με το άρθρο 123 παράγραφος 1 του Κανονισμού μας, και θα ολοκληρωθεί τη 18η Δεκεμβρίου του 2021 έως τις δώδεκα τα μεσάνυχτα με την ψήφισή του. Θα ήθελα να κάνω μια ανακοίνωση προς το Σώμα. Οι Υπουργοί Ανάπτυξης και Επενδύσεων, Οικονομικών, Εξωτερικών, Παιδείας και Θρησκευμάτων, Εργασίας και Κοινωνικών Υποθέσεων, Περιβάλλοντος και Ενέργειας, Πολιτισμού και Αθλητισμού, Δικαιοσύνης, Εσωτερικών, Μετανάστευσης και Ασύλου, Υποδομών και Μεταφορών, Ναυτιλίας και Νησιωτικής Πολιτικής, Αγροτικής Ανάπτυξης και Τροφίμων, Τουρισμού, οι Υπουργοί Επικρατείας, οι Αναπληρωτές Υπουργοί Οικονομικών, Ανάπτυξης και Επενδύσεων, Εξωτερικών, Εσωτερικών, καθώς και ο Υφυπουργός Πολιτισμού και Αθλητισμού κατέθεσαν τη 19η Νοεμβρίου του 2021 σχέδιο νόμου: «Στρατηγικές επενδύσεις και βελτίωση του επενδυτικού περιβάλλοντος μέσω της επιτάχυνσης διαδικασιών στις ιδιωτικές και στρατηγικές επενδύσεις και δημιουργία πλαισίου για τις εταιρείες τεχνοβλαστούς». Παραπέμπεται στην αρμόδια Διαρκή Επιτροπή. Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων και θα γίνει μια ολιγόλεπτη διακοπή πριν εισέλθουμε στην ημερήσια διάταξη των επερωτήσεων.
Κυρίες και κύριοι συνάδελφοι, συνεχίζεται η συνεδρίαση. Εισερχόμαστε στην ημερήσια διάταξη των ΕΠΕΡΩΤΗΣΕΩΝ Θα συζητηθεί η υπ' αριθμόν 1/1/8-10-2021 επίκαιρη επερώτηση των Βουλευτών της Κοινοβουλευτικής Ομάδας του Συνασπισμού Ριζοσπαστικής Αριστεράς, των κ.κ. Αλέξιου Τσίπρα, Θεόδωρου Δρίτσα, Γεωργίου Τσίπρα, Δημήτριου Βίτσα, Όλγας Γεροβασίλη, Ελευθέριου Αβραμάκη, Ειρήνης - Ελένης Αγαθοπούλου, Αθανάσιου (Νάσου) Αθανασίου, Τρύφωνα Αλεξιάδη, Ιωάννη Αμανατίδη, Αθανασίας (Σίας) Αναγνωστοπούλου, Ευάγγελου Αποστόλου, Σταύρου Αραχωβίτη, Θεοδώρας (Δώρας) Αυγέρη, Αλέξανδρου - Χρήστου Αυλωνίτη, Ευτυχίας Αχτσιόγλου, Άννας Βαγενά - Κηλαηδόνη, Σωκράτη Βαρδάκη, Γεώργιου Βαρεμένου, Βασίλειου (Βασίλη) Βασιλικός, Χριστόφορου Βερναρδάκη, Καλλιόπης Βέττα, Νικόλαου Βούτση, Χρήστου Γιαννούλη, Αναστασίας (Νατάσας) Γκαρά, Ιωάννη Γκιόλα, Ιωάννη Δραγασάκη, Σουλτάνας Ελευθεριάδου, Κωνσταντίνου Ζαχαριάδη, Χουσεΐν Ζεϊμπέκ, Κωνσταντίνου Ζουράρι, Νικόλαου Ηγουμενίδη, Εμμανουήλ Θραψανιώτη, Διονύσιου - Χαράλαμπου Καλαματιανού, Ειρήνης (Νίνας) Κασιμάτη, Γεώργιου Κατρούγκαλου, Μάριου Κάτση, Χαρούλας (Χαράς) Καφαντάρη, Βασίλειου Κόκκαλη, Παναγιώτη Κουρουμπλή, Σπυρίδωνα Λάππα, Κυριακής Μάλαμα, Χαράλαμπου (Χάρη) Μαμουλάκη, Κωνσταντίνου Μάρκου, Αλέξανδρου Μεϊκόπουλου, Ανδρέα Μιχαηλίδη, Ιωάννη Μουζάλα, Ιωάννη Μπαλάφα, Κωνσταντίνου Μπάρκα, Ιωάννη Μπουρνούς, Αθανασίου (Θάνου) Μωραΐτη, Αικατερίνης (Κατερίνας) Νοτοπούλου, Θεόφιλου Ξανθόπουλου, Ανδρέα Ξανθού, Μαρίας - Ελίζας (Μαριλίζας) Ξενογιαννακοπούλου, Αθανάσιου (Σάκη) Παπαδόπουλου, Γεώργιου Παπαηλιού, Αικατερίνης Παπανάτσιου, Νικόλαου Παππά, Θεοπίστης (Πέτης) Πέρκα, Παύλου Πολάκη, Παναγιούς (Γιώτας) Πούλου, Ιωάννη Ραγκούση, Νεκτάριου Σαντορινιού, Ιωάννη Σαρακιώτη, Παναγιώτη (Πάνου) Σκουρλέτη, Παναγιώτη (Πάνου) Σκουρολιάκου, Ελισσάβετ (Μπέττυς) Σκούφα, Χρήστου Σπίρτζη, Νικόλαου Συρμαλένιου, Ολυμπίας Τελιγιορίδου, Θεοδώρας Τζάκρη, Δημήτριου Τζανακόπουλου, Μερόπης Τζούφη, Άγγελου Τόλκα, Αλέξανδρου (Αλέκου) Τριανταφυλλίδη, Ευκλείδη Τσακαλώτου, Σωκράτη Φάμελλου, Νικόλαου Φίλη, Αλέξανδρου Φλαμπουράρη, Θεανώς Φωτίου, Δημητρίου (Τάκη) Χαρίτου, Αλέξανδρου (Αλέξη) Χαρίτση, Μιλτιάδη Χατζηγιαννάκη, Ραλλίας Χρηστίδου και Γεώργιου Ψυχογιού προς τον Υπουργό Εθνικής Άμυνας, με θέμα: «Γιατί υπογράψατε με προκλητική αύξηση του κόστους - ακόμα και σε σύγκριση με τους αρχικούς δικούς σας υπολογισμούς - τη Συμφωνία για το Διεθνές Κέντρο Αεροπορικής Εκπαίδευσης της Πολεμικής Αεροπορίας στην Καλαμάτα». Τον λόγο έχει ο πρώτος επερωτών, Βουλευτής Β2΄ Δυτικού Τομέα Αθηνών του Συνασπισμού Ριζοσπαστικής Αριστεράς κ. Δημήτριος Βίτσας για δέκα λεπτά. Κύριε Βίτσα, έχετε τον λόγο.
Κύριε Υπουργέ, κύριοι συνάδελφοι, θέλω κατ' αρχάς να εκφράσω τις ευχές μας για ταχεία επάνοδο του πιλότου του μαχητικού F -16 μετά το ατύχημα στην Ανδραβίδα χθες. Όλες οι πληροφορίες και η τηλεφωνική συνομιλία που, απ' ό,τι γνωρίζω, είχατε και εσείς μαζί του δείχνει ότι, ακολουθώντας τα πρωτόκολλα, ο πιλότος μας θα είναι γρήγορα σε μάχιμη κατάσταση. Βέβαια, το δυστύχημα είναι ότι χάσαμε ένα F -16, αλλά αυτό είναι το λιγότερο σε σχέση με το γεγονός ότι σώθηκε μια ανθρώπινη ζωή και, μάλιστα, μια ανθρώπινη ζωή που μετράει. Να έρθουμε τώρα στο θέμα μας. Στις 21 Δεκέμβρη του 2020 στην Επιτροπή Εξοπλιστικών Προγραμμάτων παρουσιάστηκε το θέμα της ίδρυσης Διεθνούς Κέντρου Εκπαίδευσης Ιπτάμενων Μαχητικών Αεροσκαφών στην Καλαμάτα. Τότε η συζήτηση είχε δύο σκέλη: Πρώτον, χρειαζόμαστε ένα τέτοιο κέντρο εκπαίδευσης; Η συμφωνία ήταν απόλυτη από πολλές πλευρές της Βουλής: Χρειαζόμαστε. Άλλωστε, έχουμε ένα τέτοιο κέντρο εκπαίδευσης από το 1960 περίπου, στη δε Καλαμάτα στο συγκεκριμένο σημείο από τις αρχές του 1970, δηλαδή πενήντα χρόνια. Δεύτερον, ποια προβλήματα είχαμε όλο αυτό το χρονικό διάστημα, ιδιαίτερα λόγω των μνημονίων, αλλά και του γεγονότος ότι τα αεροπλάνα παλιώνουν, ότι δεν υπήρχε follow - on support, υπήρχε έλλειψη υλικού, ιπτάμενων μέσων δηλαδή, με αποτέλεσμα τα έτη 2014, 2015, 2016 κατά κύριο λόγο να χάνονται ώρες εκπαίδευσης; Οι υπολογισμοί μας λένε ότι σε αυτά τα τρία έτη χάθηκαν οκτώ χιλιάδες ώρες εκπαίδευσης. Το πρακτικό αποτέλεσμα ήταν να καθυστερεί η ένταξη των ιπτάμενων δύο με τρία χρόνια στις αντίστοιχες μονάδες της Πολεμικής Αεροπορίας. Αυτό, όπως είναι γνωστό, είχε παρθεί υπ' όψιν από το Ανώτατο Αεροπορικό Συμβούλιο ήδη από το 2017. Στη συζήτηση υπήρχαν δύο διακριτές προτάσεις. Η μία ήταν η πρόταση η δική σας, να προχωρήσουμε σε αυτό το διεθνές κέντρο με χρηματοδοτική μίσθωση μέσω διακρατικής συμφωνίας με το Ισραήλ, ύψους 1.375.000.000 για είκοσι έτη. Και η πρόταση η δική μας, η οποία έλεγε ότι η Πολεμική Αεροπορία έχει την ικανότητα, στον βαθμό που θα προχωρήσει με διάφορους τρόπους, σε μίσθωση αεριωθούμενων τζετ, δηλαδή αεροπλάνων - να μην πάμε τώρα σε τεχνικούς όρους - και επισκευή είκοσι Τ -6, δηλαδή ελικοφόρων, έχει την τεχνογνωσία, έχει τους ανθρώπους. Άλλωστε, να θυμίσω ότι αυτή τη στιγμή - ελπίζω, το λέω από εκεί που το άφησα - πέντε Έλληνες εκπαιδευτές βρίσκονται στις Ηνωμένες Πολιτείες της Αμερικής, όχι μόνο να εκπαιδευτούν ακόμα περισσότερο, αλλά να εκπαιδεύσουν κιόλας. Και τουλάχιστον όταν το άφησα, πληρώνονταν από τις Ηνωμένες Πολιτείες της Αμερικής και έμενε και ένα ποσό αρκετά ικανοποιητικό για τη δικιά μας Πολεμική Αεροπορία. Και με διακρατικές συμφωνίες έχουμε εκπαιδευτές στην Ιταλία και σε άλλα μέρη. Οι διαφορές ήταν πάρα πολύ μεγάλες σε σχέση με τα χρήματα. Η δική σας πρόταση ήτανε 1.375.000.000 για είκοσι έτη. Οι δικοί μας υπολογισμοί δεν υπερέβαιναν τα 700.000.000 για είκοσι έτη. Βεβαίως, και στις δύο προτάσεις δεν υπήρχαν μια σειρά πράγματα, όπως καύσιμα, μισθοί Ελλήνων, που αν τα προσθέτεις ανεβάζουν το ποσό. Αυτά μέχρι τις 21 Δεκεμβρίου του 2000. Σε τέσσερις μήνες, τον Απρίλιο του 2021, παρά το γεγονός ότι επανειλημμένα έχουμε ζητήσει να έρθει η σύμβαση, πριν την υπογράψετε, στην Επιτροπή Εξοπλιστικών Προγραμμάτων της Βουλής για διαβούλευση - θεωρήσατε ότι αρκούσε η προηγούμενη πλειοψηφική απόφαση - , μαθαίνουμε ότι έχει υπογραφεί η σύμβαση από τον τότε Διοικητή της Γενικής Διεύθυνσης Αμυντικών Εξοπλισμών, τον κ. Λάγιο, ο οποίος λίγες μέρες μετά άλλαξε από τον κ. Αλεξόπουλο και μεταφέρθηκε σε μια θέση στο Βέλγιο, αν δεν κάνω λάθος. Και νομίζω ότι δεν κάνω λάθος.
(Δεν ακούστηκε).
Εκεί θα πάει. Το συνολικό ποσό πια με τη δική σας πρόταση - κρατήστε πάντοτε το κόστος της δικής μας πρότασης - ανέβηκε στο 1.850.000.000, στο οποίο προστίθενται και τα άλλα έξοδα και οι τιμαριθμικές αναπροσαρμογές, που και σε αυτές θα αναφερθούμε. Γιατί είναι με πολλά ερωτηματικά ο τρόπος με τον οποίο η τιμαριθμική αναπροσαρμογή υπολογίστηκε. Τι εννοώ, για να είμαι καθαρός. Αν θα δείτε τις διαφορές, μιλάμε για μια διαφορά 3%. Κάποιος πρέπει να έχει υπολογίσει με 3% την τιμαριθμική αναπροσαρμογή, όταν αυτή τη στιγμή σε όλη την Ευρώπη σε βάθος εικοσαετίας το «ταβάνι» δεν ξεπερνάει το 2%. Αν εκδώσουμε ένα ομόλογο εικοσαετές αυτή τη στιγμή, το επιτόκιο δεν μπορεί να είναι πάνω από 2%. Λέω, λοιπόν, τέλος πάντων, ότι έγινε αυτό, ότι απ' ό,τι φαίνεται από το Γενικό Λογιστήριο του Κράτους - γιατί από εκεί τα έχουμε τα στοιχεία, δεν μας τα δώσατε εσείς, δεν μας τα έδωσε το Υπουργείο Εθνικής Άμυνας - ζητήθηκε και εγκρίθηκε αυτό το ποσό. Βγαίνει ένα πρώτο πρόβλημα. Δεν έχετε τη γνώμη πια της Επιτροπής Εξοπλιστικών Προγραμμάτων. Γιατί έστω έτσι όπως τα είπαμε τότε και έστω με τη δική μας διαφωνία - που δεν ήταν μόνο δική μας διαφωνία, ήταν εδώ σχεδόν όλων των κομμάτων της Αντιπολίτευσης, αν θυμάμαι καλά - υπογράψατε μία σύμβαση η οποία - τι να πω; - είναι λεόντειος υπέρ της άλλης πλευράς. Στο δε εισηγητικό κατά τη δική μου γνώμη προσβάλλετε την Πολεμική μας Αεροπορία, όταν λέτε ότι μια άλλη αεροπορία - δεν το αμφισβητώ - έχει τεχνογνωσία, έχει ικανότητες και τα λοιπά. Αλλά την ίδια τεχνογνωσία, τις ίδιες ικανότητες, τα ίδια έμπειρα στελέχη έχει και η δική μας Πολεμική Αεροπορία. Και είναι γνωστό ότι οι Έλληνες αεροπόροι μαχητικών είναι ανάμεσα στην πρώτη και τη δεύτερη θέση παγκοσμίως ή αν θέλετε - επειδή δεν μετριούνται ορισμένες χώρες - ανάμεσα στις χώρες του ΝΑΤΟ. Άρα και σε αυτό καλείστε να απαντήσετε. Λόγω της ύπαρξης αυτής της κατάστασης, κύριε Υπουργέ, προκύπτουν, θα έλεγα, πολιτικές ευθύνες. Αλλά το ζήτημα είναι ότι πιθανόν να προκύψουν ευθύνες πέραν των πολιτικών. Για αυτό λέω ότι η σημερινή μας συζήτηση - προσπαθώ να κρατήσω τον χρόνο μου για τη δευτερολογία - δεν είναι το τέλος αυτής της διαδικασίας. Πιθανότατα είναι η αρχή αυτής της διαδικασίας. Θα σας το αποδείξουμε στις τοποθετήσεις των επόμενων συναδέλφων του ΣΥΡΙΖΑ. Ευχαριστώ πολύ.
Ευχαριστώ πολύ, κύριε συνάδελφε. Τον λόγο τώρα έχει ο κ. Δρίτσας, Βουλευτής Α΄ Πειραιώς.
Ευχαριστώ πάρα πολύ, κυρία Πρόεδρε. Κυρίες και κύριοι Βουλευτές, το κείμενο της επίκαιρης επερώτησής μας περιέχει πολλές λεπτομέρειες και θέτει πολύ συγκεκριμένα ερωτήματα. Κατατέθηκε λίγους μήνες πριν, συζητείται τώρα και έχει συζητηθεί το θέμα και στην Επιτροπή Εξοπλιστικών Προγραμμάτων και Συμβάσεων. Όμως οι διαδικασίες ορθά στην επιτροπή αυτή καλύπτονται από τον κανόνα της μυστικότητας. Εκεί ο Υπουργός μάς είπε ότι δεν υπάρχει πρόβλημα. Και όμως, κύριε Υπουργέ, «κάτι αλήθεια συμβαίνει εδώ, κάτι μυστικό». Δεν το είπε για αυτόν τον λόγο ο ποιητής Διονύσης Σαββόπουλος, αλλά εδώ ταιριάζει. Πραγματικά αν δει κανείς τις λεπτομέρειες και τα στοιχεία και τα δεδομένα εξίσταται. Θα μείνω στα πολύ βασικά. Έχουμε μια άξια Πολεμική Αεροπορία, με εκπαιδευμένους πιλότους αναγνωρισμένους παγκοσμίως για την υψηλή εκπαίδευσή τους και για την επάρκεια και έχουμε κενά στη διαδικασία της γρήγορης εκπαίδευσης. Αυτά τα ανέφερε ο Δημήτρης Βίτσας πριν. Έχουμε έναν χώρο παραδοσιακά που λειτουργεί στην Καλαμάτα επαρκή, με διάδρομο προσγείωσης - απογείωσης, με εγκαταστάσεις, ο οποίος πράγματι μπορεί να αναβαθμιστεί όχι μόνο κτηριακά, αλλά και με όλες τις δομές με ένα κόστος όχι πολύ υψηλό. Και έχουμε εκπαιδευτικά αεροσκάφη τα οποία είναι πεπαλαιωμένα και τα οποία μπορεί πράγματι το ελληνικό δημόσιο, το Υπουργείο Εθνικής Άμυνας να κινήσει διαδικασία αγοράς νέων, επισκευής συντήρησης και αναβάθμισης όσων από τα παλαιά εν χρήσει μπορούν να επιβιώσουν και έχουν χρόνο ζωής, ακόμα και να αποκτήσουμε, όπως είναι πολλά χρόνια σχεδιασμένο και συμφωνημένο, ένα Διεθνές Κέντρο Αεροπορικής Εκπαίδευσης στην Καλαμάτα, με κόστος σύμφωνα με μελέτη από το Επιτελείο και το Αρχηγείο το 2017, που δεν ξεπερνάει τα 760 εκατομμύρια με 800 εκατομμύρια, συμπεριλαμβανομένων στον υπολογισμό και των αμοιβών των στελεχών της Πολεμικής Αεροπορίας - που έτσι και αλλιώς υπάρχουν, ενώ η νέα σύμβαση δεν είναι βέβαιο ότι το περιλαμβάνει, αυτές παραμένουν στον κρατικό προϋπολογισμό - και τα καύσιμα. Ας πούμε ότι δεν ήταν πάρα πολύ ακριβείς οι υπολογισμοί και ότι μπορεί να είναι 1 δισεκατομμύριο. Ήρθαν τότε μέσα από την κινητικότητα που είχε για το θέμα το Υπουργείο Εθνικής Άμυνας εταιρείες από διάφορες χώρες και κατέθεσαν προτάσεις οι οποίες κατέληξαν σε ένα κόστος γύρω στο 1.200.000.000 σε βάθος εικοσαετίας. Εκεί συγκλίνουν όλες, αν ήθελε κανείς να επιλέξει για λόγους ταχύτητας, γιατί «δεν μπορούμε άλλο να περιμένουμε». Αυτά δεν τα αξιοποιεί η σημερινή Κυβέρνηση. Κάποια στιγμή φέρνει την πρότασή της, η οποία αγγίζει το 1.400.000.000 σε βάθος εικοσαετίας. Και ενώ παίρνει τη σύμφωνη γνώμη κατά πλειοψηφία μόνο με την κυβερνητική πλειοψηφία από την Επιτροπή Εξοπλιστικών Προγραμμάτων και Συμβάσεων, μετά από τέσσερις μήνες ανακοινώνει την τελική συμφωνία, που το ύψος της μέσα σε τέσσερις μήνες εκτοξεύεται κατά 400 εκατομμύρια περίπου και φτάνει το 1.800.000.000 σε βάθος εικοσαετίας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κυρία Πρόεδρε. Βεβαίως, υπάρχει το επιχείρημα της τιμαριθμικής αναπροσαρμογής. Είναι ανεπαρκές. Η Επιτροπή Εξοπλιστικών Προγραμμάτων και Συμβάσεων επί της ουσίας αναφορικά με το κόστος δεν έχει εγκρίνει, δεν έχει δώσει θετική σύμφωνη γνώμη ούτε κατά κυβερνητική πλειοψηφία. Είναι άκυρη η διαδικασία και δεν έχει δικαίωμα η Κυβέρνηση να προχωρήσει. Άσε που οι πιο μετριοπαθείς υπολογισμοί αναβαθμίζουν στο βάθος εικοσαετίας το κόστος στα 2. 800.000.000. Γιατί μπορεί να συμβαίνει αυτό και να γίνεται ανεκτό; Πέρα από το ότι στερείται το Υπουργείο Εθνικής Άμυνας, το Αρχηγείο Ενόπλων Δυνάμεων, η Πολεμική Αεροπορία τη δυνατότητα να ελέγχουμε εμείς τα πάντα, να έχουμε πλήρη αυτάρκεια και μπορούμε να τα έχουμε με πολύ χαμηλότερο κόστος και να έχουμε τη δυνατότητα το διεθνές κέντρο να προσελκύσει - όπως είναι και παράδοση - πολλές άλλες χώρες και να έχουμε και ανταπόδοση και προστιθέμενη αξία και οικονομικά πέρα από τις διεθνείς σχέσεις, την ανάπτυξη σχέσεων φιλίας και συνεργασίας με πολλές χώρες ως προς αυτό, αυτό το απεμπολούμε και το δίνουμε στο Ισραήλ και σε μία ιδιωτική, ημικρατική - μπερδεμένα πράγματα! - ισραηλινή εταιρεία, για να ωφεληθεί από την τεχνογνωσία, για να ωφεληθεί από τις διεθνείς σχέσεις και με μεγάλο κόστος. Είναι σκάνδαλο αυτό ή δεν είναι; Είναι ταυτόχρονα μια ανεύθυνη ανεμελιά, μια ανευθυνότητα άνευ προηγουμένου και αναπτυξιακή και ως προς τα θέματα της άμυνας και είναι έλλειψη σεβασμού στην Πολεμική αεροπορία. Αυτό είναι το νόημα της δικής μας παρέμβασης. Γι' αυτό πρωτοστατεί ο Αλέξης Τσίπρας, διότι είναι κρίσιμο θέμα και δεν είναι ήσσονος σημασίας. Τελειώνω γιατί δεν έχω άλλον χρόνο. Θέλω να κρατήσω χρόνο και για τη δευτερολογία μου. Δεν υπάρχει πρόνοια για τη συντήρηση αυτών των αεροσκαφών που οι Ισραηλινοί θα μας νοικιάσουν με το leasing στην ΕΑΒ ή οπουδήποτε αλλού, δεν υπάρχουν πάρα πολλά ζητήματα. Και τέλος, επιτέλους δεν μπορεί να μην έρθει αυτή η συμφωνία στο ελληνικό Κοινοβούλιο. Είναι ένας ακόμα λόγος ακυρότητας. Δεν έχετε δικαίωμα να υλοποιήσετε αυτή τη συμφωνία. Ακυρώστε τη, παγώστε τη. Τηρείστε τις διαδικασίες και φέρτε τη στη Βουλή προς έγκριση, όπου εκεί θα δούμε και όλες τις λεπτομέρειες που θα είναι πολύ ουσιαστικές για μια απόφαση πολύ σοβαρή για το μέλλον της ελληνικής αεροπορίας και την εκπαίδευση των πιλότων. Ευχαριστώ πολύ.
Και εγώ ευχαριστώ, κύριε συνάδελφε. Τον λόγο τώρα έχει ο κ. Τσίπρας, Βουλευτής Β΄ Δυτικής Αττικής.
Ευχαριστώ, κυρία Πρόεδρε. Κυρίες και κύριοι συνάδελφοι, συζητάμε σήμερα ένα ζήτημα που είναι η πιο σκανδαλώδης, από οικονομική άποψη, επιλογή του Υπουργείου Εθνικής Άμυνας, τη συμφωνία για το Διεθνές Κέντρο Αεροπορικής Εκπαίδευσης στην Καλαμάτα. Το πρώτο πράγμα το οποίο θέλω να καλέσω τον Υπουργό είναι να φέρει τη σύμβαση στη Βουλή. Να τη φέρει δύο φορές, από τη στιγμή που το 1,355 δισεκατομμύριο για τα οποία ενημερώθηκε η αρμόδια επιτροπή πήρε ένα καπέλο γύρω στα 500 εκατομμύρια και έγινε 1,850 και για το οποίο δεν έχει ενημερωθεί κανείς. Μέχρι να το φέρετε προς ψήφιση στη Βουλή οφείλουν να ενημερωθούν, έστω και με διαδικασία του απορρήτου, όλα τα κόμματα της Βουλής, ειδικά για το θέμα της λεγόμενης «τιμαριθμικής αναπροσαρμογής». Και έρχομαι στην ουσία. Λέτε και ξαναλέτε, κύριε Υπουργέ, ότι υπήρχε πρόβλημα. Ουδείς διαφωνεί ότι υπήρχε πρόβλημα. Κανείς δεν έχει διαφωνήσει. Γνωρίζετε ότι γίνονταν προσπάθειες και από πριν, προκειμένου να επιλυθεί το πρόβλημα. Είναι μία διαδικασία που ξέρετε ότι παίρνει χρόνο, γιατί πρέπει να σταθμίσει το οικονομικό στοιχείο, το στοιχείο των διεθνών γεωπολιτικών σχέσεων και το στοιχείο της ασφάλειας σε εξαιρετικά δύσκολες συνθήκες. Μόλις χθες απαντήθηκε στην αρμόδια επιτροπή για κάτι άλλο, πολύ μικρού κόστους, δεν έχει σημασία, ότι ο λόγος που δεν έγινε το 2019, που αναλάβατε, και έγινε το 2021 είναι γιατί είχαμε μικρότερο αμυντικό προϋπολογισμό. Εμείς πολύ χειρότερα, πολύ χειρότερα στα δικά μας χρόνια. Το πρόβλημα, λοιπόν, εμφανίστηκε πολλά χρόνια πριν, όχι στα δικά μας χρόνια, και ως προς αυτό πρέπει να υπάρχει μια μεγαλύτερη σεμνότητα όταν μιλάμε για το τι κάναμε εμείς και τι όχι. Στην κριτική μας, λοιπόν, ότι υπάρχει μια οσμή σκανδάλου και ότι έχετε επιλέξει μια σκανδαλώδη λύση, επιμένετε ότι έπρεπε να λυθεί το πρόβλημα. Είναι η σωστή απάντηση σε λάθος ερώτημα. Ουδείς αντιλέγει ότι έπρεπε να δοθεί λύση, αλλά επιλέγετε μία λύση που είναι τουλάχιστον προβληματική. Είπατε, απαντώντας στον Αλέξη Τσίπρα στη συζήτηση για τα ελληνογαλλικά, ότι ο ισχυρισμός ότι επιπλέον είχαμε και δική μας πρόταση, για εγχώρια δηλαδή επίλυση του προβλήματος, κατατεθειμένη από την Πολεμική Αεροπορία και δεν την αξιοποιήσαμε είναι απολύτως αναληθής. Γνωρίζουμε πολύ καλά ότι αναληθές είναι μάλλον αυτό το οποίο λέτε εσείς. Ας υποθέσουμε ότι είναι έτσι. Εσείς ο ίδιος στην ίδια συζήτηση είπατε ότι υπήρχε στην Πολεμική Αεροπορία μία θεωρητική αναζήτηση, που ποτέ όμως δεν αποτυπώθηκε σε πρόταση. Υπάρχει ένα απλό ερώτημα: Ήσασταν Υπουργός εκείνη την περίοδο, γιατί δεν ζητήσατε να γίνει μια μελέτη; Είναι τόσο δευτερεύον ζήτημα; Είναι τόσα λίγα τα εκατομμύρια, που δεν άξιζε να γίνει μια μελέτη ή θα έπαιρνε πολύ χρόνο, όταν μάλιστα υπήρχε μελέτη; Ας δούμε την απάντηση που δίνετε σε σχετική ερώτηση, μόλις τον Φεβρουάριο του 2021: «Η ανάγκη», λέτε, «είχε διαπιστωθεί από νωρίς. Για να ανατρέξω πολύ σύντομα στο ιστορικό, με την απόφαση της 1ης Νοεμβρίου 2017 στο Συμβούλιο Αρχηγών Γενικών Επιτελείων.». Κατ' αρχάς να εξηγήσω σε όσους δεν γνωρίζουν ότι νωρίς δεν είναι, γιατί το πρόβλημα υπήρχε πολλά χρόνια πριν. Προφανώς νωρίς είναι για την κυβέρνηση του ΣΥΡΙΖΑ. Εσείς ο ίδιος λέτε ότι εμείς ξεκινήσαμε να δρομολογούμε λύση του προβλήματος, για το οποίο το ΣΑΓΕ ενέκρινε μελέτη, για να ολοκληρωθεί το υποπρόγραμμα για τη δημιουργία διεθνούς εκπαιδευτικού κέντρου. Αυτά ειπώθηκαν τον Φεβρουάριο του 2021. Επιλέξατε, λοιπόν, μετά από όλα αυτά μία λύση εξαιρετικά κοστοβόρα, σε βάρος του ελληνικού δημοσίου, μια λύση που με τα δικά μας μέσα όχι μόνο θα άφηνε το αεροπορικό κέντρο υπό εθνικό έλεγχο, όχι μόνο θα έμεναν τα νέα εκπαιδευτικά αεροσκάφη σε δική μας ιδιοκτησία και όχι leasing, όχι μόνο θα άφηνε περισσότερες δυνατότητες προσέλκυσης ξένων πιλότων από χώρες που μάλλον δεν διατηρούν τις καλύτερες σχέσεις με το Ισραήλ, όχι μόνο επιλέγετε εταιρεία που δεν έχει πιστοποίηση ΝΑΤΟ - αυτό μάλλον δεν υπάρχει σε καμμία άλλη χώρα του κόσμου, σύμβαση με εταιρεία που δεν έχει πιστοποίηση ΝΑΤΟ, όταν η δική μας Πολεμική Αεροπορία και οι πιλότοι εκπαιδευτές έχουν πιστοποίηση ΝΑΤΟ - , όχι μόνο λοιπόν όλα αυτά, αλλά η μεν αρχική εκτίμηση κόστους, το 1,375 δισεκατομμύριο είναι διπλάσιο περίπου, λίγο λιγότερο, από μία in house, μία εκ των ενόντων λύση και πάνω σε αυτό το περίπου διπλάσιο προσθέτετε ένα τερατώδες καπέλο της λεγόμενης «τιμαριθμικής αναπροσαρμογής». Ένα - ένα, εσείς ο ίδιος λέτε - το είπατε φέτος - ότι: «Στο ανώτερο εμπορικό συμβόλαιο το 2020 εγκρίθηκε η διαμόρφωση των ανωτέρω επιχειρησιακών και τεχνικών απαιτήσεων για την εκπαίδευση», για το αεροπορικό κέντρο, «λαμβάνοντας υπ' όψιν την τρέχουσα κατάσταση στην εκπαίδευση των νέων ιπτάμενων», που είναι το πρόβλημα που συζητάμε να επιλύσουμε. «Επιπροσθέτως εξετάσθηκαν μεταξύ άλλων και η περίπτωση προμήθειας νέου εκπαιδευτικού αεροσκάφους τζετ από εμάς, in house, για την εγκατάσταση του Τ -2, η οποία απορρίφθηκε ως μη συμφέρουσα.». [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κυρία Πρόεδρε, παρακαλώ ένα λεπτό ανοχή. Γιατί «μη συμφέρουσα», κύριε Υπουργέ; Γνωρίζετε το κόστος απόκτησης τέτοιων σκαφών; Από ό,τι φαίνεται το κόστος σάς απασχόλησε μόνο για την εγχώρια λύση για να απορριφθεί και μάλλον δεν σας απασχόλησε καθόλου, παρά μόνο τα τεχνικά και επιχειρησιακά, για τη λύση που επιλέξατε. Στις 18 Δεκεμβρίου ανακοίνωση της «LEONARDO» μιλάει για τέσσερα επιπλέον αεροσκάφη του ίδιου τύπου που δόθηκαν στην Πολωνία δίπλα σε άλλα δώδεκα που ήδη έχει η Πολωνία. Και λέει η εταιρεία στα αγγλικά: «Αυτή η οψιόν αποτιμάται σε 130 εκατομμύρια ευρώ, που περιλαμβάνει όχι μόνο τα τέσσερα αεροσκάφη, πακέτο υποστήριξης, αλλά και την αναβάθμιση των υπόλοιπων δώδεκα 346.». Κάντε την αφαίρεση της αναβάθμισης των υπολοίπων από τα 130- μένουν κάτι λιγότερα από 100- και διαιρέστε διά του τέσσερα. Αυτό είναι γνωστό τοις πάσι ότι είναι το κόστος απόκτησης των αεροσκαφών, γύρω στα 260 εκατομμύρια τα 10. Τι κάνουμε εμείς; Δίνουμε 600 εκατομμύρια στην «ELBIT» για τα τρία πρώτα χρόνια, να αγοράσουν οι άνθρωποι τα αεροσκάφη και ό,τι άλλο έχουν πάγιο κόστος, να βάλουν σε λειτουργία το κέντρο και μετά να μας τα δίνουν leasing σε έναν ορίζοντα εικοσαετίας με 1,850. Και έτσι ερχόμαστε στο μεγάλο σκάνδαλο. Το μικρό - ας το πούμε μικρό - σκάνδαλο είναι που δεν κάνουμε δική μας λύση, που μπορούμε να την κάνουμε, και υπάρχει εκεί ένας διπλασιασμός του κόστους μαζί με όλες τις άλλες αρνητικές συνέπειες. Αλλά το μεγάλο σκάνδαλο, το παντελώς αδικαιολόγητο, είναι η εκτόξευση λόγω τιμαριθμικής αναπροσαρμογής κατά περίπου 500 εκατομμύρια. Πώς έγινε αυτό; Ποιος φωτεινός εγκέφαλος σκέφτηκε μια τέτοια τερατώδη τιμαριθμική αναπροσαρμογή και ποιοι αξιωματούχοι, υπηρεσιακοί και πολιτικοί, μπορούσαν να βάλουν την υπογραφή τους σε κάτι τέτοιο; Σε ό,τι αφορά την πρόβλεψη τιμαριθμικής αναπροσαρμογής στη σύμβαση υπάρχει συνήθης πρακτική διεθνώς από εταιρείες, κράτη κ.λπ. μιας ρήτρας, που ερχόμαστε κάθε πέντε χρόνια ας πούμε και βλέπουμε ποιος ήταν ο δείκτης τιμών καταναλωτή και υπάρχει η αναπροσαρμογή. Αυτή είναι η πιο κλασική και συνηθισμένη πρακτική. Εσείς επιλέξατε έτσι και αλλιώς κάτι πολύ σπάνιο, δηλαδή την έκφραση σε παρούσα αξία της μελλοντικής τιμαριθμικής αναπροσαρμογής. Αλλά ακόμα και έτσι, από τους αριθμούς - γιατί οι μόνοι αριθμοί που έχουμε από τη σύμβαση είναι από αποφάσεις του Υπουργείου Οικονομικών - προκύπτει ένας υπολογισμός μέσου τιμαρίθμου σε βάθος εικοσαετίας 3,4%. Πώς βγήκε αυτό; Φέρτε μας τη σύμβαση για να το βεβαιώσουμε. Πώς βγήκε αυτό; Η πολιτική στρατηγική της Ευρωπαϊκής Κεντρικής Τράπεζας έχει ταβάνι το 2%. Για να σας πω στοιχεία τωρινά για το 2020 ήταν 0,51%, όχι 2% ούτε 1,5%, αλλά 0,51%. Για το 2022 προβλέπεται 1,7%, για το 2023 προβλέπεται 1,5%. Με πολύ απλά λόγια, αν οποιεσδήποτε εταιρείες στην Ευρωπαϊκή Ένωση, στην Ευρωζώνη, ή εταιρεία και κράτος συνάψουν μια σύμβαση είτε θα βάλουν ρήτρα τιμαριθμικής αναπροσαρμογής κάθε τρία ή πέντε χρόνια είτε θα υπολογίσουν ένα μέσο κάτω από το 2%. Αλλιώς έχετε μάλλον στο μυαλό σας κάποια άλλη νομισματική πολιτική, διαφορετική από της Ευρωπαϊκής Κεντρικής Τράπεζας, πράγμα παράλογο. Για να το πω με ακόμα πιο απλά λόγια, αν σήμερα εκδίδαμε ένα ομόλογο για να δανειστούμε 1 δισεκατομμύριο 375 εκατομμύρια, να τα δώσουμε τώρα στην «ELBIT» και εμείς να αποπληρώνουμε το ομόλογο, θα πληρώνουμε λιγότερα από 200 εκατομμύρια σε βάθος εικοσαετίας. Εκεί πάνω έχετε προσθέσει ένα μικρό «καπέλο» μόνο τριακοσίων εκατομμυρίων ευρώ στην τιμαριθμική αναπροσαρμογή. Τελειώνοντας, λοιπόν, σας καλούμε να ακυρώσετε τη σύμβαση, να πάμε σε μία λύση εγχώρια, εκ των ενόντων, με περίπου τα μισά χρήματα από το 1,375 δισ. ή το 1/3 από το 1,850 δισ., επιλέγοντας ταυτόχρονα μια ενδιάμεση, προσωρινή, άμεση λύση του προβλήματος εκπαίδευσης των Ελλήνων αεροπόρων με μίσθωση ή κάτι άλλο. Εάν επιμένετε σε ομολογία πολιτικής ανικανότητας για εγχώριες λύσεις, στη χειρότερη περίπτωση ακυρώστε το «καπέλο» των 475 εκατομμυρίων τιμαριθμικής προσαρμογής και φέρτε μας μία νέα σύμβαση εδώ στη Βουλή, που θα είναι βασισμένη σε όσα ισχύουν στις συμβάσεις γενικά στον χώρο της Ευρωπαϊκής Ένωσης και πράττουν όλοι οι υπόλοιποι. Διαφορετικά, θα πρόκειται για σκάνδαλο χωρίς προηγούμενο. Ευχαριστώ.
Ευχαριστώ, κύριε συνάδελφε. Το λόγο έχει τώρα ο κ. Κατρούγκαλος, Βουλευτής Β1΄ Βορείου Τομέα Αθηνών.
Ευχαριστώ, κυρία Πρόεδρε. Αγαπητέ κύριε Υπουργέ, έχουμε διαφωνήσει και σε άλλες επιλογές σας σχετικές με προμήθειες στις Ένοπλες Δυνάμεις. Δεν έχουμε μιλήσει, όμως, για οσμή σκανδάλου. Τι διαφορά έχει αυτή η υπόθεση με άλλες που έχουμε εκφράσει τη διαφωνία μας; Ξέρετε, αγαπητοί συνάδελφοι, πολύ καλά ότι εμείς είμαστε υπέρ της ενίσχυσης του αξιόμαχου των Ενόπλων Δυνάμεων, με προμήθειες όμως που πρέπει να είναι προγραμματισμένες και σύμφωνα με την προτεραιοποίηση των ίδιων των Ενόπλων Δυνάμεων και εντός των αντοχών της οικονομίας. Έτσι έχουμε εκφράσει έντονη κριτική, για παράδειγμα, στο να ανακοινώνει ο κ. Μητσοτάκης από το Βήμα της Διεθνούς Έκθεσης Θεσσαλονίκης την αγορά έξι νέων Ραφάλ, χωρίς να έχει προηγηθεί η αντίστοιχη προβλεπόμενη θεσμική διαδικασία εντός των Ενόπλων Δυνάμεων και μέσα στη Βουλή. Όμως, ακόμα και αν κάποια στιγμή πληρώσουμε το μάρμαρο και το πληρώσουμε ακριβά, τα έξι αυτά Ραφάλ προσθέτουν στο αξιόμαχο της Αεροπορίας. Εδώ πρόκειται για σκάνδαλο, γιατί και φουσκώσατε τον λογαριασμό τρεις και πάνω φορές από τη δική μας προετοιμασία για λύση, αλλά κυρίως γιατί η δική σας επιλογή είναι χειρότερη ποιοτικά. Δεν προσθέτει, αλλά αφαιρεί από το αξιόμαχο των Ενόπλων Δυνάμεων. Γιατί το λέμε αυτό; Πρώτα - πρώτα, γιατί η δική μας πρόταση αφορούσε αγορά αεροπλάνων Τ -6 και M -346. Η δική σας αφορά leasing. Δεύτερο και πολύ σημαντικότερο, κατά τη δική μας πρόταση, η ίδια η δική μας Πολεμική Αεροπορία με την αυξημένη τεχνογνωσία που έχει - δεν νομίζω να υποστηρίξει κανείς ότι η ισραηλινή αεροπορία είναι καλύτερη από τη δική μας - θα υπηρετούσε, όπως έκανε και στο παρελθόν, το έργο της εκπαίδευσης των πιλότων μας. Εδώ δεν είναι απλώς έλλειψη εμπιστοσύνης, που, όπως σωστά είπε ένας από τους προηγούμενους ομιλητές, προσβάλλει την Ελληνική Αεροπορία. Υπάρχουν και άλλα θέματα, που μην τα περνάμε έτσι εύκολα. Άκουσα από έναν έμπειρο αξιωματικό της Πολεμικής Αεροπορίας ότι η πρόσβαση στα μητρώα των εκπαιδευόμενων πιλότων, που θα έχει η ισραηλινή εταιρεία, ουσιαστικά τούς δίνει τη δυνατότητα να ξέρουν απολύτως ποιοι είναι οι πιλότοι μας. Και όποιος γνωρίζει τους πιλότους γνωρίζει και την Αεροπορία. Γιατί; Γιατί να παραχωρήσουμε κάτι τέτοιο σε μια τρίτη δύναμη, έστω κι αν είναι φιλική; Μην ακούσω το επιχείρημα ότι αυτό γίνεται στο πλαίσιο της γεωστρατηγικής συνεργασίας με το Ισραήλ. Αυτή είναι χρήσιμη, την υπηρετήσαμε και εμείς στη βάση της αμοιβαιότητας. Και ακριβώς αυτή είναι η μαγική λέξη, την οποία ξεχάσατε και σε άλλες περιστάσεις, όπως, για παράδειγμα, στις αμερικανικές βάσεις: αμοιβαιότητα. Δεν αγοράζεται και μάλιστα με χαριστικούς όρους, όπως οι προκείμενοι, η γεωστρατηγική συνεργασία. Επειδή, κύριε Υπουργέ, έχω ακούσει στο παρελθόν - και σε δικές μας προσωπικές συνομιλίες και στη Βουλή - να λέτε ότι όλα αυτά τα οποία σάς διατυπώνουμε τώρα είναι θεωρητικά και δεν υπήρχε τέτοια μελέτη στην Ελληνική Αεροπορία, θέλω να σας παρακαλέσω να ρωτήσετε τον Υπαρχηγό της Αεροπορίας αν στις 23-8-2017 ήταν εισηγητής στο Ανώτατο Αεροπορικό Συμβούλιο αυτής μελέτης την οποία επικαλούμαστε και η οποία προέβλεπε λειτουργικό κόστος 15 έως 18 εκατομμύρια το έτος, που καταλήγει σε τρεις φορές μικρότερο λογαριασμό από αυτόν που θέλετε να φορτώσετε τώρα στις πλάτες του ελληνικού λαού. Νομίζω δεν θα αμφισβητήσει τον λόγο ενός ανθρώπου που και είναι ανώτατος αξιωματικός και τον έχετε τιμήσει και εσείς με την κρίσιμη αυτή θέση του Υπαρχηγού. Θέλω μια παρατήρηση από εσάς, γιατί είναι ένα από τα πράγματα που προσωπικά έχετε απαντήσει ότι δεν υπήρχε παρόμοια μελέτη. Τέλος, γιατί δεν φέρνετε τη σύμβαση στην Επιτροπή Προμηθειών; Δεν δείχνει αυτό ένοχη συνείδηση; Δεν υποστηρίζει τον ισχυρισμό μας για οσμή σκανδάλου; Και θα σας πάω και ένα βήμα παραπέρα. Αν δεν κυρωθεί αυτή η σύμβαση από τη Βουλή, έχει σοβαρά προβλήματα ακυρότητας. Είστε έτοιμοι να διακινδυνεύσετε τις διακρατικές μας σχέσεις με μια τέτοια σύμβαση, που δεν θα παράξει νόμιμα αποτελέσματα; Και μην ακούσω το επιχείρημα ότι η ύπαρξη διακρατικής συμφωνίας με το Ισραήλ καλύπτει και κάθε παρεπόμενη συμφωνία. Έχετε πάρει, δηλαδή, μια λευκή επιταγή, ώστε να φέρνετε χωρίς ενημέρωση και έγκριση της Βουλής οποιαδήποτε προμήθεια θέλετε από το Ισραήλ; Αυτά, προφανώς, δεν ισχύουν. Αγαπητέ κύριε Υπουργέ και αγαπητοί συνάδελφοι, στα θέματα του αξιόμαχου των Ενόπλων Δυνάμεων κανείς δεν πρέπει να προσπαθεί να σκοράρει κομματικούς πόντους. Η προσπάθειά μας θα πρέπει να είναι να ενισχύσουμε το αξιόμαχο των Ενόπλων Δυνάμεων. Όπου, όμως, υπάρχει οσμή σκανδάλου, όπως στην προκειμένη περίπτωση, υπονομεύεται αυτή η κοινή προσπάθεια και έχετε βαριά ευθύνη για τις πράξεις σας και για τους χειρισμούς σας. Σας ευχαριστώ πολύ.
Κι εγώ σας ευχαριστώ, κύριε συνάδελφε. Τον λόγο τώρα έχει ο κ. Χαρίτσης, Βουλευτής Μεσσηνίας.
Ευχαριστώ, κυρία Πρόεδρε. Κυρία Πρόεδρε, θα κάνω χρήση και της δευτερολογίας μου. Κύριε Υπουργέ, κυρίες και κύριοι συνάδελφοι, εκτιμώ ότι οι συνάδελφοί μου από την Κοινοβουλευτική Ομάδα του ΣΥΡΙΖΑ - Προοδευτική Συμμαχία που προηγήθηκαν ανέλυσαν με πολύ μεγάλη επάρκεια, γιατί εδώ έχουμε την περίπτωση μιας πολύ σοβαρής υπόθεσης, την οποία δυστυχώς η Κυβέρνηση τη διαχειρίζεται με όρους σκανδαλώδεις. Ειδικά θα μου επιτρέψετε να ξεκινήσω με ένα σχόλιο για το οικονομικό κομμάτι. Το ακούσατε και νωρίτερα. Πρέπει κάποια στιγμή να μας εξηγήσετε, όμως, με ποια ακριβώς μαθηματικά προκύπτει αυτή η ρυθμική αναπροσαρμογή των 475 εκατομμυρίων. Και ξέρετε, επειδή τα πάντα πρέπει να τα βάζουμε σε ένα συγκεκριμένο πλαίσιο, πότε ακριβώς συμβαίνουν αυτά; Πότε ακριβώς μιλάτε για την αναπροσαρμογή 475 εκατομμυρίων ευρώ; Μέσα σε συνθήκες πρωτοφανούς υγειονομικής, κοινωνικής, οικονομικής, ενεργειακής κρίσης. Είναι να αναρωτιέται κάθε πολίτης που παρακολουθεί αυτή τη συνεδρίαση, ειλικρινά, αν αυτή η Κυβέρνηση έχει τη στοιχειώδη έστω συναίσθηση, τη στοιχειώδη επαφή με το τι συμβαίνει αυτή τη στιγμή στα ελληνικά νοικοκυριά και τις ελληνικές επιχειρήσεις. Τη στιγμή που ο πολίτης και κάθε επιχείρηση αντιμετωπίζει απίστευτες ανατιμήσεις - επίσημα στοιχεία της ΕΛΣΤΑΤ του Οκτωβρίου, μόλις πριν από ένα μήνα -132% αύξηση το φυσικό αέριο, 46% αύξηση στο πετρέλαιο θέρμανσης, 23% αύξηση στα καύσιμα, 20% αύξηση ηλεκτρικό ρεύμα, εκρηκτικές ανατιμήσεις στα βασικά προϊόντα τροφίμων, τη στιγμή που το σύνολο των επιμελητηρίων της χώρας, των εμπορικών συλλόγων της χώρας ζητά νέα μέτρα στήριξης προς επιχειρήσεις για παράταση αποπληρωμής των οφειλών της πανδημίας, για επέκταση του χρόνου αποπληρωμής των επιστρεπτέων προκαταβολών, για στήριξη της εστίασης και του λιανεμπορίου που ακόμα πλήττονται από τα νέα μέτρα, τη στιγμή που ο ίδιος ο Υπουργός Ανάπτυξης απαντά ανερυθρίαστα στα αιτήματα των φορέων: «Έχει έρθει η ώρα να ωριμάσουμε. Δεν υπάρχουν άλλα λεφτά. Αν έρθει πανδημία τον χειμώνα, τελειώσαμε οικονομικά» - αυτά είναι τα ακριβή λόγια του Υπουργού Ανάπτυξης πριν από λίγες ημέρες - μέσα σε όλα αυτά λοιπόν, μέσα σε ένα τέτοιο περιβάλλον, έρχεται η Κυβέρνηση και θεωρεί λογικό να υλοποιεί μια τέτοια σύμβαση, η οποία θα επιβαρύνει το δημόσιο με 1,85 δισεκατομμύρια ευρώ και μάλιστα, σύμφωνα και με το Γενικό Λογιστήριο του Κράτους με εμπροσθοβαρή προκαταβολή του τιμήματος 600 εκατομμύρια ευρώ. Ας ενημερώσει τουλάχιστον κάποιος τον Υπουργό Ανάπτυξης ότι τελικά λεφτά υπάρχουν όταν είναι να δοθούν σε τέτοιες υποθέσεις, δεν υπάρχουν, όταν είναι να δοθούν στις ελληνικές επιχειρήσεις και στα ελληνικά νοικοκυριά. Προφανώς, λοιπόν, αυτά τα ζητήματα που σχετίζονται με τους οικονομικούς όρους αυτής της συμφωνίας αλλά και με την αδιαφανή διαχείριση από τη μεριά της Κυβέρνησης ενός τόσο σοβαρού με εθνικές προεκτάσεις θέματος, είναι τα μείζονα. Αυτά είναι τα μείζονα ζητήματα, τα οποία πρέπει να μας απασχολούν και γι' αυτό και οι τοποθετήσεις από τους συναδέλφους που προηγήθηκαν και από αυτούς που θα ακολουθήσουν επικεντρώνονται σε αυτά. Θα μου επιτρέψετε, όμως, να δώσω και μία διαφορετική, αν θέλετε, παράμετρο που αφορά και κάποια ζητήματα τοπικού χαρακτήρα και τα ερωτήματα που απασχολούν τους Μεσσήνιους πολίτες για ένα θέμα που τους αφορά, βεβαίως, αλλά που δυστυχώς αυτή η εν κρυπτώ διαχείριση τους έχει αφήσει στο σκοτάδι. Ζητήματα που αφορούν ενδεχόμενες επιπτώσεις που μπορεί να έχει αυτή η διαδικασία της αναβάθμισης του κέντρου εκπαίδευσης σε σχέση με το περιβάλλον, σε σχέση με την ηχορύπανση αλλά και βεβαίως σε σχέση με τη λειτουργία του γειτονικού πολιτικού αεροδρομίου: «Καπετάν Βασίλης Κωνσταντακόπουλος» στην Καλαμάτα. Υπενθυμίζω, κύριε Υπουργέ, ότι το αεροδρόμιο της πόλης είναι ένα από τα πλέον ταχέως αναπτυσσόμενα αεροδρόμια αυτή τη στιγμή στη χώρα. Μέσα στην κρίση της τελευταίας δεκαετίας κατάφερε να πολλαπλασιάσει την κίνησή του από τετρακόσιες ενενήντα τέσσερις πτήσεις το 2009 στις δύο χιλιάδες τετρακόσιες πτήσεις το 2019. Μέσα σε αυτή τη δύσκολη δεκαετία είχαμε πενταπλασιασμό των πτήσεων. Αποτελεί τον βασικό αναπτυξιακό βραχίονα της περιοχής και βεβαίως με αυτή την ευκαιρία δεν μπορώ να μην επισημάνω το γεγονός ότι δυόμισι χρόνια διακυβέρνησης της Νέας Δημοκρατίας και παρά τις εξαγγελίες του ίδιου του Πρωθυπουργού στην επίσκεψή του στην περιοχή για επίσπευση των διαδικασιών αναβάθμισης του αεροδρομίου κατά την επίσκεψή του στην Καλαμάτα το 2019, όλα τα απαραίτητα έργα αναβάθμισης έχουν δυστυχώς παγώσει. Αυτό είναι, λοιπόν, ένα πάρα πολύ κρίσιμο ζήτημα για την τοπική κοινωνία και έγινε και σχετική συνεδρίαση του δημοτικού συμβουλίου της Καλαμάτας τον Ιανουάριο του 2021 και εγώ κοινοβουλευτικά παρενέβην γι' αυτό το ζήτημα. Σας είχα καταθέσει και ερώτηση από τις 13 Ιουλίου του 2020 πριν από ενάμιση χρόνο γι' αυτό το ζήτημα. Δυστυχώς ουδέποτε δόθηκε πολύ σοβαρή, επίσημη και τεκμηριωμένη απάντηση για το τι σημαίνει για το πολιτικό αεροδρόμιο αυτή η συγκεκριμένη συμφωνία αναβάθμισης του στρατιωτικού αεροδρομίου. Επίσης, θα έχει ενδιαφέρον, κύριε Υπουργέ, να ενημερωθούμε από το Υπουργείο σας τι μέλει γενέσθαι με το πεδίο βολής της Νήσου Σχίζας και αν με τη λειτουργία του εκπαιδευτικού κέντρου πτήσεων υπάρχουν σκέψεις για την επαναλειτουργία του. Υπενθυμίζω ότι το συγκεκριμένο πεδίο βολής έχει απενεργοποιηθεί τα τελευταία χρόνια, τουλάχιστον όσον αφορά τις ασκήσεις με πραγματικά πυρά, μετά και από έντονες αντιδράσεις και κινητοποιήσεις κατοίκων και της αυτοδιοίκησης των γειτονικών και σημαντικών τουριστικών περιοχών της Μεσσηνίας, μιλάω για τις περιοχές της Μεθώνης, της Φοινικούντας, της Κορώνης. Είναι μερικοί από τους προβληματισμούς που θέτω, κύριε Υπουργέ, και που απασχολούν τους πολίτες της περιοχής, τους πολίτες της Μεσσηνίας και θεωρώ ότι χρήζουν συγκεκριμένων απαντήσεων από την Κυβέρνηση, η οποία ήδη όφειλε όλο αυτό το διάστημα να έχει ενημερώσει την τοπική κοινωνία, να έχει διαβουλευθεί μαζί της με σοβαρό συντεταγμένο επίσημο τρόπο και όχι να δρομολογεί τέτοια ζητήματα εν κρυπτώ και αν θέλετε, νομίζω ότι προσβάλλει και τους πολίτες το γεγονός ότι οι μόνες πληροφορίες τις οποίες έχουμε είναι από επιλεκτικές διαρροές στον Τύπο. Νομίζω ότι αυτό είναι κάτι το οποίο και την Κυβέρνηση, αλλά και την τοπική κοινωνία την προσβάλλει. Αυτό, όμως, το οποίο κατά τη γνώμη μου έχει τη μεγαλύτερη σημασία, κύριε Υπουργέ είναι ότι - ειπώθηκε νωρίτερα και από τους συναδέλφους μου - υπήρχε και ένας άλλος δρόμος. Η κυβέρνηση του ΣΥΡΙΖΑ, ανταποκρινόμενη ακριβώς στην, όντως, πραγματική ανάγκη για να υπάρξει εκσυγχρονισμός της εκπαίδευσης των πιλότων μας και άρα αναβάθμιση του κέντρου - κανείς δεν φέρει αντίρρηση σε αυτό - προέβλεπε την ανάπτυξη του κέντρου από το 2018, με αγορά σύγχρονων εκπαιδευτικών αεροπλάνων και προσομοιωτών και την επισκευή και αναβάθμιση υφιστάμενων εκπαιδευτικών αεροσκαφών, με την αξιοποίηση ίδιων δυνάμεων, με πρωταγωνιστικό ρόλο της Πολεμικής μας Αεροπορίας, με ένα σχέδιο εν τέλει που θα καταστούσε το Κέντρο Εκπαίδευσης της Καλαμάτας σύγχρονο και ανταγωνιστικό, με ανοιχτές διαδικασίες και με διαφάνεια, με την τοπική κοινωνία παρούσα. Αυτή ακριβώς είναι, κύριε Υπουργέ, και η διαφορετική μας αντίληψη για το τι σημαίνει η προστασία του δημόσιου συμφέροντος. Αυτή είναι η διαφορετική μας αντίληψη σε σχέση με τη σημερινή Κυβέρνηση για το τι σημαίνει σεβασμός στα χρήματα των Ελλήνων φορολογουμένων. Αυτή ακριβώς είναι η διαφορετική μας αντίληψη σε σχέση με το τι σημαίνει συμμετοχή των τοπικών κοινωνιών στις υποθέσεις που τους αφορούν και τους επηρεάζουν στη ζωή τους. Σας ευχαριστώ πάρα πολύ.
Και εγώ σας ευχαριστώ, κύριε συνάδελφε. Το λόγο τώρα έχει η κ. Πούλου Βουλευτής Βοιωτίας.
Σας ευχαριστώ πολύ, κυρία Πρόεδρε. Κυρίες και κύριοι συνάδελφοι, κύριε Υπουργέ, την ίδια στιγμή που η κοινωνία βρίσκεται καθηλωμένη στο αδιέξοδο της διπλής υγειονομικής και οικονομικής κρίσης, η Κυβέρνησή σας πετά από το ένα σκάνδαλο στο άλλο με υπερηχητικές ταχύτητες, θα έλεγα, που θα ζήλευε και ένα Ραφάλ. Μέσα στους σχεδόν είκοσι οκτώ μήνες της διακυβέρνησής σας, έχετε αποδείξει ότι παράγετε περισσότερα σκάνδαλα απ' όσα μπορείτε να καταναλώσετε. Από πού να ξεκινήσει κανείς; Η πανδημία των απευθείας αναθέσεων, έχει σαρώσει κάθε έννοια διαφάνειας και προστασίας του δημόσιου συμφέροντος. Τα παραδείγματα είναι τόσα πολλά, που όλα αυτά αντιστοιχούν στο ποσό βέβαια των δύο και πλέον δισεκατομμυρίων. Οι κυβερνητικοί φορείς διαγκωνίζονται στην κυριολεξία για την πρωτιά. Το Υπουργείο Μετανάστευσης και Ασύλου, τα ΕΛΤΑ, τα νοσοκομεία με τις γαλάζιες διοικήσεις, η Γενική Γραμματεία της Αντεγκληματικής Πολιτικής με την πρωταθλήτρια των αναθέσεων κ. Νικολάου. Το Υπουργείο Εργασίας με τραγελαφική τηλεκατάρτιση, η λίστα Πέτσα, τα Υπουργεία Παιδείας και Ψηφιακής Διακυβέρνησης με την υπεξαίρεση και εμπορία των προσωπικών δεδομένων από τη «CISCO» και ας περιοριστώ σε αυτά, κλείνοντας, με την ΕΤΑΔ και την πρόσφατη αποκάλυψη για τη σκανδαλώδη παραχώρηση εγκαταστάσεων του χιονοδρομικού κέντρου Παρνασσού στη Βοιωτία. Και βέβαια, πάντα, σε κρατικοδίαιτους ημέτερους όλα αυτά. Πολλά σκάνδαλα, κύριοι της Κυβέρνησης και δυστυχώς, η λίστα δεν έχει τέλος. Κύριε Υπουργέ, με αποκλειστική ευθύνη της Κυβέρνησής σας, ο ιός της κακοδιαχείρισης και διασπάθισης του δημοσίου χρήματος, της αδιαφάνειας και των σκανδάλων που προκαλούν τον ελληνικό λαό, έχει προσβάλει πλέον και το κρίσιμο πεδίο της εθνικής άμυνας. Όπως αναλυτικά επεσήμαναν στις τοποθετήσεις τους όλοι οι συνάδελφοι Βουλευτές του ΣΥΡΙΖΑ - Προοδευτική Συμμαχία, πολλά είναι τα ερωτήματα που δημιουργεί η διακρατική συμφωνία για το Διεθνές Εκπαιδευτικό Κέντρο Πτήσεων. Πολλά είναι τα γκρίζα σημεία σε μια ακόμη πανάκριβη απευθείας ανάθεση, αυτή τη φορά από τον ίδιο τον Πρωθυπουργό, που δεν προσφέρει κανένα οικονομικό όφελος στο ελληνικό δημόσιο. Γιατί για μία ακόμα φορά παραχωρείτε, κύριε Υπουργέ, υποδομές και τεχνογνωσία χωρίς ουσιαστική συμμετοχή της Ελληνικής Αμυντικής Βιομηχανίας, χωρίς κανένα προσδιορισμένο αμειβόμενο έργο για αυτήν. Η μη συμμετοχή των ελληνικών αμυντικών βιομηχανιών στις αγορές για την ενίσχυση των Ενόπλων Δυνάμεων, όπως έγινε και στην περίπτωση των Ραφάλ και των φρεγατών Μπελαρά, αλλά και στις επενδύσεις, όπως η σχεδιαζόμενη στην Καλαμάτα, είναι απαράδεκτη και ασύμφορη για τον ελληνικό λαό, γιατί αντανακλά τη συστηματική απαξίωσή τους που προωθείται εδώ και δύο χρόνια, έχοντας ανατρέψει το σημαντικό έργο ενίσχυσής τους από την κυβέρνηση ΣΥΡΙΖΑ. Και αναφέρομαι στην ΕΑΒ, τον εθνικό πρωταθλητή στις αμυντικές αεροναυπηγικές κατασκευές που χαίρει διεθνούς φήμης, ως φερέγγυος συνεργάτης κολοσσών του κλάδου, με άριστο έργο μηδενικής αστοχίας σε τεχνολογίες αιχμής. Τα σημαντικά συμβόλαια που εξασφάλισε η κυβέρνηση ΣΥΡΙΖΑ, δηλαδή τα ελληνικά προγράμματα αναβάθμισης των F -16 και P -3, αλλά και η παραγωγή τμημάτων των F -16 και C -130 της «LOCKHEED MARTIN» για τη διεθνή αγορά δεν μπορούν πλέον να υλοποιηθούν. Συστηματικά τα δύο χρόνια της διακυβέρνησής σας καταδικάζετε την ΕΑΒ σε μόνιμη υποστελέχωση. Φέρνετε πίσω τους εργολάβους, που είχε απομακρύνει η κυβέρνηση ΣΥΡΙΖΑ, το προσωπικό των οποίων εκπαιδεύεται βεβαίως από μηχανικούς της ΕΑΒ. Δυσχεραίνετε συνολικά το έργο και τη λειτουργία της και την εγκλωβίζετε σε ένα φαύλο κύκλο. Γιατί, χωρίς προσωπικό και οργάνωση της παραγωγής, η ΕΑΒ δεν μπορεί να ανταποκριθεί στις συμβάσεις της, ώστε να εξασφαλίσει τα έσοδα που θα της επέτρεπαν να προμηθευτεί υλικά και ανταλλακτικά για τη συνέχιση της παραγωγικής διαδικασίας. Το αποτέλεσμα, λοιπόν, μετά απ' όλα αυτά είναι να οδηγείται η ΕΑΒ σε καθυστέρηση, σε πιθανά πρόστιμα και μαρασμό. Αξίζει να αναφέρω ότι επί τρεις μήνες, τώρα το 2021, έμειναν απλήρωτοι όλοι οι προμηθευτές, ακόμη και οι εταιρείες που μεταφέρουν τους εργαζόμενους, γιατί η εταιρεία δεν διέθετε καν φορολογική ενημερότητα. Έτσι αντιλαμβάνεστε την αναπαραγωγική ανασυγκρότηση της χώρας. Απαξιώνετε τις δημόσιες υποδομές, τον εθνικό μας πλούτο και τον ξεπουλάτε μετά στα ιδιωτικά συμφέροντα. Επίσης, τι ακριβώς συμβαίνει με τα δώδεκα C -130 που είναι απαραίτητα στην Πολεμική μας Αεροπορία και παραμένουν στο έδαφος; Δεν τα χρειάζεστε πλέον; Αντί και πάλι να προσλάβετε το απαραίτητο προσωπικό για την επισκευή και συντήρηση τους, σχεδιάζατε να μεταφερθούν στο Ισραήλ και να επιστρέψουν μετά στην ΕΑΒ για πιστοποίηση. Ευτυχώς, αντέδρασε η «LOCKHEED MARTIN» σε αυτό το σενάριο, γιατί ήταν ασύμφορο βεβαίως και αδύνατη η μεταφορά. Αλήθεια, κύριε Υπουργέ, ισχύει η πληροφορία μας ότι το Υπουργείο Οικονομικών μαζί με το Ανάπτυξης και Επενδύσεων συζητούν με τη «LOCKHEED MARTIN» για την παραχώρηση του μάνατζμεντ της ΕΑΒ; Αντίστοιχα, όμως, σχέδια εφαρμόζετε και στη συντήρηση των Σούπερ Πούμα που θα επισκευαστούν εκτός Ελλάδας, στην Ελβετία, με αρχική σύμβαση 100 εκατομμυρίων ευρώ. Ήδη, το πρώτο έχει μεταφερθεί και επισκευάζεται εκεί. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Αυτές οι επικίνδυνες νεοφιλελεύθερες ιδεοληψίες σας δεν σας αφήνουν να αξιοποιήσετε τις δημόσιες υποδομές, την αμυντική βιομηχανία, τις υποδομές εθνικής σημασίας δηλαδή που μπορούν να ενισχύσουν τις Ένοπλες Δυνάμεις της χώρας και, παράλληλα, να παραγάγουν προστιθέμενη αξία για την εθνική οικονομία, αφ' ενός, με τις εξαγωγές και αφ' ετέρου, με τη μείωση της ανεργίας και μάλιστα της ανεργίας των άριστα εκπαιδευμένων νέων επιστημόνων μας. Συμπερασματικά, η σκανδαλώδης συμφωνία για το Διεθνές Εκπαιδευτικό Κέντρο Πτήσεων στην Καλαμάτα αποτελεί χαρακτηριστικό παράδειγμα της ζημιάς που προκαλεί στην οικονομία μας, αλλά και στην εθνική άμυνα η πολιτική της Κυβέρνησης Μητσοτάκη. Κανείς μας δεν αμφισβητεί την ανάγκη αναβάθμισης της εκπαίδευσης των πιλότων μας. Ωστόσο, ο στόχος αυτός μπορεί να επιτευχθεί με πολύ καλύτερους όρους και με σημαντικά οφέλη γενικά για τη χώρα και ειδικά για την ελληνική αεροπορική βιομηχανία μας. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Κυρίες και κύριοι συνάδελφοι, όλοι γνωρίζουμε ότι χωρίς ισχυρή οικονομία και ισχυρή εγχώρια παραγωγική βάση με την αξιοποίηση των δημόσιων υποδομών και των ανθρώπινων πόρων δεν μπορεί να υπάρξει ισχυρή εθνική άμυνα. Σας ευχαριστώ πολύ κυρία Πρόεδρε.
Σας ευχαριστώ πολύ, κυρία συνάδελφε. Κύριοι συνάδελφοι, μη διαμαρτύρεστε, πήρε και τη δευτερολογία της, με τη σχετική ανοχή, όπως παίρνουν όλοι οι Βουλευτές. Τον λόγο τώρα έχει η κ. Τζάκρη, Βουλευτής Πέλλας, μέσω Webex. Κυρία συνάδελφε, θα πάρετε όλο τον χρόνο σας;
Ναι, κυρία Πρόεδρε, θα πάρω όλο τον χρόνο μου. Σας ευχαριστώ.
Ωραία, έχετε τον λόγο.
Κυρίες και κύριοι συνάδελφοι, πέρα από το εξοπλιστικό γεγονός που καλούμαστε να συζητήσουμε σήμερα ή, εάν θέλετε, και πέρα από το επιχειρησιακό γεγονός, δηλαδή το τι σημαίνει αυτό το εξοπλιστικό πρόγραμμα για τις Ένοπλες Δυνάμεις, θα πρέπει να μιλήσουμε πρωτίστως για το πολιτικό γεγονός, για το πώς δηλαδή κατάφερε ξανά αυτή η Κυβέρνηση, αυτός ο Πρωθυπουργός, ο τόσο πολύ καλά εκπαιδευμένος στην πολιτική από τις μακραίωνες οικογενειακές του εμπειρίες, να αγοράσει σε τιμή λιανικής κάτι που πωλείται σε τιμή χονδρικής. Αυτό μόνο ένας Μητσοτάκης μπορεί να το καταφέρει και αν βάλετε στην εξίσωση και έναν Πέτσα, έ, τότε έχετε το τέλειο εξοπλιστικό έγκλημα. Και αυτό, διότι, ο Μητσοτάκης στα τρία χρόνια της θητείας του έχει ταυτιστεί με την ανέμελη σπατάλη των χρημάτων των άλλων, δηλαδή του ελληνικού λαού. Βέβαια, ο λογαριασμός δεν θα αργήσει να έρθει στον ελληνικό λαό, αλλά αυτός και η Κυβέρνησή του, μία με το κατιτίς τους που θα έχουν βάλει στην άκρη, μία με τη λίστα Πέτσα, μία με τις αποσπάσεις εν ενεργεία δικαστών και εισαγγελέων στα υπουργικά γραφεία - καταλαβαίνετε τι εννοώ - θα καταφέρουν να την γλυτώσουν και πάλι, όπως και οι προηγούμενοι του κόμματός τους και οι προ - προηγούμενοι και ούτω καθεξής. Εσχάτως, μάλιστα, είδαμε και τον κ. Καραμανλή, που όχι απλώς κατέστρεψε τη χώρα, αλλά την πυρπόλησε, την έκαψε, να παριστάνει τον ξεκούραστο ηγέτη από το βάθρο του Ιδρύματος «Κωνσταντίνος Καραμανλής». Ας περάσουμε, όμως, στην επιχειρησιακή ουσία, μιας και τον κ. Μητσοτάκη, όσο και να προσπαθείς να τον περιγράψεις και αυτόν και την Κυβέρνησή του, είναι παντελώς απερίγραπτοι. Πράγματι, υπάρχει ένα πρόβλημα που πρέπει να επιλυθεί, διότι δεν λειτουργούν τα εκπαιδευτικά αεροπλάνα που είχαμε, με αποτέλεσμα να μην μπορούν να εκπαιδευτούν οι πιλότοι μας όταν βγαίνουν από τη Σχολή Ικάρων. Αυτό το πρόβλημα, όμως, θα μπορούσε να επιλυθεί εκ των ενόντων, με αγορά νέων εκπαιδευτικών αεροσκαφών και του σχετικού εξοπλισμού, όπως παραδείγματος χάριν προσομοιωτών, ακόμη και με αγορά αεροσκαφών μέσω leasing. Για παράδειγμα, θα μπορούσαν να αγοραστούν με leasing δέκα αεροσκάφη με ένα κόστος που δεν ξεπερνά τα 250 εκατομμύρια, στα οποία, ακόμη και αν προστεθούν τα 35 εκατομμύρια που χρειάζονται τον χρόνο για συντηρήσεις και αν βάλουμε και τα καύσιμα, σε είκοσι χρόνια αυτό το πλάνο θα έδινε ένα κόστος 700 εκατομμυρίων και θα μας έμεναν και τα αεροπλάνα. Επί των ημερών του ΣΥΡΙΖΑ είχαν έρθει από τον ανταγωνισμό των εταιρειών προσφορές από καναδικές, ισραηλινές κ.λπ. εταιρείες για 1,2 δισεκατομμύρια, οι οποίες απορρίφθηκαν όμως ως υπερβολικά υψηλές. Απόφαση δική μας ήταν τότε να προχωρήσουμε στην αγορά των εκπαιδευτικών αεροσκαφών και είχε γίνει και η σχετική έρευνα αγοράς για την απόκτηση αεροσκαφών με ένα κόστος που δεν θα ξεπερνά τα 700 εκατομμύρια, όπως είπα παραπάνω. Εσείς όμως εμφανίσατε, αρχικά, στην Επιτροπή Εξοπλιστικών ένα πλάνο με κόστος 1,375 δισεκατομμύρια. Μετά δε απ' αυτό, ο Υπουργός Εθνικής Άμυνας, ο κ. Παναγιωτόπουλος, εμφάνισε το ίδιο πλάνο υπερκοστολογημένο κατά 470 εκατομμύρια, στο 1,850 δισεκατομμύρια, δηλαδή επαυξημένο κατά 35% ως δήθεν τιμαριθμική αναπροσαρμογή με υπολογιζόμενο αριθμό πληθωρισμού 3,4%, το οποίο είναι ένα τρελό νούμερο, γιατί σύμφωνα με οδηγία της Ευρωπαϊκής Κεντρικής Τράπεζας δεν μπορεί να πάει ο αριθμός πληθωρισμού στην Ευρωζώνη πάνω από 2%. Σύμφωνα, μάλιστα, με το πλάνο σας, κύριε Υπουργέ, κύριε Παναγιωτόπουλε, τα πρώτα τρία χρόνια θα πρέπει να δώσει η ελληνική πλευρά στην ισραηλινή εταιρεία προκαταβολή 600 εκατομμύρια. Δηλαδή, επί της ουσίας τους δίνετε τα λεφτά να αγοράσουν τα αεροπλάνα και μετά να μας πουλήσουν την υπηρεσία. Νομίζω ότι μέχρις εδώ, κύριε Παναγιωτόπουλε, και μετά απ' αυτή τη φοβερή αγορά μπορούμε να σας χαρακτηρίσουμε πλέον ή ως έναν άνθρωπο άκρως αδιάφορο απέναντι στα χρήματα του Έλληνα φορολογούμενου - αυτά τα 2 δισεκατομμύρια, περίπου, είναι χονδρικά ένας ετήσιος ΕΝΦΙΑ, για να σας το πω διαφορετικά - ή απλά ως έναν θαυμαστή και μιμητή των έργων και των ημερών του Άκη Τσοχατζόπουλου. [[Θόρυβος από την πτέρυγα της Νέας Δημοκρατίας]] Γιατί, πώς αλλιώς να περιγράψω την πρόθεση ενός Υπουργού να αγοράσει τρεις φορές πάνω ένα εξοπλιστικό πρόγραμμα; Αυτές τις αθλιότητες έκανε και η κυβέρνηση του κουρασμένου Πρωθυπουργού πριν από τον δικό σας, του κ. Καραμανλή, και διαλύσατε τη χώρα εκ βάθρων.
Έλεος, κύριε Πρόεδρε! Να μιλάει το ΠΑΣΟΚ…
Φαίνεται, λοιπόν, ότι τα εξοπλιστικά προγράμματα αποτελούν, για εσάς, το προνομιακό πεδίο πλουτισμού προσώπων του κόμματός σας ή ότι απλά είστε ένας άνθρωπος που δεν κατάλαβε ότι αγοράζει τρεις φορές πάνω από την τιμή του ένα εξοπλιστικό πρόγραμμα. Και βέβαια, δεν είναι μόνο ότι ισοπεδώνετε τα δημόσια ταμεία, είναι ότι υπονομεύετε και την εθνική άμυνα, διότι με τις τεράστιες αυτές υπερκοστολογήσεις στερείτε τη δυνατότητα από το στράτευμα να προμηθευτεί και άλλα και ενδεχομένως καλύτερα οπλικά συστήματα.
Θα ξεχάσουμε τη σύγχρονη ιστορία, έλεος!
Και αναρωτιέμαι: Εάν δίνετε σχεδόν 2 δισεκατομμύρια για τα εκπαιδευτικά αεροσκάφη, για τα μαχητικά πόσα θα πρέπει να δώσετε, 40 δισεκατομμύρια; Έχουμε αρχίσει και ζούμε ακριβώς τις ίδιες ημέρες της παλιάς εποχής, της απόλυτης διαφθοράς στα εξοπλιστικά προγράμματα. Μάλιστα, αυτός ο χορός των δισεκατομμυρίων που έχετε εξαπολύσει εις βάρος της τσέπης του ελληνικού λαού και του αξιόμαχου του στρατεύματος…
Κύριοι συνάδελφοι, σας παρακαλώ πολύ.
Θα ξεχάσουμε τη σύγχρονη ιστορία, κυρία Πρόεδρε! Έλεος!
…συνοδεύεται και από την παλιά καλή συνταγή του «ταΐσματος» μέσων ενημέρωσης και ιστοσελίδων. Παρακολουθούμε εμβρόντητοι τις διάφορες ιστοσελίδες και μέσα ενημέρωσης να δίνουν γραμμή περηφάνειας για το αδικαιολογήτως πανάκριβο αυτό εξοπλιστικό πρόγραμμα. Έτσι, όλοι εμείς οι Έλληνες ξεχειλίζουμε από υπερηφάνεια που πληρώνουμε τρεις φορές πάνω το εξοπλιστικό πρόγραμμα και θέτουμε τις βάσεις για την επόμενη οικονομική μας κατάρρευση, που οδήγησε σε πλήρη απαξίωση τον στρατιωτικό μας εξοπλισμό και την εθνική μας άμυνα. Θέλω, κύριε Παναγιωτόπουλε, να σας ρωτήσω ως Έλληνα πολίτη και ως πατριώτη, που ειλικρινά πιστεύω ότι είστε: Πραγματικά, δεν ντρέπεστε; Πόσες φορές η Δεξιά θα κάψει και θα πυρπολήσει αυτή τη χώρα; Κυρίες και κύριοι συνάδελφοι, η Ελλάδα χρειάζεται να εξοπλιστεί για να είναι ισχυρή στην περιοχή, αλλά πληρώνοντας τον κούκο αηδόνι ούτε τη χώρα βοηθάμε, ούτε τις Ένοπλες Δυνάμεις, ούτε μακροχρόνια τη δύναμη μας, γιατί οτιδήποτε χρυσοπληρώνουμε σήμερα, θέτει τις βάσεις για την επόμενη κοινωνική και οικονομική κρίση της χώρας μας, για την επόμενη παρατεταμένη περίοδο της εθνικής μας αδυναμίας. Καλώ τον κ. Μητσοτάκη - και δεν καλώ τον κ. Παναγιωτόπουλο, γιατί γνωρίζω ότι οι Υπουργοί του είναι κλητήρες στο επιτελικό κράτος του Μαξίμου - να δείξει λίγο σεβασμό στη χώρα από την οποία σιτίζεται ο ίδιος και η οικογένειά του, τρεις γενιές τώρα και να προσπαθήσει να αφήσει, φεύγοντας, τη χώρα όρθια, γιατί με άδεια ταμεία θα την αφήσει σίγουρα. [[Θόρυβος από την πτέρυγα της Νέας Δημοκρατίας]] Σας ευχαριστώ πολύ, κυρία Πρόεδρε.
Κι εγώ, κυρία συνάδελφε.
Να τη χαίρεστε! Το καλό ΠΑΣΟΚ! Να το χαίρεστε!
Τον λόγο τώρα έχει ο Υπουργός Εθνικής Άμυνας κ. Παναγιωτόπουλος. Ελάτε, κύριε Υπουργέ.
Ευχαριστώ, κυρία Πρόεδρε. Η κ. Τζάκρη, αναπολώντας τις εποχές του παλιού καλού ΠΑΣΟΚ, όταν ήταν σύντροφος του κ. Τσοχατζόπουλου, συνέκρινε τα έργα και τις ημέρες του με τη δική μας επίδοση στο Υπουργείο Εθνικής Άμυνας. Τι να κάνουμε, είμαστε αναγκασμένοι να το ακούσουμε και αυτό, αλλά πραγματικά θα έπρεπε να προσέχει περισσότερο αυτά που λέει σε αυτή την Αίθουσα, έστω και αν το κάνει μέσω τηλεδιάσκεψης. Να προσέχει. Ας πω πρώτα δυο λόγια για το χθεσινό ατύχημα, προκειμένου να ενημερωθεί και το Σώμα. Όντως ο χειριστής επιχείρησε επανειλημμένως να προσγειωθεί στον διάδρομο της Ανδραβίδας σε συνθήκες πολύ χαμηλής ορατότητας. Ο διάδρομος σχεδόν δεν φαινόταν, σχεδόν όλος. Κατά την τελευταία του απόπειρα, ενώ είχε σχεδόν ακουμπήσει στον διάδρομο, το αεροσκάφος παρουσίασε μία κλίση με τάση να φύγει εκτός διαδρόμου. Ο Πύργος Ελέγχου τού έδωσε εντολή για εγκατάλειψη. Κατά την τρίτη φορά που έδωσε αυτή την εντολή ο Πύργος Ελέγχου, ο χειριστής όντως έκανε την εγκατάλειψη, ενεργοποιώντας το εκτινασσόμενο κάθισμα. Ευτυχώς είναι καλά, διότι από αυτό το πολύ χαμηλό ύψος - σχεδόν στο ύψος του εδάφους - να εκτιναχθείς με το κάθισμα καταλαβαίνετε ότι εγκυμονεί πραγματικά κίνδυνο για σοβαρό τραυματισμό ή και χειρότερα. Μεταφέρθηκε στο ΓΝΑ όπου υποβάλλεται σε εξετάσεις για προληπτικούς λόγους, όμως είναι σώος και είναι καλά. Αυτό είναι που έχει μεγαλύτερη σημασία. Αυτό είναι και συναφές με το θέμα που θα αναπτύξω, κυρίες και κύριοι συνάδελφοι, γιατί το ανθρώπινο δυναμικό, το έμψυχο δυναμικό της Πολεμικής Αεροπορίας κρίνεται ότι είναι πιο πολύτιμο από τα υλικά, από τα μέσα. Επομένως η απώλεια ενός πιλότου είναι μία απώλεια, θα έλεγα, αφόρητη, ανυπολόγιστη. Ευτυχώς χθες αποφεύχθηκε. Από εκεί και πέρα, έρχομαι στο προκείμενο. Σας άκουσα με προσοχή. Είναι απόλυτο δικαίωμα της Αντιπολίτευσης να ελέγχει την Κυβέρνηση. Η επιλογή των θεμάτων στην οποία προχωρά η Αντιπολίτευση, ιδίως η Αξιωματική, έχει και κάποιο συμβολισμό. Εσείς επιλέξετε να υψώσετε τους αντιπολιτευτικούς τόνους σήμερα για τα εξοπλιστικά, για τη μεγάλη προσπάθεια που γίνεται να ενισχυθεί η άμυνα της χώρας, να επανεξοπλιστούν οι Ένοπλες Δυνάμεις μετά από μεγάλες καθυστερήσεις και αδράνειες των τελευταίων ετών. Κράτησα την κοινή στάση όλων σας που κάνατε λόγο για έντονη σκανδαλολογία, για οσμή σκανδάλου ή σκανδάλων. Κοιτάξτε, αντιτείνω ότι το σκανδαλώδες σε όλη αυτή την υπόθεση είναι οι τεράστιες καθυστερήσεις στον επανεξοπλισμό των Ενόπλων Δυνάμεων, δεδομένων των γεωπολιτικών πραγματικοτήτων που αντιμετωπίζει η χώρα, με αποτέλεσμα να έχουμε επιδοθεί σε έναν αγώνα δρόμου να καλύψουμε κενά. Βέβαια, και εσείς κάνατε τις επιλογές σας. Είναι χαρακτηριστικό ότι στα πέντε χρόνια διακυβέρνησης ΣΥΡΙΖΑ το μοναδικό καινούργιο εξοπλιστικό που έτρεξε ήταν το ύψους 500 εκατομμυρίων πρόγραμμα προμήθειας αεροσκαφών ναυτικής συνεργασίας, όταν ήδη τώρα, μετά από έξι - επτά χρόνια, αυτή η δουλειά μπορεί να γίνει και με drones και με UAV. Αλλά αυτές ήταν οι δικές σας προτεραιότητες, τι να κάνουμε. Αυτή είναι όμως μια άλλη συζήτηση, ίσως για κάποια άλλη ώρα, όχι τώρα. Εσείς σήμερα επιλέγετε να αντιπολιτευθείτε όχι μόνο το σημαντικότερο, το πιο στρατηγικής σημασίας πρόγραμμα ενίσχυσης της Πολεμικής Αεροπορίας, την οποία μάλιστα χαρακτηρίσατε και προσβεβλημένη. Μόνο προσβεβλημένη δεν νιώθει η Πολεμική Αεροπορία. Αντιθέτως, νιώθει περιχαρής που η εκπαίδευση των Ικάρων πλέον έχει προοπτική και δεν βαδίζει κατευθείαν στο αδιέξοδο, κατευθείαν στον τοίχο, στον ξαφνικό θάνατο. Όχι μόνο, λοιπόν, δεν επιλέγετε αυτό το συγκεκριμένο πρόγραμμα να αντιπολιτευθείτε, και μάλιστα να χαρακτηρίσετε ως σκανδαλώδες για τις υπερβάσεις του κόστους, για τις οποίες θεωρώ ότι δόθηκαν εξηγήσεις, αλλά θα δώσω και σήμερα ασφαλώς, γιατί αυτό είναι υποχρέωσή μου, όπως δικαίωμά σας είναι να ρωτάτε, αλλά αντιπολιτεύεστε και μία εντελώς δική σας απόφαση, κυρίες και κύριοι της Αξιωματικής Αντιπολίτευσης. Με τα ερωτήματα που βάζετε δείχνετε ότι την έχετε ξεχάσει. Και είναι κακό πράγμα να ξεκινάτε αυτή την προσπάθεια με μία αναλήθεια και με μία ανακρίβεια. Η αναλήθεια, μία από τις πολλές, η βασική όμως - και διαβάζω από το κείμενο της ερώτησής σας - είναι ότι γράφετε ότι είχε εξασφαλίσει ο ΣΥΡΙΖΑ προσφορά leasing χρηματοδοτικής μίσθωσης περίπου 1,2 δισεκατομμύρια. Ποια πρόταση 1,2 δισεκατομμύρια είχατε εξασφαλίσει; Κατ' αρχάς, δεν έχετε αποφασίσει αν είχατε προκρίνει τη λύση της χρηματοδοτικής μίσθωσης ή την περίφημη δική μας πρόταση, να τα αγοράσουμε δηλαδή. Γιατί εδώ άκουσα από τον εισηγητή ότι η πρότασή σας ήταν να αγοράσετε. Θα το δούμε κι αυτό. Αλλά ποια πρόταση 1,2 δισεκατομμύρια; Η μόνη πρόταση την οποία διαπραγματευόταν η πολιτική ηγεσία του Υπουργείου Άμυνας από το 2017 και μετά ήταν αυτή της καναδικής εταιρείας ύψους 1,9 δισεκατομμύρια χωρίς κρατήσεις. [[Χειροκροτήματα από την πτέρυγα της Νέας Δημοκρατίας]] Ξέρετε ότι και οι δύο προτάσεις που κληθήκαμε να εξετάσουμε στην επιτροπή δεν περιελάμβαναν τις κρατήσεις. Οι κρατήσεις, ως γνωστόν, είναι το 6,1% - αν δεν κάνω λάθος - για τα μετοχικά ταμεία της Αεροπορίας και είναι συνήθης πρακτική έγκρισης σε κάθε σύμβαση που υπογράφεται. Όμως, στο κείμενο των προτάσεων που είχαμε στα χέρια μας και συζητήσαμε στην Επιτροπή Εξοπλιστικών αναγραφόταν ρητώς ότι η τιμή την οποία συζητούσαμε ήταν τιμή χωρίς κρατήσεις. Και βέβαια, άλλο θέμα η τιμαριθμική αναπροσαρμογή. Η μόνη προσφορά, λοιπόν, είναι η προσφορά των Καναδών. Άμα υπολογίσει κανείς - άμα υπολόγιζε, γιατί δεν υπάρχει στο τραπέζι αυτή η προσφορά, είναι λήξαν το θέμα - στα 1,9 δισεκατομμύρια κρατήσεις και την τιμαριθμική αναπροσαρμογή -3% έδιναν τότε οι Καναδοί, δεν είχαν ευκαιρία να διαπραγματευτούν γιατί δεν επελέγη η πρότασή τους - η συνολική πρόταση θα ανερχόταν κοντά στα 2,7 δισεκατομμύρια. Αυτή ήταν η μόνη πρόταση που είχατε στα χέρια σας και ορθώς δεν την υιοθετήσατε. Ορθώς, κατά την άποψή μου. Υπήρχαν αντιρρήσεις και στο εσωτερικό της πολιτικής ηγεσίας του Υπουργείου Εθνικής Άμυνας τότε, αλλά η πρόταση αυτή, ξέρετε, είχε γίνει αντικείμενο επεξεργασίας στο Συμβούλιο Άμυνας στις 19-1-2021, όπως είπα και στη Βουλή, με τη διαφορά ότι έκανα λόγο για ΣΑΓΕ, ήταν Συμβούλιο Άμυνας υπό τον Υπουργό τότε τον κ. Καμμένο. Είχε αποφανθεί το Συμβούλιο Άμυνας τότε συγκεκριμένα πράγματα. Η ανακρίβεια είναι ότι λέτε ότι εξετάστηκε η λύση απευθείας αγοράς των σύγχρονων εκπαιδευτικών πτητικών μέσων. Κατ' αρχάς, σε όλη τη συζήτηση και με υπόνοιες για το οικονομικό αντικείμενο και τη σκανδαλολογία κ.λπ. αναφέρεστε μόνο στην αγορά των δέκα καινούργιων εκπαιδευτικών τζετ. Δεν είναι μόνο το Διεθνές Εκπαιδευτικό Κέντρο Πτήσεων της Καλαμάτας μόνο δέκα τζετ καινούργια. Είναι και επαναφορά είκοσι πέντε ελικοφόρων που είναι σε φάση απαξίωσης από την «ELBIT», την εταιρεία που το ανέλαβε, την ισραηλινή. Είναι και η δημιουργία όλων των επίγειων υποδομών με προσθήκη εξομοιωτών για τα ελικοφόρα, εξομοιωτών για τα αεριωθούμενα, υπολογιστών και άλλων παροχών που έχουν άμεση σχέση με την εκπαίδευση. Επομένως δεν μιλάμε μόνο για δέκα τζετ, τα οποία κόστισαν παραπάνω, όπως ισχυρίζεστε, μιλάμε για ένα ολοκληρωμένο πακέτο που στο τέλος συνιστά τη δημιουργία του Διεθνούς Εκπαιδευτικού Κέντρου με ό,τι αυτό συνεπάγεται. Αυτή, λοιπόν, είναι η ανακρίβεια. Και σας θυμίζω, γιατί πραγματικά απορώ πώς το ξεχνάτε. Εσείς είχατε εξετάσει αυτή την εναλλακτική, την αγορά δηλαδή, και την απορρίψατε - και καλά κάνατε - ως μη συμφέρουσα, με την από 1-11-2017 γνωμάτευση του ΣΑΓΕ, της στρατιωτικής ηγεσίας. Τότε η στρατιωτική ηγεσία ΣΑΓΕ ήταν ο κ. Αποστολάκης Αρχηγός ΓΕΕΘΑ και ο κ. Χριστοδούλου Αρχηγός Γενικού Επιτελείου Αεροπορίας. Απορρίψαμε, λοιπόν, εσείς την αγορά. Γιατί έρχεστε και μας λέτε τώρα: «Γιατί δεν ανατρέψατε αυτό που απορρίψαμε εμείς να πάμε να αγοράσουμε εμείς;»; Ποια η λογική σε αυτό; [[Χειροκροτήματα από την πτέρυγα της Νέας Δημοκρατίας]] Εσείς είπατε ότι συμφερότερη είναι η λύση της χρηματοδοτικής μίσθωσης. Δική σας εισήγηση εμείς εφαρμόζουμε και υλοποιούμε, γιατί εσείς έχετε ένα ελάττωμα. Διαπιστώνετε το πρόβλημα, αλλά δεν πάτε να το λύσετε. Αναλίσκεστε σε διαπιστώσεις και σε συζητήσεις και σε περαιτέρω συζητήσεις, όταν ο χρόνος τελειώνει. Ακόμα και τον Δεκέμβριο στη συνεδρίαση της Επιτροπής Εξοπλιστικών, η πρότασή σας ήταν να το συζητήσουμε λίγο παραπάνω. Να το συζητήσουμε, να περάσει λίγος παραπάνω χρόνος. Όμως, το αδιέξοδο ερχόταν και ερχόταν πολύ γρήγορα. Μάλιστα, τότε, στη συνεδρίαση του ΣΑΓΕ, τι είχε γίνει; Είχε εγκριθεί μία ΜΟΠΥΠ. ΜΟΠΥΠ σημαίνει Μελέτη Ολοκληρωμένης Πρότασης Υποπρογράμματος. Αυτή ήταν η μελέτη που υπήρχε. Είχε γίνει η μελέτη από το επιτελείο της Αεροπορίας. Στη ΜΟΠΥΠ λήφθηκε η απόφαση για το leasing, την ενστερνιστήκατε και στην ουσία, αυτή η απόφαση επικυρώθηκε από την απόφαση του ΣΑΜ αργότερα. Πάμε, λοιπόν, να τα δούμε από την αρχή. Ποιο είναι το αδιέξοδο; Το πρόβλημα είναι παλιό και είναι η εκπαίδευση των Ικάρων στο πτητικό αντικείμενο, ιδίως στο επίπεδο της προωθημένης εκπαίδευσης, δηλαδή αυτή με το καινούργιο αεριωθούμενο τζετ. Τα εκπαιδευτικά Τ -2 που διαθέτουμε είναι δεκαετίας 1970. Τα αντίστοιχα αεριωθούμενα τρίτης γενιάς, που προμηθευτήκαμε τότε, δεκαετία του 1970, ήταν τα Φάντομ, τα Μιράζ F1- δεν υπάρχουν σε λειτουργία - , τα Α -7 Κορσέρ - δεν υπάρχουν σε λειτουργία - , αντιστοιχούν σε αεροσκάφη τρίτης γενιάς. Το γεγονός ότι το 2021 η εκπαίδευση των Ικάρων γίνεται με τρία εκπαιδευτικά - τρία από τα δεκάξι, τόσα πετούν - τρίτης γενιάς, όταν ετοιμαζόμαστε και συζητούμε, ενδεχομένως, προμήθεια αεροσκάφους πέμπτης γενιάς, του F -35- θα δούμε, κάποια στιγμή θα μπούμε και σε αυτή τη συζήτηση - , ενώ ήδη χρησιμοποιούμε αεροσκάφη κάπου ανάμεσα στην τέταρτη και στην πέμπτη γενιά - τα F -16 ιδίως με την εξέλιξή τους, την αναβάθμισή τους σε Βάιπερ, αλλά και τα Ραφάλ που προμηθευτήκαμε - , είναι από μόνο του εξωφρενικό. Έχουμε ένα πολύ παλιό αεροσκάφος, για να αντιμετωπίσουμε το εκπαιδευτικό αντικείμενο, που πρέπει να ικανοποιήσει απαιτήσεις πολύ πιο προηγμένων, προωθημένων σε τεχνολογία αεροσκαφών, ιδίως όταν σε ενάμιση χρόνο από τώρα λήγει ο χρόνος ζωής αυτών των αεροσκαφών, των Τ -2. Από το δεύτερο εξάμηνο του 2023 δεν θα υπάρχουν ούτε ανταλλακτικά ούτε υποστήριξη. Δεν θα μπορούν οι Ικαροί μας να εκπαιδευτούν με το αεριωθούμενο τζετ. Αυτό το πρόβλημα δεν μπορούσε να περιμένει άλλο. Εσείς το συζητούσατε, αλλά δεν παίρνατε την απόφαση να το λύσετε. Θα οδηγούμασταν σε έναν ξαφνικό θάνατο στο πτητικό αντικείμενο της εκπαίδευσης των Ικάρων μας, με ό,τι αυτό συνεπάγεται. Αυτό, πραγματικά, αξίζει η Πολεμική Αεροπορία; Και είναι προσβλητικό αυτό που αποφασίσαμε; Προσβλητικό είναι αυτό που μόλις σας ανέλυσα. Και όχι μόνο προσβλητικό, είναι και καταστροφικό για το μέλλον της Πολεμικής Αεροπορίας και της ποιότητας και της αξίας που έχει παγκοσμίως. Όσον αφορά τα ελικοφόρα Τ -6, πετούν οκτώ στα σαράντα πέντε. Με βάση αυτή τη συμφωνία, έρχεται η εταιρεία αυτή και υποχρεώνεται να αναβαθμίσει και να καταστήσει πτητικά εικοσιπέντε από τα σαράντα πέντε με, ενδεχομένως, κάποιες άλλες πρόνοιες για αυτά που υπολείπονται, τα άλλα είκοσι. Υπάρχουν προτάσεις για να τα εκμεταλλευθούμε και αυτά, αλλά και εκεί η εκπαίδευση ήταν ελλιπής. Είχε πει ο Αρχηγός της Αεροπορίας κατά τη συνεδρίαση της 21-12-2020: «Αδιέξοδο έρχεται στο άμεσο προσεχές διάστημα. Η επιχειρησιακή ανάγκη, για να πάρουμε απόφαση, είναι κατεπείγουσα». Ήδη από το 2017 είχε τεθεί αυτός ως στόχος - και καλώς ετέθη - , αλλά το πρόβλημα είναι παλαιότερο. Από το 2007, πλέον, είναι επίσημος στόχος της πολιτικής στρατιωτικής ηγεσίας του Υπουργείου Εθνικής Άμυνας. «Χαμηλή διαθεσιμότητα Τ -6, λόγω έλλειψης ενεργούς σύμβασης για εν συνεχεία υποστήριξη» τα ελικοφόρα. «Τελευταία η Πολεμική Αεροπορία, παγκόσμια χρήστης των Τ -2, με χαμηλές διαθεσιμότητες και λήξη χρόνου ζωής σε ενάμιση χρόνο από τώρα». «Συσσώρευση μεγάλου απαιτούμενου μη εκτελεσθέντος πτητικού», δηλαδή συνωστισμός Ικάρων, που δεν είχαν ώρες πτήσης, για να ολοκληρώσουν την εκπαίδευσή τους και πήγαιναν στις μονάδες τους μετά από οκτώ χρόνια, με ό,τι συνέπειες είχε αυτό στην Πολεμική Αεροπορία, λόγω των καθυστερήσεων, επειδή δεν υπήρχαν διαθέσιμα αεροπλάνα και ώρες πτήσης. Αυτό, σε συνδυασμό με την αύξηση των εισακτέων στη Σχολή Ικάρων από σαράντα σε περίπου εξήντα, που υλοποιείται από το 2021, όπως καταλαβαίνετε, θα επιτείνει το πρόβλημα και εκτιμώ ότι αυτό δεν το αξίζει η Πολεμική Αεροπορία. Έτσι, λοιπόν, τον Δεκέμβριο του 2017 συντάχθηκε ενημερωτικό σημείωμα προς τον Υπουργό, με σκοπό την επίλυση των προβλημάτων στην πτητική εκπαίδευση των Ικάρων και Ανθυποσμηναγών που αντιμετώπιζε η Πολεμική Αεροπορία. Το σημείωμα αυτό αναφέρθηκε στη μελέτη ολοκληρωμένης πρότασης ΜΟΠΥΠ, με θέμα «Δημιουργία εκπαιδευτικού κέντρου πτήσεων στην Καλαμάτα», η οποία είχε εγκριθεί από το Ανώτερο Αεροπορικό Συμβούλιο ήδη από τις 25 Αυγούστου 2017 και εν συνεχεία, από το ΣΑΓΕ, το Συμβούλιο Αρχηγών Γενικών Επιτελείων, από την 1η Νοεμβρίου 2017. Στην υπ' όψιν ΜΟΠΥΠ προκρίθηκε ως πλέον συμφέρουσα λύση για την άμεση κάλυψη των απαιτήσεων της πτητικής εκπαίδευσης των Ικάρων η μακροχρόνια χρηματοδοτική μίσθωση για την υποστήριξη των αεροσκαφών Τ6 και η απόκτηση και υποστήριξη αεροσκαφών για το προκεχωρημένο επιχειρησιακό στάδιο, δηλαδή των τζετ, των αεριωθουμένων. Αυτό είπε η ΜΟΠΥΠ, πάνω στην οποία κληθήκαμε να αποφασίσουμε, ενώ εσείς δεν είχατε αποφασίσει και ακόμη αναρωτιέστε αν πρέπει να πάτε κόντρα στη δική σας απόφαση, να αγοράσουμε δηλαδή, ή να το κάνουμε μόνοι μας, ή να υιοθετήσετε τη δική σας απόφαση ή αν έπρεπε εμείς να υιοθετήσουμε τη δική σας απόφαση και να πάμε με χρηματοδοτική μίσθωση. Επομένως η απόφαση αυτή έχει ήδη ληφθεί από τον Νοέμβριο του 2017. Δεν έχει αλλάξει έκτοτε. Μεταξύ των οποίων εξετάστηκαν η αναγκαιότητα διατήρησης και εν συνεχεία, υποστήριξης ενός στόλου είκοσι πέντε αεροσκαφών Τ -6- των ελικοφόρων - , καθώς και ο εκσυγχρονισμός του επίγειου προγράμματος εκπαίδευσης και οι προσομοιωτές. Η δυνατότητα μετατροπής υφισταμένου παλιού συστήματος για την κάλυψη ανάγκης, δεδομένου ότι η Πολεμική Αεροπορία παραμένει ο μοναδικός χρήστης του Τ -2, όπως είπα. Κάθε πιθανή πρόταση οποιασδήποτε αναβάθμισης των αεροσκαφών, θα μετακυλούσε το κόστος εξολοκλήρου στην Πολεμική Αεροπορία. Αυτά λέει η ολοκληρωμένη μελέτη. Γι' αυτό, η επιλογή κατέστη οικονομικά μη συμφέρουσα και τελικώς ανέφικτη. Αυτό λέει η ολοκληρωμένη μελέτη που έγινε τότε. Επιπλέον, προμήθεια νέου αεροσκάφους προκεχωρημένου επιχειρησιακού σταδίου. Η αγορά δεν κρίθηκε συμφέρουσα, λόγω μεγάλης επένδυσης κεφαλαίου, καθώς και σημαντικού χρόνου υλοποίησης. Επιπλέον, η προμήθεια μεταχειρισμένου αεροσκάφους - τέθηκε και αυτό το ζήτημα, αυτή η εναλλακτική, στη ΜΟΠΥΠ - κρίθηκε ότι δεν εξασφαλίζει από πλευράς κόστους αποτελεσματικότητας την κατάλληλη ποιοτικά και ποσοτικά εκπαίδευση των ιπταμένων σε βάθος χρόνου για μετάβαση στα σύγχρονα μαχητικά αεροσκάφη. Άλλωστε, τότε δεν υπήρχαν και διαθέσιμα αεροσκάφη προς τούτο. Επιπλέον, σε σχέση με την υλοποίηση πτητικής εκπαίδευσης προκεχωρημένου επιχειρησιακού σε κέντρα εκπαίδευσης στο εξωτερικό, τι είπε η ΜΟΠΥΠ; Η εκπαίδευση των μαθητών σε ξένο φορέα θα απαιτούσε ετήσιο κόστος για την Πολεμική Αεροπορία περίπου 1.100.000 ευρώ ανά μαθητή και θα είχε ως συνέπεια την πλήρη εξάρτηση ροής των ιπταμένων και της υπηρεσιακής ενότητας της Πολεμικής Αεροπορίας από τρίτους, από ξένες χώρες, αν τους στέλναμε όλους έξω. Αυτό αποφεύγεται με αυτό που αποφασίσαμε. Όσον αφορά την οδό της χρηματοδοτικής μίσθωσης, μετά από έρευνα προέκυψε ότι το εν λόγω μοντέλο εφαρμόζεται ήδη και σε άλλες πολεμικές αεροπορίες ανά τον κόσμο. Παραδείγματος χάριν, η σύμβαση μεταξύ ισραηλινής αεροπορίας και της εταιρείας «ELBIT» για την υποστήριξη των αεροσκαφών Τ6- αυτό το κάνουν και οι ισραηλινοί - , της αμερικανικής αεροπορίας για την υποστήριξη των αεροσκαφών F -18 κ.λπ.. Επομένως δεν είμαστε μόνο εμείς αυτοί που το κάνουμε αυτό, απεμπολώντας, αν θέλετε, κυριαρχικά δικαιώματα, όπως ισχυρίζεστε. Όλες οι αεροπορίες πάνε στο μοντέλο της κάλυψη των εκπαιδευτικών αναγκών σε νέα αεριωθούμενα με χρηματοδοτική μίσθωση μέσω τρίτων εταιρειών. Όχι όλες, πάρα πολλές και εκλεκτές. Η ισραηλινή και η αμερικανική είναι εκατομμύρια είναι εκ των εκλεκτών, πώς να το κάνουμε. Έτσι, λοιπόν, η Πολεμική Αεροπορία θεώρησε ως προσφορότερο και ασφαλέστερο τρόπο τη σύναψη διακρατικής συμφωνίας, προτείνοντας τότε την καναδική εταιρεία. Το υπ' όψιν σημείωμα εγκρίθηκε από τον τότε Υπουργό, ενώ σε σχόλιο του τότε Αναπληρωτή Υπουργού, του κ. Βίτσα - δικό σας σχόλιο είναι, κύριε Βίτσα - , προτάθηκε η επίσπευση των διαδικασιών σύνταξης και υποβολής του αντίστοιχου φακέλου ενεργοποίησης υποπρογράμματος. Άρα, κύριε Βίτσα, εσείς τότε με σχόλιό σας προτείνατε το αντίθετο από αυτό που σήμερα έρχεστε να μας πείτε ότι έπρεπε να κάνουμε. Προτείνατε τότε την επίσπευση της λύσης της χρηματοδοτικής μίσθωσης για την αγορά νέων αεριωθουμένων. Αυτό είναι πάνω στο σχόλιό σας σε αυτή την απόφαση. Δεν το θυμηθήκαμε σήμερα. Τον Ιούλιο του 2018, όπως καταλαβαίνετε, στο πλαίσιο υλοποίησης ενεργειών με σκοπό τη σύναψη διακρατικής συμφωνίας με Καναδά, όπως είχε εγκριθεί, προκρίθηκε η συνέχιση των διαβουλεύσεων με την καναδική εταιρεία. Το ύψος του εν λόγω κόστους, συμπεριλαμβανομένων των νομίμων κρατήσεων, ξεπερνούσε τα 2 δισεκατομμύρια ευρώ, όπως σας το είπα. Ο υπ' όψιν φάκελος επεστράφη στο ΓΕΑ από το γραφείο του κύριου ΑΝΥΕΘΑ τότε - ήταν ο κ. Ρήγας τότε - στις 16 Ιουλίου 2019 ανυπόγραφος. Είχε στο μεταξύ παρεμβληθεί το Συμβούλιο Άμυνας Ιανουαρίου του 2019, διά του οποίου αποφασίστηκε και συμφωνήθηκε - ο κ. Καμμένος και η υπόλοιπη πολιτική και στρατιωτική ηγεσία - να συνεχιστεί η διαδικασία με τις καναδικές αρχές επί της προτάσεως των Καναδών, να αποσταλεί στο Γραφείο Πρωθυπουργού η απαίτηση για επαύξηση του προϋπολογισμού των εξοπλιστικών για την κάλυψη της χρηματοδότησης του εν λόγω υποπρογράμματος - λογικό - και να συνεχιστούν οι διερευνητικές και με άλλες προτάσεις. Άλλες προτάσεις, όμως, δεν προέκυψαν, άλλη πρόταση δεν ήρθε. Μεσολάβησαν οι εκλογές, τον Νοέμβρη εμφανίστηκε η ισραηλινή εταιρεία, τον Δεκέμβρη του 2019 ο τότε Διευθυντής ΓΔΑΕΕ μετέβη στο Ισραήλ, όπου του εκδηλώθηκε επισήμως από την αντίστοιχη διεύθυνση το ενδιαφέρον της ισραηλινής εταιρείας να αναλάβει αυτή με δική της πρόταση τη δημιουργία του Διεθνούς Εκπαιδευτικού Κέντρου. Τον Φεβρουάριο του 2020 στη δική μου επίσκεψη μού επανεπιβεβαιώθηκε αυτό το ενδιαφέρον και από εκεί και πέρα άρχισε να λειτουργεί ο ανταγωνισμός, όπως είπα και μειώνονταν οι προτάσεις, το ύψος δηλαδή των προτάσεων, το ένα μετά το άλλο, ώσπου φτάσαμε σε αυτές που συζητήσαμε στην επιτροπή του Δεκεμβρίου του 2020. Είναι χαρακτηριστικό ότι η καναδική εταιρεία που τότε συζητούσε με 2 δισεκατομμύρια ευρώ έφτασε να προσφέρει 750 εκατομμύρια ευρώ πιο κάτω και να καταλήξει σε μία πρόταση 1.250.000.000 ευρώ. Έτσι, δεν ενεργοποιήθηκε ποτέ το υποπρόγραμμα που μελετούσε η τότε κυβέρνηση για σύναψη διακρατικής συμφωνίας με την κυβέρνηση του Καναδά. Ακολούθησαν, όπως είπα, οι τροποποιήσεις προσφοράς από τις καναδικές εταιρείες, χωρίς, βέβαια, να συμπεριλαμβάνονται φόροι, νόμιμες κρατήσεις και τιμαριθμική αναπροσαρμογή 3%, όπως προσέφεραν τότε οι Καναδοί. Θα χρειαστώ λίγο χρόνο, κυρία Πρόεδρε, προκειμένου να απαντήσω. Νομίζω ότι έχει σημασία να είμαστε ακριβείς και λεπτομερείς στις απαντήσεις μας, ιδίως όσον αφορά τους αριθμούς. Στην υπογραφείσα συμφωνία - και αυτή είναι η απάντηση στο δεύτερο ερώτημα - το συνολικό κόστος προγράμματος ανέρχεται στο 1.375.000.000 ευρώ για πρόγραμμα είκοσι ετών λειτουργίας, αλλά είκοσι δύο ετών ισχύος της συμφωνίας, διότι ορθώς και έξυπνα - αν θέλετε - προέβλεψαν οι Ισραηλινοί ότι εάν το εκπαιδευτικό λειτουργήσει για είκοσι χρόνια, θα χρειαστεί και δύο χρόνια να πραγματοποιηθούν οι επενδύσεις στις υποδομές και φυσικά, η αγορά των αεροσκαφών. Δεν είναι απλή υπόθεση να αγοράσεις δέκα αεριωθούμενα αεροσκάφη και να τα προσφέρεις με χρηματοδοτική μίσθωση στην 120 ΠΕΑ για το εκπαιδευτικό έργο. Άρα έβαλαν είκοσι δύο χρόνια. Η τελική τιμαριθμική αναπροσαρμογή ορίστηκε στο 2,65% και δεν νομίζω ότι περί του 2% ή λίγο πάνω από 2% τιμαριθμική αναπροσαρμογή είναι αφύσικη, πολύ περισσότερο σκανδαλώδης πρόβλεψη σε μία τέτοια Σύμβαση αυτού του βάθους χρόνου. Γιατί οι συμβάσεις εν συνέχεια υποστήριξης κρατάνε μόνο τέσσερα χρόνια, κύριοι συνάδελφοι; Αναρωτηθήκατε; Διότι κάθε τέσσερα χρόνια έρχονται οι εταιρείες - προμηθεύτριες και λένε «οι τιμές άλλαξαν, να υπογράψουμε ξανά νέα σύμβαση εν συνεχεία υποστήριξης». Αυτή είναι η συνήθης πρακτική παντού σε όλο τον κόσμο. Εδώ μιλάμε για μία σύμβαση διάρκειας είκοσι δύο ετών - είκοσι δύο ετών! - και η πρακτική αυτή είναι η συνήθης συμβατική πρακτική. Και θυμίζω ότι εγκρίναμε, όπως έπρεπε να γίνει, στην επιτροπή την αναγκαιότητα και σκοπιμότητα ενεργοποίησης αυτού του προγράμματος, μιλήσαμε και για το πόσο, ενεκρίθη και αυτό το ποσό, βεβαίως, αλλά από εκεί και πέρα με την απόφαση ενεργοποίησης ξεκίνησε, πυροδοτήθηκε η φάση των διαπραγματεύσεων για την υπογραφή της τελικής σύμβασης. Στη φάση των διαπραγματεύσεων τέθηκε και το ζήτημα της τιμαριθμικής αναπροσαρμογής. Αν θέλετε, αν υπήρχε μία παρατυπία στη συνεδρίαση της επιτροπής, είναι ότι δεν συζητήθηκε τότε ότι θα προέκυπτε και ζήτημα τιμαριθμικής αναπροσαρμογής. Όμως και οι Καναδοί αν έπαιρναν τη δουλειά και οι Ισραηλινοί, θεωρούσαν ως δεδομένο, όπως είναι δεδομένο ως συνήθης πρακτική, ότι θα έμπαινε και ζήτημα τιμαριθμικής αναπροσαρμογής. Ως προς τις κρατήσεις, υπήρχε στο σώμα των προσφορών και το ήξερε το Σώμα ότι θα υπολογίζονται οι κρατήσεις και συνέχισε έτσι η διαδικασία. Επομένως - και εδώ νομίζω ότι είναι κάτι το οποίο έχει ενδιαφέρον - από την ετήσια αναπροσαρμογή του 2,65% που συμφωνήθηκε έχουν εξαιρεθεί τα τρία πρώτα έτη του προγράμματος, δηλαδή στα τρία πρώτα έτη λειτουργίας, όσο θα κατασκευάζονται οι νέες υποδομές της Καλαμάτας, δεν θα ισχύσει καμμία τιμαριθμική αναπροσαρμογή. Αυτό ήταν αποτέλεσμα - αν θέλετε - μία μικρή επιτυχία της ελληνικής πλευράς στις διαπραγματεύσεις. Εξ αυτού του λόγου επιτεύχθηκε στην ουσία η εξοικονόμηση ενός ποσού περί τα 21 εκατομμύρια ευρώ. Όσον αφορά την εμπροσθοβαρή εξόφληση του ποσού - ακούστηκαν πολλά για αυτό - ασφαλώς και αυτή οφείλεται στην ανάγκη να αγοραστούν τα αεροσκάφη, τα αεριωθούμενα και φυσικά, να γίνουν όλα τα απαιτούμενα έργα για την ενίσχυση των υποδομών της Καλαμάτας, να έρθουν καινούργιοι προσομοιωτές, δύο καινούργιοι για τα ελικοφόρα, ένας καινούργιος για τα αεριωθούμενα τζετ, να εγκατασταθούν οι υπόλοιπες υπηρεσίες και υποδομές για την εκπαίδευση των πιλότων στο έδαφος. Είκοσι πέντε κομπιούτερ - αν δεν κάνω λάθος - ground based training, επίγειας εκπαίδευσης, προσφέρει η εταιρεία που προκρίθηκε. Αναφέρω ότι στην υπογραφείσα σύμβαση με την κυβέρνηση του Ισραήλ τα πρώτα τέσσερα έτη περιλαμβάνουν συνολικές πληρωμές ποσού περί τα 550 εκατομμύρια ευρώ εμπροσθοβαρώς, όπως σας είπα. Αν είχε προκριθεί η πρόταση των Καναδών, το αντίστοιχο ποσό θα ήταν 584 εκατομμύρια ευρώ, περισσότερα λεφτά εμπροσθοβαρείς πληρωμές. Και έρχομαι στο τρίτο ερώτημα, τη διαδικασία δηλαδή και τη σύγκριση των προτάσεων. Δώστε λίγο προσοχή, τα είχαμε πει και στην επιτροπή. Σύμφωνα με την απόφαση, λοιπόν, της συνεδρίασης του ΣΑΜ, αποφασίστηκαν συνέχιση διαπραγματεύσεων με τους Καναδούς και τα λοιπά, ενημέρωση του Πρωθυπουργού για την επαύξηση στον προϋπολογισμό, διερεύνηση και άλλων τυχόν προσφορών από την Πολεμική Αεροπορία. Δεν υπήρξαν. Κατά τη σχετική διαδικασία διερεύνησης εξετάστηκαν, βέβαια, κάποιες προτάσεις από εταιρείες που εξεδήλωσαν ενδιαφέρον συμμετοχής με χρηματοδοτική μίσθωση πάντα. Από τη συγκριτική εξέταση τελικά των επικαιροποιημένων προσφορών μέχρι το 2020 που έπρεπε να κρίνουμε προέκυψε ότι η προσφορά της εταιρείας από το Ισραήλ παρουσίαζε κάποια συγκριτικά πλεονεκτήματα. Τα απαριθμώ πολύ περιληπτικά: Πρώτον, γρηγορότερος ρυθμός απόδοσης ωρών πτήσεων και αεροσκαφών των αεριωθουμένων, τα Μ -346, στην Ελλάδα. Η παροχή, προφανώς, ωρών πτήσεων στο αεριωθούμενο τζετ στα δύο έτη μόνο μετά από την υπογραφή της Σύμβασης κρίθηκε και εκτιμήθηκε ως κρίσιμη παροχή, λαμβάνοντας υπ' όψιν την υφιστάμενη κατάσταση των παλιών αεροσκαφών. Δεύτερον, μεγαλύτερος συνολικός αριθμός παρεχομένων ωρών πτήσεων αεροσκαφών Τ -6, όπως και αεροσκαφών Μ -346 και ελικοφόρων και αεριωθουμένων. Ποιο ήταν το τέχνασμα - αν θέλετε - που είχαν κάνει οι Ισραηλινοί τότε; Στις ώρες πτήσης έδιναν και επιπλέον ώρες πτήσης συνολικά, όμως, που λογίζονταν στο έδαφος. Οι Καναδοί έδιναν μεικτό, εδάφους και αέρα. Όπως ξέρετε, ο εκπαιδευόμενος θέλει κάποιο χρόνο στο έδαφος να ενεργοποιήσει τη μηχανή, να ενεργοποιήσει τα συστήματα και μετά να κάνει το κατ' εξοχήν πτητικό έργο στον αέρα. Οι Ισραηλινοί έδωσαν επιπλέον ώρες πτήσης μεικτές, έδωσαν και κάποιες ώρες πτήσης στο έδαφος και κρίθηκε πιο συμφέρουσα αυτή η πρόβλεψη. Τρίτον, παροχή δύο καινούργιων εξομοιωτών για τα αεριωθούμενα αεροσκάφη με αποσαφηνισμένο ετήσιο χρονοδιάγραμμα εκμετάλλευσης. Τέταρτον, παροχή ενός καινούργιου εξομοιωτή για τα αεροσκάφη τα ελικοφόρα, τα Τ -6, με επίσης αποσαφηνισμένο ετήσιο χρονοδιάγραμμα εκμετάλλευσης. Πέμπτον, παροχή μεγαλύτερου αριθμού εκπαιδευτικών βοηθημάτων και έκτον, ευελιξία τροποποίησης του προγράμματος με δυνατότητα αύξησης παρεχομένων υπηρεσιών πέραν των αναγκών της Πολεμικής Αεροπορίας. Οι Ισραηλινοί ήταν λίγο πιο συγκεκριμένοι όσον αφορά στις συγκεκριμένες υπηρεσίες που παρείχαν, οι Καναδοί ήταν λίγο πιο ασαφείς, ίσως διότι εκτιμούσαν ότι θα χρειαζόταν κάποια αύξηση του κόστους και γι' αυτό τον λόγο πήγαν στο 1,250, αλλά με ασάφειες ως προς το τι θα παρείχαν ακριβώς, ιδίως στην επίγεια εκπαίδευση, ώστε να έχουν το περιθώριο να πουν στην πορεία, αν έπαιρναν τη δουλειά, ότι εδώ θα χρειαστούν περισσότερα χρήματα. Οι Ισραηλινοί ήταν πολύ συγκεκριμένοι και γι' αυτό τον λόγο η Πολεμική Αεροπορία επέλεξε την πρότασή τους. Το σύνολο των προσφορών που εξετάστηκαν προέβλεπαν τη μαχητική αναπροσαρμογή. Αυτή η αναπροσαρμογή αποτελεί πάγια πρακτική για συμβάσεις μεγάλου χρόνου. Καθορίζεται είτε σταθερά από την αρχή της σύμβασης είτε υπολογίζεται από προκαθορισμένο τύπο αναπροσαρμογής, ο οποίος στηρίζεται στους οικείους βιομηχανικούς δείκτες των εκάστοτε παρεχομένων υλικών και υπηρεσιών. Όπως είπα, μάλιστα, οριστικοποιήθηκε μετά από τις διαπραγματεύσεις. Όσον αφορά στο τρίτο ερώτημα περί απευθείας αγοράς, νομίζω ότι αυτό απαντήθηκε εκτενώς. Η μελέτη που έγινε επί στρατιωτικής και πολιτικής ηγεσίας στο Υπουργείο επί ΣΥΡΙΖΑ προκρίθηκε. Αυτήν εμείς υλοποιήσαμε. Και αυτή απέρριπτε την αγορά και προέκρινε το μοντέλο της χρηματοδοτικής μίσθωσης. Από εκεί και πέρα, στην υφιστάμενη συμφωνία υφίσταται, βέβαια, όρος σύμφωνα με τον οποίο θα εξεταστεί σε μελλοντικό χρόνο η μεταβίβαση του τίτλου ιδιοκτησίας, όπως γίνεται στις συμβάσεις χρηματοδοτικής μίσθωσης των παρεχόμενων αντικείμενων, δηλαδή αεροσκαφών, συστημάτων επίγειας εκπαίδευσης και ανταλλακτικών, τα οποία θα είναι ιδιοκτησία της Πολεμικής Αεροπορίας στο μέλλον. Όσον αφορά στις πληρωμές και τα περί αύξησης του αρχικού συμφωνηθέντος κόστους, είπαμε για 1.375.000.000 ευρώ για είκοσι δύο χρόνια, αναπροσαρμογή 2,65%. Το συνολικό κόστος, λοιπόν, με την αναπροσαρμογή ανέρχεται στο 1.746.000.000 ευρώ περίπου. Με τις νόμιμες κρατήσεις ανέρχεται σε 1.853.000.000 ευρώ περίπου. Επομένως, κυρίες και κύριοι συνάδελφοι, η αύξηση του κόστους δεν οφείλεται σε κάποια υπόνοια σκανδάλου, ότι δήθεν μοίρασε λεφτά η ισραηλινή εταιρεία σε αξιωματούχους είτε της στρατιωτικής είτε της πολιτικής ηγεσίας, όπως ευθέως υπαινίχθηκε η κ. Τζάκρη, συγκρίνοντάς μας με τα έργα και τις ημέρες του Άκη Τσοχατζόπουλου, αλλά επειδή υπολογίζονται με συγκεκριμένο τρόπο, συγκεκριμένο τύπο, οι κρατήσεις και η τιμαριθμική αναπροσαρμογή. Τώρα, όσον αφορά στις συμβάσεις που συνάπτονται μέσω διακρατικών συμφωνιών κατά το ισχύον νομικό πλαίσιο, το έβδομο ερώτημά σας, εξαιρούνται από το πεδίο εφαρμογής του νόμου - εκτός από το πρώτο μέρος του που αφορά στη διαδικασία ενεργοποίησης του προγράμματος, όπως και κάναμε - οι συμβάσεις που ανατίθενται από μία κυβέρνηση σε άλλη κυβέρνηση σχετικά με κάποια συγκεκριμένα πράγματα, ήτοι την προμήθεια στρατιωτικού εξοπλισμού ή ευαίσθητου εξοπλισμού ή έργα και υπηρεσίες που συνδέονται άμεσα με τέτοιο εξοπλισμό ή έργα και υπηρεσίες ειδικά για στρατιωτικούς σκοπούς ή ευαίσθητα έργα και ευαίσθητες υπηρεσίες. Τα σχέδια των συμβάσεων ή συμφωνιών που καταρτίζονται, υπόκεινται σε έγκριση του ΚΥΣΕΑ. Άρα, με βάση το προαναφερθέν νομικό πλαίσιο, η κύρωση διακρατικής συμφωνίας γίνεται από το ΚΥΣΕΑ. Δεν απαιτείται η κύρωση μέσω νομοθετικής πρωτοβουλίας, δηλαδή με σχέδιο νόμου από την Ολομέλεια της Βουλής των Ελλήνων. Αφήνω ανοικτό το ερώτημα της εξέτασης της σύμβασης από την οικεία επιτροπή. Θεωρώ ότι εύλογο είναι αυτό που μας ζητάτε και ενδεχομένως να προγραμματίσουμε να συζητήσουμε κάποια στιγμή στην Επιτροπή Εξοπλιστικών Προγραμμάτων τη σύμβαση και να την κάνουμε φύλλο και φτερό. Όμως, από 'κει και πέρα, σύμφωνα με το ισχύον νομοθετικό πλαίσιο, το ΚΥΣΕΑ την επικυρώνει και όχι η Ολομέλεια της Βουλής. Όσον αφορά στο έκτο ερώτημα, η δυνατότητα υποστήριξης από την ΕΑΒ δεν είναι πραγματικά των αρμοδιοτήτων του ΓΕΑ. Άκουσα πολλά για την ΕΑΒ. Όμως, στη σύμβαση που έχει υπογραφεί μεταξύ του ελληνικού και του ισραηλινού Υπουργείου, στην αμυντική συμφωνία του Μαΐου του 2020, όπως και σε αυτή για την υλοποίηση του Διεθνούς Εκπαιδευτικού Κέντρου στην Καλαμάτα, προβλέπεται ότι η εκτέλεση των εργασιών συντήρησης των αεροσκαφών θα συνεχίσει να γίνεται με μέριμνα της Πολεμικής Αεροπορίας. Η Πολεμική Αεροπορία έχει την ευχέρεια να δώσει υποστηρικτικό έργο στην ΕΑΒ. Αυτή τη στιγμή υπάρχουν αεροσκάφη Τ -6 και Τ -2 στην ΕΑΒ για συντήρηση ή για την προβλεπόμενη υποστήριξη. Συγκεκριμένα - και αυτό έχει τη σημασία του να το αναφέρω - αυτή τη στιγμή υπάρχουν δύο Τ -2 στην ΕΑΒ που εντάχθηκαν τον Σεπτέμβριο και τον Οκτώβριο του 2021. Η εκτιμώμενη απόδοση για το πρώτο είναι εντός του μηνός Νοεμβρίου του 2021 και για το άλλο δεν υπάρχει εκτίμηση από την ΕΑΒ, αλλά θεωρώ ότι δεν θα αργήσει πάρα πολύ. Υπάρχουν και άλλα δύο Τ -6, ελικοφόρα δηλαδή, τα οποία μπαίνουν για κάποιο έλεγχο που έχει να κάνει με τη διαπίστωση ή την αντιμετώπιση της διάβρωσης, το λεγόμενο «corruption control». Εδώ έχουν ενταχθεί από τον Ιούλιο του 2012 και τον Μάρτιο του 2013 δύο αεροσκάφη Τ -2, δηλαδή αεριωθούμενα εκπαιδευτικά, με άγνωστη εκτίμηση απόδοσης. Δεν είμαι πολύ αισιόδοξος για το κατά πόσο και πότε θα αποδοθούν. Όμως, αυτό που μπορώ να πω είναι ότι έχουν αποδοθεί στην Πολεμική Αεροπορία εννέα αεροσκάφη Τ -6 στο διάστημα 2019-2021- τρία το 2019, τρία το 2020 και τρία το 2021- με καθυστερήσεις που κυμαίνονται από διακόσιες εξήντα δύο ημέρες, με βάση την εκτιμώμενη ημερομηνία απόδοσης, έως οκτώ ημέρες. Ένα εξ αυτών παραδόθηκε πρόσφατα μάλιστα, τον Ιούλιο του 2021, τέσσερις μέρες νωρίτερα από την ημερομηνία παράδοσης. Επομένως, η ΕΑΒ ήδη είναι επιφορτισμένη με το έργο υποστήριξης και συντήρησης αυτών των αεροσκαφών. Κάπου δεν τα έχει πάει τόσο καλά, κάπου αλλού τα έχει πάει και καλά. Η ίδια προοπτική αναμένεται να υπάρξει όταν με το καλό αναβαθμιστούν εικοσιπέντε ελικοφόρα και αγοραστούν και δέκα καινούργια εκπαιδευτικά τζετ. Αρκεί η ΕΑΒ να μπορεί να τα υποστηρίξει. Αυτό είναι που λέμε εδώ και πάρα πολλά χρόνια, διότι όταν αρχίζουν και εκεί οι καθυστερήσεις, όπως καταλαβαίνετε υπάρχει πρόβλημα. Τέλος, ο κ. Χαρίτσης εύλογα έθεσε και κάποια ζητήματα τοπικού χαρακτήρα. Τι γίνεται στη Μεσσηνία και κατά πόσο θα επηρεαστεί η λειτουργία του τοπικού αεροδρομίου; Κατά πόσο θα επηρεαστεί η μεγάλη αναπτυξιακή προοπτική, ιδίως στο τουριστικό πεδίο του Νομού Μεσσηνίας; Εκτιμώ ότι δώσαμε αρκετές απαντήσεις, πρώτον, στην Επιτροπή Εξοπλιστικών, στη συζήτηση του Δεκεμβρίου του 2020, όταν τέθηκαν αυτά τα ερωτήματα, ευλόγως, από τοπικούς Βουλευτές που, φυσικά, μεταφέρουν το ενδιαφέρον ή την αγωνία ή τον προβληματισμό της τοπικής κοινωνίας. Πήραν απαντήσεις. Και είπαμε ευθαρσώς ότι όχι μόνο δεν πρόκειται να επηρεαστεί προς το χειρότερο η λειτουργία του τοπικού πολιτικού αεροδρομίου, αλλά ενδεχομένως με τις αναβαθμίσεις των υποδομών της στρατιωτικής βάσης της Πολεμικής Αεροπορίας στην Καλαμάτα θα αναβαθμιστούν οι δυνατότητες και του πολιτικού αεροδρομίου. Μιλάμε για νέους πύργους ελέγχου, νέα μηχανήματα, νέες υποδομές. Από εκεί και πέρα, το πτητικό αντικείμενο, όπως καταλαβαίνετε, δεν θα έχει επιπλέον ηχορύπανση, αφού η ηχορύπανση έχει περισσότερες πιθανότητες να γίνεται με τα τζετ της δεκαετίας του '70, παρά με αυτά της πέμπτης γενιάς. Το καταλαβαίνετε. Είναι πολύ πιο αθόρυβα και πολύ πιο πρόσφορα σε νέες τεχνολογίες. Θα υπάρχει περισσότερο πτητικό έργο αναμφίβολα, αλλά αυτό θα γίνει με συμφωνία έτσι ώστε να μην επηρεάζεται η λειτουργία του αεροδρομίου. Ασφαλώς! Όσον αφορά, βέβαια, στο πεδίο βολής Σχίζας, αυτό δεν έχει καμμία σχέση με τη σύμβαση αυτή. Εδώ η εκπαίδευση γίνεται στο πτητικό αντικείμενο. Δεν είναι να κάνουν βολές με τους Μέτεορ που θα φέρουν τα Ραφάλ τα εκπαιδευτικά αεριωθούμενα. Αυτό είναι προφανές. Θα εκπαιδεύονται μόνο στο πτητικό αντικείμενο. Επομένως, δεν έχει ουδεμία επίδραση, δεν υπάρχει κανένα θέμα επαναλειτουργίας του πεδίου βολής. Εκτός από τους τοπικούς Βουλευτές που ενημερώθηκαν, επέδειξαν ενδιαφέρον και ήρθαν στο γραφείο μου για κάποια ενημέρωση ή κάποια διαβούλευση ο Δήμαρχος Καλαμάτας, ο Αντιπεριφερειάρχης Μεσσηνίας, ο Περιφερειάρχης. Όλοι αυτοί πήραν σαφείς απαντήσεις. Ως προς το αναπτυξιακό κομμάτι, ακόμα και όταν με το καλό το αεροδρόμιο αυτό μετατραπεί σε διεθνές εκπαιδευτικό κέντρο και θα έρχονται και πιλότοι από πολεμικές αεροπορίες άλλων χωρών, αραβικών κρατών ενδεχομένως - ήδη έχει εκφραστεί ενδιαφέρον από τουλάχιστον δύο αραβικές χώρες, Αίγυπτο και Ηνωμένα Αραβικά Εμιράτα - αλλά και Ισραηλινοί, τότε, όπως καταλαβαίνετε, οι αναπτυξιακές και τουριστικές προοπτικές για τον τόπο, νομίζω, ότι είναι ακόμα πιο αισιόδοξες. Αυτή είναι η ωφέλεια της δημιουργίας διεθνούς εκπαιδευτικού κέντρου, συν το ότι όταν πλέον έρχονται οι αλλοδαποί πιλότοι και εκπαιδεύονται στις δικές μας εγκαταστάσεις, όπως κάνουμε τώρα εμείς με τους δικούς μας στην Ιταλία, αναγκαζόμενοι, θα έχουμε όχι μόνο απόσβεση της επένδυσης αυτής, αλλά και κέρδος για τις Ένοπλες Δυνάμεις και την Πολεμική Αεροπορία, γιατί θα πληρώνουν όλοι αυτοί για να εκπαιδεύονται όχι από τους Ισραηλινούς. Οι Ισραηλινοί θα έχουν επενδύσει στη δημιουργία της υποδομής και θα έχουν πληρωθεί γι' αυτό. Θα εκπαιδεύονται από την Πολεμική Αεροπορία. Η Πολεμική Αεροπορία, οι δικοί μας εκπαιδευτές, θα κάνουν την εκπαίδευση, με τις ευχέρειες και τις υποδομές που θα τους εξασφαλίσουν οι Ισραηλινοί βάσει αυτής της σύμβασης. Αυτό είναι το όραμα, αν θέλετε, της δημιουργίας του Διεθνούς Εκπαιδευτικού Κέντρου. Τελειώνω, γιατί μακρηγόρησα. Είναι σε εξέλιξη μια τεράστια προσπάθεια στην εθνική άμυνα της χώρας. Ο σκοπός είναι να θωρακιστεί η Ελλάδα έναντι κάθε απειλής και βέβαια έναντι της υπαρκτής απειλής εξ ανατολών. Η προσπάθεια αυτή έχει τεράστιο οικονομικό κόστος, ναι, αλλά έχει και ανυπολόγιστο εθνικό όφελος και αυτό πρέπει να το συνεκτιμήσουμε. Η Ελλάδα, λοιπόν, ενισχύει τις Ένοπλες Δυνάμεις της, αυξάνει την αποτρεπτική της ισχύ, χτίζει συμμαχίες, εξοπλίζεται με αμυντικές συμφωνίες με φίλες και σύμμαχες χώρες, αποκτά έντονο, ενισχυμένο γεωπολιτικό έρεισμα, υψώνει ανάστημα, θωρακίζεται. Μη στέκεστε πεισματικά απέναντι σ' αυτήν την προσπάθεια, ιδίως εγείροντας και ζητήματα ηθικής τάξεως, όταν στην ουσία η πολιτική ηγεσία είναι διατεθειμένη να σας δώσει όλες τις απαντήσεις, σας τις δίνει και είναι πρόθυμη να σας δώσει και άλλες ακόμα. Είπατε όχι σε όλα τα εξοπλιστικά, όχι στα Βάιπερ που εσείς επί των ημερών σας - και επαίρεστε γι' αυτό - αποφασίσατε, όχι στα ανταλλακτικά των Μιράζ, όχι στην ελληνοαλβανική συμφωνία, παρ' ολίγον όχι στα Ραφάλ. Πάλι καλά.
Δεν αποφασίσαμε.
Δεν αποφασίσατε. Εντάξει. Όχι στην ελληνοαμερικανική συμφωνία, απ' ό,τι ακούω και όχι με υπονοούμενα και βαριές μομφές εδώ στην Καλαμάτα, στη συμφωνία που στην ουσία δίνει μέλλον στην Πολεμική Αεροπορία, δεν διασπαθίζει χρήματα του Έλληνα φορολογούμενου, αλλά δίνει μέλλον εκεί που υπήρχε ξαφνικός θάνατος και αδιέξοδο σε ενάμιση χρόνο από τώρα. Είναι πολύ γρήγορο διάστημα να περάσουν αυτοί οι δεκαοκτώ μήνες. Είναι σαν να 'ναι αύριο. Δίνουμε εκεί που δεν μπορέσατε να δώσατε - γιατί ακόμα το συζητάτε - λύση σ' ένα πρόβλημα που εσείς περιοριστήκατε στο να κάνετε διαπιστώσεις για το πόσο σοβαρό και δύσκολο είναι, όταν όλη η στρατιωτική ηγεσία σάς φώναζε για κατεπείγουσα επιχειρησιακή ανάγκη. Το κάνουμε μ' αυτήν τη διακρατική συμφωνία. Έχετε απόλυτο δικαίωμα, όπως σας είπα, να ελέγχετε την Κυβέρνηση, αλλά όχι με τόσο έντονες μομφές γι' αυτήν τη σύμβαση, η οποία αν υποτεθεί ότι δημιουργεί θέμα για κάποιο ζήτημα, είναι ότι δεν συζητήθηκε η προσθήκη του ποσού και η αύξηση του ποσού από την ενεργοποίηση της ρήτρας τιμαριθμικής αναπροσαρμογής και τις κρατήσεις που υπάρχουν σ' όλες τις συμβάσεις. Δεν μπορώ να σας υποδείξω τι στάση να κρατήσετε. Έχετε δικαίωμα να εγείρετε τα ερωτήματα που εγείρατε. Απλά θα σας πω ότι το χρέος μας και το καθήκον μας είναι να συνεχίσουμε αυτή την προσπάθεια, να συνεχίσουμε να θωρακίζουμε τις Ένοπλες Δυνάμεις. Οι Ένοπλες Δυνάμεις δεν είναι μόνο τα Ραφάλ και οι φρεγάτες, δεν είναι μόνο τα μέσα και οι πλατφόρμες, αλλά είναι η επένδυση στο έμψυχο δυναμικό. Αυτό το έμψυχο δυναμικό ερχόμαστε να ενισχύσουμε, διασφαλίζοντας ότι η εκπαίδευση των Ικάρων, μιας από τις καλύτερες πολεμικές αεροπορίες του κόσμου, θα έχει μέλλον και δεν θα τελειώσει σε δεκαοκτώ μήνες από τώρα. Σας ευχαριστώ.
Σας ευχαριστώ κι εγώ, κύριε Υπουργέ. Κυρίες και κύριοι συνάδελφοι, γίνεται γνωστό στο Σώμα ότι η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει τις εκθέσεις της στα σχέδια νόμου του Υπουργείου Προστασίας του Πολίτη. Α. «Κύρωση του Πρωτοκόλλου μεταξύ των Κυβερνήσεων της Ελληνικής Δημοκρατίας και της Δημοκρατίας της Σερβίας για την εφαρμογή της Συμφωνίας μεταξύ της Ευρωπαϊκής Κοινότητας και της Δημοκρατίας της Σερβίας για την επανεισδοχή προσώπων που διαμένουν χωρίς άδεια, η οποία υπεγράφη στις Βρυξέλλες στις 18 Σεπτεμβρίου 2007» Β. «Κύρωση του Πρωτοκόλλου μεταξύ της Κυβέρνησης της Ελληνικής Δημοκρατίας και της Κυβέρνησης του Μαυροβουνίου για την εφαρμογή της Συμφωνίας μεταξύ της Ευρωπαϊκής Κοινότητας και της Δημοκρατίας του Μαυροβουνίου σχετικά με την επανεισδοχή ατόμων που διαμένουν χωρίς άδεια, η οποία υπεγράφη στις Βρυξέλλες στις 18 Σεπτεμβρίου 2007» Γ. «Κύρωση της Συμφωνίας μεταξύ της Κυβέρνησης της Ελληνικής Δημοκρατίας και του Συμβουλίου Υπουργών της Δημοκρατίας της Αλβανίας σχετικά με την ίδρυση και λειτουργία κέντρου με σκοπό την αστυνομική και τελωνειακή συνεργασία» Δ. «Κύρωση του Μνημονίου Κατανόησης («ΜΚ») μεταξύ του Υπουργείου Προστασίας του Πολίτη της Ελληνικής Δημοκρατίας και του Ευρωπαϊκού Οργανισμού Συνοριοφυλακής και Ακτοφυλακής (Frontex) για τη φιλοξενία Αξιωματικού Συνδέσμου του Frontex στην Ελληνική Δημοκρατία». Περνάμε στη διαδικασία των Κοινοβουλευτικών Εκπροσώπων. Τον λόγο έχει ο Βουλευτής Πειραιώς κ. Ιωάννης Ραγκούσης εκ μέρους του ΣΥΡΙΖΑ.
Ευχαριστώ πολύ, κυρία Πρόεδρε. Κύριε Παναγιωτόπουλε, με κάθε ειλικρίνεια, δυόμιση χρόνια σ' αυτήν την Αίθουσα, τουλάχιστον προσωπικά δεν έχω παρακολουθήσει ομιλία Υπουργού με τόσες, αμέτρητες, αντιφάσεις, που αν είχαμε χρόνο να τις αναλύσουμε μία - μία, θα απαιτείτο μία ολόκληρη συνεδρίαση. Ο κύριος Υπουργός μίλησε για παραπάνω από σαράντα λεπτά, κυρία Πρόεδρε. Κύριε Παναγιωτόπουλε, είπατε χιλιάδες λέξεις. Κανένα πρόβλημα. Τρεις λέξεις δεν είπατε, κύριε Παναγιωτόπουλε. Τρεις απλούστατες ελληνικές λέξεις. Ξέρετε ποιες είναι αυτές; «Ιδού η σύμβαση». Αυτές τις τρεις λέξεις, κύριε Παναγιωτόπουλε, όχι μόνο δεν τις είπατε - «ιδού η σύμβαση, κυρίες και κύριοι του ΣΥΡΙΖΑ - Προοδευτική Συμμαχία» - αλλά όταν έφτασε ο κόμπος στο χτένι εν τη ρύμη του λόγου σας, είπατε «ενδεχομένως θα σας δώσουμε τη σύμβαση να τη δείτε στην επιτροπή». «Ενδεχομένως». Υπογραμμίσατε τη λέξη. Κύριε Παναγιωτόπουλε, έχετε δικαίωμα να υπερασπίζεστε τις πολιτικές σας αποφάσεις, όμως δεν έχετε δικαίωμα να μας κοροϊδεύετε κατάμουτρα και να υποτιμάτε και τη δική μας νοημοσύνη, αλλά και τη νοημοσύνη των Βουλευτών της Νέας Δημοκρατίας. Τι διαψεύσατε απ' αυτά που σας είπαν οι συνάδελφοι σήμερα; Για ποιον απ' όλους αυτούς τους ισχυρισμούς, για ποια στοιχεία που αναφέρθηκαν τόσο αναλυτικά είπατε μία φορά τη φράση «λέτε ψέματα» ή χρησιμοποιήσατε μία φορά το ρήμα «διαψεύδω»; Ούτε σε μία περίπτωση δεν το είπατε. Άρα, επιβεβαιώσατε όλους τους ισχυρισμούς, τα επιχειρήματα και τα στοιχεία τα οποία επικαλούμαστε και βάσει των οποίων καταλήγουμε σε κάτι που νομίζω ότι στοιχειώδη εντιμότητα απαιτεί από πλευράς σας, κύριε Παναγιωτόπουλε, απαιτεί να αναγνωρίσετε ότι δεν είναι πολιτική μας η σκανδαλολογία στον τομέα της άμυνας. Για να φτάνουμε σε σημείο να χρησιμοποιούμε αυτά τα στοιχεία, αυτά τα επιχειρήματα, αυτούς τους ισχυρισμούς και να καταλήγουμε σε μια τέτοια ορολογία, το κάνουμε γιατί μας υποχρεώνετε, κύριε Παναγιωτόπουλε, και μας υποχρεώνει πρωτίστως η υποχρέωσή μας απέναντι στο δημόσιο συμφέρον. Θα κάνω δύο επισημάνσεις εισαγωγικά, γιατί όντως έχουν ιδιαίτερη σημασία. Πρώτον, ατυχέστατο να χρησιμοποιήσετε το παράδειγμα του χθεσινού ατυχήματος σε σχέση με τη σημερινή συζήτηση, κύριε Παναγιωτόπουλε, διότι πέραν της χαράς που μας δώσατε από την περιγραφή που κάνατε, πράγματι μας περιγράψατε έναν υπεράξιο χειριστή της Πολεμικής Αεροπορίας, με βάση όλα όσα μας είπατε, ο οποίος προσπάθησε να σώσει το αεροσκάφος του και τελευταία στιγμή παραλίγο να του κοστίσει τη ζωή του το γεγονός ότι πάτησε τελευταία στιγμή το κουμπί της εκτόξευσης, χρησιμοποιήσατε ένα παράδειγμα ενός χειριστή, ενός πιλότου της Πολεμικής μας Αεροπορίας, για τον οποίο πρέπει να είμαστε πραγματικά υπερήφανοι, ο οποίος δεν έχει εκπαιδευτεί από τους Ισραηλινούς, κύριε Παναγιωτόπουλε. Αυτό θα το συζητήσουμε μετά, το «ούτε», γιατί το είπατε στο τέλος της ομιλίας σας. Αποδεικνύεται έτσι ότι το αξιόμαχο των Ενόπλων Δυνάμεων και συγκεκριμένα της Πολεμικής Αεροπορίας, σε καμμία περίπτωση δεν είχε για να φτάσει σ' αυτά τα επίπεδα τα τόσο σπουδαία - που μας κάνουν υπερήφανους - τέτοιου τύπου λύσεις. Δεύτερη επισήμανση, κύριε Παναγιωτόπουλε, γιατί το κάνετε συστηματικά και το κάνετε ειδικά εσείς και είναι εντυπωσιακό που ως Υπουργός Εθνικής Άμυνας επιλέγετε να κάνετε αυτό που θα σας πω τώρα. Μιλάτε συνεχώς για καθυστερήσεις και αδράνειες των προηγούμενων ετών και μιλάτε σαν να έχετε απέναντί σας τίποτα ηλίθιους, κύριε Παναγιωτόπουλε. Σας το λέω ορθά - κοφτά. Αλήθεια, μας περνάτε για ηλίθιους; Κύριε Παναγιωτόπουλε, ήμουν Αναπληρωτής Υπουργός Εθνικής Άμυνας για έξι μήνες το 2012. Το 2012, κύριε Παναγιωτόπουλε, που εγώ δεν ξέρω τι κάνατε εσείς, ξέρω ότι η Πολεμική Αεροπορία είχε καύσιμα για να πετάνε τα αεροσκάφη της μέχρι τον Ιούλιο του 2012. Τον Αύγουστο δεν υπήρχαν καύσιμα για να πετάξει η ελληνική Πολεμική Αεροπορία, δεν υπήρχαν καύσιμα για να αναχαιτίσει τα τουρκικά. Ξέρετε γιατί αυτό συνέβαινε, κύριε Παναγιωτόπουλε; Και ξέρετε γιατί αυτή η κατά τη γνώμη σας, αδράνεια - που είναι απαράδεκτο να ισχυρίζεστε τέτοια επιχειρήματα - συνεχίστηκε και τα επόμενα χρόνια; Επειδή δεν υπήρχαν λεφτά, κύριε Παναγιωτόπουλε για τις Ένοπλες Δυνάμεις και ούτε καν για τα λειτουργικά της έξοδα. Και ξέρετε γιατί δεν υπήρχαν λεφτά στη χώρα, κύριε Παναγιωτόπουλε; Επειδή μια κυβέρνηση ενός συγκεκριμένου κόμματος, κύριε Παναγιωτόπουλε, το 2009 παρήγαγε - μέσα από τη διασπάθιση και τη σπατάλη -24 δισεκατομμύρια ευρώ πρωτογενές έλλειμμα στη χώρα αυτή, ξοδεύοντας τα λεφτά της χώρας και οδηγώντας σε αυτό το δράμα - που όλοι καλά γνωρίζουμε - τον ελληνικό λαό. Προσβεβλημένη η Πολεμική Αεροπορία; «Όχι» λέτε εσείς. Εμείς επιμένουμε ότι είναι προσβεβλημένη η Πολεμική Αεροπορία, κύριε Παναγιωτόπουλε. Γιατί προσβεβλημένη; Γιατί αυτό το έργο που προχωράτε και αναθέτετε στους Ισραηλινούς εμείς ισχυριζόμαστε ότι μπορούν να το κάνουν οι ελληνικές Ένοπλες Δυνάμεις, η ελληνική Πολεμική Αεροπορία. Γιατί δεν το κάνετε; Από την ώρα που έχουν περάσει στα Πρακτικά αυτά που είπατε πριν και επειδή εγώ έχω και μια αδυναμία να προσέχω λέξη προς λέξη τον συνομιλητή μου, εμείς είμαστε αυτοί που εσείς είπατε ότι την απορρίψαμε αυτήν την πρόταση. Εσείς το είπατε πριν από λίγο. Και ήρθατε, κατά τα άλλα εδώ, να βασιστείτε στην πρόταση των Καναδών που εσείς είπατε. Δεν το είπε ούτε ο Βίτσας ούτε ο Δρίτσας. Εσείς το είπατε, πριν από δέκα λεπτά, ότι απορρίφθηκε από την κυβέρνηση του Αλέξη Τσίπρα αυτή η πρόταση των Καναδών και έρχεστε βάσει αυτής της πρότασης, να οικοδομήσετε τους υπόλοιπους ισχυρισμούς σας; Τουλάχιστον απαράδεκτο, κύριε Παναγιωτόπουλε, γιατί δεν αντέχει στην απλή λογική. Να έχετε όποιες απόψεις θέλετε, αλλά δεν μπορείτε να μας κοροϊδεύετε κατάμουτρα, περνώντας μας ως ηλίθιους. Εδώ ήρθατε και είπατε: «Βάσει της απόφασής μας, η πρόταση των Καναδών». Την απορρίψατε την πρόταση των Καναδών. Έρχεστε μετά και λέτε: «Εμείς λύνουμε τα προβλήματα, γιατί έχουμε την αίσθηση του επείγοντος και του καθήκοντος. Εσείς δεν την είχατε και χρονοτριβούσατε». Και λέτε πριν από λίγο ότι ο Βίτσας εδώ είχε γράψει πάνω στο σημείωμα του «τρέξτε το θέμα». Δηλαδή, την ίδια ώρα που έρχεστε και λέτε ότι ο Αναπληρωτής Υπουργός της Κυβέρνησης λέει «τρέξτε το θέμα», λέτε ότι δεν το τρέχατε το θέμα. Την ίδια ώρα που λέτε ότι έχουμε απορρίψει την πρόταση των Καναδών, λέτε ότι η βάση σύγκρισης των ισχυρισμών σας είναι οι Καναδοί. Και κάτι επόμενο, κύριε Παναγιωτόπουλε. Γιατί επαναλαμβάνω, είτε μας περνάτε για ηλίθιους είτε πραγματικά δεν θέλω να οδηγηθώ στο άλλο συμπέρασμα που οδηγείται κάποιος ακολουθώντας μια λογική σκέψη. Τι είναι η χρηματοδοτική μίσθωση, κύριε Παναγιωτόπουλε; Ξέρετε τι είναι η χρηματοδοτική μίσθωση; Τι είναι η χρηματοδοτική μίσθωση που ήρθατε εδώ και λέγατε «η χρηματοδοτική μίσθωση»; Τι είναι η χρηματοδοτική μίσθωση; Εγείραμε εμείς θέμα εάν η Πολεμική Αεροπορία θα μπορούσε να οργανώσει αυτό το διεθνές κέντρο εκπαίδευσης με leasing, δηλαδή χρηματοδοτική μίσθωση ή με αγορά ή με δάνειο; Αυτό ήταν το θέμα μας; Ή το θέμα μας είναι ποιος είναι ο ιδιοκτήτης που παίρνει την απόφαση για τη χρηματοδοτική μίσθωση, σε ποιον δηλαδή θα ανήκει; Γιατί κάνετε ότι δεν καταλαβαίνετε; Εμείς δεν εγείραμε θέμα χρηματοδοτικής μίσθωσης ή δανείου ή απευθείας πληρωμής. Εμείς εγείραμε ζήτημα - μείζον ζήτημα - ότι την ώρα που αυτή τη δουλειά μπορεί να την κάνει, το έργο αυτό και προς όφελος και της ΕΑΒ, η ελληνική Πολεμική Αεροπορία με τα άξια στελέχη, που σας είπε και ο κ. Βίτσας, ότι εκπαιδεύουν Αμερικανούς χειριστές στις Ηνωμένες Πολιτείες, στο Τέξας αυτήν τη στιγμή, εσείς λέτε «όχι, εγώ θα το δώσω στους Ισραηλινούς». Αυτή είναι η μείζονα διαφορά. Μη λέτε, λοιπόν, και ξαναλέτε, κύριε Παναγιωτόπουλε, για τη χρηματοδοτική μίσθωση σαν να είναι αυτό το θέμα. Αυτό προσπαθήσατε μέσα από αυτή την τακτική, ουσιαστικά, δηλαδή, να θολώσετε - όπως κάνει η σουπιά - τα νερά, χρησιμοποιώντας τον όρο του ξαφνικού θανάτου. Γιατί ξαφνικό θάνατο δεν είχαμε όλα τα προηγούμενα χρόνια; Γιατί δεν είχαμε ξαφνικό θάνατο και γιατί εν ονόματι ή εν όψει ενός ξαφνικού θανάτου έπρεπε σώνει και καλά να πάτε στη λύση των Ισραηλινών, επιβεβαιώνοντας αυτά για τα οποία σας κατηγορούμε; Το κάνετε με αυτή την υπερβάλλουσα κοστολόγηση που φτάνει στο 1.800.000.000 ευρώ και πλέον, καθώς επίσης και το γεγονός ότι αποκλείετε όλες τις εναλλακτικές λύσεις που υπήρχαν από την ελληνική Πολεμική Αεροπορία. Το δημόσιο χρέος της χώρας, κύριε Παναγιωτόπουλε, ξέρετε πόσο το έχετε φτάσει; Το έχετε φτάσει στο ύψος του 207% επί του ΑΕΠ. Η Ελλάδα δεν είχε ποτέ το δημόσιο χρέος που κατέγραψε το 2021, πάνω από το 200%. Και έρχεστε εδώ, ελαφρά τη καρδία, και μιλάτε για εκατοντάδες εκατομμύρια ευρώ σε μια χώρα υπερχρεωμένη που διαρκώς την υπερχρεώνετε όλο και περισσότερο. Επιβεβαιώσατε ότι θα δώσετε στην εταιρεία τη συγκεκριμένη τα 600 εκατομμύρια ευρώ και με αυτά τα χρήματα η εταιρία, όπως σας κατηγορήσαμε, θα αγοράσει τον εξοπλισμό. Επιβεβαιώσατε ότι υπάρχει τιμαριθμική αναπροσαρμογή 265%, όταν σας είπε ο κ. Τσίπρας ότι αυτό το επίπεδο δεν συναντάται πουθενά στις διεθνείς συναλλαγές με τράπεζες ή με ομόλογα κρατικού δανεισμού και οτιδήποτε άλλο. Ειλικρινά δεν αφήσατε τίποτα που δεν επιβεβαιώσατε από όλα όσα έχουμε πει. Το μόνο που κάνατε είναι να μη δεσμευθείτε ότι θα φέρετε τη σύμβαση εδώ, αλλά να πείτε αυτό το «ενδεχομένως». [[Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. ΑΘΑΝΑΣΙΟΣ ΜΠΟΥΡΑΣ]] Κύριε Παναγιωτόπουλε, να είναι απολύτως σαφές και σε εσάς και στους Βουλευτές της Πλειοψηφίας, εμείς δεν συζητάμε ούτε θέτουμε ζήτημα για την ύπαρξη ή όχι προβλήματος. Εμείς συζητούμε, θέτουμε πολύ σοβαρές αντιρρήσεις για τη λύση που πήγατε και δώσατε. Και η λύση που πήγατε και δώσατε, κύριε Παναγιωτόπουλε είναι μία και δεν είναι συγκριτικά με το αν υπήρχε πρόταση των Καναδών που είχε απορριφθεί ή δεν υπήρχε. Είναι η λύση που δώσατε να πάτε σ' αυτήν τη συμφωνία με τους Ισραηλινούς με βάση μια σύμβαση την οποία δεν έχετε δώσει στο ελληνικό Κοινοβούλιο. Εκτός εάν πιάσαμε και το άλλο υπονοούμενο, κύριε Παναγιωτόπουλε, ότι είναι υπόθεση του ΚΥΣΕΑ. Δεν ξέρω τι θέλατε να πείτε και σε ποιον θέλατε να το πείτε αυτό, ότι η σύμβαση αυτή είναι ευθύνη και υπόθεση του ΚΥΣΕΑ. Γιατί ακούει και το Μαξίμου, ακούει και ο κ. Μητσοτάκης. Αν θέλατε να στείλετε εκεί κάποιο μήνυμα είναι βέβαιο ότι το στείλατε, κύριε Παναγιωτόπουλε. Και θα τελειώσω αυτήν την πρωτολογία με δύο ερωτήματα. Είπατε στο τέλος ότι δεν θα τους εκπαιδεύουν Ισραηλινοί, θα τους εκπαιδεύουν οι Έλληνες. Και είπατε ότι τελικά αυτή η συμφωνία είναι μόνο για την υποδομή. Ε, ακόμη χειρότερα. Ακόμη χειρότερα, κύριε Παναγιωτόπουλε! Δηλαδή, τι ήρθατε εδώ και ομολογήσατε πριν από λίγο; Ότι δεν μπορεί το ελληνικό κράτος, που έχει τα χρήματα - απόδειξη ότι θα τα δώσει στους Ισραηλινούς - να προμηθευτεί μόνο του την υποδομή; Δεν μπορεί το ελληνικό κράτος να βγει μόνο του στην αγορά, να αγοράσει τα αεροσκάφη, να αγοράσει τους προσομοιωτές, να αγοράσει οποιοδήποτε άλλο στοιχείο υποδομής απαιτείται; [[Χειροκροτήματα από την πτέρυγα του ΣΥΡΙΖΑ]] Η ομολογία σας, κύριε Παναγιωτόπουλε, ότι αυτή η συμφωνία αφορά αποκλειστικά στην υποδομή, καθιστά την αιτίαση που σας απευθύνουμε - περί σκανδάλου που υπάρχει σε αυτήν την υπόθεση - μία αιτίαση που την υπογραμμίζουμε πια μετά από αυτό που είπατε, κύριε Παναγιωτόπουλε. Πώς θα απαντήσετε στους Βουλευτές της Νέας Δημοκρατίας άμα σας ρωτήσουν στον διάδρομο «Γιατί, κύριε Υπουργέ, μόνο υποδομή»; Τι θα τους πείτε; Ότι δεν μπορούσε η Πολεμική Αεροπορία να αγοράσει; Τι θα ισχυριστείτε; Βεβαίως, δεν μπορείτε να καταλάβετε, γιατί σας είπα ήσασταν γεμάτος αντιφάσεις, κύριε Παναγιωτόπουλε. Ειλικρινά σας το λέω - και σας το απεύχομαι και εγώ και όλοι οι συνάδελφοι - , να προστατεύσετε και τον εαυτό σας και να μας προστατεύσετε και εμάς και την ελληνική πολιτική ζωή του τόπου, γιατί το τελευταίο που σας χρωστάει, κύριε Παναγιωτόπουλε, η ελληνική πολιτική ζωή του τόπου είναι να την μπλέξετε ξανά με σκάνδαλα πάνω στα θέματα της εθνικής άμυνας. Και υπ' αυτή την έννοια, κύριε Παναγιωτόπουλε, ναι, έχετε την υποχρέωση, έστω και την τελευταία στιγμή, να αντιληφθείτε αυτήν τη συζήτηση όχι ως μια συζήτηση και κριτική που σας κάνει η Αντιπολίτευση, αλλά ως μια ευκαιρία να αυτοπροστατευτείτε, να μας προστατεύσετε και να προστατεύσετε την πολιτική ζωή του τόπου. Δεν σας χρωστάει τίποτα ο ελληνικός λαός, κύριε Παναγιωτόπουλε, να ξαναμπλέξει σε τέτοια σκανδαλολογία και είσαστε ηθικά, πολιτικά και θεσμικά διάτρητος. Και αν κάποιος είχε μία άποψη μέχρι σήμερα, μετά από αυτά που είπατε εδώ, έχετε βάλει υπογραφή, έχετε βάλει σφραγίδα σε αυτά τα οποία σας κατηγορούμε. Αν λέγατε ότι την εκπαίδευση των Ελλήνων χειριστών της Πολεμικής Αεροπορίας τη δίνετε στους Ισραηλινούς - αν το λέγατε αυτό, είπατε ότι δεν τη δίνετε - ξέρετε πολύ καλά, επίσης, πόσα σοβαρά ερωτήματα θα προέκυπταν σε αυτήν την περίπτωση. Λοιπόν, κλείνω εδώ την πρωτομιλία μου, κύριε Παναγιωτόπουλε, κάνοντάς σας αυτήν την ύστατη αναφορά και θα ακούσετε και στη συνέχεια τον Πρόεδρο του ΣΥΡΙΖΑ - Προοδευτική Συμμαχία τι έχει να σας πει. Η αναφορά είναι: Έστω και αυτή τη στιγμή, αλλάξτε πορεία, ανακαλέστε τις αποφάσεις που έχετε πάρει ή τεκμηριώστε τις, αποδείξτε τις, φέρτε εδώ τη σύμβαση να δούμε ότι κάτι απ' όλα αυτά που εμείς έχουμε εντοπίσει δεν ισχύει, διαφορετικά, κύριε Παναγιωτόπουλε, θα είσαστε και εσείς, αλλά και η Κυβέρνηση του Κυριάκου Μητσοτάκη και προσωπικά ο Κυριάκος Μητσοτάκης, άξιοι της μοίρας σας. Σας ευχαριστώ πολύ.
Κι εμείς ευχαριστούμε τον κ. Ραγκούση. Τον λόγο τώρα έχει ο Κοινοβουλευτικός Εκπρόσωπος της Νέας Δημοκρατίας, ο κ. Γιάννης Βρούτσης.
Κύριε Υπουργέ της Εθνικής Άμυνας, κύριε Υφυπουργέ, θα ξεκινήσω από αυτό που είπε τελευταία ο αξιότιμος Κοινοβουλευτικός Εκπρόσωπος του ΣΥΡΙΖΑ «ανακαλέστε την απόφαση». Σας λέω, λοιπόν, ευθέως: Μην ανακαλέσετε καμμία απόφαση. Συνεχίστε να θωρακίζετε και να εξοπλίζετε τον ελληνικό στρατό, τις Ένοπλες Δυνάμεις, γιατί αυτό αποτελεί ύψιστη εθνική προτεραιότητα για την πατρίδα μας. Και είμαστε όλοι περήφανοι - μα, όλοι περήφανοι - που αυτή η Κυβέρνηση έχει θέσει ως κυρίαρχη προτεραιότητα τα εθνικά μας συμφέροντα και την υπεράσπισή της από αξιόμαχες Ένοπλες Δυνάμεις, που τις θωρακίζετε και με Πολεμικό Ναυτικό και με Πολεμική Αεροπορία και με αξιόμαχο έμψυχο δυναμικό του Στρατού. Συνεχίστε, λοιπόν. Μην ακούτε τις σειρήνες. Η κατεύθυνση και ο δρόμος είναι ένας: Να συνεχίσει η Κυβέρνηση να εξοπλίζει τον Στρατό μας, την Αεροπορία μας και το Ναυτικό μας, αταλάντευτα. Αυτή είναι η γραμμή. Είναι δυνατόν να μην βλέπουμε τι γίνεται γύρω μας, να μην βλέπουμε τους γεωπολιτικούς κινδύνους; Δεν ακούμε κάθε μέρα τι λέει εξ ανατολών η Τουρκία για το Αιγαίο, για τα νησιά μας; Είναι ψέματα ότι τεσσερισήμισι χρόνια, κύριε Ραγκούση, υπήρξε μεγάλη αδράνεια στα εξοπλιστικά προγράμματα της χώρας; Δεν είδαμε το κενό που υπήρχε όλο αυτό το διάστημα; Δεν φάνηκε τώρα; Και δεν βλέπετε την ταχύτητα με την οποία προσπαθεί αυτή η Κυβέρνηση και την τάξη που προσπαθεί να βάλει στη θωράκιση των Ενόπλων Δυνάμεων; Αυτή, λοιπόν, είναι η πρόταση, κύριε Παναγιωτόπουλε: Συνεχίστε αταλάντευτα τη θωράκιση των Ενόπλων Δυνάμεων. Εγώ άκουσα για τρεις λέξεις από τον κ. Ραγκούση, ο όποιος ανέβηκε στο Βήμα ως Εκπρόσωπος του ΣΥΡΙΖΑ. Κύριε Ραγκούση, είναι ρητορική η αναφορά μου σε σας. Οφείλω να το κάνω ως Κοινοβουλευτικός Εκπρόσωπος. Είπε, λοιπόν, κύριε Παναγιωτόπουλε, ότι παραλείψατε να πείτε τρεις λέξεις και εκεί στήριξε όλη του την επιχειρηματολογία: «Ιδού η σύμβαση». Όμως, κύριε Ραγκούση, εγώ θα απαντήσω με τρεις άλλες λέξεις που αυθόρμητα μου βγαίνουν μέσα από αυτά που είπατε: «Δεν άκουσα τίποτα». Αυτή νομίζω ότι είναι η απάντηση. Διότι μετά από αυτά που είπε εδώ ο Υπουργός Εθνικής Άμυνας, μετά τη μεστή, πλήρη, ολοκληρωμένη, τεκμηριωμένη ομιλία του, αυτό το συμπέρασμα βγάζω, ότι και εσείς και η πλευρά του ΣΥΡΙΖΑ δεν ακούσατε τίποτα. Πρώτον, είπε ότι φυσικά και τη Σύμβαση θα τη φέρει στη Βουλή για να την κάνετε - είπε ακριβώς αυτές τις λέξεις - φύλλο και φτερό. Το είπε, κύριε Ραγκούση και το ακούσαμε όλοι εδώ. Εσείς δεν το ακούσατε; Δεύτερον, σχετικά με το θέμα του ξαφνικού θανάτου που είπατε. Αμφισβητήσατε τον ξαφνικό θάνατο; Κύριοι συνάδελφοι - και απευθύνομαι στο σύνολο των συναδέλφων - αυτό που είπε ο Υπουργός Εθνικής Άμυνας και που γνωρίζαμε, γιατί είχε αναδειχθεί το θέμα εδώ και χρόνια, ότι σε ενάμιση χρόνο από τώρα το ζήτημα που αφορά στην Πολεμική μας Αεροπορία, δηλαδή την εκπαίδευση των Ικάρων μας, θα έχει ξαφνικό θάνατο διότι δεν θα μπορούμε πλέον να εκπαιδεύουμε Ικάρους, είναι ή δεν είναι μια πραγματικότητα; Δεν είναι ξαφνικός θάνατος αυτός; Τι περιμένετε; Και άλλη αναβολή και άλλη αναστολή στο να πάρουμε απόφαση ώστε να ετοιμαστούμε γι' αυτό το ζήτημα; Σχετικά με το θέμα, στο οποίο αναφερθήκατε επίμονα από εδώ, του με ίδιες δυνάμεις, δηλαδή η ίδια η Πολεμική Αεροπορία, με ίδιους πόρους, να φτιάξει αυτό το Εκπαιδευτικό Κέντρο - και επιμείνατε σε αυτό - έχω να πω το εξής: Μα, δεν ακούσατε πριν, δεν συνομιλείτε μεταξύ σας στο ΣΥΡΙΖΑ; Το είπε και ο Υπουργός - είναι καταγεγραμμένο και στα Πρακτικά - ότι την πρόταση αυτή την είχε απορρίψει ο ίδιος ο ΣΥΡΙΖΑ όταν ήταν κυβέρνηση και η πρόταση που υπήρχε ήταν μόνο μία, η καναδική πρόταση, με ύψος ποσού 1,9 δισεκατομμυρίων ευρώ. Αυτή ήταν η πρόταση. Το αμφισβητείτε; Κύριε Ραγκούση, αυτές είναι οι απαντήσεις που έχουν ουσία και περιεχόμενο στα ζητήματα τα οποία θέσατε. Όμως, επιτρέψτε μου να σας κάνω καλοπροαίρετα μία, όχι σύσταση, αλλά πολιτική παρατήρηση, προς τον ΣΥΡΙΖΑ. Κύριοι συνάδελφοι του ΣΥΡΙΖΑ, σε λάθος γήπεδο βρίσκεστε και προσπαθείτε να κάνετε αντιπολίτευση στον χώρο της εθνικής άμυνας. Είναι και επικίνδυνο και εθνικά, κυρίως, επιβλαβές. Πριν από ένα διάστημα, κυρίες και κύριοι συνάδελφοι, είδαμε εδώ, ενώπιον του ελληνικού λαού, τη μεγάλη συζήτηση για την ελληνογαλλική συμμαχία, την οποία όχι μόνο αμφισβητήσατε, που κυρίαρχα ο ελληνικός λαός αγκάλιασε, αλλά την γκριζάρατε κιόλας, την γκριζάρατε σε επίπεδο αμφισβήτησης της αγοράς των τριών φρεγατών Μπελαρά. Πόσο θα πάει το χρέος, πόση είναι η δαπάνη και διάφορα τέτοια. Σήμερα κάνετε ακριβώς το ίδιο λάθος. Είναι δικό σας ολίσθημα κι αξιολογείστε από τον ελληνικό λαό, αλλά είναι δικό σας λάθος και είναι λάθος γήπεδο το να κάνετε αντιπολίτευση στο κρίσιμο ζήτημα των εθνικών εξοπλισμών. Διότι σήμερα τι επιχειρείτε; Επιχειρείτε δύο πράγματα. Όσο κι αν λέτε ότι δεν το εννοείτε, το εννοείτε στο τέλος. Πρώτον, επιχειρείτε να αμφισβητήσετε την αναγκαιότητα να υπάρξει η δημιουργία ενός Διεθνούς Εκπαιδευτικού Κέντρου Πτήσεων στην Καλαμάτα. Το αμφισβητείτε ευθέως πλην σαφώς. Και το δεύτερο, γκριζάρετε το τίμημα της οικονομικής συμφωνίας. Αυτά τα δύο απαντήθηκαν πλήρως από τον Υπουργό Άμυνας στη μεστή, ολοκληρωμένη και διαφανή ομιλία του. Κυρίες και κύριοι συνάδελφοι, μπροστά μου έχω ένα κείμενο στο οποίο προσπαθώ να οριοθετήσω με οκτώ ερωτήματα, τα οποία απορρέουν από την ερώτησή σας που υποβάλλατε ως Βουλευτές του ΣΥΡΙΖΑ και να τα απαντήσω. Δεν έχω τον χρόνο, όμως, οπότε περιληπτικά θα δώσω τίτλους που αξίζει να επαναλάβω. Τα είπε πιο αναλυτικά ο Υπουργός, αλλά σε τίτλους θα διατρέξω την ερώτησή σας. Πρώτον, ποιος ήταν αυτός που πρώτος έδειξε την αναγκαιότητα για τη δημιουργία Διεθνούς Εκπαιδευτικού Κέντρου Πτήσεων Καλαμάτας; Αυτό είναι το πρώτο ερώτημα. Μα, η ίδια η Πολεμική Αεροπορία διαβλέποντας τον κίνδυνο και το αδιέξοδο που θα οδηγηθεί στο άμεσο προσεχές διάστημα, ενάμιση χρόνο από τώρα, όσον αφορά στη δυνατότητα παροχής πτητικής εκπαίδευσης λόγω χαμηλής διαθεσιμότητας των εκπαιδευτικών αεροσκαφών. Έκρινε ότι καθίσταται επιτακτικός, άμεσος κίνδυνος να υπάρξουν αποφάσεις για την εθνική μας άμυνα, όσον αφορά στο κέντρο της Καλαμάτας. Δεύτερον, για ποιους λόγους έγινε αυτό; Απάντηση: Για δύο λόγους: Πρώτον, η διαθεσιμότητα των αεροσκαφών Τ -2Ε, η υποστήριξη των οποίων παύει οριστικά το 2023, αλλά και η μειωμένη διαθεσιμότητα των αεροσκαφών Τ -6Α. Αυτή είναι η απάντηση. Απλώς ο χρόνος τελείωσε και έπρεπε να παρθούν αποφάσεις τώρα, χθες! Τρίτη ερώτηση: Πότε διαπιστώθηκε η ανάγκη; Η ανάγκη είχε διαπιστωθεί από νωρίς και με ειλημμένη απόφαση, επί Κυβέρνησης ΣΥΡΙΖΑ, την 1-11-2017 από το ΣΑΓΕ εγκρίθηκε η μελέτη για να ολοκληρωθεί το υποπρόγραμμα για τη δημιουργία Διεθνούς Εκπαιδευτικού Κέντρου Πτήσεων στην 120 Πτέρυγα Εκπαίδευσης Αέρος στην Καλαμάτα. Δική σας απόφαση ήταν. Εσείς οι ίδιοι κρίνατε ότι ήταν αναγκαίο να παρθεί αυτή η απόφαση. Η ανάγκη κρίθηκε το 2017 ως κατεπείγουσα, μάλιστα. Από το 2017, που κρίθηκε ως κατεπείγουσα η ανάγκη διότι ο χρόνος τελείωνε και το εκπαιδευτικό κομμάτι της Πολεμικής Αεροπορίας οδηγούνταν σε αδιέξοδο, αφού πάλιωναν τα αεροσκάφη κι έμενε μεγάλο υπολειπόμενο πτητικό αντικείμενο ανεκτέλεστο για τους Ικάρους μας, δηλαδή έμπαινε σε κίνδυνο το ίδιο το αξιόμαχο της Πολεμικής μας Αεροπορίας. Ερώτηση τέταρτη: Τι ενέργειες έγιναν; Τον Δεκέμβριο του 2017 συντάχθηκε ενημερωτικό σημείωμα από τον τότε ΥΕΘΑ με το οποίο εγκρίθηκε η εκδήλωση όλων των απαιτούμενων ενεργειών για τη σύναψη δημοκρατικής συμφωνίας με τον Καναδά. Κύριε Ραγκούση, με ρωτήσατε πριν γιατί δεν πήραμε τις Ένοπλες Δυνάμεις, την Πολεμική Αεροπορία. Μα εσείς εδώ αποφασίζετε με δικές σας αποφάσεις να πάμε στον Καναδά, με σκοπό την επίλυση των προβλημάτων εκπαίδευσης καθώς και τη δημιουργία Διεθνούς Εκπαιδευτικού Κέντρου Πτήσεων με χρηματοδοτική μίσθωση. Δική σας απόφαση ήταν, λοιπόν, από το 2017. Ερώτηση πέμπτη. Πόσες προτάσεις υπήρξαν και ποιο ήταν το τίμημα την περίοδο εκείνη; Απάντηση: Μόνο μία πρόταση, κυρίες και κύριοι συνάδελφοι! Μόνο μία πρόταση υπήρχε. Ήταν η καναδική πρόταση ύψους 1,9 δισεκατομμυρίων ευρώ. Εδώ υπάρχουν δύο απαντήσεις για το εν λόγω ερώτημα. Πώς απορρέει, από πού; Ήταν η απάντηση του Υπουργού του ίδιου, του κ. Παναγιωτόπουλου, στην επιτροπή της Βουλής στις 7 Οκτωβρίου του 2021, όπου είπε ότι αυτό παρέλαβε και σήμερα από τη Βουλή επανέλαβε ότι αυτό που είδε στο γραφείο του ως πρόταση για την επίλυση του θέματος την περίοδο εκείνη ήταν το 1,9 δισεκατομμύρια ευρώ από τον Καναδά. Ερώτηση έκτη...
Ολοκληρώστε, κύριε συνάδελφε, σας παρακαλώ θερμά.
Ολοκληρώνω, κύριε Πρόεδρε. Παρακαλώ, όπως όλοι, για λίγη ανοχή χρόνου.
Εντάξει, αλλά να είστε πιο περιληπτικός.
Υπάρχει πρόταση κατατεθειμένη από την Πολεμική Αεροπορία; Είναι το θέμα που θέσατε κατ' εξοχήν. Απάντηση: Ο ισχυρισμός ότι είχαμε και δική μας πρόταση κατατεθειμένη από την Πολεμική Αεροπορία και δεν την αξιοποιήσαμε, είναι απολύτως αναληθής, διότι κατά τη συνεδρίαση του ΣΑΓΕ τον Ιανουάριο του 2019, ο τότε Υπουργός Εθνικής Άμυνας στα Πρακτικά - μπορείτε να ανατρέξετε και να το δείτε αυτό του ΣΑΓΕ, τα έχω πιο φρέσκα στη μνήμη μου και θα ήθελα να φρεσκάρω και τη δική σας - αποφάνθηκε ότι πρέπει να διερευνηθεί περαιτέρω η καναδική πρόταση, όπως θα αναζητηθούν ενδεχομένως και άλλες λύσεις. Ο ίδιος ο Υπουργός Εθνικής Άμυνας του ΣΥΡΙΖΑ το είπε την περίοδο εκείνη. Έβδομη ερώτηση. Υπήρξαν νέες προτάσεις; Με απόφαση του ΣΑΓΕ, ναι. Με απόφαση του ΣΑΓΕ τον Ιανουάριο του 2019 αναζητήθηκαν νέες προτάσεις και οι προτάσεις ήταν πλέον δύο, του Ισραήλ και του Καναδά. Τεκμηρίωσε πλήρως με τα συγκριτικά πλεονεκτήματα που έθεσε ο Υπουργός Εθνικής Άμυνας κ. Νίκος Παναγιωτόπουλος γιατί προτιμήθηκε το Ισραήλ. Τα είπε εδώ ένα προς ένα. Γιατί ήταν πιο ολοκληρωμένη, πιο σαφής, πιο συγκεκριμένη, άρα και πιο επωφελής για την Πολεμική μας Αεροπορία η συγκεκριμένη επιλογή του Ισραήλ. Και πάμε στο τελευταίο. Υπήρξε αυξημένο κόστος; Κυρίες και κύριοι συνάδελφοι, σε καμμία απολύτως περίπτωση δεν υφίσταται αύξηση του αρχικώς συμφωνηθέντος κόστους, το οποίο ανέρχεται σε 1.375.000.000 ευρώ και αυτό σε είκοσι δύο χρόνια ισχύος της συμφωνίας με τιμαριθμική αναπροσαρμογή 2,65%. Τα στοιχεία αυτά τα επανέλαβε πριν από μένα ο Υπουργός Εθνικής Άμυνας. Συνολικό κόστος συμπεριλαμβανομένης και της αναπροσαρμογής 2,65% στο 1,7 δισεκατομμύρια περίπου, όπως είπε και ο Υπουργός λίγο πριν. Μα, πού αλλού έχετε δει να υπάρχει οικονομική συμφωνία χωρίς τιμαριθμική αναπροσαρμογή; Πού αλλού; Ε, λοιπόν, εδώ υπάρχει τιμαριθμική αναπροσαρμογή 2,65% και αμφισβητείτε ότι πρέπει να υπάρχει τιμαριθμική αναπροσαρμογή. Παντού, σε κάθε οικονομική συμφωνία, βιομηχανική, εμπορική, στρατιωτική, υπάρχει τιμαριθμική αναπροσαρμογή. Σε αυτό κάνετε κριτική;
Βάλτε τελεία, κύριε Βρούτση.
Κλείνω, κύριε Πρόεδρε.
Κλείστε, όμως.
Κλείνω, κύριε Πρόεδρε. Και επιπλέον μαζί με τις νόμιμες κρατήσεις φτάνει στο 1,8 δισιεκατομμύριο περίπου. Άρα, κυρίες και κύριοι συνάδελφοι, λάθος δρόμο διαλέξετε να κάνετε αντιπαράθεση και αντιπολίτευση στο συγκεκριμένο ζήτημα. Είναι άλλη μία, δεύτερη, λάθος επιλογή σας, μετά την ελληνογαλλική συμμαχία. Η επιλογή της Κυβέρνησης είναι ορθή, είναι εθνικά συμφέρουσα, είναι διαφανής και αποτελεσματική και η πιο ορθή από αυτές που μέχρι σήμερα υπήρξαν. Ευχαριστώ πολύ.
Και εμείς ευχαριστούμε τον κ. Βρούτση. Τον λόγο τώρα έχει ο Κοινοβουλευτικός Εκπρόσωπος του Κινήματος Αλλαγής, ο κ. Σκανδαλίδης. Κύριε Σκανδαλίδη, έχετε τον λόγο.
Ευχαριστώ πολύ, κύριε Πρόεδρε. Κυρίες και κύριοι συνάδελφοι, πριν από λίγες ώρες η Κυβέρνηση κατέθεσε στην Εθνική Αντιπροσωπεία το σχέδιο προϋπολογισμού για το 2022. Βεβαίως θα τα πούμε αναλυτικά στην επιτροπή και στη συνέχεια στην Ολομέλεια, για τις ειδικότερες παρατηρήσεις μας. Θα ήθελα να κάνω ένα πρώτο σχόλιο. Στον πρόλογο του κειμένου συνοψίζεται το άλμα που δήθεν κάνει η χώρα με τα εξής λόγια: «Κατάφερε να στηρίξει η Κυβέρνηση την οικονομική δραστηριότητα της χώρας, έτσι ώστε να είναι έτοιμη να κάνει το άλμα ανάπτυξης στη μετακορωνοϊό εποχή. Επίσης, η ανταγωνιστικότητα της οικονομίας ενισχύεται και η χώρα αναβαθμίζεται, παρά την αναγκαστική επιβάρυνση του δημοσίου χρέους, όπως έγινε πανευρωπαϊκά στη διάρκεια της πανδημίας και αυτό είναι το αποτέλεσμα της υλοποίησης ενός συνεκτικού και ολοκληρωμένου σχεδίου μεταρρυθμίσεων…». Κυρίες και κύριοι της Κυβέρνησης, πρέπει να πάψετε κάποια στιγμή να πανηγυρίζετε για μια ανάπτυξη που μπορεί να στηρίζεται κατά κόρον σε εξωγενείς παράγοντες και στη δημοσιονομική χαλάρωση, αλλά δεν έχει κανένα αντίκρισμα στα χαμηλά και μεσαία εισοδήματα. Η Ελλάδα, μετά από την ύφεση και το 2020, σύμφωνα με τα στοιχεία της EUROSTAT, βρέθηκε στην προτελευταία θέση ανάμεσα στις είκοσι επτά χώρες της Ευρωπαϊκής Ένωσης, μπροστά μόνο από τη Βουλγαρία σε κατά κεφαλήν εισόδημα, σε ισοτιμία αγοραστικής δύναμης 64%, σε σχέση με το μέσο ευρωπαϊκό. Στην Ελλάδα ο ετήσιος πληθωρισμός τον Οκτώβριο του 2021 ροκάνισε το 3,4% του διαθέσιμου εισοδήματος των Ελλήνων, με προοπτική η απώλεια να φτάσει στο 4% έως το τέλος του χρόνου, με αβέβαιη προοπτική για αποκλιμάκωση το 2022. Η Ελλάδα το 2019, σύμφωνα με τα τελευταία διαθέσιμα συγκριτικά στοιχεία της Ευρωπαϊκής Επιτροπής, είχε την τρίτη πιο υψηλή φορολογία κατανάλωσης στην Ευρώπη και την τέταρτη πιο υψηλή έμμεση φορολογία στην Ευρωπαϊκή Ένωση ανάμεσα στις είκοσι επτά χώρες της Ευρωπαϊκής Ένωσης. Σημειώνω ότι οι φόροι αυξάνονται κατά 3,5 δισεκατομμύρια και το 60% είναι έμμεσοι φόροι για να αποδείξω αυτό που λέω. Επιπλέον, με τον προϋπολογισμό του 2022 έχουμε τρεις προϋπολογισμούς να απογειώνουν πλέον δυσανάλογα τα μικρομεσαία - και πλέον ευάλωτα - νοικοκυριά. Πρέπει, λοιπόν, να πάψετε να πανηγυρίζετε. Μην ξεχνάτε την ακρίβεια, την έμμεση φορολογία, την καθήλωση των μισθών, την εργασιακή ανασφάλεια, την κρίση στην αγορά και τις νέες ανισότητες, που σε όλα τα επίπεδα δημιουργεί η πολιτική σας. Η χώρα έχει πόρους. Τους διαχειρίζεστε όχι μόνο άδικα, επιλεκτικά και απρογραμμάτιστα, αλλά και στην ουσία αντιαναπτυξιακά, όπως θα δείξουμε στη συζήτηση, επαναλαμβάνω, που θα ακολουθήσει για τον προϋπολογισμό. Ειλικρινά είμαστε πάλι σε μια συζήτηση, όπου μάλλον ένας διάλογος κωφών γίνεται σε τόνο απαράδεκτο για την ίδια τη θεματολογία που συζητάμε. Εγώ δεν θα είμαι αναλυτικός σε αυτό το θέμα. Είναι μια επερώτηση επίκαιρη του ΣΥΡΙΖΑ, αλλά θα πω δυο - τρία γενικά σχόλια. Κατ' αρχάς να συμφωνήσουμε στην ανάγκη να υπάρξει αναβάθμιση ποιοτική και τεχνολογική των Ενόπλων Δυνάμεων - όλοι συμφωνούμε και όλοι το λέμε - και ότι ο τομέας της Πολεμικής Αεροπορίας, που είναι τεράστιας σημασίας, που είναι συγκριτικό πλεονέκτημα για τη χώρα μας, είναι ένας τομέας ο οποίος πρέπει να έχει την αμέριστη συμπαράσταση της πολιτικής ηγεσίας και να εκσυγχρονίζεται συνεχώς με όλους τους δυνατούς τρόπους. Γίνεται εδώ μια συζήτηση που θα μπορούσε να αποφευχθεί, αν η Κυβέρνηση αλλά και η προηγούμενη κατά κάποιον τρόπο, ακολουθούσαν μια διαφορετική διαδικασία. Να προηγηθεί η ενημέρωση, ο διάλογος στο πλαίσιο πάντα της εθνικής ασφάλειας, για να μη φθάνουμε κάθε φορά σε αυτού του τύπου την αντιπαράθεση, η οποία δεν βοηθάει. Σε αυτή τη συζήτηση η Κοινοβουλευτική Ομάδα του Κινήματος Αλλαγής κατέθεσε σε δύο διαφορετικές ημερομηνίες δύο ερωτήσεις, την πρώτη στις 8 Ιανουαρίου του 2021 και τη δεύτερη στις 19 Απριλίου. Ήταν εύλογα ερωτήματα που δεν πήραν ουσιαστική και τεκμηριωμένη απάντηση και που σήμερα και στην ομιλία του Υπουργού, παρ' ότι ήταν αναλυτική, εγώ δεν είδα να απαντά επί της ουσίας σε αυτά τα ερωτήματα που εμείς θέσαμε και ήταν πολλά και στην πρώτη και στη δεύτερη ερώτηση, όπως και η γραπτή του αναφορά ως απάντηση σε αυτά. Εγώ δεν είμαι ο ειδικός να εκτιμήσω το έργο σε σχέση με το κόστος και αν η διαμάχη του κόστους έχει οσμή σκανδάλου - αυτό μπορεί να το αποφασίσουν αρμόδια όργανα της πολιτείας - ούτε να μπω σε ζητήματα που υπάρχουν τεχνικές προδιαγραφές. Θέλω όμως, να θέσω τρία, τέσσερα ερωτήματα και θα κλείσω. Υπάρχει πολιτική δέσμευση, λόγω των εξελίξεων και της διεύρυνσης ή αν θέλετε της πολιτικής των συμμαχιών μας στην ευρύτερη περιοχή της Νοτιοανατολικής Μεσογείου, που έχει σχέση με την ανάθεση της συμφωνίας στο Ισραήλ; Είναι ένα πολιτικό ζήτημα που η Κυβέρνηση οφείλει να το απαντήσει και να το αντιμετωπίσει, αν δηλαδή αυτό είναι για το συμφέρον της χώρας. Δεύτερον, για την προστιθέμενη αξία που θα έδινε η συμφωνία στη χώρα από την ενεργό ή όχι συμμετοχή των Ενόπλων Δυνάμεών της στην υλοποίησή της. Και εδώ νομίζω ότι ο ΣΥΡΙΖΑ να έχει μια πολύ σοβαρή ένσταση, την οποία εγώ προσυπογράφω που είναι ότι θα έπρεπε σε κάθε τέτοια συμφωνία, το μέγιστο δυνατόν που θα κάνουν οι Ένοπλες Δυνάμεις και η πολεμική βιομηχανία στη χώρα μας, να προσθέτει αξία. Δεν αναβαθμίζει μόνο στρατιωτικά την υπόθεση, την αναβαθμίζει και πολιτικά και διπλωματικά. Είναι μια μεγάλη υπόθεση, αυτή της προστιθέμενης αξίας στην πολεμική βιομηχανία. Διότι, απέναντι η Τουρκία τέτοια προστιθέμενη αξία σε κάθε της αμυντική συμφωνία τη συμπεριλαμβάνει και έχει αναπτύξει έναν τεράστιο τομέα που έχει σχέση με αυτό. Και εγώ μιλάω από καθαρά εθνική θέση. Το ερώτημα προς τον ΣΥΡΙΖΑ είναι γιατί δεν υλοποίησε και καθυστέρησε τη δική του συμφωνία; Και προς τη Νέα Δημοκρατία, γιατί άλλαξε κατεύθυνση. Και σ' αυτά τα ερωτήματα η Κυβέρνηση δεν απάντησε. Και γιατί η Κυβέρνηση εν τέλει δεν διάλεξε τον ασφαλή δρόμο της κοινοβουλευτικής διαβούλευσης πριν προχωρήσει σε νέα συμφωνία; Έστω και τώρα προσυπογράφω το αίτημα να φέρετε τη συμφωνία, τη σύμβαση έστω, στη Βουλή για να γίνει πιο αναλυτική συζήτηση γύρω από αυτή και ενημέρωση του Κοινοβουλίου. Κλείνω, κύριε Πρόεδρε. Δεν μπορώ να αποφύγω τον πειρασμό ακούγοντας πάλι τις φωνασκίες για Τσοχατζόπουλο, για το αμαρτωλό ΠΑΣΟΚ και όλα αυτά. Έχω έναν συναισθηματισμό που με παρασύρει, αν θέλετε. Όλες οι υποθέσεις, που αφορούν πρόσωπα και καταλογισμούς ευθυνών, εμείς τις θωρακίσαμε νομοθετικά, τις στείλαμε στη δικαιοσύνη και όλα τα δικά μας πρόσωπα που μπήκαν σε αυτή τη διαδικασία, μπήκαν με δική μας πρωτοβουλία. εσείς, λοιπόν, οι αρχάγγελοι της κάθαρσης, που από το 1989 ως σήμερα δεν πήρατε το θάρρος ούτε μία υπόθεση να στείλετε στα δικαστήρια, γιατί είσαστε οι αθώοι και είναι η άλλη παράταξη ένοχη; Αυτό για τη δημοκρατία είναι καρφί πολύ άσχημο για όλη την μεταπολιτευτική περίοδο, διότι το 1989 δεν μας δίδαξε απολύτως τίποτα. Εμείς, λοιπόν, πιστεύουμε ότι τέτοια θέματα, τέτοιες διαδικασίες δεν σηκώνουν ούτε φωνασκίες ούτε κραυγές ούτε επιστροφή στο παρελθόν. Πρέπει να αντιμετωπίζονται με εντελώς καινούργιο τρόπο και το εθνικό Κοινοβούλιο να αίρεται κάθε φορά στο ύψος των περιστάσεων αντί να καταναλίσκεται σε τέτοιου τύπου αντιπαραθέσεις.
Ευχαριστούμε τον κ. Σκανδαλίδη. Τον λόγο έχει ο Πρόεδρος της Κοινοβουλευτικής Ομάδος του ΣΥΡΙΖΑ - Προοδευτική Συμμαχία και Αρχηγός της Αξιωματικής Αντιπολίτευσης κ. Αλέξης Τσίπρας.
Κύριε Πρόεδρε, δεν θα χρειαστεί να εξαντλήσω τα περιθώρια χρόνου. Θα πω λίγες κουβέντες και ελπίζω να γίνουν κατανοητές. Πρώτα απ' όλα άκουσα με μεγάλη προσοχή τον Υπουργό. Θέλω επί του γενικότερου πλαισίου να κάνω ένα σχόλιο. Υπερασπίζεται με αμηχανία μια πολιτική απόφαση, η οποία προφανέστατα - δεν χρειάζεται να μπω σε λεπτομέρειες - , καταφανέστατα ζημιώνει το ελληνικό δημόσιο, διότι εμφανώς υπάρχει εναλλακτική, σχεδόν με το μισό κόστος για το ελληνικό δημόσιο και με καλύτερα αποτελέσματα, λέμε εμείς. Για να υπερασπιστείτε, κύριε Παναγιωτόπουλε, όμως τις αποφάσεις της Κυβέρνησης, έρχεστε σε αυτή εδώ την Αίθουσα και μας κουνάτε το δάκτυλο στο όνομα του πατριωτισμού. Με λίγα λόγια μας λέτε ότι εμείς δεν είμαστε πατριώτες, εσείς είστε πατριώτες και θέλετε να ενισχύσετε το αξιόμαχο των Ενόπλων Δυνάμεων, ενώ εμείς για τεσσεράμισι χρόνια δεν το ενισχύσαμε. Και αυτό θα ήταν ενδεχομένως ένα επιχείρημα άξιο λόγου και συζήτησης αν δεν ήσασταν εκπρόσωπος μιας παράταξης που το 2009 χρεοκόπησε τη χώρα και την οδήγησε στα μνημόνια και τη διεθνή επιτροπεία. [[Χειροκροτήματα από την πτέρυγα του ΣΥΡΙΖΑ]] Έρχεστε εσείς να κουνήσετε σε μας το δάκτυλο, που αναλάβαμε το 2015 μια χώρα απολύτως χρεοκοπημένη, με τη διεθνή επιτροπεία, το Διεθνές Νομισματικό Ταμείο πάνω από το κεφάλι μας να μην μπορούμε να έχουμε ευθύνη ούτε για το τελευταίο ευρώ. Ξυπνάγαμε και κοιμόμασταν με το άγχος για τις συντάξεις αλλά και για την ενίσχυση των αναγκαίων λειτουργικών δαπανών των Ενόπλων Δυνάμεων. Δεν σας επιτρέπω, λοιπόν, κύριε Παναγιωτόπουλε, να σηκώσετε ξανά το δάκτυλο και να αναφερθείτε σε αυτή εδώ την παράταξη με όρους πατριδοκαπηλίας. Διότι αυτό δεν είναι πατριωτισμός, είναι πατριδοκαπηλία. Γνωρίζετε πάρα πολύ καλά αν ενισχύσαμε ή όχι το αξιόμαχο των Ενόπλων Δυνάμεων. Είναι άλλο όμως, να θες να ενισχύσεις το αξιόμαχο των Ενόπλων Δυνάμεων και άλλο να φέρνεις συμφωνίες, οι οποίες, κατά την άποψή μας, όχι μόνο έχουν οσμή σκανδάλου - ήταν επιεικής η έκφραση των Βουλευτών του ΣΥΡΙΖΑ - , αλλά σκανδαλωδώς ζημιώνουν το ελληνικό δημόσιο. Και δεν ζητάμε σήμερα από την Κυβέρνηση να μην ενισχύσει ή να μη φροντίσει ή να μην επισπεύσουμε όλοι μαζί, προκειμένου να διευκολυνθεί και να αναβαθμιστεί η δυνατότητα της Πολεμικής Αεροπορίας να εκπαιδεύει τους πιλότους μας. Ζητάμε όμως, να έχει ευθύνη και για το τελευταίο ευρώ του Έλληνα φορολογούμενου σε μια περίοδο κρίσης - η οικονομική κρίση είναι εδώ παρούσα, το βιώνει και το τελευταίο νοικοκυριό - και, κυρίως, ζητάμε αυτή η ενίσχυση του αξιόμαχου των Ενόπλων Δυνάμεων να στηρίζεται στην αξιοσύνη των στελεχών της Πολεμικής Αεροπορίας. Έχουμε τους καλύτερους πιλότους, είναι διεθνώς αναγνωρισμένο αυτό. Κι έρχομαι στο προκείμενο. Υποσχέθηκα ότι σήμερα θα πω λίγα λόγια και σταράτα και θα τα πω. Τα λέω για να τα ακούσετε εσείς, τα λέω για να τα ακούσει ο πολιτικός σας προϊστάμενος στο Μέγαρο Μαξίμου, ο Διευθύνων Σύμβουλος του «Μαξίμου Α.Ε.», όπως είπε από αυτό εδώ το Βήμα η αείμνηστη πια Φώφη Γεννηματά πριν από λίγους μήνες, ο οποίος απέτυχε παταγωδώς να διαχειριστεί όσα κρίσιμα αφορούν τους πολίτες, την υγειονομική κρίση, την ακρίβεια, τις πυρκαγιές, αλλά δίνει ιδιαίτερη έμφαση στο να κλείνει συμφωνίες που ζημιώνουν το ελληνικό δημόσιο και ιδίως, σε ζητήματα τα οποία κατά την άποψή μας είναι πολύ ευαίσθητα. Δείτε την ουσία της κριτικής μας και μην απαντάτε γενικόλογα, λέγοντας «Δεν είστε πατριώτες, δεν θέλετε την ενίσχυση των Ενόπλων Δυνάμεων». Αποδείξαμε πόσο πατριώτες είμαστε. Το λέω, λοιπόν, να τα ακούσετε εσείς, να τα ακούσει ο προϊστάμενός σας, τα λέω για να τα ακούσουν και οι υπηρεσιακοί παράγοντες του Υπουργείου Εθνικής Άμυνας που χειρίζονται αυτή την υπόθεση. Την προηγούμενη φορά στη συζήτηση στη Βουλή, σας είχα πει, κύριε Παναγιωτόπουλε, - και σε εσάς και στον κ. Μητσοτάκη - ότι το γνωρίζω καλά το θέμα, προσωπικά. Το χειρίστηκα ως Πρωθυπουργός το 2019 και γνωρίζω λεπτομέρειες, ονόματα και διευθύνσεις. Και σας προειδοποιώ: Μην προχωρήσετε σε μια σύμβαση που ζημιώνει σκανδαλωδώς το ελληνικό δημόσιο. Αφήστε το παρελθόν, αφήστε τι έγινε το 2018, το 2019. Δείτε το τώρα, τούτη την ώρα που μιλάμε. Ουσιαστικά αυτό που κάνετε είναι σαν να θέλει κανείς να αγοράσει ένα ακίνητο, ας πούμε, και αντί να το αγοράσει, να δίνει σε κάποιον διπλάσιο ποσό της αξίας του για να το αγοράσει αυτός και να του το δώσει μετά leasing. Αυτό κάνετε. Αυτή τη στιγμή που μιλάμε γνωρίζετε πάρα πολύ καλά ότι η αγορά δέκα - δώδεκα καινούργιων εκπαιδευτικών αεροσκαφών από την Πολεμική Αεροπορία έχει κόστος περί τα 300 εκατομμύρια ευρώ, 322 εκατομμύρια ευρώ. Δώδεκα αεροσκάφη ολοκαίνουρια, τελευταίας τεχνολογίας. Το συνολικό κόστος υποστήριξης και αναβάθμισης δεν θα ξεπεράσει τα 700-800 εκατομμύρια σε βάθος εικοσαετίας. Και δίνετε 2 δισεκατομμύρια σε μία εταιρεία από το Ισραήλ. Με ποια λογική; Για να τα αγοράσει τα αεροσκάφη - γιατί δεν έχει - και να μας τα δώσει leasing και, μάλιστα, 600 εκατομμύρια - περίπου 600 εκατομμύρια - μπροστά εμπροσθοβαρώς στην πρώτη τριετία. Τι λογική έχει αυτό; Ουσιαστικά δηλαδή στην πρώτη τριετία τα χρήματα που θα εκταμιευθούν από τα ταμεία του ελληνικού δημοσίου φτάνουν και περισσεύουν για να αγοράσουμε τα αεροσκάφη και για να ενισχύσουμε σε βάθος πενταετίας - δεκαετίας θα πω εγώ - τουλάχιστον τη χρήση, την υποστήριξη, τα λειτουργικά έξοδα, τους πιλότους. Τι λογική έχει αυτό; Η συνολική υπέρβαση της επιλογής σας για το δημόσιο ταμείο σε βάθος εικοσαετίας ξεπερνάει το 1 δισεκατομμύριο ευρώ. Η συνολική υπέρβαση σε βάθος εικοσαετίας - επαναλαμβάνω - ξεπερνάει το 1 δισεκατομμύριο ευρώ, πενήντα εκατομμύρια τον χρόνο σε βάθος εικοσαετίας. Έχουμε αυτή τη δυνατότητα, αυτή την πολυτέλεια και, μάλιστα, από μια Κυβέρνηση που επί των ημερών της ξανά το χρέος εκτοξεύτηκε στο 210% του Ακαθάριστου Εγχώριου Προϊόντος; Δεν θα έρθω εδώ να κάνω συγκρίσεις που ενδεχομένως να πείτε ότι είναι συγκρίσεις λαϊκισμού, να μιλήσω για τους ανθρώπους που πεινάνε, για τις ελλείψεις στα νοσοκομεία. Όχι. Θα πω το εξής. Η Πολεμική Αεροπορία αυτά τα 50 εκατομμύρια τον χρόνο τα χρειάζεται; Οι Ένοπλες Δυνάμεις της χώρας αυτά τα 50 εκατομμύρια τον χρόνο την επόμενη εικοσαετία τα χρειάζονται; Γιατί να τα πετάξουμε; [[Χειροκροτήματα από την πτέρυγα του ΣΥΡΙΖΑ]] Ολοκληρώνω, λοιπόν. Μη διανοηθείτε, πρώτον, να μη φέρετε τη σύμβαση στη Βουλή. Από μόνο του αυτό είναι υπεκφυγή σε ένα τόσο κρίσιμο θέμα. Μπορεί σήμερα εδώ να ισχυριστείτε ότι εγώ σας λέω ανοησίες. Είμαι ο πρώην Πρωθυπουργός και ο Αρχηγός της Αξιωματικής Αντιπολίτευσης και σας εγκαλώ. Σας ζητώ, λοιπόν, να φέρετε το ζήτημα αυτό της σύμβασης στη Βουλή, η Βουλή να έχει γνώμη και οι Βουλευτές να πάρουν απόφαση. [[Χειροκροτήματα από την πτέρυγα του ΣΥΡΙΖΑ]] Είναι ζήτημα δημοκρατίας. Και μην κρυφτείτε πίσω από το γενικότερο πλαίσιο μιας αμυντικής συμφωνίας με μια φίλη και σύμμαχο χώρα. Δεύτερον. Σας το λέω με συμπάθεια, δεν έχω τίποτα μαζί σας. Ίσα - ίσα θεωρώ ότι είστε έντιμος πολιτικός. Μην υπογράψετε ετούτη τη σύμβαση και μην την υπογράψετε έχοντας στο μυαλό σας ότι θα κρυφτούν οι ευθύνες πίσω από κάποιο ΚΥΣΕΑ. Δεν θα κρυφτούν οι ευθύνες. Διότι την επόμενη φορά που θα έρθει το ζήτημα αυτό να συζητηθεί στη Βουλή των Ελλήνων, δεν θα έρθει με πρωτοβουλία του ΣΥΡΙΖΑ - Προοδευτική Συμμαχία ή ενδεχομένως και άλλων δυνάμεων ως επίκαιρη επερώτηση. Θα έρθει στη Βουλή ως θέμα διερεύνησης ευθυνών όπως ορίζει το Σύνταγμα, όπως προβλέπει το Σύνταγμα, όταν βρισκόμαστε μπροστά σε περιπτώσεις απιστίας, διασπάθισης δημοσίου χρήματος. Και μην ξεχνάτε δύο πράγματα. Πρώτον, ότι η παράταξή σας, ο κ. Μητσοτάκης και εσείς, δεν θα είστε ισόβια στη διακυβέρνηση του τόπου, που σήμερα έχετε την αλαζονεία της εξουσίας. Πιστεύετε και εσείς το κλίμα που δημιουργούν οι αυλοκόλακες που σας στηρίζουν ότι θα είσαστε ισόβια εδώ, θα κυβερνάτε τον τόπο για μια δεκαετία. Όποτε κι αν κάνετε εκλογές, θα δείτε την πραγματική εικόνα και την πραγματική δημοσκόπηση. Δεν θα είστε ισόβια. Δεύτερον, μην ξεχνάτε, έχουμε αλλάξει το Σύνταγμα και δεν υπάρχει παραγραφή. Σας ζητώ, λοιπόν, να σταθείτε στο ύψος των περιστάσεων. Οι Ένοπλες Δυνάμεις της χώρας μας έχουν ανάγκη ουσιαστικής υποστήριξης, αλλά και τα χρήματα των Ελλήνων φορολογουμένων πρέπει να αξιοποιούνται ως και το τελευταίο ευρώ και αυτή η υπέρογκη, η πρωτοφανής ζημία του ελληνικού δημοσίου από την αύξηση του κόστους δεν είναι κάτι που εμείς ως Αξιωματική Αντιπολίτευση και αυριανή κυβέρνηση του τόπου θα το αφήσουμε έτσι, διότι και τις Ένοπλες Δυνάμεις τις πονάμε και τον Έλληνα φορολογούμενο πονάμε.
Ευχαριστούμε τον κ. Τσίπρα. Συνεχίζουμε με τον Κοινοβουλευτικό Εκπρόσωπο του Κομμουνιστικού Κόμματος Ελλάδας, τον κ. Νικόλαο Παπαναστάση. Κύριε Παπαναστάση, έχετε τον λόγο.
Ευχαριστώ, κύριε Πρόεδρε. [[Χειροκροτήματα από την πτέρυγα του ΣΥΡΙΖΑ]] Τρικυμία στην μπανιέρα! Ναι, τρικυμία στη μπανιέρα έχει σαν αποτέλεσμα η σημερινή «κοκορομαχία», μια προσπάθεια προσδιορισμού ύπαρξης ανύπαρκτων ουσιαστικών διαφορών μεταξύ Νέας Δημοκρατίας και ΣΥΡΙΖΑ. Μια εναγώνια προσπάθεια προσδιορισμού της υποβαθμισμένης - δεν θα πω ανύπαρκτης - αντιπολιτευτικής σας οντότητας, κυρίες και κύριοι του ΣΥΡΙΖΑ. Συμφωνείτε σε όλα τα σημαντικά θέματα. Συμφωνείτε για τη μετατροπή της χώρας σε μια απέραντη αμερικανο - νατοϊκή βάση. Συμφωνείτε για την μετατροπή της Αλεξανδρούπολης σε μια πόρτα ενίσχυσης των αμερικανο - νατοϊκών δυνάμεων στα ευρωρωσικά σύνορα. Συμφωνείτε για τη μετατροπή του Στεφανοβικείου, της Αλεξανδρούπολης, του Λιτοχώρου, όλης της Ελλάδας σε μια απέραντη επιθετική αμερικανο - νατοϊκή βάση. Ο ΣΥΡΙΖΑ σήμερα μέσω της διαδικασίας των επίκαιρων επερωτήσεων επί της ουσίας εγκαλεί την Κυβέρνηση της Νέας Δημοκρατίας, γιατί η διακρατική συμφωνία που υπέγραψε με το Ισραήλ για την ίδρυση του Διεθνούς Εκπαιδευτικού Κέντρου Πτήσεων στην Καλαμάτα ήταν πιο ακριβή από την αντίστοιχη δική του. Τα υπόλοιπα είναι ανούσιες γαρνιτούρες. Για τον ΣΥΡΙΖΑ είναι εμφανές ότι το θέμα είναι απλά οικονομικό και δεν βάζει θέμα ότι μέσω αυτής της συμφωνίας ανάγεται ως κεντρική κυβερνητική πολιτική επιλογή η με κάθε κόστος για τον λαό αναβάθμιση της στρατηγικής συνεργασίας με ένα κράτος δολοφόνο όπως είναι το κράτος του Ισραήλ. Για την πολιτική λογική του ΣΥΡΙΖΑ δεν τίθεται θέμα ότι και αυτή η συνεργασία φέρει τη σφραγίδα των αμερικανο - νατοϊκών σχεδιασμών στην περιοχή, μια συνεργασία που «βγάζει λάδι» τις Ηνωμένες Πολιτείες της Αμερικής και την Ευρωπαϊκή Ένωση που κάνουν πλάτες στο ισραηλιτικό διαρκές έγκλημα ενάντια στον παλαιστινιακό λαό. Γιατί ο ΣΥΡΙΖΑ άραγε να έχει θέμα, από τη στιγμή που όταν ήταν στην κυβέρνηση πριν μερικά χρόνια οι μπίζνες με τον ακροδεξιό, όπως τον αποκαλεί σήμερα, Νετανιάχου είχαν απογειωθεί ή για το ότι η Κυβέρνηση της Νέας Δημοκρατίας έπιασε το νήμα από εκεί που το άφησε ως κυβερνητικός προκάτοχος αυτός που μάλιστα είχε προχωρήσει σε διαπραγματεύσεις με αντίστοιχη καναδική εταιρεία; Εκτός, όμως, από την Κυβέρνηση και τον ΣΥΡΙΖΑ φαίνεται ότι και για τα υπόλοιπα αστικά κόμματα δεν προκύπτει κανένα θέμα από τη δημιουργία ενός υπερνατοϊκού αεροπορικού κέντρου εκπαίδευσης, ιδιοκτησία μιας ιδιωτικής - εντός και εκτός εισαγωγικών - ιδιωτικής ισραηλιτικής εταιρείας, της «ELBIT», που αντικειμενικά το κυρίαρχο στοιχείο στη φιλοσοφία της λειτουργίας της θα είναι αποκλειστικά η αύξηση της κερδοφορίας της, με ό,τι επιπτώσεις έχει αυτό στην εκπαίδευση των Ελλήνων ικάρων. Κι όμως όλοι σας εδώ μέσα δεν έχετε τον παραμικρό ενδοιασμό να αναθέσετε σε μια εταιρεία δήθεν να εμφυσήσει στους νέους ίκαρους το πνεύμα και τη δύναμη υπέρβασης των ανθρώπινων βιολογικών ορίων και της αυτοθυσίας για να υπερασπιστούν τα σύνορά μας στη στεριά, τη θάλασσα και τους ουρανούς αλλά και τα κυριαρχικά δικαιώματα της χώρας. Για όλα αυτά όλοι σας τσιμουδιά! Όταν η Κυβέρνηση παρέδιδε και επίσημα όλο το έργο της πτητικής εκπαίδευσης των Ελλήνων πιλότων στην ισραηλινή εταιρεία, τόνιζε χωρίς ντροπή πως η χρήση παρόμοιων μεθόδων εκπαίδευσης θα διευκολύνει τη συνεργασία μεταξύ των δύο πολεμικών δυνάμεων. Κοροϊδεύετε τον λαό, τον εξαπατάτε συνειδητά και μεθοδευμένα. Σας ακούσαμε πρόσφατα, κύριε Υπουργέ, εδώ στην Βουλή σε απάντηση επίκαιρης ερώτησης να δηλώνετε ουσιαστικά απολογούμενος για την παράδοση της Καλαμάτας στους Ισραηλινούς ότι πριν την υπογραφή της συμφωνίας ο χρόνος - αναφέρεστε στην Πολεμική Αεροπορία - τελείωνε και το εκπαιδευτικό κομμάτι της οδηγούνταν σε αδιέξοδο, αφού πάλιωναν τα αεροσκάφη και έμενε μεγάλο υπολειπόμενο πτητικό αντικείμενο ανεκτέλεστο για τους Ικάρους. Κύριε Υπουργέ, δεν χρειάζεται κάποιος να είναι ειδικός για να γνωρίζει ότι η διάρκεια της επιχειρησιακής ζωής ενός πτητικού μέσου παρά και το τέλος του, είναι γνωστά από την ημέρα που κάποιος τα αγοράζει. Τα ξέρατε όλα αυτά. Ξέρατε πολύ καλά, όπως και οι προκάτοχοί σας η κυβέρνηση του ΣΥΡΙΖΑ, πότε θα ξεμένατε - να χρησιμοποιήσω αυτή την έκφραση - από εκπαιδευτικά αεροπλάνα. Φαίνεται όμως πως η απόφαση για τη δημιουργία του διεθνούς εκπαιδευτικού κέντρου πτήσεων στην Καλαμάτα μέσω διακρατικών συμφωνιών ήταν ήδη ειλημμένη απόφαση από καιρό, ήταν σχεδιασμένη στα επιτελεία του ΝΑΤΟ. Επίσης δεν πρέπει να αποπροσανατολίζει κανέναν το ερώτημα που υπάρχει στη σημερινή επίκαιρη επερώτηση του ΣΥΡΙΖΑ. Ρωτάει: «Γιατί άραγε η Κυβέρνηση δεν εξέτασε μια απευθείας προμήθεια του αναγκαίου αεροπορικού εξοπλισμού για τη συνέχιση της εκπαίδευσης των πιλότων;». Γιατί απλά το ερώτημα αυτό είναι προσχηματικό. Είναι φανερό ότι η απόφαση ήταν ήδη, όπως προανέφερα, ειλημμένη με τη συγκατάθεση και των δύο κυβερνήσεων και είναι άρρηκτα δεμένη με την ήδη υλοποιούμενη ομογενοποίηση όλων των παραμέτρων των ελληνικών Ενόπλων Δυνάμεων που στηρίζουν τις αμερικανονατοϊκές επιχειρήσεις. Είναι η επιδιωκόμενη ομοιογένεια γενικά του στρατιωτικού εξοπλισμού, των μικρών και των μεγάλων οπλικών συστημάτων, των πυρομαχικών, των επικοινωνιών, της εκπαίδευσης του προσωπικού και άλλα. Αυτό αφορά όλες τις χώρες του ΝΑΤΟ όχι μόνο την Ελλάδα. Αυτόν τον ρόλο παίζουν οι επισκέψεις και οι επιθεωρήσεις στις δομές των Ενόπλων Δυνάμεων των κρατών μελών του ΝΑΤΟ, των υπηρεσιών τυποποίησης του ΝΑΤΟ, κοινές δομές, κοινές αποστολές και κυρίως κοινή φιλοσοφία δράσης στα στελέχη όλων των Ενόπλων Δυνάμεων των χωρών μελών. Για αυτό ο πρέσβης των ΗΠΑ Πάιατ με τις ευλογίες Κυβέρνησης και Αντιπολίτευσης επισκέπτεται τις στρατιωτικές σχολές σε μια προσπάθεια να γαλουχήσει με τα αμερικανονατοϊκά δεδομένα τα μυαλά τους. Είναι νατοϊκή επιδίωξη η ταχύτατη ένταξη κάθε εθνικής στρατιωτικής υποδομής μαζικά και, κυρίως, αποτελεσματικά στα εγκληματικά νατοϊκά επιχειρησιακά σχέδια όπου κι αν αυτά ματώνουν τους λαούς της γης. Η Κυβέρνηση, ο ΣΥΡΙΖΑ και τα υπόλοιπα αστικά κόμματα έχετε τεράστια ευθύνη. Δημιουργείτε μεθοδευμένα τις προϋποθέσεις για να στήσετε, να χρηματοδοτήσετε αδρά από τον ιδρώτα των εργαζομένων και ταυτόχρονα να παραλλάξετε με τον μανδύα της εθνικής αναγκαιότητας μια ακόμη στρατιωτική δομή κομμένη και ραμμένη στα μέτρα των αναγκών της νατοϊκής λυκοσυμμαχίας. Ο λαός πλέον δεν «μασάει», για να χρησιμοποιήσω μια δική του έκφραση. Το Κομμουνιστικό Κόμμα Ελλάδας ασκεί πολιτική κριτική απέναντι στις διαδικασίες εγκατάστασης και χρηματοδότησης του διεθνούς εκπαιδευτικού κέντρου πτήσεων στην Καλαμάτα, όπως ουδέποτε απαξίωσε ή συσκότισε την κρατική κακοδιαχείριση. Το ίδιο, βέβαια, την ίδια στάση κρατάει και για την ρεμούλα, τον χρηματισμό, την εξαγορά που αναντίρρητα επικρατεί, είτε σαν πράξη είτε σαν πρόθεση πράξης, σε μεγάλες προμήθειες όπως είναι οι προμήθειες πολεμικού εξοπλισμού. Και αυτή η απόλυτη έκφραση βεβαιότητας που έχουμε πηγάζει από το ότι ο χρηματισμός και οι δοσοληψίες κάτω από το τραπέζι είναι νομοτελειακά άρρηκτα δεμένες με το σάπιο, το βάρβαρο καπιταλιστικό σύστημα που η Κυβέρνηση και όλα τα αστικά κόμματα υπηρετούν. Η ελληνική Κυβέρνηση βαρύνεται με τεράστιες πολιτικές ευθύνες για αυτές τις πολιτικές της επιλογές. Δεν τρέφουμε την παραμικρή αυταπάτη ότι αυτό το σύστημα μπορεί να εξανθρωπιστεί, να δημιουργήσει προϋποθέσεις ειρηνικής συνύπαρξης των λαών όπως και ότι σε καμμία περίπτωση δεν πρόκειται να γίνει φιλολαϊκή η Ευρωπαϊκή Ένωση, να αλλάξει το ΝΑΤΟ, να συμβιβαστούν τα κέρδη των εκμεταλλευτών με τα εργατικά, λαϊκά δικαιώματα όπως παραμυθιάζει τον λαό ο ΣΥΡΙΖΑ.
Ευχαριστούμε τον κ. Παπαναστάση. Τον λόγο τώρα έχει ο Κοινοβουλευτικός Εκπρόσωπος της Ελληνικής Λύσης ο κ. Αντώνης Μυλωνάκης.
Ευχαριστώ κύριε Πρόεδρε, κυρίες και κύριοι συνάδελφοι, κύριοι Υπουργοί, παρακολούθησα με υπομονή αυτές τις «κοκορομαχίες» μεταξύ των δύο κομμάτων τα οποία εφήρμοσαν ακριβώς την ίδια πολιτική. Δεν είναι εδώ ο κ. Παναγιωτόπουλος. Προτού ξεκινήσω όμως θέλω να πω ότι πρέπει να κάνουμε τον σταυρό μας και να ευχαριστούμε την Παναγιά που σώθηκε ο χειριστής από το αεροπορικό συμβάν το οποίο δεν κατέληξε σε τραγωδία. Και ξέρετε γιατί το λέω; Διότι, κύριε Υπουργέ, πρέπει οπωσδήποτε να διερευνηθεί σοβαρά αυτό το θέμα. Γιατί το λέω; Διότι ο χειριστής ήταν εμπειρότατος, ήταν στο σχολείο όπλων τακτικής. Στέλνουμε τους έμπειρους και όσοι έχουμε περάσει από αυτό το σχολείο, γνωρίζουμε πάρα πολύ καλά τις ικανότητες των πιλότων, αλλά πρέπει να δούμε τι έφταιξε. Έφταιξε το αεροσκάφος αυτό καθαυτό, η συντήρησή του ή έφταιξε ο τάπητας; Έχει ξαναγίνει, κύριε Υπουργέ, στο αεροδρόμιο εκεί. Άρα δείτε τι φταίει, διορθώστε το άμεσα, διότι εκεί πετούν και χειριστές οι οποίοι είναι είτε της Σχολής Ικάρων στο πρώτο στάδιο και στο δεύτερο στάδιο. Στο προκεχωρημένο στάδιο ευτυχώς τη γλιτώσαμε. Κύριε Υπουργέ, ειλικρινά σας το λέω με πάρα πολλή συμπάθεια και το ξέρετε πάρα πολύ καλά αυτό. Αυτό το οποίο διαδραματίστηκε σήμερα ντροπιάζει το ελληνικό Κοινοβούλιο, να κατηγορεί η Νέα Δημοκρατία τον ΣΥΡΙΖΑ και ο ΣΥΡΙΖΑ τη Νέα Δημοκρατία, να κουνάτε το δάχτυλο ο ένας στον άλλον και να μιλάτε για πατριδοκαπηλία, για πατριωτισμό, ποιος είναι πιο πατριώτης ή πιο πατριδοκάπηλος. Αυτά είναι απίστευτα πράγματα. Πρέπει να πούμε την αλήθεια στον ελληνικό λαό. Ως Ελληνική Λύση, και το ξέρετε πολύ καλά εσείς τουλάχιστον επειδή έρχεστε συνέχεια στην επιτροπή των εξοπλιστικών, - δεν έχει ο κόσμος την ευκαιρία να την δει διότι είναι απόρρητη επιτροπή - προσεγγίσαμε με προσοχή όλα τα θέματα. Ό,τι προγράμματα έφεραν τα επιτελεία και ήταν προγράμματα τα οποία άμεσα χρειάζονταν για τις ελληνικές Ένοπλες Δυνάμεις, η Ελληνική Λύση μπήκε μπροστά και είπε ναι. Δύο ήταν αυτά στα οποία η Ελληνική Λύση προέβαλε βέτο. Το ένα - και ακόμα δεν το έχετε φέρει, περιμένουμε να το φέρετε - ήταν η αναβάθμιση των F -16 Block 50, διότι θέλαμε περισσότερες εξηγήσεις. Δεν τις έχετε βρει φαίνεται ακόμα και πρέπει κάποια στιγμή να τις βρείτε να μας τα φέρετε τα τριάντα οχτώ F -16 Block 50 και πόσα χρήματα θα κοστίσουν. Και το δεύτερο ήταν αυτό, το Διεθνές Κέντρο Αεροπορικής Εκπαίδευσης στην Καλαμάτα. Η πατρίδα μας δεν έχει ανάγκη να ιδιωτικοποιεί αυτό το οποίο οφείλει να κρατήσει στα χέρια της. Είναι δυνατόν να ιδιωτικοποιήσουμε την αμυντική μας βιομηχανία; Πρόλαβε ο ΣΥΡΙΖΑ και εν συνεχεία εσείς απαξιώσατε και οι δύο την ΕΛΒΟ. Την ξεπουλήσαμε την ΕΛΒΟ με μία προίκα τεράστια, που μπορούσε να βγάλει λεφτά και η πατρίδα μας να ωφεληθεί. Το ίδιο πήγατε να κάνετε με την ΕΑΒ. Η ΕΑΒ ό,τι και να γίνει θα πρέπει οπωσδήποτε να παραμείνει στο δημόσιο, σε κρατικό έλεγχο. Και πάμε τώρα εδώ, στο αεροδρόμιο της Καλαμάτας. Είναι δυνατόν να παραδώσουμε την εκπαίδευση σε ιδιώτες; Μου θυμίζει ένα ζευγάρι στο σπίτι του, που κάθεται σε ένα σπίτι μόνο, έχουν φύγει τα παιδιά, κύριε Υπουργέ, εκατόν είκοσι τετραγωνικά και λέει «βαριέμαι να πλύνω, βαριέμαι να σιδερώσω, βαριέμαι να σκουπίσω, φέρε μια καθαρίστρια εδώ όλη μέρα και μια καμαριέρα». Όχι, δεν έχει καμμία ανάγκη η Πολεμική Αεροπορία να τα δώσει με leasing. Για τον ΣΥΡΙΖΑ, κύριε Κατρούγκαλε, είναι δυνατόν; Από εσάς ξεκίνησε αυτό το έγκλημα γιατί πρόκειται περί εγκλήματος. Δεν είναι θέμα αν κοστίσει 1,200, 1,300 ή 1,800. Το θέμα είναι γιατί να δοθεί σε ιδιωτικά χέρια και εμείς να αναγκαστούμε να αγοράζουμε ώρες από τους Ισραηλινούς. Έτυχε να είναι η «ELBIT», η ισραηλινή εταιρεία. Θα μπορούσε να είναι καναδική, θα μπορούσε να είναι μια άλλη εταιρεία. Για ποιον λόγο; Ποιος ήταν λόγος που ξεκίνησε; Το επιτελείο; Εγώ γνωρίζω ποιος ήταν ο εμπνευστής αυτού του σχεδίου. Δεν θα το πω. Αναρωτηθείτε, ρωτήστε το Υπουργείο Άμυνας, τους Υπουργούς σας τότε να σας πουν ποιος ήταν ο εμπνευστής του σχεδίου αυτού και για ποιον λόγο ξεκινήσαμε αυτό το γαϊτανάκι του να παραδώσουμε το διεθνές αεροπορικό κέντρο στους Ισραηλινούς σήμερα ή στους Καναδούς κ.λπ.. Η πρώτη ερώτηση που πρέπει να απαντήσουμε και απαντιέται εύκολα: Χρειάζεται ένα αεροπορικό κέντρο, το οποίο θα μπορούσε να είναι και διεθνές, αεροπορικής εκπαίδευσης των πιλότων μας στην Καλαμάτα; Ναι. Μπορεί η Πολεμική Αεροπορία να το αναλάβει; Βεβαίως. Ξέρετε, όταν έγινε αυτή η συζήτηση που βάλαμε το βέτο, καθίσαμε με τον Πρόεδρο της Ελληνικής Λύσης, κύριε Υπουργέ, τον κ. Βελόπουλο, και μας απασχόλησε πολύ αυτό το θέμα. Μιλήσαμε ακόμα και με τη «LEONARDO» για τα Μ -346. Το κόστος του κάθε αεροσκάφους δεν υπερβαίνει αυτή τη στιγμή που μιλάμε, πριν από τρεις - τέσσερις μήνες έγινε αυτό, δεν υπερβαίνει τα 24 με 25 εκατομμύρια ευρώ. Άρα, λοιπόν, για ποιον λόγο να μην μπορέσουμε να αγοράσουμε; Και επειδή θα μου πείτε για τον ξαφνικό θάνατο, μα, εδώ ξαφνικό θάνατο, κύριε Υπουργέ, είχαμε στις τορπίλες. Δεν είχαμε τορπίλες, δεν είχαμε TOW και είδατε τι προσπάθεια έγινε από την Επιτροπή Εξοπλιστικών και από τα επιτελεία και δόξα τω θεώ αρχίζουμε και ερχόμαστε κάπως στην κανονικότητα. Μη μιλάμε για ξαφνικό θάνατο. Υπάρχουν λύσεις για όλα. Ακούστε, πρώτον, θέλαμε να παραγγείλουμε αεροσκάφη από το 2017. Θα μπορούσαμε να είχαμε παραγγείλει από την «LEONARDO» τα Μ -346 και σήμερα θα ήταν εδώ. Δεύτερον, δεν έκανε τίποτα η κυβέρνηση του ΣΥΡΙΖΑ διότι ήθελε να τα δώσει σε ιδιώτες; Εφόσον ήρθατε αν λέγατε, όπως σας είπαμε και εμείς, ότι μπορούμε μόνοι μας, εξ ιδίων να φτιάξουμε από την αρχή το κέντρο, θα μπορούσαμε, λοιπόν, από την παραγγελία μέχρι να έρθουν τα πρώτα δικά μας αγορασμένα να χρησιμοποιούσαμε το leasing για μερικά αεροσκάφη τα οποία θα παίρναμε από τη «LEONARDO» για δύο χρόνια, για τρία χρόνια μέχρι να παίρναμε τα δικά μας. Ποιος είναι ο λόγος δηλαδή να δώσουμε σε ιδιώτες την εκπαίδευση των πιλότων μας; Και ξέρετε πάρα πολύ καλά ότι οι πιλότοι είμαστε και λίγο εγωιστές και πάρα πολύ περήφανοι. Δεν το θέλουμε. Δεν μας αρέσει να μας εκπαιδεύει αυτός ο οποίος τον θεωρούμε κατώτερο από εμάς. Οι Έλληνες χειριστές αποδείχθηκαν - και μάλιστα τα τελευταία δέκα χρόνια, δεν είναι σημερινό - ότι όχι στην Ευρώπη, αλλά σε όλο τον κόσμο, μαζί με τους Αμερικανούς και τους Εγγλέζους, είμαστε από τις πρώτες δυνάμεις, είμαστε από τους καλύτερους χειριστές και μηχανικούς. Και τώρα θα πάμε να τα παραδώσουμε αυτά σε ποιους; Στους Ισραηλινούς. Και για ποιον λόγο έρχονται οι Ισραηλινοί, όχι οι Ισραηλινοί μόνο, θα μπορούσαν να ήταν οι Καναδοί θα μπορούσαν να ήταν όποιοι θέλουν. Οι ιδιώτες για ποιον λόγο έρχονται; Για την ψυχή της μάνας τους; Όχι, άρα έρχονται για να κερδίσουν. Άρα εμείς θα χάσουμε. Δηλαδή θα τους δώσουμε 2 δισεκατομμύρια, που δεν θα είναι 2 δισεκατομμύρια, κύριε Υπουργέ. Ξέρετε πάρα πολύ καλά ότι αύριο μπορεί να αλλάξει ο συσχετισμός. Μπορεί η Σχολή Ικάρων να παίρνει μιάμιση φορά παραπάνω από ό,τι παίρνει σήμερα και να έχουμε ανάγκη περισσότερους πιλότους, άρα θα πρέπει να αγοράζουμε περισσότερες ώρες από αυτές που μας έχουν δώσει. Άρα το τίμημα θα είναι πολύ υψηλότερο. Για το καύσιμο, 6,144 που είπατε, τις κρατήσεις, αυτά δεν περιλαμβάνονται μέσα. Το κόστος θα ξεπεράσει τα 2,5 δισεκατομμύρια ευρώ. Αυτό είναι σίγουρο. Βέβαια δεν θα είστε εσείς Υπουργός τότε. Όμως δεν είναι ανάγκη να έρχεται ο Πρόεδρος του ΣΥΡΙΖΑ εδώ και να παρακολουθούμε έναν στυγνό εκβιασμό για να μην υπογραφεί η σύμβαση αυτή. Η σύμβαση αυτή δεν πρέπει να υπογραφεί. Σας το είχαμε πει από την πρώτη στιγμή. Όταν λέει κάτι η Ελληνική Λύση να ξέρετε ότι είναι μελετημένο, δεν το λέμε έτσι στον αέρα. Και παρακαλέσαμε από τότε «μην το κάνετε αυτό, μη φέρετε τη συμφωνία. Αφήστε, θα το φτιάξουμε το κέντρο και θα γίνει διεθνές». Λέτε ότι θα έρθουν ξένοι πιλότοι από τις αραβικές χώρες, από το Κουβέιτ, από το Κατάρ, από τη Σαουδική Αραβία. Και τώρα έχουμε ξένους πιλότους, κύριε Υπουργέ, στη Σχολή Ικάρων, και τώρα εκπαιδεύουμε ξένους πιλότους. Τότε, όταν θα γίνει διεθνές το κέντρο να το φτιάξουμε με κατάλληλες εγκαταστάσεις, να πάρουμε τους εξομοιωτές, τα simulator που απαιτούνται, να πάρουμε τα καινούργια αεροσκάφη, τα οποία είναι φθηνά αυτή τη στιγμή. Και μέχρι να γίνουν, σας λέω, η λύση είναι ας πάρουμε leasing δύο - τρία χρόνια. Τα αεροσκάφη εννοώ όχι την εκπαίδευση να την παραδώσουμε όλη.
Ολοκληρώστε, κύριε Μυλωνάκη.
Ολοκληρώνω, κύριε Πρόεδρε. Να παραδώσουμε δηλαδή σε διευθυντή σχολείου Ισραηλινό, σε υπεύθυνο διοικητή κέντρου Ισραηλινό ή οτιδήποτε άλλο; Δεν το λέω, αλλά έτσι είναι. Και οι εκπαιδευτές ποιοι θα είναι; Για ποιον λόγο; Δεν υπάρχει κανένας λόγος λοιπόν. Η Ελληνική Λύση αν θέλετε παρακαλεί να σταματήσετε αυτό το έγκλημα. Πρόκειται περί εγκλήματος. Δεν θα σας βγει σε καλό ούτε εσάς προσωπικά ούτε στην πατρίδα μας και πολύ δε περισσότερο στην Πολεμική Αεροπορία. Και κάτι άλλο, κύριε Υπουργέ, επειδή σας συμπαθώ, το γνωρίζετε πολύ καλά, είστε ένας άνθρωπος που ακούτε. Μη γίνεστε πολλές φορές βασιλικότερος του βασιλέως. Γίνατε βασιλικότερος του βασιλέως προηγουμένως υπεραμυνόμενος της ελληνοαμερικανικής συμφωνίας. Και εκεί υπάρχουν τρωτά σημεία. Μη γίνεστε βασιλικότερος του βασιλέως του Στόλτενμπεργκ. Πήγατε στην Εσθονία, υπεραμυνθήκατε του ΝΑΤΟ και τα βάλατε με τη Ρωσία. Μας δημιουργείτε πρόβλημα και στο Υπουργείο Εξωτερικών. Μην το κάνετε αυτό. Και το λέω για εσάς, δεν το λέω για εμένα. Ευχαριστώ πολύ.
Τώρα θα πάμε στη δευτερολογία των επερωτώντων. Καλώ πρώτο τον Αντιπρόεδρο της Βουλής και Βουλευτή του ΣΥΡΙΖΑ - Προοδευτική Συμμαχία κ. Δημήτριο Βίτσα.
Ευχαριστώ, κύριε Πρόεδρε. Ο Υπουργός στην τοποθέτησή του μου έκανε την τιμή να αναφερθεί σε σχόλιο που είχα κάνει στον φάκελο που είχε φτάσει στο γραφείο μου το 2017. Το σχόλιο, λοιπόν, γράφει: «Για την προμήθεια θέματος προτείνεται η επίσπευση των διαδικασιών σύνταξης και υποβολής του αντίστοιχου φακέλου ενεργοποίησης του προγράμματος σύμφωνα με την κείμενη νομοθεσία και την εγκύκλιο περί εθνικού αμυντικού σχεδιασμού». Δύο παραιτήσεις: Είστε δυόμισι χρόνια Υπουργός. Ξέρετε ότι αυτό το σχόλιο λέει «γίνετε συγκεκριμένοι και μη μας περιγράφετε την ανάγκη αλλά περιγράψτε μας με συγκεκριμένο τρόπο τη λύση». Αυτό σήμαινε ότι όλος ο φάκελος πηγαίνει πίσω στις υπηρεσίες και ανασυντάσσεται. Κι αυτός ο φάκελος, και με την υπογραφή μετά του κ. Καμμένου ως σχόλιο του ΑΝΥΕΘΑ, πήγε πίσω και μας ξαναήρθε το 2019. Αυτό είναι καθαρό. Προσέξτε, όμως, τώρα και κάτι άλλο, το δεύτερο. Εγώ, για να αποκτήσω αυτό το σχόλιο που είχα κάνει τότε, χρειάστηκα δέκα λεπτά. Ένα αυτοκίνητο, για να φύγει από τη ΓΔΑΕ ή από το Υπουργείο και να έρθει στη Βουλή, χρειάζεται υπό αυτές τις καιρικές συνθήκες το πολύ δεκαπέντε με είκοσι λεπτά. Η σύμβαση θα μπορούσε να είναι εδώ και να φωνάξετε τους υπεύθυνους του κάθε κόμματος και να τους πείτε: «να τη η σύμβαση. Ρίξτε της μια πρώτη ματιά, εδώ είναι ο υπασπιστής μου». Εκτός, αν ο υπασπιστής σας την έχει τη σύμβαση μέσα στο φάκελο του. Μου λέτε «όχι». Σας πιστεύω. Άρα, μη μας λέτε «θα δείτε τη σύμβαση και θα την κάνετε φύλλο και φτερό». Ένα χρόνο ζητάμε τη σύμβαση και όχι το φύλλο δεν έχουμε δει, ούτε το φτερό! Και, πραγματικά, σας ρωτάω: Την έχετε υπογράψει εσείς τη σύμβαση; Απαντήστε μου με ένα νεύμα. Εσείς ή ο εκπρόσωπος της ΓΔΑΕ; Ή η ΓΔΑΕ του Ισραήλ με την «ELBIT»; Ή ισχύει η υπογραφή του κ. Μητσοτάκη με τον κ. Νετανιάχου στην αμυντική συμφωνία; Τι είναι αυτό το τόσο κρυφό σε αυτή τη σύμβαση που δεν μπορεί να έρθει στην ελληνική Βουλή, με δημοσιονομικό κόστος, με κόστος ύψους σχεδόν 2 δισεκατομμυρίων; Το είπατε: 1.850.000. Κι αν βάλεις μέσα τα καύσιμα, τα ασφάλιστρα, το 6%, το 4% και τα λοιπά, θα φτάσουν πολύ παραπάνω.
Μέσα είναι.
Ε, τώρα λέτε άλλα πράγματα. Μου λέτε: «Μέσα είναι». Δεν είναι. Φέρτε τη σύμβαση να δούμε αν είναι. Εσείς ο ίδιος στην τοποθέτησή σας το Δεκέμβριο του 2020 είπατε ότι δεν είναι αυτά. Θα μας πείτε τώρα ότι είναι τα καύσιμα μέσα; Δεύτερον, είναι δυνατόν να έρχεστε εδώ και να μας λέτε ανακρίβειες; Δεν υπήρχε καμμία πρόταση; Όλοι είχαν υποβάλει πρόταση. Είχε υποβάλει πρόταση η «LOCKHEED MARTIN». Είχε υποβάλει πρόταση η BAE. Είχε υποβάλει πρόταση η CAE. Είχε υποβάλει πρόταση η «BOEING». Οι πάντες! Αν θέλετε, να σας τις διαβάσω. Θα έπρεπε να ήσασταν ενημερωμένος. Η «LOCKHEED MARTIN» για δέκα έτη είχε υποβάλει πρόταση 560.000.000 δολαρίων. Η CAE 1.822.000.000 και άλλη πρόταση με κόλπο 1.600.000. Απορρίφθηκαν και οι δύο. Η μία γιατί δεν ήταν πλήρης κι άλλη γιατί ήταν πανάκριβη. Και έρχεστε και μας λέτε: Γιατί δεν το κάνατε εσείς; Καλά, δεν υπήρξε κανείς να σας πει το εξής; Κοιτάξτε να δείτε, η μοναδική αλήθεια είναι ότι από το 2010 μέχρι το 2018 η χώρα ήταν όχι υπό διεθνή επιτήρηση οικονομική αλλά σε μνημόνια. Στα δε μνημόνια αυτά ο έλεγχος των προϋπολογισμών προέβλεπε 500 εκατομμύρια κατ' έτος για τα εξοπλιστικά προγράμματα και τα προγράμματα συντήρησης, 600 εκατομμύρια για τα λειτουργικά έξοδα, δηλαδή «ίσα βάρκα, ίσα νερά» σε σχέση με αυτά που είχαμε. Αλλά συμβαίνει πάντοτε στην Ελλάδα το εξής. Όταν είναι τα οικονομικά στενά, ο πρώτος που την πληρώνει είναι οι Ένοπλες Δυνάμεις, το Υπουργείο Εθνικής Άμυνας. Εγώ θυμάμαι ιστορίες που έχω ακούσει, που ο Αναπληρωτής Υπουργός ή ο Υφυπουργός φώναζε τον οικονομικό διευθυντή και του έλεγε «κόψε 500 εκατομμύρια». Και του έλεγε ο άλλος «δεν γίνεται». Επί κυβερνήσεως Σαμαρά - Βενιζέλου, εννοώ. Του είπε: «Δεν το συζητάω αυτό το πράγμα. Κοψ' τα». Κατά 38,5% μειώθηκαν οι μισθοί των στελεχών των Ενόπλων Δυνάμεων στη διάρκεια των μνημονίων. 38,5%! Το έχω ξανααναφέρει εδώ στη Βουλή. Σας λέω, λοιπόν, ότι υπήρχαν προτάσεις, προτάσεις οι οποίες δεν έγιναν δεκτές, δεν ήταν συμφέρουσες. Και όπως απέδειξαν και οι συνάδελφοί μου, εδώ υπάρχει ένα χάσμα, μεγάλο χάσμα οικονομικό, ύψους ενός δισεκατομμυρίου. Πρώτον, πρέπει να το δικαιολογήσετε, και δεύτερον, πρέπει να αντιπαραβάλετε την πρόταση ότι μπορεί η Πολεμική Αεροπορία να το κάνει - αλίμονο - με την πρόταση να το δώσουμε σε κάποιον άλλον να το κάνει. Προηγουμένως, μίλαγε ο κ. Μυλωνάκης και κουνάγατε το κεφάλι σας λέγοντας ότι ο διευθυντής σπουδών δεν θα είναι Ισραηλινός. Κάνω λάθος;
Όχι, όλη η εκπαίδευση θα είναι…
Θα είναι Έλληνας. Προσέξτε να δείτε τι μας λέτε τώρα. Θα έχουμε διευθυντή σπουδών Έλληνα, εκπαιδευτές Έλληνες, εγκαταστάσεις ελληνικές, ο χώρος θα είναι ελληνικός και για το μάνατζμεντ - γιατί περί αυτού πρόκειται - και το leasing των είκοσι πέντε +δέκα αεροπλάνων θα δώσουμε 2 δισεκατομμύρια! Βγείτε και πείτε αυτή την φράση με αυτόν τον τρόπο που τα λέω στον ελληνικό λαό! Θα σας πει: Κάτι σάπιο υπάρχει, αγαπητέ μου κύριε Υπουργέ, στο βασίλειο - δεν μπορώ να πω «της Δανιμαρκίας» - κάτι σάπιο υπάρχει. Γι' αυτό σας είπε και ο Αλέξης Τσίπρας, ο Πρόεδρος του ΣΥΡΙΖΑ, ότι όταν θα ξανασυζητηθεί αυτό το θέμα, δεν θα συζητηθεί ως επίκαιρη επερώτηση αλλά με άλλη κοινοβουλευτική διαδικασία. Άρα, για να βάζουμε τα πράγματα στη θέση τους, αφού το υποσχεθήκατε, εντός της επόμενης εβδομάδας καλέστε τους υπεύθυνους για το Υπουργείο Εθνικής Άμυνας όλων των κομμάτων της Αντιπολίτευσης. Παρουσιάστε τους τη σύμβαση. Δώστε απαντήσεις, για να μπορούμε να δούμε και να δείτε κιόλας. Εγώ, ξέρετε, πιστεύω πραγματικά ότι και εσείς τότε πρώτη φορά θα δείτε περί τίνος πρόκειται και τι πρέπει να κάνουμε. Αν δεν το κάνετε, ό,τι και να λέτε σήμερα, όσες φορές και αν ταξιδέψετε πίσω στο χρόνο ή πάτε μπροστά στο χρόνο ή μας λέτε ότι είμαστε δεκαοκτώ μήνες πριν τον ξαφνικό θάνατο μπροστά, ενώ είσαστε δυόμισι χρόνια Υπουργός πίσω, απλά δεν ισχύει. Ευχαριστώ, κύριε Πρόεδρε.
Ευχαριστώ κι εγώ τον κ. Βίτσα. Τώρα, επειδή σας βλέπω εδώ, αν και έχει εξαντληθεί απ' ό,τι βλέπω ο χρόνος…
Κύριε Πρόεδρε…
Κοιτάξτε, να σας πω. Εγώ θα σας δώσω τον χρόνο, αλλά θα σας παρακαλέσω τα τρία λεπτά να είναι τρία λεπτά, γιατί όπως μου γράφει η Προεδρεύουσα πριν, έχετε μιλήσει εσείς οκτώ και είκοσι. Δικαιούσασταν πέντε λεπτά. Συν τρία, μιλήσατε οκτώ.
Εγώ νομίζω ότι μίλησα επτά λεπτά.
Ο κ. Τσίπρας μίλησε εννέα και δεκαπέντε. Μόνο ο κ. Κατρούγκαλος ήταν σχεδόν απόλυτος στην πρωτολογία του.
Κύριε Πρόεδρε, δεν θα αντιδικήσω.
Εγώ θα δώσω από τρία λεπτά, γιατί θα είναι παρόντες. Θα σας παρακαλέσω όμως να τηρηθούν. Μόνο αυτό.
Δεν θα αντιδικήσουμε.
Έχετε τον λόγο, κύριε Δρίτσα.
Ο κύριος Υπουργός υπερέβη τον χρόνο και των τριών ομιλιών - πρωτομιλία, δευτερομιλία, τριτομιλία - κατά επτά λεπτά στο σύνολο του δικαιούμενου χρόνου. Επομένως, έχουμε μια άλλη κατανόηση. Δεν ζητώ να μη μιλήσει δευτερολογία και τριτολογία. Αλίμονο. Αν θέλετε, ας μετρηθεί ο χρόνος από τώρα. Κύριε Υπουργέ, πραγματικά μας καταπλήξατε σήμερα. Διότι επιστρατεύσατε μια σειρά από λογικοφανή επιχειρήματα σε ορισμένα ζητήματα που θελήσατε να επιλέξετε να αναδείξετε, αλλά δεν είναι δύσκολο να παραδεχτείτε ότι τα προσεγγίσατε όλα ή σχεδόν όλα με μισές αλήθειες, που σημαίνει απόκρυψη της συνολικής και πραγματικής αλήθειας. Και αυτό είναι κάτι για το οποίο εγώ έχω εξήγηση. Και όλη η εξήγηση συμπυκνώνεται σε αυτό που είπε πριν από λίγο ο Δημήτρης Βίτσας και νωρίτερα οι υπόλοιποι συνάδελφοι, αλλά και με πολύ μεγάλη έμφαση έμεινε σε αυτό ο Κοινοβουλευτικός μας Εκπρόσωπος, ο Γιάννης Ραγκούσης. Γιατί δεν φέρνετε τη συμφωνία; Η επίκληση ότι προβλέπεται διαδικασία που καταλήγει στο ΚΥΣΕΑ, δεν είναι επιχείρημα. Δεν υπάρχει καμμία νομοθετική διάταξη που να σας απαγορεύει να φέρετε τη συμφωνία στη Βουλή κι όταν λέμε στη Βουλή, εννοούμε στην Ολομέλεια. Κι αυτό που είπε ο Δημήτρης Βίτσας, οι εκπρόσωποι των κομμάτων κι αυτό που είπατε εσείς, ενδεχομένως, στην Επιτροπή Εξοπλιστικών και οτιδήποτε άλλο χρήσιμα είναι, αλλά δημόσιος διάλογος με ευθύνη των κομμάτων απέναντι σε μια τέτοια συμφωνία δεν μπορεί να αναληφθεί, αν δεν έρθει στη Βουλή. Το ερώτημα είναι γιατί να μην έρθει; Μια συμφωνία leasing είναι. Μήπως είναι κάτι άλλο; Μπορεί να έχει αυτή η συμφωνία μυστικά που εκθέτουν τα στρατηγικά και εθνικά συμφέροντα της χώρας; Για εκπαίδευση μιλάμε. Δεν μπορώ να διανοηθώ ότι αυτή η συμφωνία μπορεί να είναι μυστική, παρά μόνο αν ισχύει αυτό με το οποίο άρχισα την πρωτομιλία μου, ότι «κάτι αλήθεια συμβαίνει εδώ, κάτι μυστικό». Δεν υπάρχει επιχείρημα για να μην έρθει η συμφωνία στη Βουλή, παρά μόνο επιχείρημα ενοχής. Και μας δικαιώνει απόλυτα, και τον Πρόεδρο και όλους εμάς! Κύριε Υπουργέ, μην αναλαμβάνετε τέτοια ευθύνη. Είπατε ότι πήγε στο Ισραήλ ο τότε διοικητής της ΔΑΕ και άνοιξε η συζήτηση. Μετά πήγατε εσείς και προχώρησε. Ξέρουμε όλοι και όλες πάρα πολύ καλά ότι τη συμφωνία την έκλεισε αυτοπροσώπως ο κ. Μητσοτάκης με τον κ. Νετανιάχου. Τι συμπεριέλαβε σε αυτή; Και τι ακριβώς βάρυνε, ώστε να γείρει η πλάστιγγα σε αυτή την επιλογή; Δεν μπορεί να είναι μυστικό και δεν μπορεί να αναλάβετε εσείς την ευθύνη γι' αυτό. Σας τιμά το ότι είστε γενναίος και αφού έχετε αυτή τη θέση δεν κρύβεστε από ηθική άποψη, αλλά όλοι ξέρουμε ότι δεν την υπογράψατε εσείς αυτή τη συμφωνία, ούτε την εμπνευστήκατε εσείς. Δεν μπορεί να υπάρχει «απειλή ξαφνικού θανάτου», ενώ ξέρουμε όλες και όλοι ότι υπάρχουν μεταβατικές δυνατότητες μέχρι να δοθεί η σωστή λύση. Ο Δημήτρης ο Βίτσας λίγο πριν, με την απάντηση που σας έδωσε για την «επιτάχυνση» που επικαλεστήκατε, τα είπε όλα. Η μισή αλήθεια που κρύβει ολόκληρη την αλήθεια! Είναι σύμβαση ένοχη και σε αυτό εμείς θα επιμείνουμε.
Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία, ο κ. Γεώργιος Τσίπρας.
Ευχαριστώ, κύριε Πρόεδρε. Πολύ σύντομα, τρία ζητήματα. Κατ' αρχάς, δεν γίναμε σοφότεροι από την τοποθέτηση του κυρίου Υπουργού. Ωστόσο, πρέπει να σημειώσουμε μία διαφορά σε σχέση με αυτά που ξέραμε, με ευθύνη του κυρίου Υπουργού, γιατί από τότε που μάθαμε το ένα δισεκατομμύριο οκτακόσια πενήντα που είχε περίπου πεντακόσια εκατομμύρια διαφορά από αυτό που είχε ανακοινωθεί στην Επιτροπή Εξοπλιστικών, η απάντηση μονίμως του κυρίου Υπουργού - δεν είναι μια και δυο φορές, είναι περισσότερες - είναι ότι η διαφορά αυτή οφείλεται στην τιμαριθμική αναπροσαρμογή. Σήμερα, λοιπόν, μάθαμε - και δεν οφείλεται μόνο εκεί - πως τα 300 εκατομμύρια που μίλησα εγώ ο ίδιος, προηγουμένως, για καπέλο, απ' ό,τι φαίνεται οφείλονται κατά 200 εκατομμύρια στην αύξηση της καθαρής τιμής, από 1,375 περίπου σε 1,550 και σε άλλα 100 υπερβάλλουσα τιμαριθμική αναπροσαρμογή. Είπατε, κύριε Υπουργέ, ότι, εντάξει, με το 2,65 λέει, δεν φαντάζομαι να έχετε πρόβλημα. Έχουμε πρόβλημα. Από το 1,9 που μάξιμουμ θα μπορούσε να είναι, το 2,65 σημαίνει 100 εκατομμύρια παραπάνω. Μάλλον δεν είναι μικρό ποσό. Αλλά εδώ υπάρχει άλλο τεράστιο ζήτημα. Αν αυξήθηκε κατά 200 εκατομμύρια η καθαρή τιμή, αυτό κάνει ακόμα πιο αναγκαία την επιλογή να τα κάνουμε εδώ στην Ελλάδα. Είναι τόσο απλό. Δηλαδή, αν υπήρχε θέμα με το 1,375 το 1,550 το κάνει εξαιρετικά αναγκαίο να πάμε σε μια άλλη επιλογή. Δεύτερο ζήτημα. Είστε ένας πολιτικός. που κρατά ένα ορισμένο επίπεδο και αυτό κάνετε και σήμερα, αλλά στο θέμα του περιεχομένου μάλλον δεν ήταν η καλύτερη σας μέρα. Είπατε πολλές φορές, ότι και εμείς συζητάγαμε για leasing. Εντάξει, νομίζω, εκμεταλλεύεστε την άγνοια του κόσμου που μας παρακολουθεί και παριστάμενων Βουλευτών για το πολύ απλό εξής πράγμα. Είναι τελείως άλλο το παίρνω τα πτητικά μέσα και κάποια άλλα πράγματα με leasing, είτε γιατί δεν έχω τα λεφτά είτε γιατί εξυπηρετεί καλύτερα - είτε, είτε, είτε - και είναι άλλο πράγμα κάνω όλο το αεροπορικό κέντρο leasing σε μένα. Και επειδή είπατε και το επιχείρημα ότι οι περισσότερες χώρες κάνουν αυτό, ψευδέστατο είναι. Οι περισσότερες χώρες που είπατε, μπορεί να εκμεταλλεύονται τη διαδικασία του leasing, όχι να δίνουν το αεροπορικό κέντρο σε άλλη εταιρεία και μάλιστα ξένη. Πείτε μου τα παραδείγματα, για να τα βρούμε. Για να μην πάμε και στο τι είδους συμβάσεις κάνουν. Και πάνω σε αυτό το τρικ, στη σύγχυση - γιατί περί σύγχυσης πρόκειται, σκόπιμης - είπατε, επίσης, πολλές φορές ότι εμείς απορρίψαμε την αγορά. Μάλλον απορρίψαμε το να το κάνουμε εμείς, την αγορά όντως την είχαμε απορρίψει, γιατί δεν είχαμε χρήματα. Και το λέμε καθαρά, δεν είχαμε χρήματα, γι' αυτό και προσανατολιζόμασταν σε leasing. Αλλά ποτέ δεν απορρίψαμε, το να το κάνουμε εδώ στην Ελλάδα, και αφήσατε να εννοηθεί ότι εμείς ήδη από το 2017 απορρίψαμε να κάνουμε με δικά μας μέσα, έστω και με leasing, τα πτητικά μέσα. Και επειδή ο θεός αγαπάει τον κλέφτη, αλλά αγαπάει και τον νοικοκύρη, ότι τάχα εμείς το έχουμε απορρίψει το 2019 τον Γενάρη στο Συμβούλιο Άμυνας - και το είπατε αυτό φέτος, τον Φεβρουάριο του 2021- απαντώντας σε ερώτηση εσείς ο ίδιος λέτε ότι τέθηκαν τρία ζητήματα. Πρώτον, να συνεχίζονται οι διαπραγματεύσεις με τους Καναδούς. Αληθές είναι, τις απορρίψαμε, ποτέ δεν δεχτήκαμε αυτά που μας λέγανε και οι Καναδοί και άλλοι. Δεύτερον, να ζητηθεί από τον Πρωθυπουργό αύξηση του αμυντικού προϋπολογισμού. Αληθές. Και τρίτον, - εσείς, ο ίδιος το λέτε - να εξετασθούν περαιτέρω λύσεις, να κάνουμε το αεροπορικό κέντρο μόνοι μας. Γενάρη του 2019 από τον Καμμένο, πριν ακόμα αλλάξει ο Αποστολάκης. Πώς είχαμε απορρίψει εμείς αυτή τη λύση; Γιατί κάθεστε και το λέτε αυτό πράγμα; Με οποιοδήποτε τρόπο, είτε με αγορά αεροσκαφών, είτε με leasing γιατί δεν είχαμε λεφτά. Ευχαριστώ πολύ.
Κι εμείς ευχαριστούμε τον κ. Τσίπρα. Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία, ο κ. Κατρούγκαλος.
Ευχαριστώ πολύ, κύριε Πρόεδρε. Αγαπητέ κύριε Υπουργέ, σας θεωρούμε όλοι σοβαρό άνθρωπο, ειλικρινή άνθρωπο. Γι' αυτόν τον λόγο μου έκανε εντύπωση η εξέλιξη της συζήτησης. Πολλοί από όσους - θα έλεγα, σχεδόν το σύνολο - παρακολουθούν τη συζήτηση αυτή και δεν έχουν ειδικές γνώσεις, θα τους έκανε εντύπωση, γιατί φαίνεται ότι δεν συζητάμε επί της ερμηνείας των γεγονότων, αλλά αμφισβητούνται τα γεγονότα αυτά κάθε αυτά. Όπως σας είπα και προηγούμενα, οι συνάδελφοι του ΣΥΡΙΖΑ, σε αυτόν τον τομέα μισές αλήθειες είναι χειρότερες από ψέμα. Γι' αυτόν τον λόγο, εγώ θα εξειδικεύσω τις δύο βασικές μου ερωτήσεις προς εσάς, ακριβώς για να μπορούν να καταλάβουν κάτι και όσοι δεν είναι απολύτως ειδικοί στα εξοπλιστικά. Η βασική κριτική, όπως την ακούσατε και από προηγούμενους συναδέλφους, ήταν γιατί ήταν αναγκαίο να δώσουμε σε τρίτο, σε ιδιώτη, εκτός της ελληνικής Πολεμικής Αεροπορίας, την εκπαίδευση των πιλότων; Το βασικό ζήτημα δεν είναι το leasing ή η αγορά των αεροσκαφών καθαυτή, γιατί αυτή είναι ένα λίγο έως πολύ ανελαστικό μέγεθος. Το βασικό ζήτημα είναι, γιατί μετά την προμήθεια με οποιονδήποτε τρόπο - εμείς θεωρούσαμε ότι θα ήταν καλύτερο να τα έχει αυτά ως επί της κυριότητας η ελληνική αεροπορία - να ανατεθεί σε τρίτους η εκπαίδευση; Στο επιχείρημα ότι «θα υπάρχει εξάρτηση έτσι από τρίτους, ότι στο Μητρώο των Πιλότων θα έχουν πρόσβαση άλλοι» μας απαντήσατε: « Πού την βλέπετε την εξάρτηση; Διευθυντής της εκπαίδευσης θα είναι Έλληνας, οι εκπαιδευτές θα είναι Έλληνες». Τότε, όμως, προφανώς το ερώτημα είναι αυτό που σας έθεσαν προηγουμένως και ο κ. Βίτσας και ο κ. Δρίτσας: Γιατί να δώσουμε 1 δισεκατομμύριο σε μια ιδιωτική εταιρεία για κάτι που θα γίνεται στο ελληνικό έδαφος από Έλληνες πιλότους, με Έλληνα διοικητή; Ποια είναι η πρόσθετη αξία της ισραηλινής εταιρείας; Το δεύτερο ερώτημα είναι ακόμα απλούστερο. Είπατε ότι θα σκεφθείτε να φέρετε τη σύμβαση και να τη θέσετε υπ' όψιν στην Επιτροπή Προμηθειών. Να το κάνετε, για να διασκεδάσετε ίσως έτσι τις εύλογες υποψίες που έχουμε για το ποια ήταν η συμβολή, για παράδειγμα, του Πρωθυπουργού στο πόσο αντικατέστησε θεσμικά όργανα των Ενόπλων Δυνάμεων. Ακόμα και αν το κάνετε όμως, θεωρείτε ότι θεραπεύεται το πρόβλημα; Δεν είναι εντελώς αυτονόητο ότι η Βουλή θα πρέπει να ενημερώνεται όχι κατόπιν εορτής, όταν έχει ήδη συναφθεί η σύμβαση, αλλά πριν αυτή συναφθεί; Τι νόημα θα έχει η συζήτηση που θα γίνει στην Επιτροπή Εξοπλιστικών επί ενός τετελεσμένου γεγονότος; Νομίζω ότι αυτά τα ερωτήματα, όπως τα διατύπωσα, είναι αυτά που εύλογα έχουν αποτυπωθεί σε όσους μας παρακολουθούν. Και επαναλαμβάνω, ακριβώς επειδή σας θεωρώ σοβαρό και ειλικρινή άνθρωπο, ότι θα ήθελα μια ευθεία απάντηση επ' αυτών. Ευχαριστώ πολύ.
Και εμείς ευχαριστούμε τον κ. Κατρούγκαλο. Μου έχει ζητήσει τον λόγο για ένα λεπτό, αν και είχε πάρει παραπάνω χρόνο στην πρωτολογία της, η κ. Τζάκρη. Κυρία Τζάκρη, έχετε τον λόγο για δύο λεπτά μέσω Webex.
Ευχαριστώ, κύριε Πρόεδρε. Επειδή μάλιστα ο κ. Παναγιωτόπουλος αναφέρθηκε προσωπικά στην παρέμβασή μου, μου αρέσει, κύριε Πρόεδρε …(δεν ακούγεται λόγω κακής σύνδεσης) …κύριε Παναγιωτόπουλε …(δεν ακούγεται λόγω κακής σύνδεσης) επειδή σας είπα ότι μετά απ' αυτή τη φοβερή αγορά μπορούμε άνετα να σας χαρακτηρίσουμε και ως θαυμαστή και μιμητή των έργων και των ημερών του Άκη Τσοχατζόπουλου. Και ο ίδιος ομολογήσατε ότι είχατε ανταγωνιστική πρόταση από καναδική εταιρεία για το ίδιο project, ύψους μάλιστα 1 δισεκατομμυρίου, δηλαδή 800 εκατομμύρια χαμηλότερη. Σε κάθε περίπτωση, η δική μας πρόταση, όπως αναλύθηκε και από τους συναδέλφους, επί των ημερών του ΣΥΡΙΖΑ, ήταν 1 δισεκατομμύριο χαμηλότερη. Αυτό, κύριε Παναγιωτόπουλε, πώς να το χαρακτηρίσει ο ελληνικός λαός, ηλιθιότητα ή διαφθορά; Ή μήπως πάτε πάλι να αγοράσετε διεθνή προστασία; Γιατί αυτή η πολιτική, κύριε Παναγιωτόπουλε, είναι απολύτως αποτυχημένη, ποτέ δεν έπιασε για την Ελλάδα. Πήραν τα λεφτά των εξοπλιστικών προγραμμάτων όλοι και μας άφησαν στα κρύα του λουτρού. Εάν θέλετε, πραγματικά, να θωρακίσετε την Ελλάδα, φροντίστε με λίγα χρήματα να αγοράσετε πολλά και καλά όπλα. Όλα τα άλλα είναι ή ηλιθιότητα ή διαφθορά και σε κάθε περίπτωση κάνουν κακό στη χώρα. Αφήστε, λοιπόν, τους πολιτικούς λεονταρισμούς και την πατριδοκαπηλία, γιατί κάποιοι που πέρασαν από τη θέση σας και οδηγήθηκαν μετά στη φυλακή - και δεν είναι μόνο ένας - είχαν τσουβάλι θέσεις σαν τις δικές σας τις σημερινές, δηλαδή δηλώσεις εθνικής υπερηφάνειας και την τσέπη τη δική τους γεμάτη από πίσω. Αφήστε, λοιπόν, τις εξυπνάδες σε εμάς εδώ πέρα. Και επειδή, επίσης, ευθαρσώς ομολογήσατε ότι δεν φτάνει που δεν φέρατε τη σύμβαση στη Βουλή να τη δούμε, αλλά ισχυριστήκατε ότι ενδεχομένως και να τη φέρετε κάποια στιγμή στο μέλλον, σας λέμε, λοιπόν, φέρτε τη σύμβαση leasing στη Βουλή να τη δούμε τώρα και δώστε και την ανταγωνιστική προσφορά των Καναδών και αφήστε τον ελληνικό λαό να κρίνει. Δεν παίρνετε F -16, κύριε Παναγιωτόπουλε, που τα πωλεί μόνο ένας, εκπαιδευτικά αεροπλάνα θέλετε να πάρετε που τα παράγουν πολλοί. Μάθετε, λοιπόν, να κάνετε διεθνείς διαγωνισμούς και διεθνείς διαβουλεύσεις για την αγορά εξοπλιστικών προγραμμάτων, για να έρθουν να κάνουν προσφορά όλοι όσοι τα πωλούν και να επιλέγουμε μεταξύ αυτών την καλύτερη και την πλέον επωφελή προσφορά για τη χώρα. Αλλιώς, υπάρχει, όπως σας είπα ήδη, ή ηλιθιότητα ή διαφθορά. Σας ευχαριστώ πολύ, κύριε Πρόεδρε.
Τον λόγο τώρα θα πάρει ο Κοινοβουλευτικός Εκπρόσωπος…
Δεν θα κάνει δευτερομιλία ο κύριος Υπουργός;
Ο Υπουργός θα κλείσει. Θέλετε να μιλήσετε, κύριε Υπουργέ, και να τριτολογήσετε μετά;
Να μιλήσω, κύριε Πρόεδρε.
Εκτός και εάν μιλήσει ο κ. Ραγκούσης τώρα, μετά ο κύριος Υπουργός, μετά πάλι ο κ. Ραγκούσης και κλείσει ο κύριος Υπουργός.
Μπορώ να κάνω και αυτό. Θέλετε να μιλήσετε, κύριε Ραγκούση;
Να μιλήσει ο Υπουργός.
Θα ακούσετε τον Υπουργό, ο οποίος θα κλείσει μετά πάλι.
Μετά απ' αυτά που θα πω εγώ, προφανώς θα κλείσει.
Κύριε Υπουργέ, έχετε τον λόγο.
Ευχαριστώ, κύριε Πρόεδρε. Υπάρχουν βασικές παρανοήσεις σε αυτά που ειπώθηκαν, αν και νομίζω ότι αυτά που επί σαράντα λεπτά εξηγούσα ήταν σαφέστατα. Ποια προσφορά καλύτερη των Καναδών; Η ισραηλινή εταιρεία επελέγη, διότι, κατά την κρίση του ΓΕΑ, έκανε την καλύτερη προσφορά όσον αφορά τους τεχνικούς και τους οικονομικούς όρους και γι' αυτό επελέγη. Η προσφορά των Καναδών ξεκίνησε από το 1,9 δισεκατομμύρια, χωρίς κρατήσεις, το 2019, εξελίχθηκε όταν ανέκυψε ο ανταγωνισμός και άρχισε η μία εταιρεία μετά την άλλη να καταθέτουν βελτιωμένες προσφορές και τελικά επιλέχθηκε η ισραηλινή εταιρεία. Δεν μπορώ να καταλάβω, λοιπόν, τι λέει η κ. Τζάκρη πραγματικά, όταν μου λέει: «Επιλέξτε τους Καναδούς, ήταν καλύτεροι». Δεν το καταλαβαίνω πραγματικά και να μιλάει κιόλας περί ηλιθιότητας κ.λπ.! Όμως, υπάρχουν βασικές παρανοήσεις. Εγώ κατάλαβα τι πάει να γίνει εδώ πέρα. Η καταφυγή στην προσφιλή σκανδαλολογία - άκουσα και τις κεκαλυμμένες απειλές και τις ευθείες απειλές, άκουσα το μέλλον - με πολλές ασάφειες, πολλή λάσπη στον ανεμιστήρα και τη γενική αποστροφή ότι τα εξοπλιστικά υποκρύπτουν σκάνδαλα και επομένως προσέξτε τι πάτε να κάνετε. Το έχω ξαναπεί. Δεν ποινικοποιείται σε αυτή τη χώρα η αδράνεια στα εξοπλιστικά, ποινικοποιείται η δράση. Αυτή ελέγχεται, αυτή εγκαλείται. Εγώ επέλεξα τη δράση, διότι αυτό καταλαβαίνω ότι είναι αυτό που πρέπει να γίνει. Και δεν μιλάω ούτε για εθνικό καθήκον ούτε για πατριωτισμό. Τον πατριωτισμό δεν τον επικαλείσαι μέσα σε μία τοποθέτηση δεκαπέντε λεπτών στη Βουλή, τον πατριωτισμό τον επικαλείσαι διά της δράσεώς σου… [[Χειροκροτήματα από την πτέρυγα της Νέας Δημοκρατίας]] …και όχι διά της παραλείψεως να δράσεις και να λύσεις επιτακτικά προβλήματα, τα οποία οδηγούν σε ξαφνικό θάνατο, αν περάσει το διάστημα και δεν γίνει τίποτα. Αυτό σας είπα. Στο τέλος, στο δεύτερο εξάμηνο του 2023, τελείωσαν τα εκπαιδευτικά μας αεριωθούμενα. Το ξέρετε από το 2017, το 2018, το 2019. Το συζητάμε, το ξανασυζητάμε, επισπεύδουμε, αλλά ζητάμε να ξαναπάει ο φάκελος πίσω και δεν κάνουμε τίποτα. Εξετάζουμε προτάσεις. Ναι, υπήρχαν προτάσεις, αλλά, κύριε Ραγκούση, το δίλημμα επί του οποίου αποφάνθηκε η προηγούμενη στρατιωτική και πολιτική ηγεσία ήταν πάρα πολύ συγκεκριμένο. Όταν τέθηκε το θέμα να αγοράσουμε μόνοι μας ή να πάμε με χρηματοδοτική μίσθωση των τζετ, το επιτελείο αποφάνθηκε στη στρατιωτική και μετά στην πολιτική ηγεσία ότι η οικονομικά συμφερότερη λύση ήταν να πάμε με χρηματοδοτική μίσθωση και όχι να αγοράσουμε. Από εκεί και πέρα, αρχίζει η δεύτερη φάση. Αυτό ήταν το δίλημμα. Άρα, εγώ δεν αντιφάσκω μετά. Ναι, δική σας απόφαση ήταν να πάμε με χρηματοδοτική μίσθωση και επομένως, δεν καταλαβαίνω προς τι ο ντόρος τώρα γιατί δεν αγοράσαμε. Διότι εσείς, δια της πολιτικής και στρατιωτικής ηγεσίας τότε, αποφανθήκατε ότι συμφερότερο οικονομικά είναι να πάμε με χρηματοδοτική μίσθωση. Τέλος αυτό, πάμε παρακάτω. Με ποιον μίσθωση, παιδιά; Με τον Καναδό; Με τη «LOCKHEED» που πρόσφερε ένα άλλο αεροσκάφος; Με την «CΑΕ»; Υπήρχαν κάποιες προτάσεις, ναι, όχι όμως για αγορά, για χρηματοδοτική μίσθωση και εκεί πέρα αρχίζει η αξιολόγηση των προτάσεων. Για διάφορους λόγους κρίθηκε ότι δεν καλύπτουν τα κριτήρια που η Πολεμική Αεροπορία έθετε και η καναδέζικη πρόταση κρίθηκε και υπερβολικά ακριβή πρόταση. Μια χαρά, πολύ καλά, 1,9 ήταν, χωρίς κρατήσεις και τιμαριθμική αναπροσαρμογή 3%, που ξέρετε ότι ήταν στην πρόταση των Καναδών. Ήτοι, σύνολο 2,7 δισεκατομμύρια, όπως τα υπολόγισα. Στην πορεία μπήκε και η ισραηλινή εταιρεία στο παιχνίδι της κατάθεσης προσφορών. Άρχισαν να πέφτουν οι προσφορές και τελικά έκρινε η Πολεμική Αεροπορία αξιολογώντας με όρους καθαρά τεχνικούς και οικονομικούς. Σας τους ανέλυσα εκτενέστατα νομίζω. Ακόμα και για το GBT, το Ground Base Training, την επίγεια εκπαίδευση με τα κομπιούτερ, σας ανέλυσα ποια ήταν η διαφορά. Οι μεν έδιναν είκοσι πέντε υπολογιστές για την επίγεια μερική εκπαίδευση των Ικάρων, οι άλλοι δεν έδιναν τίποτα, γιατί ενδεχομένως στην πορεία να έκριναν ότι «ξέρετε, θα χρειαστούν και κομπιούτερ και πρέπει να χρεώσουμε κάτι παραπάνω». Αυτή είναι η πιθανολόγηση που έγινε. Εν πάση περιπτώσει, δεν έδιναν τίποτα. Οι Ισραηλινοί ήταν πολύ συγκεκριμένοι και στις ώρες πτήσης και στις επιμέρους άλλες παροχές. Το είπε και ο αξιότιμος Πρόεδρος του ΣΥΡΙΖΑ, που μου έκανε τιμή, βέβαια, να με χαρακτηρίσει έντιμο που θα υποστεί όμως τη βάσανο της ενδελεχούς εξέτασης διά των προβλεπομένων θεσμικών οργάνων, αλλά έκανε την εξής λάθος παραδοχή. Δεν πρόκειται μόνο για την αγορά των τζετ. Δεν είναι αυτό η δημιουργία του διεθνούς εκπαιδευτικού κέντρου. Η αγορά από την εταιρεία που θα πάρει την δουλειά που πήρε, η Ισραηλινή, με χρηματοδοτική μίσθωση σε εμάς, στην Πολεμική Αεροπορία, των δέκα καινούργιων τζετ είναι ένα κομμάτι. Είναι και όλη η κατασκευή των υποδομών. Είναι και οι παρεχόμενες υπηρεσίες σε βάθος είκοσι δύο ετών. Και όλο αυτό μαζί με την τιμαριθμική αναπροσαρμογή και τις κρατήσεις ανέρχεται στο ποσόν για το οποίο συζητάμε σήμερα, το οποίο είναι διαφορετικό από το ποσό της εισηγήσεως όσον αφορά τη συζήτηση της επιτροπής τότε τον Δεκέμβρη του '20. Αλλά ήταν δεδομένο ότι θα υπάρξει αρχή διαπραγμάτευσης μέχρι τη συμβασιοποίηση με την επίκληση του όρου της τιμαριθμικής αναπροσαρμογής, ο οποίος μετά από διαπραγμάτευση έπεσε στο 2,65% και ότι θα υπήρχαν και κρατήσεις. Αυτό υπήρχε και στην προσφορά. Το ξέρετε. Την απόφαση του ΣΑΜ τον Ιανουάριο του 2019 την επαναλαμβάνω, τη διαβάζω επί λέξει. Το ΣΑΜ τότε, δηλαδή Πάνος Καμμένος Υπουργός Εθνικής Άμυνας, Παναγιώτης Ρήγας Αναπληρωτής, Μαρία Κόλλια - Τσαρουχά Υφυπουργός, Ναύαρχος Αποστολάκης Αρχηγός ΓΕΕΘΑ, Αντιστράτηγος Στεφανής Αρχηγός ΓΕΣ, Αντιναύαρχος Τσούνης Αρχηγός ΓΕΝ και ο Αντιπτέραρχος Χρήστος Χριστοδούλου Αρχηγός ΓΕΑ, αποφασίζει: Πρώτον, τη συνέχιση των διαπραγματεύσεων και των προβλεπομένων ενεργειών για τη δημιουργία του Διεθνούς Εκπαιδευτικού Κέντρου Πτήσεων στην Καλαμάτα με χρηματοδοτική μίσθωση μέσω διακρατικής συμφωνίας με την κυβέρνηση του Καναδά. Έδειξε τον δρόμο. Τότε υπήρχε μια προσφορά. Θα ξεκινούσε η διαπραγμάτευση.
…(Δεν ακούστηκε)
Θα τα πω όλα, μη βιάζεστε. Δεύτερον, την ενημέρωση του κυρίου Πρωθυπουργού και του Υπουργείου Οικονομικών για την επιπλέον ετήσια οικονομική απαίτηση. Εγώ καταλαβαίνω ότι, επειδή θα χρειαζόταν λεφτά για να κλείσουμε τους Καναδούς, ας ενισχύσουμε τον προϋπολογισμό. Δέχομαι ότι υπήρχε οικονομικό πρόγραμμα. Τρίτον, τη διερεύνηση των άλλων προσφορών από την Πολεμική Αεροπορία στην αναληφθείσα οδό της χρηματοδοτικής μίσθωσης, όχι άλλου δρόμου όπως αγοράς κ.λπ.. Αυτό είναι, το είπα. Άλλη πρόταση. Άρα, το ΣΑΜ της κυβέρνησής σας αποφάνθηκε. Ο στόχος είχε τεθεί από το 2017. Για την υλοποίηση του επιχειρησιακού στόχου λόγω του ότι το εγχείρημα είναι σύνθετο και πολυδιάστατο - όπως σας είπα, δεν είναι μόνο τα τζετ - συντάχθηκε η ΜΟΠΥΠ, η μελέτη ολοκληρωμένης πρότασης υποπρογράμματος από την Πολεμική Αεροπορία, την οποία ενέκρινε και το Ανώτατο Αεροπορικό Συμβούλιο και το ΣΑΓΕ και το ΣΑΜ, με τίτλο «Δημιουργία Διεθνούς Εκπαιδευτικού Κέντρου στην 120 ΠΕΑ». Πάνω σε αυτό πατάνε όλα και αυτό είναι κάτι το οποίο έγινε, όπως σας είπα, εκείνη την εποχή, όταν ήσασταν στα πράγματα. Αυτή την οδό συνεχίσαμε. Να εξερευνήσουμε την πρόταση, παρ' ότι τότε εσείς είχατε πει χρηματοδοτική μίσθωση; Αυτό δεν είναι αντίφαση δηλαδή; Εκεί απάνω πατήσαμε και απλά διαπραγματευτήκαμε το ύψος της τελικής πρότασης. Ο Καναδάς ξεκίνησε από το 1,9 δισ. χωρίς κρατήσεις και τιμαριθμική αναπροσαρμογή. Έριξε τις τιμές στην πορεία. Ήρθαν και οι Ισραηλινοί. Επιλέχθηκε από την ΠΑ για τεχνικούς και οικονομικούς λόγους αυτή η πρόταση των Ισραηλινών και αυτή είναι όλη η αλήθεια, δεν υπάρχει κάτι να αποκρυβεί. Η περίπτωση προμήθειας νέου εκπαιδευτικού για την αντικατάσταση του Τ2 απορρίφθηκε ως μη συμφέρουσα. Είναι πιο ακριβό να το αγοράσουμε μόνοι μας και να το συντηρήσουμε και να το υποστηρίξουμε για είκοσι δύο χρόνια. Αυτή είναι η αλήθεια. Τέλος. Αυτό απεφάνθη η Πολεμική Αεροπορία τέλος πάντων, αυτή την εισήγηση ακολουθήσαμε. Δεν κάναμε τους δικούς μας υπολογισμούς για το Τ2. Τα Τ6 είναι άλλη υπόθεση. Αποφασίστηκε στη βάση της σύμβασης η αναβάθμιση.
…(Δεν ακούστηκε)
Όχι. Η αγορά καινούργιου τζετ αφορά τα τζετ που είχαμε ερευνήσει τότε. Αυτό είναι όλο. Τα Τ2 δεν υπήρχε περίπτωση να αγοραστούν καινούργια.
Δε με νοιάζει. Μην απαντάτε. Απλά είναι αντίφαση.
Μα, δεν το καταλαβαίνετε; Δεν υπήρχε περίπτωση να αγοραστούν καινούργια Τ2. Τα Τ2 τελειώνουν. Έχουν ήδη τελειώσει, δεν το ξέρουν, για να ευφυολογήσω και λίγο. Αυτή η πρόταση,, λοιπόν επιλέχθηκε. Όσον αφορά τον τιμάριθμο, αρκεί να πω ότι στην πτητική εκπαίδευση των ΥΠΑ η διαφορά τιμών '19 με '20 είναι περίπου αυξημένες κατά 2,3%. Επομένως, νομίζω, είναι εύλογο να υπολογίσει κανείς ότι σε μία σύμβαση διάρκειας είκοσι δύο ετών μια τιμαριθμική αναπροσαρμογή της τάξης του 2,65% δεν είναι παράλογη και σίγουρα δεν υποκρύπτει καπέλα στην τιμή. Τώρα, από εκεί και πέρα, πάλι επέμεινε ο Πρόεδρος της Αξιωματικής Αντιπολίτευσης ότι υπάρχει η δική μας πρόταση. Εσείς κρίνατε ότι η πλέον συμφέρουσα πρόταση ήταν η χρηματοδοτική μίσθωση. Πώς να το πω δηλαδή. Αυτή είναι η πρότασή σας. Πάνω σε αυτή πατήσαμε. Τέλος, θα ήθελα να διαβάσω, γιατί άκουσα για την εκπαίδευση διάφορα και επιμένω ότι μπορεί η βάση να αναβαθμίζεται με μία συνολική επένδυση σε όλες τις υποδομές, επίγειες, συντήρηση ελικοφόρων, Τ6 και αγορά νέων τζετ για να αντικατασταθούν επιτέλους τα Τ2 που τελειώνουν, παρά ταύτα, η εκπαίδευση θα μείνει σε ελληνικά χέρια. Υπάρχει η στρατηγική σύγκλιση με το Ισραήλ. Δεν είναι στρατηγικό και γεωπολιτικό. Μάλλον, να το πω έτσι, δεν έχει η επένδυση στην Καλαμάτα αφηρημένο χαρακτήρα, έχει πολύ συγκεκριμένο. Έρχεται μία αεροπορία, η οποία είναι από τις καλύτερες του κόσμου και υποστηρίζεται μάλιστα όπως υποστηρίζεται και συμπλέει πλέον, έρχεται πιο κοντά, δένεται με τη δική μας αεροπορία. Και αυτό ασφαλώς και έχει μία προστιθέμενη αξία η οποία δεν υπολογίζεται σε χρήμα. Αλλά οι εκπαιδευτές είναι Έλληνες, όλο το εκπαιδευτικό έργο. Είπε τότε τον Δεκέμβρη του '20 στην Επιτροπή Εξοπλιστικών ο Αρχηγός ΓΕΑ και διαβάζω: «Αυτό που θέλω να πω είναι ότι τώρα με αυτό το υποπρόγραμμα, το leasing, επιτυγχάνουμε για είκοσι συνεχή χρόνια αδιάλειπτη εκπαίδευση, ενώ όταν έχουμε εμείς την ευθύνη της συντήρησης - μιλάμε μόνο για τη συντήρηση των αεροσκαφών αυτών - πρέπει κάθε τέσσερα χρόνια να τρέχουμε υποπρόγραμμα «Follow - on Support» με προσαυξήσεις στις τιμές λόγω της αλλαγής στην πορεία». Το είπα και στην πρωτολογία: Είκοσι δύο χρόνια. Παρακάτω λέει: «Από εκεί και πέρα, η εκπαίδευση των Ικάρων και Ανθυποσμηναγών θα γίνεται από Έλληνες εκπαιδευτές, οι οποίοι βέβαια θα υποστούν και αυτοί εκπαίδευση. Και κάθε χρόνο μέσα σε αυτές τις ώρες που μας δίνει η εταιρεία εμείς έχουμε προβλέψει αριθμό εκπαιδευτών οι οποίοι και αυτοί θα εκπαιδεύονται για αυτό το ποσό των ωρών και έχουμε βγάλει ποια είναι η απαίτηση για κάθε χρόνο εκπαίδευσης εκπαιδευτών και εκπαιδευομένων μαζί. Καταλαβαίνετε, καινούργιο αεριωθούμενο τζετ έχει απαίτηση και για την εκπαίδευση των εκπαιδευτών. Δεν είναι παράλογο. Δηλαδή δεν θα υπάρχει ξένος εκπαιδευτής μέσα από το υποπρόγραμμα. Η συντήρηση «Follow - on Support» θα γίνεται από συγκεκριμένη εταιρεία με συνεχή και αδιάλειπτη λειτουργία». Αυτά είπε ο Αντιπτέραρχος Γεώργιος Λούμης, για να εξηγήσει κάποια θέματα πάνω στη σύμβαση. Επομένως, ευλόγως ζητάτε να δείτε τη σύμβαση. Έχετε το δικαίωμα. Ξέρετε ότι δεν υπάρχει υποχρέωση η σύμβαση αυτή να περάσει μέσα από τη διαδικασία της ψήφισης στην Ολομέλεια, γιατί ήδη έχει καταρτιστεί. Άλλωστε, σωστά είπε ο κ. Κατρούγκαλος ότι πρόκειται περί τετελεσμένου γεγονότος. Το δικαίωμα, όμως, στην ενημέρωση, προκειμένου να δείτε, επιτέλους, τι κρύπτεται και αν κρύπτεται κάτι σάπιο, όπως ισχυριστήκατε - καθ' υπερβολήν θέλω να πιστεύω - , το έχετε. Επομένως, αυτό θα το εξασφαλίσουμε να δούμε πώς θα γίνει. Θα έρθει κάποιος, κάποια αντιπροσωπεία στο Υπουργείο; Θα τη φέρουμε στην Επιτροπή Εξοπλιστικών, για να την εξετάσουμε εξονυχιστικά; Δεν είναι πρόβλημα αυτό. Αυτό δεν θέλετε να δείτε; Περί τίνος πρόκειται. Να διαπιστώσετε ότι δεν υπάρχει κάτι περίεργο ή επιλήψιμο. Να γλιτώσω και εγώ, εν πάση περιπτώσει, από αυτή την απειλή που από σήμερα με κατατρέχει ότι αύριο θα μπλέξω σε εξεταστικές, που προαναγγέλθηκαν σήμερα. Προαναγγέλθηκαν! Και μάλιστα, λίαν συντόμως, κατά τις πολιτικές προβλέψεις και εκτιμήσεις του κ. Τσίπρα. Γιατί τόλμησα να ενεργήσω και να δράσω, εκεί που για πολλά χρόνια το μελετούσαμε, το αναπέμπαμε, το επαναπέμπαμε, το κλωσούσαμε λίγο παραπάνω, το συζητούσαμε λίγο περισσότερο, αλλά δεν το κάναμε! Δεν το κάναμε! Με εγκαλείτε. Και εγώ εγκαλώ, λοιπόν. Γιατί δεν το κάναμε τόσα χρόνια; Φοβόμασταν; Εγώ δεν φοβήθηκα. Τελειώνει, όμως, ο χρόνος των τζετ. Δεκαοκτώ μήνες. Και το ξέρατε αυτό από το 2017. Η αεροπορία το ήξερε από πιο νωρίς. Αλλά το συζητούσατε.
Κύριε Υπουργέ, πόσα χρόνια;
Πόσα χρόνια;
Από πότε θα μπορούσε να είχε γίνει;
Μην διακόπτετε, κύριε Δρίτσα.
Μα υπάρχει μία διαδικασία, αγαπητέ κύριε Δρίτσα. Υπάρχει μία διαδικασία. Άρχισαν οι διαπραγματεύσεις. Εξεφράσθη το ενδιαφέρον. Άρχισαν να πέφτουν οι προσφορές. Ως διά μαγείας, από το 1,9 χωρίς κρατήσεις και τιμάριθμο, έπεσαν στο 1,250 από τη στιγμή που ήρθαν οι Ισραηλινοί.
Να το.
Για είκοσι χρόνια, όμως. Τι «να το»; Ανακαλύψατε τώρα το λαβράκι. Το 1,250 διά 20 ισούται με 62,7. Το 1,375 διά 22 ισούται 62,5 με παραπάνω παροχές και οικονομικά συμφερότερη σε απόλυτα νούμερα. Μαθηματικά είναι. Δεν είμαι εγώ μαθηματικός. Έτσι δεν είναι; Αυτά τα εξετίμησε η Πολεμική Αεροπορία. Τα επιτελεία ανέλυσαν τους οικονομικούς και τεχνικούς όρους και είπαν ότι για τον άλφα, βήτα, γάμα, δέλτα, έψιλον λόγο αυτή η πρόταση είναι συμφερότερη της άλλης, χωρίς να υπολογίσουν τη στρατηγική σύγκλιση με το Ισραήλ κ.λπ.. Δεν ήταν αυτό το έργο των επιτελείων που ανέλυσαν τεχνικούς όρους. Αυτό είναι όλο. Αλλά προσπαθήσαμε να το λύσουμε, όχι να το παραπέμψουμε. Να διερευνηθούν άλλες προσφορές, να πάμε για λεφτά, να δούμε τι γίνεται με τους Καναδούς, αλλά αποτέλεσμα «παραπομπή στο μέλλον». Εμείς κρίναμε ότι δεν υπάρχει μέλλον σε αυτή την ιστορία. Η Πολεμική Αεροπορία, σας διαβεβαιώνω, δεν αισθάνεται προσβεβλημένη, αλλά χαίρεται για αυτό, όπως χαίρεται για τα Μιράζ και για τα Βάιπερ και για τα Ραφάλ. Για πολλά πράγματα χαίρεται αυτές τις ημέρες η Πολεμική Αεροπορία. Και αν λύσουμε, με το καλό, και το θέμα των μεταγωγικών, δεν το τραβήξαμε το σκοινί, αναθέτοντας το έργο στο Ισραήλ ακόμη, γιατί προσπαθούμε να βρούμε τη βέλτιστη δυνατή λύση μέσα στις δυνατότητες της ΕΑΒ - για να ανοίξω και να κλείσω και αυτή την παρένθεση. Όμως, πραγματικά, βασανίζουμε πολύ το μυαλό μας τι θα κάνουμε. Για τα C -27, για τα οποία υπήρξε συμφωνία με την ιταλική, που θα τα υποστηρίξει, εκεί τα πράγματα μπαίνουν σε έναν άλλο, καλύτερο δρόμο. Αλλά, εν πάση περιπτώσει, οφείλουμε να λύσουμε τα προβλήματα και παράλληλα, να εξασφαλίσουμε - και αυτό πάρα πολύ σημαντικό, έχετε απόλυτο δίκιο - ότι αυτό θα γίνει διαφανώς, χωρίς υπόνοιες για διασπάθιση δημοσίου χρήματος και - να το πω έτσι - με μια διασπορά μιας ευθύνης, με ευθείες ή πιο διακριτικές απειλές για αυτόν που έβαλε την υπογραφή του, για αυτόν που αποφάσισε, για αυτόν που ενήργησε και δεν αδράνησε. Αυτό είναι όλο. Θα έχετε, λοιπόν, ασφαλώς το δικαίωμα να εξετάσετε φύλλο φτερό τη σύμβαση. Αυτό είπα, κύριε Ραγκούση. Το ξεχάσατε. Εγώ δεν είπα «ίσως». Είπα «φύλλο φτερό». Νομίζω ότι αυτό είναι - όπως είπε και Κοινοβουλευτικός μας Εκπρόσωπος κ. Νίκος Βρούτσης - πολύ σαφές, όσον αφορά τη διάθεση ή την προδιάθεση. Θα έχετε το δικαίωμα, λοιπόν, να δείτε τη σύμβαση. Αλλά αυτό πρέπει να προχωρήσει. Ήδη στην Καλαμάτα γίνονται έργα. Να πάμε να τους πούμε «Αύριο παγώνουν για μερικούς μήνες ακόμη»; Αυτό θέλετε;
Ναι. Για να γλιτώσετε.
Για να γλιτώσω; Εντάξει. Από ό,τι φαίνεται, τελικά δεν θα γλιτώσω, οπότε πρέπει από τώρα να παγώσω ό,τι γίνεται στις Ένοπλες Δυνάμεις τελικά. Τι να κάνουμε; Δεν έκανα λόγο ούτε για πατριωτισμό ούτε για τίποτα σήμερα. Και στην Εσθονία, κύριε Μυλωνάκη, γιατί θέσατε και εσείς το θέμα, είπα ότι μια Ρωσία που αισθάνεται πολύ στρυμωγμένη, πολύ ανασφαλής, εξαιτίας της επέκτασης του ΝΑΤΟ, είναι μια Ρωσία που δεν θέλουμε να έχουμε. Επομένως, πρέπει να κρατήσουμε τον δίαυλο επικοινωνίας με τη Ρωσία, μέσω της γνωστής μεθόδου του διπλού διαύλου επικοινωνίας, dual - track. Δύο δρόμοι επικοινωνίας με τη Ρωσία: Έναν διά της αποτροπής και έναν διά του διαλόγου. Εγώ αν ήμουν Ρώσος, θα επέχαιρα για αυτή την τοποθέτηση ενός Υπουργού χώρας - μέλους του ΝΑΤΟ. Εσείς με εγκαλείτε, γιατί προφανώς δεν καταλάβατε τι είπα. Δείτε τι είπα και ερμηνεύστε το, λοιπόν. Και το είπα αυτό εκεί στη Βαλτική, όπου έχουν δικαίωμα οι χώρες, οι βαλτικές δημοκρατίες, να νιώθουν - να το πω έτσι - πολύ καυτή την ανάσα του μεγάλου γείτονα προς τα ανατολικά. Αλλά αυτά έχουν οι διαστρεβλώσεις. Επανέρχομαι. Αποφασίσαμε να προχωρήσουμε και να δράσουμε. Το πρόβλημα δεν μπορούσε να περιμένει άλλο. Κινηθήκαμε πάνω στη λύση που εσείς επιλέξατε, πάνω στον δρόμο που εσείς χαράξατε, αυτόν της χρηματοδοτικής μίσθωσης. Το ότι έρχεστε τώρα εσείς και μας λέτε ότι μπορούσαμε να το κάνουμε με αγορά, με συγχωρείτε, αλλά όταν έπρεπε να το πείτε από θέση ευθύνης, από την εξουσία, είπατε «επιλέγουμε τη χρηματοδοτική μίσθωση». Σήμερα έρχεστε και μας λέτε, όμως, ότι έπρεπε να αγοράζαμε. Ποιος αντιφάσκει; Σε κάθε περίπτωση, αυτή είναι η οδός που αποφασίσαμε να κρατήσουμε. Έχετε κάθε δικαίωμα να ενημερωθείτε περισσότερο για τα επιμέρους αυτής της σύμβασης. Όμως, νομίζω ότι θα έπρεπε, αν φύγουμε από εδώ ομονοώντας όλοι σε κάτι, είναι ότι πρέπει να αναγνωρίσουμε αυτό που η Πολεμική Αεροπορία χαρακτηρίζει εδώ και πολλά χρόνια ως «κατεπείγουσα υπηρεσιακή ανάγκη», με άμεσες δραματικές συνέπειες στο άμεσο μέλλον της Πολεμικής Αεροπορίας. Από εκεί και πέρα, ή να δράσουμε ή να επιλέξουμε να μην κάνουμε τίποτα και να το αφήσουμε στο μέλλον. Εμείς ήμασταν καθαροί στην επιλογή μας. Σας ευχαριστώ.
Και εμείς ευχαριστούμε τον Υπουργό Εθνικής Άμυνας, κ. Παναγιωτόπουλο. Παρακαλώ, να τακτοποιηθεί το Βήμα, προκειμένου να πάρει τον λόγο ο Κοινοβουλευτικός Εκπρόσωπος του ΣΥΡΙΖΑ - Προοδευτική Συμμαχία κ. Ιωάννης Ραγκούσης. Κύριε Ραγκούση, έχετε τον λόγο.
Ευχαριστώ, κύριε Πρόεδρε. Κύριε Παναγιωτόπουλε, δεν ποινικοποιείται η δράση. Αυτό που ποινικοποιείται είναι η αδιαφάνεια και η διασπάθιση του δημόσιου χρήματος. Αφού, λοιπόν, συμφωνούμε - μια που είπατε ότι αυτό είναι σωστό - , νομίζω ότι δεν χρειάζεται κανείς να σας φωτίσει την εξής πραγματικότητα: Αν μια μέρα, κύριε Παναγιωτόπουλε, ένας εισαγγελέας σας καλέσει για αυτή την υπόθεση και πάτε και του πείτε τι γινόταν με τις αποφάσεις της προηγούμενης κυβέρνησης, κάποια χρόνια πριν και με βάση αυτές να δικαιολογήσετε αυτό το οποίο έχετε επιλέξει, νομίζω ότι θα έχετε αποφασίσει ποινικά να αυτοκτονήσετε. Όλοι όσοι μας ακούν, κύριε Παναγιωτόπουλε, ξέρουν μία απλή αλήθεια. Ότι αν ο καθένας μπορεί να πάει να αγοράσει ένα αυτοκίνητο, ένα ακίνητο, ένα αντικείμενο μόνος του και δεν το κάνει, αλλά αποφασίσει, την ώρα που μπορεί να το αγοράσει μόνος του, έχει πρόσβαση, δεν του έχει κλείσει κανείς τον δρόμο για την αγορά ενός αντικειμένου, ενός ακινήτου, να πάει μέσω ενός μεσίτη, θα πληρώσει προμήθεια, κύριε Παναγιωτόπουλε. Και αυτό θα ζημιώσει στη συγκεκριμένη περίπτωση το ελληνικό δημόσιο. Γιατί μιλάμε για το ελληνικό δημόσιο. Αυτά τα αεροσκάφη που θα αγοράσει, θα αποκτήσει - για να χρησιμοποιήσω το σωστό ρήμα - η χώρα μας μέσω της σύμβασης αυτής με την ισραηλινή εταιρεία, είναι ισραηλινά; Είναι ισραηλινά αυτά τα αεροσκάφη, αυτά τα τζετ; Απάντηση. Δεν είναι ισραηλινά. Τι δουλειά, λοιπόν, έχουμε να πάμε να αγοράσουμε ιταλικά αεροσκάφη τύπου τζετ με μεσίτη μια ισραηλινή εταιρεία; Μας έχουν απαγορεύσει οι Ιταλοί να πάμε απευθείας να τα αγοράσουμε από αυτούς; Απάντηση: Όχι. Έχουμε εμείς πει, ισχυριστεί, ή απαγορεύεται να πάμε απευθείας εμείς ως ελληνικό δημόσιο να τα αποκτήσουμε από τους Ιταλούς με leasing; Επίσης, όχι. Δεν μπορούμε να πάμε με leasing να αγοράσουμε αυτά τα αεροσκάφη απευθείας από τους Ιταλούς; Γιατί να μπει μεσίτης - μεσάζοντας ισραηλινή εταιρεία, κύριε Παναγιωτόπουλε; Αυτό θα σας ρωτήσει ο εισαγγελέας. Και ο εισαγγελέας, κύριε Παναγιωτόπουλε, θα κάνει έναν απλό υπολογισμό, ότι αν πηγαίναμε μόνοι μας να πάρουμε τα ιταλικά - επαναλαμβάνω - τζετ με χρηματοδοτική μίσθωση - με χρηματοδοτική μίσθωση! - αυτό θα κόστιζε 10 ευρώ. Πηγαίνοντας μέσω των Ισραηλινών, αυτό θα κοστίσει στο ελληνικό δημόσιο 1 δισεκατομμύριο επιπλέον, έτσι σας το βγάζουμε.
Οι Ιταλοί πουλάνε με leasing;
Βεβαίως, πουλάνε με leasing! Σας είπε κανείς ότι δεν πουλάνε με leasing; Βεβαίως, πουλάνε με leasing!
Για ρωτήστε τους!
Προσέξτε, ή δεν ξέρετε τι είναι το leasing, ή πραγματικά μας κοροϊδεύετε! Τώρα, μην το κάνετε! Το leasing ξέρετε τι είναι;
Εγώ ξέρω! Εσείς ξέρετε;
Δάνειο είναι. Το leasing είναι μια μορφή δανείου.
Άμα θέλω σου πουλάω με leasing!
Άρα, λοιπόν, μπορείς να πας να αγοράσεις, να αποκτήσεις ό,τι θέλεις με leasing, με δάνειο, ή με μετρητά.
Άμα θέλω σου πουλάω με leasing!
Μην διακόπτετε!
Δεν με πειράζει, κύριε Πρόεδρε, γιατί μου δίνεται η ευκαιρία να επαναλάβω την αιτίασή μας.
Πειράζει εμένα!
Αυτό που πρέπει να καταλάβετε, κύριε συνάδελφε, είναι ότι εδώ αυτό που προκύπτει είναι ότι ενώ μπορούσαμε να τα αποκτήσουμε αυτά τα τζετ από τους Ιταλούς απευθείας εμείς ως ελληνικό κράτος, πάμε και δίνουμε τη συμφωνία, άρα, τα λεφτά, άρα, την προμήθεια στον μεσάζοντα που είναι η συγκεκριμένη ισραηλινή εταιρεία. Αυτό ανεβάζει το κόστος, αυτό ζημιώνει το ελληνικό δημόσιο και αυτό είναι που μετράει σε όσα ακολουθήσουν και όχι τι έγινε τότε ή δεν έγινε, που και αυτά τα παραποιήσατε, κύριε Παναγιωτόπουλε, έτσι; Διότι σας ζήτησε ο κ. Τσίπρας να διαβάσετε το τρίτο σημείο της απόφασης όπου αναφερθήκατε και λέει πολύ καθαρά το τρίτο σημείο να εξεταστούν οι λύσεις για την εγχώρια κίνηση, δηλαδή για την απόκτηση αυτού όλου του κέντρου με εγχώριες δυνάμεις.
Όχι, προσφορές λέει. Θα το ξαναδιαβάσω.
Να το ξαναδιαβάσετε. Επίσης, κύριε Παναγιωτόπουλε, εμείς είπαμε δύο πράγματα, δεν είπαμε μόνο ένα. Το ένα ήταν όντως ότι πρέπει να δώσετε σε γνώση της Βουλής τη σύμβαση και ειλικρινά πρέπει να σας πω ότι εμείς είμαστε πάρα πολύ ικανοποιημένοι. Δεν περιμέναμε ότι θα πετύχουμε αυτό τον στόχο μας σήμερα, κύριε Παναγιωτόπουλε, να σας υποχρεώσουμε να δώσετε στα κόμματα αυτή τη σύμβαση, γιατί σας το είχαμε ζητήσει κατ' επανάληψη στην Επιτροπή Εξοπλισμών και δεν το είχατε κάνει και ερχόμενοι εδώ εμείς, όταν κάναμε την προετοιμασία μας ως Κοινοβουλευτική Ομάδα, είχαμε πει ότι αν πετύχουμε να δοθεί υπ' όψιν μας η σύμβαση, αυτό από μόνο του θα είναι μια πολύ μεγάλη νίκη. Σας είπαμε, όμως και κάτι δεύτερο και σας το είπε και ο Αρχηγός της Αξιωματικής Αντιπολίτευσης, ότι δεν είναι μόνο να δούμε τη σύμβαση, κύριε Παναγιωτόπουλε. Είναι και ότι αν η σύμβαση είναι έτσι όπως εμείς έχουμε αποδείξει, όπως εμείς έχουμε τεκμηριώσει και όπως την κάνατε εσείς ακόμη χειρότερη - σας είπα προηγουμένως γιατί - τότε δεν είναι απλώς το θέμα να δούμε τη σύμβαση, το θέμα είναι να μην προχωρήσει αυτή η σύμβαση, κύριε Παναγιωτόπουλε. Διότι σε αυτή την περίπτωση με μαθηματική ακρίβεια δεν γλιτώνει όποιος έχει βάλει την υπογραφή του από τη βάσανο του ελέγχου της σύμβασης αυτής από την ελληνική δικαιοσύνη, με ό,τι προβλέπει το Σύνταγμα από κοινοβουλευτικές διαδικασίες και λοιπά και λοιπά. Για να μην υπερβώ τον χρόνο μου - έτσι κι αλλιώς όλα έχουν ειπωθεί, πρωτίστως διά στόματος του Αλέξη Τσίπρα, του Προέδρου του ΣΥΡΙΖΑ - Προοδευτική Συμμαχία νομίζω, κύριε Παναγιωτόπουλε, ότι έχει αποδειχθεί σήμερα με έναν πολύ αδιαμφισβήτητο τρόπο και με έναν τρόπο από σας που ουσιαστικά επιβεβαίωσε τις αιτιάσεις μας, ότι εδώ υπάρχει μία πολύ σοβαρή περίπτωση διασπάθισης του δημόσιου χρήματος. Η γνώμη μας, η γνώμη όλων των συναδέλφων είναι τις επόμενες ημέρες να διαβάσετε με προσοχή τι ακριβώς σας είπε και ο Πρόεδρος του ΣΥΡΙΖΑ - Προοδευτική Συμμαχία και τι σας είπαμε όλοι οι συνάδελφοι Βουλευτές και πραγματικά προβληματιστείτε, μήπως μπορέσετε την τελευταία στιγμή να σώσετε ό,τι και αν σώζεται από πλευράς και της πολιτικής ηγεσίας και της ηγεσίας της Κυβέρνησης και των υπηρεσιακών παραγόντων, που κατ' επανάληψη τους βγάλατε πριν από λίγο στη σέντρα. Διότι σας ξαναλέω, κύριε Παναγιωτόπουλε, οι εισαγγελείς - και το ξέρετε καλά - δεν χαμπαριάζουν από επιχειρήματα τέτοιου επιπέδου, τα οποία, μάλιστα, αποτελούν και διαστρέβλωση της πραγματικότητας. Σας ευχαριστώ.
Ευχαριστούμε τον κ. Ραγκούση.
Κύριε Πρόεδρε, αν δικαιούμαι, μπορώ να πάρω τον λόγο για να βοηθήσω τη συζήτηση;
Όχι, θα κλείσει ο Υπουργός. Ορίστε, κύριε Υπουργέ, έχετε τον λόγο για να κλείσετε τη σημερινή συνεδρίαση.
Θα είμαι καλόπιστος και δεν θα ισχυριστώ ότι η σημερινή σας τοποθέτηση είναι να μην εφαρμοστεί αυτή η σύμβαση, διότι πήγε σε μία συγκεκριμένη εταιρεία και όχι σε μία άλλη. Διότι εσείς τώρα αποδείξατε ότι δεν θέλετε να εφαρμοστεί η σύμβαση, όχι να τη δείτε και να πειστείτε ή να μην πειστείτε. Έχετε ήδη πειστεί ότι η σύμβαση είναι επιλήψιμη και δεν πρέπει να εφαρμοστεί. Δεν πρέπει, δηλαδή, να έρθει η ισραηλινή εταιρεία να φτιάξει από την αρχή την Καλαμάτα, έτσι; Εκεί το πάτε, λοιπόν, δεν πρέπει να πάει αυτή η δουλειά στους Ισραηλινούς, διότι υπάρχουν επιλήψιμα σημεία στη σύμβαση.
Να μην χαθεί 1 δισεκατομμύριο του ελληνικού λαού!
Όμως, θα τη δείτε. Περιμένετε έστω και κατ' ελάχιστον ότι μπορεί αυτή η σύμβαση τελικά να είναι καθαρή και οι φόβοι σας και οι υπόνοιές σας να διασκεδαστούν και τελικά οι αυξήσεις να είναι αυτές που εξηγήσαμε, οι κρατήσεις και η τιμαριθμική αναπροσαρμογή, οι οποίες ούτως ή άλλως θα ελάμβαναν χώρα, όποια εταιρεία και να έπαιρνε τη δουλειά και το πιθανότερο είναι το ποσό να αυξανόταν ακόμα, δεδομένου ότι η άλλη πλευρά ζητούσε μεγαλύτερη ποσοστιαία τιμαριθμική αναπροσαρμογή; Κρατήστε λίγο και μια πισινή! Εδώ νομίζω, λοιπόν, ότι εξηγήσαμε πάρα πολύ καλά τι συνέβη. Το ΣΑΜ στις αποφάσεις του ζήτησε να εξεταστούν και άλλες τυχόν προσφορές, προσφορές στην επιλεγείσα οδό της χρηματοδοτικής μίσθωσης τότε, επί δικών σας ημερών. Προέκυψε από την ίδια την Πολεμική Αεροπορία ότι το να το κάνουμε μόνοι μας κρίθηκε οικονομικά ασύμφορο. Έχει υπολογιστεί ότι το ετήσιο κόστος της Καλαμάτας, εάν πηγαίναμε μόνοι μας και αγοράζαμε όλα όσα πρέπει να αγοραστούν, όχι μόνο τα δέκα τζετ, αλλά να αναβαθμίσουμε και τα είκοσι πέντε ελικοφόρα από τα σαράντα πέντε που έχουμε - αυτή τη στιγμή πετάνε οκτώ περίπου - να πάρουμε και τους καινούργιους προσομοιωτές για ελικοφόρα, για τζετ και τον υπόλοιπο εξοπλισμό και τα έξοδα συντήρησης, σε βάθος εικοσαετίας θα είχε ένα κόστος λειτουργίας μεγαλύτερο από αυτό που προέκυψε μετά από την αποδοχή της πρότασης της «ELBIT». Και αυτό, αν θέλετε, στη διάθεσή σας είναι όλοι να σας το αποδείξουν με νούμερα, δεν υπάρχει καμμία περίπτωση, δεν θα το αρνηθούμε άλλωστε. Όμως, σας παρακαλώ, μην προεξοφλείτε από τώρα εισαγγελείς και εξεταστικές, δεν είναι καλό αυτό. Είναι σαν να μου απευθύνετε μία πολύ συγκεκριμένη προειδοποίηση να μην εκτελεστεί αυτή η σύμβαση, να μην πάει αυτή η δουλειά εκεί που πήγε. Καθένας με το μυαλό του μπορεί να βάλει πολλά, έτσι; Διότι εδώ αυτές οι μεγάλες δουλειές, αυτά τα μεγάλα project υποκρύπτουν από πίσω μεγάλες συγκρούσεις συμφερόντων και αυτός που θα επιλέξει πρέπει να το κάνει πολύ προσεκτικά. Ασφαλώς και εγώ, ασφαλώς και καθένας. Και πολλοί επιλέγουν ή επέλεγαν να μεταθέσουν την επιλογή στις καλένδες. Όπως λέει και ο λαός «Γιατί να βάλω το κεφάλι μου στον ντορβά; Άστο παρακάτω. Κάποιος άλλος θα βρεθεί να πάρει την απόφαση». Εγώ σας είπα ότι αυτό δεν το έκανα. Και δεν το έκανα από την πρώτη στιγμή. Και το θυμάστε, κύριε Βίτσα, γιατί είχαμε συζητήσει για τα F -16. Σας είχα πει τότε πως αν κάποιος στο μέλλον χτυπήσει την πόρτα μου, προτιμώ να ασχοληθεί μαζί μου κάποια εξεταστική στο μέλλον και να χάνω τον ύπνο μου γι' αυτό, παρά να τον χάνω τον ύπνο μου επειδή βρέθηκα σ' αυτή την τιμητική θέση και δεν έκανα τίποτα, γιατί φοβήθηκα μήπως κάποιος με ελέγξει στο μέλλον! Αυτό είναι προσωπική επιλογή και αναλαμβάνω την ευθύνη…
Δεν ξέραμε το πρόγραμμα! Δεν είχατε πει τίποτα…
…και έρχομαι σε σας και σας λέω ότι όλα θα ελεγχθούν. Όλα θα ελεγχθούν, και οι συμβάσεις και όλα! Και δόξα τω θεώ, μέχρι στιγμής δεν έγιναν και λίγα και δεν προέκυψε τίποτα!
Συμφωνούμε ότι και η πράξη και η παράλειψη ελέγχονται!
Εσείς καλώς κάνετε και κάνετε το ελεγκτικό σας έργο. Μην το κάνετε, όμως, με όρους προαναγγελίας διώξεων και εκφοβισμών των στελεχών που έχουν την ανάληψη της ευθύνης αυτών των μεγάλων αποφάσεων. Σας ευχαριστώ.
Κι εμείς ευχαριστούμε, κύριε Υπουργέ. Κύριε Υπουργέ, κυρίες και κύριοι συνάδελφοι, ολοκληρώθηκε η συζήτηση της υπ' αριθμόν 1/1/8-10-2021 επίκαιρης επερώτησης με θέμα: «Γιατί υπογράψατε με προκλητική αύξηση του κόστους - ακόμα και σε σύγκριση με τους αρχικούς δικούς σας υπολογισμούς - τη Συμφωνία για το Διεθνές Κέντρο Αεροπορικής Εκπαίδευσης της Πολεμικής Αεροπορίας στην Καλαμάτα». Κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 16.16΄ λύεται η συνεδρίαση για τη Δευτέρα 22 Νοεμβρίου 2021 και ώρα 11.00΄, με αντικείμενο εργασιών του Σώματος, κοινοβουλευτικό έλεγχο: α) συζήτηση προ ημερησίας διατάξεως, σύμφωνα με το άρθρο 143 του Κανονισμού της Βουλής, με πρωτοβουλία του Αρχηγού της Αξιωματικής Αντιπολίτευσης και Προέδρου της Κοινοβουλευτικής Ομάδας «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κ. Αλέξη Τσίπρα, σε επίπεδο Αρχηγών Κομμάτων, με θέμα την κρίση ακρίβειας και την απουσία πολιτικής βούλησης εκ μέρους της Κυβέρνησης να προστατεύσει τα νοικοκυριά και τις επιχειρήσεις, σύμφωνα με την Ειδική Ημερήσια Διάταξη που σας έχει διανεμηθεί και β) συζήτηση επικαίρων ερωτήσεων στις 17: 00. Καλό Σαββατοκύριακο, πάντα με υγεία.